**Ordular Rəbbinin Çağırışı**

Həzrət Bəhaullahın Lövhləri

• • •

Mündəricat

Müqəddimə

Sureyi-Heykəl (Heykəl Surəsi)

IX Papa Piy

III Napoleon

Çar II Aleksandr

Kraliça Viktoriya

Nasirəddin şah

Sureyi-Rəis (Rəis surəsi)

Lövhi-Rəis (Rəis Lövhü)

Lövhi-Fuad (Fuad Lövhü)

Sureyi-Muluk (Hökmdarlar surəsi)

Bu nəşrdəki qeyd və istinadlar

Tərcümə barədə qeydlər

Şövqi Əfəndi tərəfindən edilmiş tərcümələrə uyğunluq

• • •

Müqəddimə

Həzrət Bəhaullahın Ədirnəyə gəlişindən sonrakı illər Onun Vəhyinin, Şövqi Əfəndinin sözləri ilə deyilsə, onun Banisinin müjdəsinin dünyanın sultan və hökmdarlarına elan edilməsi ilə “öz calalının zirvəsinə” çatmasına şahidlik etdi. Bəhai dininin bu nisbətən qısa, lakin qarışıq və narahat dövründə və sonralar 1868-ci ildə Əkka şəhərinə sürgününün ilk illərində O, şərqin və qərbin monarxlarına – bəzilərinə fərdi olaraq- çağırış etdi ki, onlar Allahın Gününü tanısınlar və bu çağırışların ünvanlandığı şəxslərin inandıqları dinlərin yazılarında vəd olunmuş Kəsin gəldiyini etiraf etsinlər. “Dünyanın əvvəlindən bəri,” – Həzrət Bəhaullah bəyan edir – “Müjdə heç vaxt belə açıq elan edilməmişdir”.

Hazırkı cild ilk dəfə olaraq, bu əsas yazıların ingiliscə mötəbər və tam tərcüməsini təqdim edir. Onların arasında Həzrət Bəhaullahın ən meydanoxuyucu və tamamlanmış əsərlərindən biri olan Sureyi-Heykəl də vardır. Bu əsər ilk olaraq Onun Ədirnəyə sürgünü zamanı nazil olmuş, Onun Əkkaya gəlişindən sonra yenidən işlənmişdir. Bu varianta O, fərdi hökmdarlara – Papa IX Piyə, III Napoleona, Çar II Aleksandra, kraliça Viktoriyaya və Nasirəddin şaha ünvanladığı müraciətləri daxil etmişdir.

Məhz bu toplu əsər tamamlandıqdan qısa bir zaman sonra Həzrət Bəhaullah göstəriş verdi ki, onu insan bədəninin rəmzi olan beşguşəli ulduz şəklində yazsınlar. Buna O, yekun olaraq, Şövqi Əfəndinin “Onun bu Müraciətlərə verdiyi əhəmiyyəti göstərən və Əhdi-Ətiqin kəhanətləri ilə birbaşa əlaqəsini açan sözlər” kimi təsvir etdiyi parçanı əlavə etdi:

“Beləcə, biz qüdrət və qüvvət əlləri ilə bu Heykəli yaratdıq, kaş ki bilərdiniz. Bu, Kitabda sizə vəd verilmiş Heykəldir. Ona yaxınlaşın. Budur sizə fayda verən, kaş ki anlayardınız. İnsaflı olun, ey yer əhli! Nə daha üstündür, bumu yoxsa gildən düzəldilmiş bir heykəlmi? Üzünüzü ona tərəf döndərin. Əzəmətli və Qəyyum Allah sizə belə hökm etmişdir”.

Risalətinin son illərində Həzrət Bəhaullah Özü başlıca əsərlərindən bəzilərinin dəqiq və tam versiyalarının ilk dəfə çap olunmasını təşkil etmişdir, Sureyi-Heykəl isə onların arasında görkəmli bir yer tutur.

Sureyi-Heykəli təşkil edən müxtəlif yazılardan biri xüsusi diqqət tələb edir. Lövhi-Sultan, Nasirəddin Şaha ünvanlanmış Lövh, Həzrət Bəhaullahın hansısa tək hökmdara ünvanladığı ən uzun məktub Onun Əkkaya, son sürgün yerinə göndərilməsindən dərhal əvvəlki həftələrdə nazil oldu. Sonralar bu Lövh hansısa bir xidmət üçün Həzrət Bəhaullaha yalvaran on yeddi yaşlı bir gənc olan Bədi tərəfindən şaha çatdırıldı. Onun səyləri ona şəhidlik tacını qazandırdı və adını ölümsüzləşdirdi. Bu Lövhdə ilahi missiyanın Həzrət Bəhaullaha verildiyi vəziyyəti və həmin çağırışın yaratdığı təsiri təsvir edən məşhur parça vardır. Burada biz, həmçinin, şahın hüzurunda müsəlman din xadimləri ilə görüşmək və yeni Vəhy barədə onların qəti hesab edəcəkləri sübutları gətirmək kimi birmənalı təklifini görürük və bu, Quranın müjdəsinin mötəbər əminləri iddiasında olanların çıxmadıqları ruhani bütövlük və dürüstlük barədə bir imtahanları idi ki, onlar da bu sınaqdan çıxa bilmədilər.

Şövqi Əfəndinin “Həzrət Bəhaullah tərəfindən nazil olmuş ən əzəmətli Lövh” kimi təsvir etdiyi, şərqin və qərbin monarxlarının cəm halda bütöv dəstəsinə Öz sözlərini ünvanladığı Lövh olan Sureyi-Muluk, yəni Hökmdarlar Surəsinin də ilk tam tərcüməsi bu topluya daxil edilmişdir. Bu Lövh həm Onun missiyasının xarakterini, həm də Allahın bu Günündə hökmdarların öz hakimiyyətlərini idarə etməli olduqları ədalət meyarını irəli sürür:

“Ey yer üzünün hökmdarları, Allah qorxusunu kənara qoymayın və ehtiyatlı olun ki, Qüdrətlinin qoyduğu sərhədləri pozmayasınız. Onun Kitabında sizə verilmiş hökmlərə riayət edin və çox diqqət edin ki, onların hədlərini aşmayasınız. Ayıq olun ki, xardal dənəsi qədər də olsa, heç kəsə ədalətsizlik etməyəsiniz. Ədalət yolu ilə gedin, zira bu, doğrudan da, düz yoldur”.

Bu Lövh növbəti iyirmi beş il ərzində Həzrət Bəhaullahın Yazılarında görkəmli yer tutan bəzi böyük mövzuları təqdim edir: Allahın ədalətli idarəçiliyi bərqərar etmək üçün əllərinə mülki hakimiyyəti etibar etdiyi kəslərin öhdəlikləri, silahlanmanın azaldılmasının zərurəti və dövlətlər arasındakı münaqişələrin həll edilməsi, hökmdarların təbəələrini yoxsullaşdıran ifrat məsrəflərə son qoyulması.

Həzrət Bəhaullahın dünyanın krallarına və hökmdarlarına əzəmətli çağırşının əsas məzmununun icmalını verərək Şövqi Əfəndi yazmışdır:

“Mövzunun miqyası və müxtəlifliyi, dəlillərin əsaslılığı, dilin əzəmətliliyi və amiranəliyi bizim diqqətimizi çəkir və ağlımızı valeh edir. İmperatorlar, krallar və şahzadələr, kansler və nazirlər, Papanın özü, monax və filosoflar, elm mücəssəmələri, parlamentarilər və vəkillər, yer üzünün zənginləri, bütün dinlərin ardıcılları və Bəha əhli – hamı bu Müraciətlərin Müəllifinin nəzəri altına düşür və hər biri layiq olduqları qədərilə, haqq etdikləri məsləhət və nəsihətləri alırlar. Bu Lövhlərdə toxunulan mövzuların müxtəlifliyi də az heyranedici deyil. Bilinməz və görünməz Allahın üstün əzəməti və birliyi vəsf olunur, Onun Elçilərinin birliyi elan edilir və vurğulanır. Bəhai Dininin bənzərsizliyi, universallığı və potensial gücü xüsusi qeyd edilir, Babi Vəhyinin məqsəd və xarakteri açılır”.

Bu icmal cəmiyyətin vəziyyəti üçün əsas cavabdeh tutulan liderlərin Həzrət Bəhaullah tərəfindən güzəştsiz ittihamına diqqət çəkir:

Onun risalətinin müxtəlif mərhələlərində, eyni zamanda həm təsirli, həm də heyranedici olan hadisələr nəql edilir, dünyəvi şövkətin, şöhrətin, sərvətin və hökmranlığın faniliyi təkrar-təkrar və qətiyyətlə təsdiq edilir. İnsani və beynəlxalq münasibətlərdə yüksək prinsiplərin tətbiqinə güclü və təkidli çağırışlar edilir, insan nəslinin xoşbəxtliyinə, böyüməsinə, firavanlığına və birliyinə zərərli olan rüsvayçı (nüfuzdan düşmüş) adət və ənənələrin tərk edilməsi hökm olunur. Krallar qınanır, din xadimləri ittiham olunur, nazirlər və səlahiyyət sahibləri töhmətlənir, Onun gəlişinin Atanın Özünün gəlişi ilə eyni olması birmənalı olaraq iqrar edilir və dəfələrlə elan edilir. Bu kral və imperatorlardan bir neçəsinin zorakı süqutunun kəhanəti verilir, onlardan ikisinə qəti şəkildə meydan oxunur, əksəriyyətinə xəbərdarlıq edilir, hamısına müraciət edilir və nəsihət verilir.

Həzrət Bəhaullahın əsli itmiş bir Lövhündə O artıq ən kəskin şərtlərlə Osmanlı sultanı Əbdül-Əzizin yanlış idarəçiliyini töhmətləndirmişdi. Lakin bu cildə Sultanın, xudbin və prinsipsiz təsirləri Həzrət Bəhaullahın ardıcıl sürgünlərində vacib rol oynamış iki nazirinə ünvanlanmış üç digər Lövh də daxildir. Əli Paşaya ünvanlanmış parçaların da yer aldığı Lövhi-Rəis Həzrət Bəhaullahın Əkka qalasında zindana salınmasından qısa bir zaman sonra nazil olmuşdu və bu Lövh nazirin xarakterini məşum şəkildə töhmətləndirir. Osmanlı naziri Fuad Paşanın ölümündən qısa bir zaman sonra nazil olmuş və onun fitnəkarlığını göstərən üçüncü Lövh – Lövhi-Fuad hakimiyyətdən sui-istifadənin ruhani nəticələrini təsvir edir və onun həmkarı olan Əli Paşanın labüd süqutunu və Sultanın özünün taxtdan salınacağını xəbər verir – bunlar geniş yayılmış və faciəvi surətdə gerçəkləşmələri ilə onların Müəllifinin nüfuzunu xeyli dərəcədə artıran kəhanətlərdir.

Həzrət Bəhaullahın təsiri dünya üzrə geniş cəmiyyətin həyatına dərindən nüfuz etdikcə, bu xüsusilə məqsədəuyğundur ki, bu əzəmətli Lövhün tam mətni geniş oxucu kütləsi üçün əlçatan olsun. Biz bu tərcümələri yenidən nəzərdən keçirmək vəzifəsi həvalə edilmiş komitələrə bu işə necə bir qayğı və həssaslıqla yanaşdıqları üçün dərin təşəkkürümüzü bildirmək istəyirik. Bəhailər Şövqi Əfəndinin qərbə təqdim etdiyi bir neçə Lövhdən mühüm parçaları tanıyacaqlar. Bəhai Müqəddəs Yazılarının Onun tərəfindən ingilis dilinə tərcüməsi Əmrin bu xəzinəsini ingilis dilinə layiqli şəkildə tərcüməsinə hazırlaşmaq kimi mühüm bir vəzifəni yerinə yetirmək üçün ayağa qalxanlar üçün həmişəlik bir meyardır.

ÜMUMDÜNYA ƏDALƏT EVİ

• • •

Sureyi-Heykəl

O ƏN ECAZKAR, ƏN CALALLIDIR!

Ayələrini arif olanlara açan Kəsə həmd olsun! Ayələrini qavrayanlara açan Kəsə həmd olsun! İstədiyini Öz yoluna hidayət edən Kəsə həmd olsun! De: Mən, həqiqətən, göylərdə və yerdə olanların hamısına Allahın Yoluyam; ona doğru tələsənlərin xoş halına!

Ayələrini dərk edənlərə açan Kəsə həmd olsun! Öz Vəhyinin Mələkutundan danışan və şərəfli bəndələrindən başqa hamı üçün tanınmaz qalan Kəsə həmd olsun. “Ol və olur” sözünün gücü ilə istədiyini dirildən Kəsə həmd olsun! İstədiyi kəsi fəzl səmasına yüksəldən və təyin olunmuş ölçüdə istədiyini nazil edən Kəsə həmd olsun!

Mübarəkdir o Kəs ki, Öz hökmü ilə istədiyi kimi edir. O, həqiqətən, Hər Şeyi Bilən Haqdır. Mübarəkdir o Kəs ki, dəfedilməz və dərkolunmaz hökmü ilə istədiyi kəsi istədiyi şeylə ilhamlandırır. Mübarəkdir o Kəs ki, görünməz qoşunlarla istədiyi kəsə kömək edir. Onun qüdrəti, həqiqətən, Onun məqsədinə təndir və O, həqiqətən, Calal Sahibi və Əzəmətlidir. Mübarəkdir o Kəs ki, Özünün hökmran qüdrəti ilə istədiyi kəsi ucaldır və Öz razılığına uyğun olaraq istədiyi kəsə təyid verir. Anlayanların xoş halına!

Mübarəkdir O Kəs ki, Lövhi-Məhfuzda hər şeyin qismətini müəyyən etmişdir. Mübarəkdir o Kəs ki, insanların ürəklərini və zehinlərini nurlandıracaq şeyləri Öz Bəndəsinə açdı. Mübarəkdir o Kəs ki, Öz Bəndəsinə elə bəlalar göndərdi ki, əbədiyyət Çadırında sakin olanların ürəklərini və öz Rəblərinə yaxın olanların qəlblərini əritdi. Mübarəkdir o Kəs ki, Öz əmr buludlarından bəla və bədbəxtlik oxlarını Öz Bəndəsinin üzərinə yağdırdı, və O Kəs ki, o bəlalara səbir və dözümlə tab gətirməyinə baxır. Mübarəkdir o Kəs ki, başqa heç bir insana qismət etmədiyi şeyləri bu Bəndəyə qismət etmişdir. O, həqiqətən, Tək, Misilsiz və Əzəmətlidir.

Mübarəkdir o Kəs ki, düşmənçilik buludlarından Öz Bəndəsinin üzərinə inkarçıların əli ilə bədbəxtlik və sınaq oxlarını yağdırmışdır; amma yenə də Bizim ürəyimizin şükürlə dolduğunu görür. Mübarəkdir O Kəs ki, Öz Bəndəsinin çiyinlərinə göylərin və yerin yükünü qoymuşdur – elə bir yük ki, Biz buna görə Ona hər cür tərif edirik, hərçənd bunu anlayışı olanlardan başqa heç kəs anlaya bilməz. Həmd olsun O Kəsə ki, Öz Camalının Mücəssəməsini qısqancların və kafirlərin caynaqlarına salıb – bu bir taledir ki, Biz tamamilə təslim olmuşuq, hərçənd bəsirəti olanlardan başqa bunu heç kəs qavraya bilməz. Həmd olsun o Kəsə ki, Hüseyni düşmən qoşunları arasında buraxmış və hər nəfəs çəkəndə Onun bədənini nifrət və qəzəb oxlarına hədəf etmişdir; lakin Biz yenə də dərd və kədər anında Ona sığınan Bəndəsinə qismət etdiklərinə görə Ona şükür edirik.

Sıxıntılar içində qərq olmuşkən başımın üstündən Məni çağıran ən ecazkar, ən şirin bir səs eşitdim. Üzümü döndərəndə Mən Rəbbimin bir adının zikrinin mücəssəməsi olan və qarşımda havada asılı bir Huri gördüm. Onun qəlbi elə şad idi ki, üzü Allahın razılığının bəzəyi ilə parlayırdı və onun çöhrəsi Mərhəmətlinin nuru ilə alışırdı. O yerlə göy arasında insanların ürəklərini və ağlını məftun edən səsini ucaldırdı. O mənim həm daxili, həm də zahiri varlığıma həm mənim ürəyimi, həm də Allahın şərəfli bəndələrinin könüllərini sevindirən müjdələr verirdi

Barmağı ilə Mənim başıma işarə edərək O, göydə və yerdə olanların hamısına üz tutdu və dedi: “Allaha and olsun! Bu, aləmlərin Məhbubudur, lakin siz dərk etmirsiniz. O Allahın Sizin aranızda Camalıdır, Onun səltənətinin gücü sizdədir, kaş ki anlayardınız. Bu, Allahın Sirri və Onun Xəzinəsi, Allahın Əmri, Vəhy və xilqət səltənətində olanların hamısına Onun şəfəqidir, əgər siz qavrayanlardansınızsa. Bu o Kəsdir ki, hüzuru əbədiyyət aləminin sakinlərinin, bəha Çadırında olanların atəşli arzusudur, sizsə Onun Camalından üz döndərirsiniz.

Ey Bəyan əhli! Əgər siz Ona kömək etməsəniz, Allah, şübhəsiz, yerin və göyün qüvvələri ilə Ona kömək edəcək, Özünün “Ol və olur” hökmü sayəsində qeybin qoşunları ilə Onu saxlayacaqdır. O gün yaxınlaşır ki, Allah İradəsinin bir hərəkəti ilə təbiəti Qüdrətli və Əzəmətli Allahdan başqa hamı üçün dərkedilməz olan insan nəsli meydana çıxaracaqdır. O onları şəkk-şübhədən və nəfsani arzu çirkindən təmizləyəcək, onları müqəddəslik zirvələrinə qaldıracaq, Özünün yer üzündə hökmranlığının və qüdrətinin əlamətlərini onlara zahir etdirəcəkdir. Əbha və Sevgili Allah tərəfindən belə əmr olunmuşdur.

Ey Bəyan əhli! Siz taxtınızda qayğısız səfa çəkərkən hüzuru məhz sizin yaradılışınızın məqsədi olan Kəsi danacaqmısınız? Başının bircə saçı Allahın nəzərində göylərdə və yerdə olanların hamısından üstün olan Kəsə rişxənd edib Onunla mübahisəmi edəcəksiniz? Ey Bəyan əhli! Elə isə malik olduqlarınızı ortaya qoyun ki, sizin əvvəllər Onun Əmrinin Məzhərlərinə hansı sübutlarla inandığınızı və indi hansı səbəbdən belə təkəbbürlə öyündüyünüzü bilim!

Məni Öz Camalının nurundan yaradan Kəsə and olsun! Mən heç vaxt qafilliyində sizi ötüb keçən yaxud korluğunda sizdən betər olan bir kimsə görmədim. Siz malik olduğunuz müqəddəs Lövhlərlə Allaha imanınızı sübut etmək istəyirsiniz, lakin Allahın ayələri nazil olanda və Onun Çırağı yandırılanda, Qələmi hər şeyin taleyini Lövhi-Məhfuzda yazmış Kəsə inanmadınız. Siz müqəddəs ayələri oxuyursunuz, amma onların Mənbəyi olan və onları açan Kəsi rədd edirsiniz. Əməllərinizin əvəzi olaraq Allah sizin gözlərinizi belə kor etmişdir, kaş başa düşərdiniz. Gecə və gündüz siz Allahın ayələrini köçürürsünüz, amma onları nazil edən Kəsdən pərdələnmisiniz.

Bu Gün Mələyi-Əla sizin şər əməllərinizə baxır və sizinlə yoldaşlıqdan qaçır, amma siz dərk etmirsiniz. Onlar bir-birindən soruşurlar: “Bu nadanlar nə deyirlər, bunlar hansı vadidə otlamağa adət ediblər? Onların ruhlarının şəhadət verdiyi şeyimi rədd edirlər, açıqca gördüklərinə gözmü yumurlar?” Allaha and olsun, ey insanlar! Allahın Adlar Şəhərlərində sakin olanlar sizin hərəkətlərinizə mat qalmışlar, sizsə qurumuş və barsız torpaqda məqsədsiz və şüursuz halda sərgərdan gəzirsiniz.

Ey Ən Uca Qələm! Rəbbinin müqəddəs və nurlu Yerdə İlahi Sidrədən ucalan Çağırışına qulaq ver ki, Sənin Mərhəmət Sahibi Rəbbinin şirin nitqi qəlbini sevinc və hərarətlə doldursun, Mənim həmişə Bağışlayan adımdan əsən nəsimlər Sənin dərd-qəmini dağıtsın. Sonra bu Heykəldən Allahın Təkliyinin heykəllərini ucalt ki, onlar xilqət aləmində Ən Uca, Əbha Rəblərinin müjdələrini söyləsinlər və Onun nuru ilə işıqlananlardan olsunlar.

Biz, həqiqətən, əmr verdik ki, bu Heykəl yeni xilqətdə bütün varlıqların mənbəyi olsun, ta ki, Mənim “Ol və olur” sözümlə nə məqsəd qoyduğuma nail olmaqda Mənim gücümdən əmin olsunlar! Bu Heykəlin hər bir hərfinin kölgəsində sayını Əzəmətli və Qəyyum Allahdan başqa heç kəsin bilmədiyi insanları yetişdirərik. Allah tezliklə bu Heykəldən elə ruhlar üzə çıxaracaq ki, onlar asilərin qınaqlarından tərəddüd etməyəcəklər, daim həyatın özü olan qədəhdən içəcəklər. Onlar, həqiqətən, bəxtiyardırlar!

Bunlar Rəblərinin inayət sığınacağında sakin olan və onların yollarını kəsmək istəyənlərin əngəlləyə bilmədikləri bəndələrdir. Onların üzlərində Mərhəmət Sahibinin nurunun parlaqlığı görünər, ürəklərindən isə Mənim əbha və əlçatmaz Adımın zikri eşidilər. Rəblərini vəsf etmək üçün onlar dillərini açsalardı, yerin və göyün sakinləri öz tərif himnləri ilə onlara qoşulardılar, lakin eşidənlər cəmisi bir neçə nəfərdir! Əgər onlar Rəblərini tərənnüm etmək istəsələrdi, bütün yaradılmış şeylər öz şərəf himnləri ilə onlara qoşulardılar. Allah onları beləcə Öz yaradılışından da yüksəyə qaldırdı, insanlar isə bundan xəbərsizdirlər!

Bunlar kölgənin günəş ətrafında fırlandığı kimi, Allahın Əmrinin ətrafında fırlanan kəslərdir. Odur ki, gözlərinizi açın, ey Bəyan əhli, bəlkə onları görəsiniz! Bu onların hərəkətləri hesabınadır ki, hər şey hərəkətə gəlir, onların sükunəti ilə hər şey sakitləşir, kaş ki siz bunda əmin olardınız! Onların vasitəsilə müvəhhidlər bütün xilqətin Qibləsi olan Kəsə tərəf dönmüşlər, onların vasitəsilə möminlər sakitlik və rahatlıq tapmışlar, kaş ki bilərdiniz! Onların vasitəsilə yer qurulmuş, buludlar bərəkət yağmurları yağdırmış, müqəddəslik çörəyi fəzl səmasından enmişdir, kaş ki dərk edərdiniz!

Bu ruhlar yerdə Allahın Əmrinin gözəlliyini hər bir rədd edilmiş inanmayanın qaldırdığı tozdan qoruyan müdafiəçilərdir. Rəblərinin yolunda onlar öz həyatlarına görə qorxmurlar; əksinə, bəlkə Məhbublarının üzünü görmək və Onun Qüdrətli, Qüvvətli, Calallı və Müqəddəs Adını ucaltmaq üçün malik olduqları hər şeyi fəda edərlər.

Ey əbədiyaşar Heykəl! Öz Zatının qüdrəti ilə elə qalx ki, bütün yaranmış şeylər Səninlə birgə qalxsınlar. Sonra isə Rəbbinə Sənə əta etdiyimiz o qüdrət və qüvvətlə kömək et. Diqqət et ki, bütün yaranmış şeylərin təlaşla dolduğu o Gündə sən dayanmayasan; əksinə, mənim Qəyyum adımın təzahürü olasan. Gücün yetən qədər Rəbbinə kömək et, dünyanın insanlarına isə fikir vermə, çünki onların ağzından çıxanlar ucsuz-bucaqsız bir vadidə cücü vızıltısı kimidir. Mənim Rəhim adımla həyat kövsərindən iç, və bu səmavi bağçanın sakinləri arasında yaxın olanlara bütün adlardan onları ayıracaq və bu mübarək və hər şeyi əhatə edən kölgəyə daxil edəcək şeyləri təklif eylə.

Ey əbədiyaşar Heykəl! Biz Sənin vasitənlə istər göylərdə, istərsə də yerdə bütün yaranmış şeyləri bir yerə topladıq, dünya yaranmazdan əvvəl barəsində Bizim onlarla bağladığımız əhdə görə onları haqq-hesaba çəkdik. Baxın, cəmisi bir neçə nurlu üz və bəlağətli dildən başqa Biz insanların çoxunu çaşmış, qorxudan gözlərini bərəlmiş gördük. Əvvəlkilərdən Biz olmuş və olacaq şeyləri yaratdıq. Bunlar o kəslərdir ki, Allah lütfü ilə onların üzlərini inanmayanlardan döndərmiş, onlara Öz Varlığının Ağacının kölgəsində sığınacaq vermişdir; o kəslər ki, onların ürəklərinə O sülh və əmin-amanlıq bəxşişi əta etmiş, onları görünən və görünməyənlərin qoşunları ilə gücləndirmiş və onlara yardım etmişdir.

Ey bu Heykəlin Gözləri! Göylərə və onlarda olanlara, yaxud yerə və onun sakinlərinə baxma, zira biz sizi Bizim Öz Camalımıza baxmaq üçün yaratmışıq: Baxın, indi o sizin gözləriniz önündədir! Gözünüzü ondan çəkməyin, və özünüzü Əbha, Məhbub Rəbbinizin gözəlliyindən məhrum etməyin. Tezliklə, sizin vasitənizlə iti və nüfuzedici gözlər yaradarıq ki, onlar yaradanlarının çoxlu əlamətlərini müşahidə edəcəklər və dünyanın insanlarının dərk etdikləri hər şeydən üz döndərəcəklər. Sizin vasitənizlə Biz istədiyimiz kəsə baxış qabiliyyəti əta edərik, bu gözəl nemətdən özlərini məhrum edənləri isə məsul tutarıq (yaxalayarıq). Bunlar, həqiqətən, azğınlıq badəsindən içmişlər, hərçənd bunu anlamırlar.

Siz Ey bu Heykəlin Qulaqları! Özünüzü bütün mənasız səs-küydən təmizləyin və Rəbbinizin təranələrinə qulaq verin. O, həqiqətən, bəha Taxtından sizə bunu açır ki, Məndən, Calal və Qüdrət Sahibi, Əzəmətli və Qəyyumdan başqa Allah yoxdur! Biz tezliklə sizin vasitənizlə Allahın Sözünə qulaq verən pak və çirklənməmiş, Mərhəmət Sahibi Rəbbinin Bəyan Məşriqindən çıxan qulaqlar yaradarıq. Onlar İlahi Vəhyin bu ən mübarək və müqəddəs yerlərdən çıxan şirin nitqləri eşidərlər.

Ey bu Heykəlin Dili! Biz, həqiqətən, səni Mərhəmətli adımız vasitəsilə yaratdıq, Bəyanda gizli qalanları sənə öyrətdik, sənə nitq qabiliyyəti əta etdik ki, yaratdıqlarım arasında sən Mənim uca Zatımı zikr edəsən. Ona görə də bu ecazkar və qüdrətli Zikri bəyan et, Şeytanın təzahürlərindən qorxma. Sən Mənim fövqəl və qalibiyyətli hökmümlə məhz bu məqsəd üçün yaradılmısan. Sənin vasitənlə, bütün olmuş şeyləri izah etmək üçün Biz Bəyan Dilini açdıq və Biz, olacaqlar barədə danışmaq üçün Mənim hökmran qüdrətimlə onu yenə də açarıq. Çox keçməz, sənin vasitənlə Biz əbədiyyət Mələkləri və dünya xalqları arasında Məni vəsf və tərif edəcək bəlağətli dillər yaradarıq. Allahın ayələri belə nazil olmuşdur və bütün adların və sifətlərin Maliki tərəfindən belə hökm olunmuşdur. Sənin Rəbbin, həqiqətən, Haqdır, qeybi Biləndir. Yaradanlarını tərənnüm etməkdə bu dillərə heç nə mane ola bilməz. Onların vasitəsilə, bütün yaranmış şeylər adların Sahibini vəsf etmək üçün ayağa qalxar, Məndən, Qüvvət Sahibi, Əbha və Məhbubdan başqa Allah olmadığına şəhadət verərlər. Məni zikr edənlər bu Dilin cənnət bağından ilham almayınca danışmazlar. Lakin başa düşənlər cəmi bir neçə nəfərdir! Öz Rəblərinə tərif söyləməyən və Onun adını zikr etməyən bir dil yoxdur. Lakin insanlar arasında başa düşən və tərif söyləyənlər də var, tərif söyləyib başa düşməyənlər də.

Ey batini mənalar Hurisi! Göylərin və yerin Rəbbi Allahın izni ilə bəyan hücrəsindən çıx. Sonra özünü Behiştin libası ilə bəzəyərək üzə çıx və yaqut barmaqlarınla səmavi Cəbərutun şərabından ver, bəlkə bu dünyanın sakinləri dərk edələr ki, əbədiyyət Günəşi Mələkutun üfüqündən calal bəzəyində parlamışdır. Bəlkə onlar yerin və göyün sakinləri qarşısında qalxalar və Cənnətin düz ortasında Özünün Kərim adının taxtında qərar tutmuş bu Gənci vəsf etsinlər və ucaltsınlar, o Kəs ki, Onun üzündən Mərhəmət Sahibinin parlaqlığı şəfəq saçır, Onun nəzərindən Əbhanın şüaları təzahür edir, Onun şüalarından Əzəmətli və Qəyyum Allahın nişan və əlamətləri zahir olur.

Sənin bəyaz əllərinin təklif etdiyi qırmızı şərabı qəbul etməyən və sənin Ən Uca, Ən Ali, Öz Əbha adı ilə yenidən zühur etmiş Rəbbinin adı ilə onu tutmayan bir kəs tapılmasa, kədərlənmə. Bu insanları özlərinə burax, əzəmət və calal Çadırına qayıt, harada ki, üzləri günorta günəşi kimi parlayan ən yüksək qüdrət və əzəmətlə müstəqil səltənət taxtına qalxmaq üçün ayağa qalxmış bu Adla öz Rəblərini tərif və vəsf edən insanlarla qarşılaşarsan. Onların dodaqlarından Sən Mənim tərifimdən başqa bir səda eşitməzsən; buna Sənin Rəbbin Məni şahid tutur. Lakin bu insanların varlığı əzəldən Allahın Sözü ilə yaradılmış bütün insanların gözlərindən gizli qalmışdır. Biz Öz niyyətimizi beləcə izhar və ayələrimizi zahir etmişik ki, bəlkə insanlar öz Rəblərinin nişan və əlamətləri üzərində düşünələr.

Bunlar, həqiqətən o kəslərdir ki, Adəmin qarşısında səcdəyə getmək onlara hökm olunmamışdı.1 Onlar Sənin Rəbbindən heç vaxt üz döndərməmişlər, bu müqəddəslik bəxşiş və həzlərindən hər an pay almışlar. Mərhəmət Sahibinin Qələmi, istər keçmiş, istərsə gələcəkdə olsun, bütün şeylərin sirlərini beləcə izhar etmişdir. Kaş ki bu dünya anlayardı! Çox keçməz, Onun həqiqətini inkar edən, səltənətini rədd edən, nişanələrinə irad tutanlara baxmayaraq Allah bu insanları yer üzündə aşkara çıxarar, onların vasitəsilə Öz adını ucaldar, əlamətlərini yayar, Öz sözünü saxlayar, ayələrini bəyan edər.

Ey Əbhanın Camalı! Əgər Sən bu insanlarla qarşılaşsan və onların hüzuruna daxil olsan, bu Gəncin Özü haqqında söylədiklərini və Onun başına gələnləri onlara çatdır ki, bəlkə Lövhi-Məhfuzda yazılanlardan xəbərdar olsunlar. Bu Gəncin müjdələri və Onun məruz qaldığı sınaq və bəlaları ona bildir ki, onlar Mənim dərdlərimdən agah olsunlar və Mənim zikrimlə məşğul olanlardan olsunlar. Sonra onlara söylə ki, Öz lütfümüzdən, Biz qardaşlarımızdan birini[[1]](#footnote-1) necə seçdik, ona Biz sahilsiz bilik dəryasından bir damlanı necə verdik, onu adlarımızdan birinin libasına necə bürüdük, və necə onu elə bir məqama ucaltdıq ki, hamı onu vəsf etməyə qalxdı, və Biz onu bədxahlardan ən qüdrətlisini tərksilah etməklə onlardan necə qoruduq.

Biz elə bir zamanda yerin və göyün insanları qarşısında təkbaşına qalxdıq ki, onda hamı bizi qətl etməyə qərarlı idi. Onların arasında yaşayarkən, biz davamlı olaraq Rəbbi zikr etdik, Onun tərifini ucaltdıq, Onun Əmrində möhkəm dayandıq, o vaxtadək ki, nəhayət, Allahın sözü Onun yaratdıqları arasında müdafiə olundu, Onun əlamətləri hər yana yayıldı, Onun qüdrəti yüksəldi, hökmranlığı tam parlaqlığı ilə açıldı. Buna Onun şərəfə layiq görülmüş bütün bəndələri şahidlik edirlər. Lakin Mənim qardaşım Əmrin yüksələn şöhrətini görəndə təkəbbür və qürurla doldu. Belə olduqda o gizləndiyi pərdənin arxasından çıxdı, Mənim əleyhimə qalxdı, Mənim ayələrimi inkar etdi, dəlillərimi dandı, Mənim əlamətlərimi rədd etdi. Mənim bədənimi yandırmayınca və qanımı içməyincə Onun qəzəbi soyumazdı. Buna Allahın sürgündə Onu müşayiət etmiş bəndələri, Onunla yaxınlıqdan həzz alanlar da şəhadət verirlər.

Bu məqsədlə o Mənim qullarımdan biri2 ilə məsləhətləşdi və öz planları üçün onun dəstəyini almaq istədi; belə olduqda Rəbb görünən və görünməyən ordularını Mənə köməyə göndərdi, Məni həqiqətin gücü ilə qorudu, onun məqsədini pozan şeyləri mənə nazil etdi. Beləcə, Mərhəmət Sahibinin ayələrinə inanmayanların fitnəkar planları puç oldu. Onlar, həqiqətən də, rədd edilmiş insanlardır. Nəfsin təhriklərinin Mənim qardaşımı sövq etdiyi şeylərə cəhd etməsi barədə xəbərlər yayılanda və Bizim sürgündəki yoldaşlarımız onun xain planından xəbər tutanda onların etiraz və kədər səsləri ucaldı və bütün şəhərə yayılmaq təhlükəsi yarandı. Lakin Biz bu cür ittihamları qadağan etdik və onlara səbirli olmağı əmr etdik ki, onlar dəyanətlə dözənlərdən olsunlar.

Ondan başqa Allah olmayan Allaha and olsun! Biz bütün bu sınaqlara təmkinlə dözdük, Allahın bəndələrinə səbir və mətanət göstərməyi əmr etdik. Onların arasından çəkilərək, başqa bir evdə sakin olduq ki, bəlkə qardaşımızın sinəsindəki paxıllıq alovu sönər və o doğru yola düşər. Biz ona nə müxalif olduq, nə də bundan sonra onu gördük, amma ümidlərimizi Əzəmətli və Qəyyum Allaha bağlayaraq Öz evimizdə qaldıq. Lakin o, əməllərinin faş olduğunu görəndə böhtan qələmini götürdü, Allahın bəndələrinə məktub yazdı, özünün törətdiklərini Mənim misilsiz və məzlum Camalıma aid etdi. Onun məqsədi ancaq fitnə-fəsad qaldırmaq, Calal Sahibi və Mehriban Allaha inananların ürəklərinə nifrət salmaq idi.

Mənim ruhum əlində Olan Kəsə and olsun! Biz onun yalan və xainliyinə mat qalmışdıq – xeyr, görünən və görünməyən hər şey bundan çaşmışdı. Nə də heç bir qələmin təsvir etməyə cəsarət etmədiyi və Mənim məqamımın şərəfini rüsvay edən, Qüdrətli, Calallı, Tərifli Allahın müqəddəsliyinə həqarət edən şeyləri törədənə qədər sinəsində bəslədiklərinə ara vermədi. Əgər Allah yer üzünün bütün dənizlərini mürəkkəbə, bütün yaranmış şeyləri qələmə çevirsəydi, onun bəd əməllərini yazmağa yetməzdi. Beləcə, başımıza gələnləri Biz belə nəql edirik ki, bəlkə siz anlayanlardan olasınız.

Ey Əbədiyyət Qələmi! Başına gələnlərə görə kədərlənmə, zira tezliklə Allah öz gözləri ilə görən və Sənin bəlalarını xatırlayan insanları yetirər. Düşmənlərini xatırlamaqdan qələmini saxla və onu Əbədi Sultanın tərifi üçün tərpət. Bütün yaradılmış şeylərdən imtina et və Mənim zikr şərabımdan iç. Məbada işləri ancaq mənfur düşmənçilik qoxuları yaymaq olanları xatırlamaqla məşğul olasan, bunlar rəhbər olmaq ehtirasının elə quluna çevriliblər ki, şan-şöhrətlərini ucaltmaq və adlarını əbədiləşdirmək istəyindən özlərini məhv etməkdə tərəddüd etməzlər.

Allah bu cür ruhları Lövhi-Məhfuzda adlara sadəcə pərəstiş edənlər kimi yazıb. Elə isə Sən bu Heykəl üçün nəzərdə tutduqlarını danış ki, onun əlamət və nişanələri bəlkə yer üzündə aşkar ola, bu Nurun parlaqlığı dünyanın üfüqlərini işıqlandıra, yer üzünü Allaha inanmayanların çirkindən təmizləyə. Biz Allahın ayələrini beləcə nazil etdik və anlayanlara məsələni beləcə aydın etdik.

Ey əbədiyaşar Heykəl! Əllərini göydə və yerdə olanların üzərinə aç və hökm etmək cilovunu Öz İradənin əlində tut. Biz, həqiqətən, hər şeyin hakimiyyətini Sənin sağ əlinə qoymuşuq. İstədiyin kimi et və cahillərdən qorxma. Sənin Rəbbinin qələminin üfüqündən nazil olan Lövhü götür və ondan elə yapış ki, Sənin vasitənlə yer üzündə sakin olanların hamısının əlləri ondan möhkəm tuta bilsinlər. Sənə yaraşan, həqiqətən, budur, əgər Sən dərk edənlərdənsənsə. Sənin əlinin Mənim fəzl səmama qalxması ilə bütün yaradılmış şeylərin əlləri Qüdrətli, Qüvvətli, Rəhmli Rəbbə qalxar. Tezliklə Biz Sənin əlinin köməyilə, qüvvət, güc və qüdrət əta edilmiş əllər qaldırar, onların vasitəsilə vəhy və xilqət aləmlərində sakin olanların hamısı üzərində Öz hökmranlığımızı qurarıq. Beləliklə, Allahın bəndələri bu həqiqəti etiraf edəcəklər ki, Məndən, Əzəmətli və Qəyyumdan başqa Allah yoxdur. Bu əllərlə biz həm də əta edər və etmərik, hərçənd, bunu ruh gözü ilə baxanlardan başqa heç kəs dərk etməz.

De: Ey insanlar! Siz ümid edirsiniz ki, nə vaxtsa, Rəbbinizin hökmran qüdrətindən qaça bilərsiniz? Allahın həqqaniyyətinə and olsun! Bu gün heç bir sığınacaq tapmayacaqsınız, Allahın Öz mərhəmət lütfünü bəxş etdiyi şəxslərdən başqa sizi qoruyan bir kəs olmayacaq. O, həqiqətən, Həmişə Bağışlayan, Ən Şəfqətlidir. De: Ey insanlar! Malik olduğunuz hər şeyi atın, Mərhəmətli Rəbbinizin kölgəsinə daxil olun. Bu sizə keçmişdə və gələcəkdəki bütün işlərinizdən daha yaxşıdır. Allahdan qorxun və bütün adların və sifətlərin Maliki Allahın günlərinin şirin rayihələrindən özünüzü məhrum etməyin. Məbada Allahın Sözünün mətnini dəyişdirə yaxud təhrif edəsiniz. Allahdan qorxmaq yolu ilə gedin və möminlərdən olun.

De: Ey insanlar! Bu Allahın Əlidir, O, daim sizin əlinizin üstündə olmuşdur, kaş bunu anlayardınız. O Əlin ovcunda Biz göylərin və yerin bütün xeyirlərini belə əmr etmişik ki, ondan gəlməsə, heç bir xeyir aşkara çıxmaz. Biz onu beləcə keçmişlərin və gələcəyin bütün xeyirlərinin mənbəyi və xəzinəsi etmişik. De: Allahın Lövhləri vasitəsilə axan İlahi hikmət və bəyan çayları bu Ən Böyük Dəryaya qovuşur, kaş ki, dərk edərdiniz və Onun Kitablarında təsbit olunan hər şey bu ən uca Sözdə son zirvəsinə yetişmişdir – bir Söz ki, görünən və görünməyən bütün şeyləri həzzlə dolduran bu Vəhydə Əbhanın İradə üfüqündən parlayır.

Çox keçməz, Allah qüvvət köksündən hakimiyyət və qüdrət əllərini çıxarar – o əllər ki, bu Gənc naminə qələbələr qazanmaq üçün ayağa qalxacaq, bəşəri mürtəd və allahsızların çirkindən təmizləyəcək. Bu əllər Allahın Dinini qorumaq üçün onların qurşağına dolanacaq və Mənim Qəyyum və Qüdrətli Adımla yer üzünün xalqlarını və tayfalarını fəth edəcək. Onlar şəhərlərə daxil olacaq və sakinlərin ürəklərinə qorxu salacaqlar. Allahın qüdrətinin dəlilləri belədir; Onun qüdrəti necə qorxulu, necə kəskindir, və O necə ədalətlə onu işlədir” O, həqiqətən, göylərdə və yerdə olan hər şeyi idarə edir və onlara hakimdir və müəyyən olunmuş ölçüyə uyğun olaraq O istədiyini nazil edir.

Əgər onlardan hər hansı biri bütün yaradılmışların qoşunlarına qarşı durmağa çağırılsa, O, şübhəsiz, Mənim İradəmin üstünlüyü ilə qalib gələrdi. Bu, həqiqətən, Mənim qüvvətimin bir dəlilidir, hərçənd Mənim yaratdıqlarım bunu dərk etmirlər. Bu, həqiqətən, Mənim hökmranlığımın bir əlamətidir, hərçənd Mənim bəndələrim anlamırlar. Bu, həqiqətən, Mənim hakimiyyətimin sübutudur, hərçənd insanlar arasında, gözlərini Allahın Özünü tanıtdırmaqla nurlandırdığı, ürəklərini Öz Vəhyinin xəzinəsi etdiyi, çiyinlərinə Öz Əmrinin yükünü qoyduğu kəslərdən başqa heç kəs buna görə şükranlıq etmir. Bunlar Mərhəmət Sahibinin ətirlərini Onun Adının libasından almalıdırlar və Rəblərinin əlamət və ayələrinə hər zaman sevinməlidirlər. Allaha inanmayanlar və Ona şərik qoşanlar isə, doğrudan da, Onun qəzəbinə düçar olacaq, Cəhənnəm atəşinə atılacaq, qorxu və iztirab içində onun dərinliklərində sakin olacaqlar. Ayələrimizi Biz belə izah edirik və həqiqəti aydın dəlillərlə izah edirik ki, bəlkə insanlar Rəblərinin əlamətləri üzərində düşünələr.

Ey əbədiyaşar Heykəl! Biz Səni, həqiqətən də, olanlar və olacaqlar arasında Mənim qüdrətimin əlaməti təyin etmişik və Mənim “Ol və oldu” sözümlə göylərlə yer arasında Mənim Əmrimin nişanı olmağı əmr etmişik.

Ey bu Heykəlin Allahlığın Zatının rəmzi olan Birinci Hərfi!3 Biz səni vəhy və xilqət səltənətlərində olanların hamısına Mənim İradəmin xəzinəsi və Mənim Məqsədimin dəfinəsi etmişik. Bu ancaq, Əzəmətli və Qəyyum Olanın fəzlinin bir əlamətidir.

Ey bu Heykəlin Mənim Qüdrətli adımın rəmzi olan İkinci Hərfi! Biz səni Bizim hökmranlığımızın təzahürü və Adlarımızın günəşi etmişik. Mən dilimin söylədiyini yerinə yetirməyə qadirəm.

Ey bu Heykəlin Mənim Kərəm Sahibi adımın rəmzi olan Üçüncü Hərfi! Biz səni yaratdıqlarımız arasında comərdliyimizin məşriqi və bizim insanlarımız arasında Bizim səxavətimizin çeşməsi etmişik. Hökmranlığımda Mən qüdrətliyəm. Göylərdə ya yerdə yaradılmışlardan heç nə Mənim elmimdən qaça bilməz və Mən hər şeyi Bilən Haqqam.

39.

Öz səxavət buludlarından bütün yaradılmış şeyləri zənginləşdirəcək şeyləri nazil eylə və lütflərini varlıq aləmindən saxlama. Sən, həqiqətən, Sənin əbədiyyət göyündə Kərimsən və adlar səltənətində sakin olanların hamısı üçün sonsuz fəzl Rəbbisən. İnsanlara və onların malik olduqlarına baxma; əksinə, Sənin bəxşiş və lütflərinin möcüzələrinə bax. Sonra bəndələrini bütün bəşəriyyəti əhatə edən kölgənə topla. Bütün xilqət üzərinə kərəm əlini tut və bütün mövcudatın üzərinə bəxşiş barmaqlarını aç. Sənə yaraşan, həqiqətən, budur, hərçənd insanlar anlamırlar. Kimsə üzünü Sənə tutursa, bunu Sənin fəzlinlə edir, üzünü çevirənə gəldikdə isə, Sənin Rəbbin yaradılmış heç nədən asılı deyil. Buna Onun gerçək və sədaqətli bəndələri şəhadət verirlər.

Tezliklə Allah, Sənin vasitənlə, pərdələr arxasından çıxacaq dəfedilməz gücə malik əllər və məğlubedilməz qüdrətə malik qollar yaradar və onlar Mərhəmət Sahibini dünyanın xalqları arasında qalib edəcək və elə qüvvətli bir çağırış qaldıracaqlar ki, bütün ürəklər qorxudan titrəyəcək. Yazılı Lövhdə bu belə əmr olunmuşdur. Bu ruhların şahid olacaqları hakimiyyət elə olacaq ki, yer üzünün bütün sakinlərini vahimə və təlaş bürüyəcək.

Məbada kiminsə qanını axıdasınız. Dilinizin qılıncını bəyan qınından çıxarın, zira siz insan ürəklərinin şəhərlərini onunla fəth edərsiniz. Biz bir-birinizə qarşı cihad qanunu aradan qaldırdıq. Allahın mərhəməti, həqiqətən, bütün yaradılmış şeyləri bürüyür, kaş ki siz dərk edərdiniz. Mərhəmət Allahı olan Rəbbinə anlayış qılıncı ilə kömək eylə. O, doğrudan da, itidir və bəyan qılıncına nisbətən daha incəliklə bərkimişdir, kaş ki siz Rəbbinizin Sözü üzərində düşünərdiniz. İlahi Vəhy qoşunları Əzəmətli və Qəyyum Allah tərəfindən beləcə endirilmiş və ilahi ilham orduları Əbha və Məhbub Allahın əmri ilə hökm Mənbəyindən beləcə zahir olmuşlar.

De: Bütün yaradılmış şeylərin ölçüsü bu gizli və aşkar Heykəldə müəyyən edilmişdir, harada ki, göylərin və yerin, keçmiş və gələcək şeylərin elmi həkk olunmuşdur. Allahın sənət barmağı bu Lövhdə ən hikmətli və alim şəxslərin dərk etməyə aciz qaldıqları şeylər yazmış və orada Onun Özündən başqa hamı üçün dərkedilməz qalan heykəllər yaratmışdır, kaş ki bu həqiqəti dərk edərdiniz. Bunu oxuyan, onun məzmunu üzərində düşünən, dərk edənlərdən olan mübarək olsun!

De: Mənim Heykəlimdə Allahın, Qüdrətli və Tərifli Allahın Heykəlindən başqa heç nə görünməz, Mənim camalımda Onun Camalından, Mənim varlığımda, Onun Varlığından, Mənim Zatımda Onun zatından, Mənim hərəkətimdə Onun hərəkətindən, Mənim razılığımda Onun Razılığından, Mənim qələmimdə Onun Qələmindən başqa heç nə görünməz. Mənim ruhumda Həqiqətdən başqa heç nə olmamışdır, Mənim Özümdə Allahdan başqa heç nə görünməz.

Məbada Mənim Zatım barədə ikilikdən danışasınız, zira yerin bütün zərrələri bəyan edir ki, Ondan, Tək, Yeganə, Qüdrətli və Mehribandan başqa Allah yoxdur. Əvvəli olmayan əvvəldən, əbədiyyət səmasından bəyan etmişəm ki, Mən Allaham, Məndən, Əzəmətli və Qəyyumdan başqa Allah yoxdur; və sonu olmayan sona qədər adlar səltənətində Mən Bəyan edəcəyəm ki, Mən Allaham, Məndən, Əbha və Məhbubdan başqa Allah yoxdur. De: Rəblik Mənim Adımdır ki, Mən varlıq aləmində zühurları ondan yaratmışam, amma Bizim Özümüz onların fövqündə müqəddəsik, kaş bu həqiqəti düşünərdiniz. İlahilik də Mənim Adımdır ki, Biz qüdrəti yerin insanlarını əhatə edən təcəssümləri ondan yaratmış və onları Allaha həqiqi sitayiş edənlər etmişik, kaş bunu etiraf edərdiniz. Siz Bizim bütün Adlarımıza, əgər bəsirətiniz olsa, beləcə baxmalısınız.

Ey bu Heykəlin Fəzl sifətinin rəmzi olan Dördüncü Hərfi! Biz səni yerlə göy arasında fəzl təzahürü etmişik. Biz fani dünyada bütün fəzli səndən yaratmışıq və onu Sənə də geri qaytaracağıq. Və Səndən Biz onu bir hökm sözümüzlə yenə zahir etdirəcəyik. Mən istədiyimə Özümün “Ol və olur” sözümlə nail olmağa qadirəm. Varlıq dünyasında üzə çıxan hər fəzl səndən nəşət etmişdir və sənə də qayıdacaqdır. Bu, həqiqətən, Bizim bəha pərdəsinin arxasında saxladığımız və fani gözlərdən gizlətdiyimiz Lövhdə əmr olunandır. Bu əta edilmiş və dəyişməz fəzldən özünü məhrum etməyənlərin xoş halına.

De: Bu gün Allahın həyatverici küləkləri bütün şeylərin üzərindən əsmişdir. Hər bir varlığa onun daşıya biləcəyi bütün güc və imkanlar əta edilmişdir. Amma dünyanın insanları bu fəzli inkar etmişlər! Hər bir ağaca ən nəfis meyvə verilmiş, hər bir dərya ən parlaq gövhərlə zənginləşdirilmişdir. İnsanın özünə isə anlayış və bilik bəxşişi verilmişdir. Bütün xilqət Mərhəmət Sahibinin vəhyinin alıcısı olmuş, yer isə Haqq, qeybi Bilən Allahdan başqa heç kəsin dərk edə bilməyəcəyi şeylərin xəzinəsinə çevrilmişdir. Hər bir yaradılmış şeyin öz yükünü atacağı zaman yaxınlaşır. Görünən və görünməyən hər bir şeyi əhatə edən bu fəzli lütf edən Allaha həmd olsun! Bütün yeri Biz bu gün beləcə yenidən yaratmışıq, amma insanların çoxu bunu dərk edə bilmədilər. De: Allahın fəzli heç zaman lazımınca başa düşülə bilməz; O ki qaldı Onun Özü, Əzəmətli və Qəyyumun Özü dərk edilə!

Ey Əmrin Heykəli! Əgər Sənin bəxşişlərini almağa hazır olan bir nəfər tapmırsansa, kədərlənmə! Sən Mənim xatirimə yaradılmısan; Ona görə də Mənim bəndələrim arasında Özün Mənim zikrimlə məşğul ol. Lövhi-Məhfuzda Sənin üçün müəyyən edilmiş şey budur. Yer üzündə çoxlu çirklənmiş əllər gördükdə, Biz Sənin libasının ətəyini onların toxunmasından pak etdik və allahsızların əlinin yetə bilməyəcəyi bir yerə yüksəltdik. Rəbbinin Əmrində səbirli ol, çünki O tezliklə müqəddəs ürəklər və nurlu gözlər meydana çıxaracaq ki, onlar hər yerdən Sənin hər şeyi əhatə edən və sərhədsiz fəzlinə tərəf qaçacaqlar.

Ey Allahın Heykəli! İlahi Vəhy qoşunları Onun əlamətlərinin bayraqları ilə bütün adların və sifətlərin Maliki tərəfindən göndərilən kimi, şəkk və şübhə təcəssümləri qaçmağa başladılar. Onlar Əzəmətli və Qəyyum Allahın aydın nişanələrinə inanmadılar və düşmənçilik və müxalifətlə Onun əleyhinə qalxdılar. Onların arasında bunları iddia edənlər vardı: “Bunlar Allahdan olan aydın ayələr deyil, fitri və dərs almamış təbiətdən də gəlmir”. İnanmayanlar ürəklərindəki xəstəlikləri belə sağaltmaq istəyirlər, amma bundan tamamilə qafildirlər ki, bununla göydə və yerdə olanların hamısının onları lənətləmələrinə səbəb olurlar.

De: Müqəddəs Ruhun Özü Bu Ən Əzəmətli Ruhun açdığı tək bir hərfin vasitəsilə yaranmışdır, əgər siz dərk edənlərdənsinizsə. Və o fitri və təlim almamış təbiət (zat) öz mahiyyətində Əzəmətli, Əbha və Məhbub Allahın ayələri ilə yaranmışdır. De: Bu təbiət Bizim fövqəl həqiqətimizlə əlaqəsi olduğundan fəxr edir, Biz isə Öz tərəfimizdən, nə bundan, nə də başqa bir şeydən şərəf duyuruq, çünki Mənim Özümdən başqa hər şey Mənim sözümün qüdrəti ilə yaranmışdır, əgər anlaya bilsəydiniz.

De: Biz Öz ayələrimizi doqquz fərqli tərzdə nazil etmişik. Onların hər biri Əzəmətli və Qəyyum Allahın hökmranlığından danışır. Onlardan tək biri göylərdə və yerdə olanlara bir sübut kimi kifayət edir; İnsanlar isə, əksərən, qafilliklərində inad edirlər. Əgər Biz istəsək, onları saysız-hesabsız tərzdə nazil edərik.

De: Ey insanlar! Allahdan qorxun və Ona xoş olmayan şeylər danışmağı yalançı dilinizə icazə verməyin. Bildiyiniz kimi, sizi bir damcı sudan yaradan Kəsin qarşısında müti olun.4 De: Göydə və yerdə olanları Biz Allahın verdiyi bir təbiətdə yaratmışıq. Hər kəs ki bu mübarək Çöhrəyə üz tutur, o fitri təbiətin imkanlarını təzahür etdirməlidir, ondan pərdələnən hər kəs isə bu görünməz və hər şeyi əhatə edən fəzldən məhrum olar. Həqiqətən, Bizim lütfümüzün yetmədiyi bir şey yoxdur, çünki hər şeyin yaradılmasında adil rəftar etdik və ağzımızın bir sözü ilə sevgimizin əmanətini qoyduq. Onu qəbul edənlər həqiqətən də, əmin-amanlıqdadırlar, və bu Günün qorxularından qorunmuşların arasındadırlar. Lakin onu rədd edənlər, həqiqətən, Əzəmətli və Qəyyum Allaha inanmadılar. İnsanları Biz beləcə bir-birindən ayırır və onların barəsində hökm veririk. Biz, şübhəsiz, ayırd etməyə qadirik.

De: Allahın Sözü Onun yaratdıqlarının sözləri ilə qarışdırıla bilməz. Əslində, o, sözlərin Sultanıdır, necə ki Onun Özü hamının Hökmran Rəbbidir, Onun Əmri isə olmuş və olacaq hər şeyin fövqündədir. Ey insanlar, mərhəmət sahibi Rəbbinizin taxtının qurulduğu Yəqinlik Şəhərinə daxil olun. Dəyişməz fəzlinin bir nişanəsi kimi Əbhanın Qələmi sizə belə əmr edir. Bəlkə siz Onun zühurunu aranızda ixtilaf səbəbi etməyəsiniz.

İnanmayanlar arasında Onun Özünü rədd edənlər və Onun Əmrinin əleyhinə qalxanlar var ki, onlar bu ilahi ayələrin uydurma olduğunu iddia edirlər. İndi Atəşdən qurtulmaq üçün yalvaran qədim inkarçıların da etirazları belə olmuşdu. De: Sizin ağzınızdan çıxan boş sözlərə görə sizə yazıqlar olsun! Əgər bu ayələr, doğrudan da uydurmadırsa, onda siz Allaha hansı dəlillə inanmısınız? Əgər siz anlayan insanlardansınızsa, dəlilinizi gətirin! Biz hər dəfə aydın ayələrimizi bu insanlara açanda onlar o ayələri rədd etdilər, yer üzünün birləşmiş qüvvələrinin ortaya çıxara bilməyəcəyi şeyləri görəndə onu sehrbazlıq adlandırdılar.

Bu insanların dərdi nədir ki, başa düşmədikləri şeydən danışırlar? Onlar da, Quranın ardıcılları kimi, Rəbləri Öz Əmri ilə onlara gələndə eyni etirazları qaldırırlar. Onlar, doğrudan da, rədd edilmiş insanlardır. Onlar Qədim Camal olan Kəsin hüzuruna çıxmaqda və Onun sevimli dostlarının çörəklərini bölüşməkdə başqa insanlara mane olurlar. “Onlara yaxınlaşmayın,” – birinin həta belə deməsini eşitmişlər – “çünki onlar insanların üzərinə cadu atır və onları Əzəmətli və Qəyyum Allahın yolundan azdırırlar”. Tək Haqqın həqqaniyyətinə and olsun! Bizim hüzurumuzda dilini aça bilməyən kəs elə sözlər deyir ki, keçmiş nəsillərdən heç kəs o sözləri söyləməmişdir, elə hərəkətlər törədib ki, qədim inanmayanlar heç vaxt o hərəkətləri törətməmişlər.

Bu insanların sözləri və əməlləri Mənim sözlərimin doğruluğuna şəhadət verir, əgər siz insafla mühakimə edənlərdənsinizsə. Kimsə Allahın ayələrinə cadu deyirsə, o, Onun heç bir Elçisinə inanmamışdır, boşuna yaşamış və çalışmışdır və bilmədiyi şeyləri danışanların arasında sayılır. De: Ey bəndə! Səni Yaradan və Var Edən Allahdan qorx və Ona qarşı günah işlətmə, insafla düşün və ədalətlə davran. Allahın bilik əta etdiyi şəxslər inanmayanların qaldırdıqları məhz bu etirazlarda onların iddialarını ləğv edən qəti dəlillər görməli və bu aşkar Nurun həqiqətini müdafiə etməlidirlər. De: Rəblərindən onlara bir Müjdə gələndə inanmayanların dedikləri sözləri təkrarmı edəcəksiniz? Vay sizin halınıza, ey nadanlar toplusu, işləriniz isə puç olsun!

Ey Qədim Camal! İnanmayanlardan və onların malik olduqlarından üz döndər və bütün yaranmış şeylərin üzərindən Sənin Uca və Əzəmətli Məhbubunun zikrinin şirin rayihələrini əsdir. Bu zikr varlıq dünyasını canlandırır və bütün yaradılmış şeylərin bədənini yeniləyir. De: O, həqiqətən, qüdrət və calal Taxtında qərar tutmuşdur. Kim ki Onun üzünə baxmaq istəyir, budur, O sizin qarşınızda dayanmışdır! Özünü bu parlaq və nurlu Camalda zahir etdirən Rəbb mübarəkdir. Kimsə Onun nəğmələrinə qulaq asmaq istəsə, budur, onları Onun şöləli və ecazkar dodaqlarından axan nəğməni eşitsin! Kimsə Onun nurunun şəfəqləri ilə nurlanmaq istəsə, söylə: Onun hüzurunun sarayını axtarın, zira Allah bütün insanlığa fəzlinin bir nişanəsi olaraq sənə ona yaxınlaşmaq üçün izin vermişdir.

De: Ey insanlar! Biz Allahı Özümüzlə sizin aranızda şahid tutaraq bütün səmimiyyətimizlə sizə bir sual verəcəyik. O, həqiqətən, möminlərin Müdafiəçisidir. Elə isə Onun əzəmət taxtı qarşısına çıxın, ədalət və insafla cavab verin. Bu Allahdırmı ki, Öz məqsədinə çatmağa qadirdir, yoxsa siz? Siz O istədiyini edir və etdiklərinə görə sorğu-sual olunmaz deyərkən, bu Odurmu ki, həqiqətən dəfedilməzdir, yoxsa sizsiniz ki, bu cür gücdən istifadə edirsiniz və sadəcə kor-koranə təqlidlə bu cür təsdiqlər edirsiniz, necə ki Allahın hər bir Məzhəri gələndə sizin əcdadlarınız etmişdilər?

Əgər O, həqiqətən, dəfedilməzdirsə, onda görün, O necə, qarşısında göylərdə və yerdə olanlardan heç kimin dura bilməyəcəyi ayələrlə Öz Əmrinin Vəhyini göndərmişdir! Onların vəhylərinin tərzi elə olmuşdur ki, varlıq dünyasında onların nə misli var, nə də bənzəri, necə ki, dünyanın Günəşi İraq üfüqündən aşkar hökmranlıqla parlayanda sizin özünüz gördünüz və eşitdiniz. Hər şey ilahi ayələrdə özünün ən son nöqtəsinə çatır, bunlar is, həqiqətən də, Hökmran Rəbb, Əzəmətli, Qəyyum və Qüdrətli Allahın ayələridir. Bundan əlavə, o bir Əmrin Daşıyıcısı kimi zühur etmişdir ki, onun hökmran qüdrətini bütün yaradılmış şeylər etiraf edir və bunu günahkar və allahsızlardan başqa heç kəs dana bilməz.

De: Ey insanlar! Günəşin gözəlliyini öz xudbin arzularınızın pərdələri arxasında gizlətməkmi yaxud Ruhun öz nəğmələrini bu müqəddəs və nurlu köksdən səsləndirməsinin qarşısını almaqmı istəyirsiniz? Allahdan qorxun və İlahiliyi təmsil edən Kəslə mübahisə etməyin. Əmri ilə “O” hərfinin yarandığı və özünün qüdrətli təməlinə5 bağlandığı Kəslə höcətləşməyin.Allahın Elçilərinə və Onun hökmran qüdrətinə, Allahın Özünə və Onun əzəmətinə inanın. Nə vaxtsa inandıqlarını danan və bihudə xəyallarının arxasında özlərinə bir məqam axtaran kəslərin yolu ilə getməyin, onlar, həqiqətən, allahsızlardır. Allahın Özünün şəhadət verdiyi şeyə şəhadət verin ki, Onun sevimlilərinin dəstəsi sizin dodaqlarınızdan qopan sözlərlə nurlansınlar. De: Biz, həqiqətən, keçmiş zamanların Elçilərinə nazil olanlara və həqiqətin gücü ilə Əliyə[[2]](#footnote-2) nazil olanlara, və indi də bu izzət Taxtından nazil olanlara inanırıq. Öz lütfünün bir əlaməti və bütün aləmləri əhatə edən fəzlinin bir nişanəsi olaraq Sizin Rəbbiniz sizə beləcə məsləhət edir.

Ey bu Heykəlin Ayaqları! Biz, həqiqətən, səni dəmirdən düzəltmişik. Rəbbinin Əmrində elə möhkəmliklə dayan ki, hər bir ruhun ayaqları Qüdrət və Hikmət Sahibi Allahın Əmrində möhkəmlənsin. Məbada düşmənçilik və ya nifrət fırtınası, yaxud insafsızlıq törədənlərin küləkləri sizi büdrətsin. Allahın Dinində sabit olun və tərəddüd etməyin. Biz, həqiqətən, bütün dəyanətlərin mənbəyi olan Adın gücü və göydə və yerdə olanların hamısına nazil olduğu kimi, Bizim ən ali Adlarımızın hər birinin fəzli ilə sizi yaratmışıq. Çox keçməz, Biz sizin vasitənizlə Bizim yolumuzda, keçmiş və gələcək nəsillərin birləşmiş qüvvələri kimi nəhəng qoşunların hücumuna məruz qalsa da, büdrəmədən gedən möhkəm və dəyanətli başqa ayaqlar da yaradarıq. Həqiqətdə, Biz bütün fəzli Öz ovcumuzda tuturuq və istədiyimiz kimi, onu sevimli bəndələrimizə bəxş edirik. Biz dəfələrlə sizə lütflərimizi yağdırmışıq, ta ki siz Rəbbinizə elə şükürlər edəsiniz ki, bütün yaranmış şeylərin dilləri Mənim, Mərhəmət Sahibi və Ən Şəfqətlinin tərifini söyləsin.

Bizdən gələn qüdrət və qüvvətlə bu Əmrə xidmətə qalx. Sonra isə Hökmran Rəbb, Bənzərsiz, Calal və Hikmət Sahibi Allahın Ruhunun Sənə verdiyi hər şeyi Allahın bəndələrinə aç. De: Ey insanlar! Əbədi Həqiqət olan Kəsdən üzmü döndərəcəksiniz və bunun yerinə Bizim sadəcə bir ovuc gildən yaratdığımız şəxsimi seçəcəksiniz? Bunu etmək özünüzə ağır bir zülm etməkdir, əgər siz Rəbbinizin ayələri üzərində düşünənlərdənsinizsə. De: Ey insanlar, ürəklərinizi və gözlərinizi təmizləyin ki, bəlkə öz Yaradanınızı bu müqəddəs və nurlu libasda tanıyasınız. De: Səmavi Gənc izzət taxtına qalxmış, Özünün müstəqil hökmranlığını aşkar etmişdir və indi ən şirin və ecazkar nitqlə, yerlə göy arasında bu çağırışı səsləndirir: “Ey yer üzünün xalqları! Nə üçün siz Mərhəmət Sahibi Rəbbinizə inanmadınız və Əbhanın Camalından üz döndərdiniz? Allahın həqqaniyyətinə and olsun! Bu Onun Gizli Sirridir ki, yaradılışın məşriqindən doğmuşdur; və bu, Onun Əzəmətli, Əbha, Tabe Edən və Qüdrətli Allahın hökmranlığı əta edilmiş əziz Camalıdır ki, səmavi bağın üfüqündən parlamışdır”.

Ey Müqəddəslik Heykəli! Biz, həqiqətən, Sənin qəlbini insanların dedi-qodusundan təmizləmiş və yer üzünə məxsus işarələrdən (eyhamlardan) arıtmışıq ki, Mənim gözəlliyimin işığı orada doğsun və bütün aləmlərin güzgülərində əks olunsun. Biz Səni beləcə, göylərdə və yerdə yaradılmış hər şeydən, vəhy və xilqət səltənətlərində hökm olunanlardan üstün tutaraq ayırmış və Səni Özümüz üçün seçmişik. Bu Allahın Sənə əta etdiyi nemətdən başqa bir şey deyil, bir nemət ki, bu fani dünyada sonu olmayan bir Günə qədər ömrü olacaqdır. Ulu Sultan, Əzəmətli, Qüdrətli, Hikmətli Allah durduqca, o da duracaqdır. Zira Allahın Günü başqa bir şey deyil, Onun Özüdür ki, həqiqətin gücü ilə təzahür etmişdir. Bu bir Gündür ki, onun gecəsi yoxdur (ondan sonra gecə gəlməz), o heç bir tərifə sığmaz, əgər siz anlasanız!

Ey bu Heykəlin Köksü! Biz, həqiqətən, hər şeydə sənin gerçəkliyini əks etdirdik, səni isə Özümüzün güzgümüz etdik. Elə isə bütün yaradılmış şeylərin köksünə Rəbbinin nurunun şəfəqlərini saç, ki onlar bütün eyham və məhdudiyyətlərdən azad olsunlar. Hikmət Günəşi beləcə Əbədi Sultanın Qələminin üfüqündən parlamışdır. Mübarəkdir bunu dərk edənlər! Biz sənin vasitənlə digər pak köksləri yaratdıq, və sənə və sevimli bəndələrimizə fəzlimizin bir nişanəsi kimi Biz onları sənə də qaytararıq. Biz tezliklə sənin vasitənlə pak və nurlu kökslərlə insanlar yaradarıq və onlar Mənim gözəlliyimdən başqa heç nəyə şəhadət verməz, Mənim üzümün nurundan başqa heç nə göstərməzlər. Bunlar həqiqətdə, bütün yaradılmış şeylərin arasında Mənim Adlarımın güzgüləri olarlar.

Ey Müqəddəslik Heykəli! Biz, həqiqətən, Sənin ürəyini keçmiş və gələcək əsrlərin bilik xəzinəsi və Özümüzün yerin və göyün sakinləri üçün müəyyən etdiyimiz biliyimizin məşriqi etdik ki, bütün yaradılış Sənin fəzlinin yağmurlarından pay alsın və Sənin biliyinin möcüzələri ilə Uca, Qüvvətli və Əzəmətli Allahı tanımağa nail olsunlar. Həqiqətdə, Mənim Öz Zatıma aid olan o bilik bir bilikdir ki, heç vaxt kimsə ona çatmamış və heç vaxt da onu almayacaqdır, nə də onun yükünü bir ürək çəkə biləcəkdir. Bu bilikdən tək bircə söz açılsa, bütün insanların ürəkləri çaşqınlıqla dolardı, hər şeyin təməli dağılardı və insanlar arasında ən hikmətlisi çaşardı.

Bizim Hikmətimizin xəzinəsində açılmamış biliklər var ki, onun bircə kəlməsi, əgər onu insanlığa açmaq istəsək, hər bir insanı Allahın Zühurunu tanımağa və Onun elmini etiraf etməyə vadar edər, hər kəsi bütün elmlərin sirrini açmağa və elə bir yüksək məqama çatmağa qadir edərdi ki, o özünü keçmiş və gələcəyin bütün biliklərindən azad olmuş görərdi. Biz başqa biliklərə də malikik, lakin onun bircə hərfini belə aça bilmərik, heç onların mənasına cüzi bir işarəni eşitmək üçün belə Biz insanlığı hazır görmürük. Beləcə Biz Hər şeyi Bilən və Hikmət Sahibi Allahın biliyi barədə Sizə bildirdik. Əgər Biz layiqli olan qablar tapsaq, onlara gizli mənaların xəzinəsini verər, onlara elə bir bilik bəxş edərdik ki, onun bircə hərfi bütün yaradılmış şeyləri əhatə edərdi.

Ey bu Heykəlin Ürəyi! Biz səni göydə və yerdə olanların hamısına Öz elmimizin məşriqi və Bizim hikmətimizin səhəri etdik. Biz bütün elmləri səndən çıxardıq və hamısını sənə də qaytaracağıq. Biz onları ikinci dəfə də səndən çıxaracağıq. Bu bizim, həqiqətən də, vədimizdir və Biz Öz məqsədimizi yerinə yetirməyə qadirik. Tezliklə Biz sənin vasitənlə yeni və ecazkar elmlər, qüvvətli və səmərəli sənətlər meydana çıxaracaq, onların da vasitəsilə Bizim bəndələrimizdən heç birinin hələ dərk etmədiyi şeyləri aşkara çıxaracağıq. Biz beləcə istədiyimizi iradə etdiyimiz kəsə əta edir, nə vaxtsa əta etdiyimizi iradə etdiyimiz kəsdən geri alırıq. Hətta Öz əmrimizlə istədiyimizi hökm edirik.

De: Əgər biz bir vaxt Öz inayətimizin parıltısını hər şeyin güzgüsünə saçmaq istəsək, başqa bir vaxt Öz nurumuzun şəfəqlərini onlardan geri çəksək, bu, həqiqətən Bizim qüdrətimizdədir və heç kəsin “niyə” və “nə üçün” soruşmağa haqqı yoxdur. Zira Biz doğrudan da Öz məqsədimizə çatmağa qadirik və nə etdiyimiz barədə hesabat vermirik; Allaha şərik qoşanlardan və Onun Həqiqətini sorğulayanlardan başqa heç kəs buna şübhə edə bilməz. De: Bizim qüdrətimizi heç nə saxlaya bilməz yaxud Bizim hökmümüzün istiqamətini dəyişə bilməz. Biz istədiyimizi ulu qüdrət və calal Səmasına (Cəbərutuna) ucaldırıq və əgər istəsək, onu tənəzzülün ən aşağı uçurumuna salarıq.

Ey yer üzü sakinləri! Siz hesab edərsinizmi ki, əgər Biz bir ruhu Sidrətül-Müntəhaya6 qaldırsaq və sonra o Bizim səltənət və hökmranlığımızın hakimiyyətinə tabe olmaz? Xeyr! Canıma and olsun! Əgər biz istəsək, onu bir göz qırpımında toza döndərərik. Bir ağaca baxın: Görün ki, biz onu bir bağda necə əkirik və onu qayğı sularımızla bəsləyirik; o boy atıb böyüyəndə və yaşıl yarpaqlar və gözəl meyvələr gətirəndə, birdən Biz hökmümüzün tufanlı küləklərini göndəririk və onu kökündən çıxarıb yerə səririk. Biz hər şeylə belə etmişik və bizim yolumuz bu gün də belə olacaq. Həqiqətən, Bizim dərkedilməz tərzimizin bənzərsiz möcüzələri belədir – bir tərz ki, həmişə hər şeyi belə idarə etmiş və belə də davam edəcəkdir, əgər siz dərk edənlərdənsinizsə. Lakin Qüvvət, Qüdrət və Hikmət Sahibi Allahdan başqa heç kəs bunun hikmətini bilmir.

Ey insanlar, siz gözlərinizin qarşısındakı şeyi belə inkarmı edəcəksiniz? Vay sizin halınıza, ey inkarçılar zümrəsi! Dəyişməyəcək bir şey varsa, o da Onun, Mərhəmət Sahibi və Ən Şəfqətlinin Özüdür, əgər bəsirət gözü ilə baxar olsanız, Onun Özündən başqa hər şey Onun İradəsi ilə dəyişər. O, həqiqətən, Qüvvət, Qüdrət və Hikmət Sahibidir.

Ey insanlar! Mənim Əmrim barədə mübahisə etməyin, zira siz heç vaxt Rəbbinizin çoxtərəfli hikmətini anlaya bilməzsiniz, nə də ki siz Calal Sahibi və Hər şeyə Nüfuz Edən Kəsin biliyini ölçə bilərsiniz. Kimsə Onun Zatını tanımaq iddiasına düşərsə, o, şübhəsiz ki, ən cahil adamların arasındadır. Kainatda hər bir zərrə belə bir insanı saxtakarlıqda ittiham edərdi, buna Mənim həqiqətdən başqa bir şey danışmayan dilim şəhadət verir. Mənim Əmrimi ucaldın və Mənim təlimlərimi və hökmlərimi yayın, zira sizə bundan başqa heç bir iş yaraşmaz, başqa heç bir yol heç vaxt Ona aparmaz. Kaş Bizim nəsihətimizə qulaq asardınız!

Ey Əbədiyaşar Heykəl! Biz Səni Bizim ən ali adlarımızın hər birinin Məşriqi, ən müqəddəs sifətlərimizin hər birinin Səhəri, yerin və göyün sakinlərinə saysız məziyyətlərimizin hər birinin Çeşməsi etdik. Sonra Biz Səni göylərlə yer arasında Özümüzün surətimizdə ucaltdıq, vəhy və xilqət səltənətlərində olanlara Sənin Bizim calalımızın əlaməti olmağını hökm etdik ki, Mənim bəndələrim Sənin ardınca getsin, və düz yola hidayət olunmuşlardan olsun. Biz Səni göylərin və yerin sakinləri üçün fəzl və nemət Ağacı təyin etdik. Sənin kölgəni axtaranların, Sənin, aləmlərin qüdrətli Qoruyucusunun Özünə yaxınlaşanların xoş halına!

71.

De: Biz Adlarımızın hər birini ilahi hikmət və anlayış çaylarını coşdurub Bizim Əmrimizin bağında axdırdığımız bir çeşmə etdik – bu çayların sayını Ən Müqəddəs, Qüdrətli, Hər Şeyi Bilən və Hikmət Sahibi Rəbbindən başqa heç kəs saya bilməz. De: Biz bütün Hərfləri Nöqtədən yaratmışıq və onları Ona da qaytarmışıq və Biz Onu insan heykəli şəklində yenidən göndərmişik. Bu bənzərsiz və ecazkar əsərin Müəllifinə bəha olsun! Tezliklə Biz Onu Əbha adımızla yenidən açar və izah edərik. Bu, həqiqətən, Bizim fəzlimizin bir nişanəsidir və mən, həqiqətən, Kərim və Günlərin Qədimiyəm.

Biz bütün Nurları Öz Haqq adımızın İşıq Kürəsindən ortaya çıxarmış, onları Ona qaytarmış, və onları yenidən insan heykəli şəklində zahir etmişik. Güc, qüvvət və qüdrət Rəbbinə bəha olsun! Heç kəs Mənim iradəmin işinə yaxud Mənim qüdrətimin həyata keçməsinə qarşı dura bilməz. Mən Öz ağzımdan bir sözlə bütün yaradılışı xəlq edən Kəsəm və Mənim qüvvətim, həqiqətən, Mənim məqsədimlə təndir.

De: Bu Bizim iqtidarımızdadır ki, əgər istəsək, bir anın içində bütün yaradılmışları məhv edək və növbəti istəyimizlə onlara yenidən həyat verək. Lakin Onun biliyi Alim və Hər Şeydən Xəbərdar Allahdadır. Bu bizim iqtidarımız daxilindədir ki, əgər istəsək, uçan bir toz dənəcəyindən bircə göz qırpımında sonsuz, təsəvvür edilməz parlaqlığa malik günəşlər yaradaq, bircə damlanı geniş və saysız-hesabsız dəryalara çevirək, hər bir hərfə elə bir güc əta edək ki, keçmiş və gələcək bütün bilikləri açmağa qadir olsun. Bunu etmək, doğrudan da, sadə bir işdir. Əvvəli olmayan əvvəldən sonu olmayan sona qədər Mənim qüvvətimin sübutları belə olmuşdur. Lakin Mənim yaratdıqlarım Mənim iqtidarımı unutmuşlar, Mənim hökmranlığımı danmışlar, Mənim Özümlə, Elm və Hikmət Sahibi Olan Kəslə mübahisə etmişlər.

De: Göylə yer arasında olan hər şeydən heç nə Mənim iznim olmadan tərpənə bilməz, Mənim Mələkutuma Mənim hökmüm olmadan yüksələ bilməz. Lakin Mənim yaratdıqlarım Mənim qüdrət və hökmranlığımdan pərdələnmişlər, qafillər sırasında qalmışlar. De: Mənim Zühurumda Allahın Zühurundan, Mənim qüdrətimdə Onun qüdrətindən başqa bir şey görünməz, kaş bunu bilərdiniz. De: Mənim yaratdıqlarım bir ağacın yarpaqları kimidir. Onlar bu ağacdan çıxır, mövcudluğu üçün ondan asılıdır, amma öz mənşə və köklərini unudurlar. Biz bu cür bənzərliklərdən görə bilən bəndələrimiz üçün istifadə edirik ki, bəlkə onlar sadəcə mövcudluğun bitki səviyyəsinin fövqünə qalxsınlar və bu dəfedilməz və sarsılmaz Əmrdə həqiqi yetkinliyə çatsınlar. De: Mənim yaratdıqlarım dərinliklərin balıqlarına bənzəyirlər. Onların həyatı sudan asılıdır, lakin onlar bundan agah deyillər, və bu, hər şeyi Bilən və Qüdrətli Rəbbin fəzli ilə onların yaşamını təmin edir. Doğrudan da, onların qafilliyi elə həddədir ki, əgər onlardan su və onun xassələri barədə soruşulsa, onların tam cahilliyi üzə çıxar. Biz beləcə bənzərlik və müqayisələr gətiririk ki, bəlkə insanlar bütün xilqətin Qibləsi olan Kəsə tərəf dönələr.

Ey insanlar! Allahdan qorxun və fəzli hər şeyi bürümüş, mərhəməti fani dünyaya nüfuz etmiş, Əmrinin hökmran qüdrəti həm zahiri, həm də batini varlıqları, sənin əvvəlini və axırını əhatə etmiş Kəsə inanmazlıq etməyin. Allahın xofu altında dayanın və dürüst davrananlardan olun. Rəblərinin ayələrini eşitməməyi və tanımamağı özlərinə icazə verən kəslər arasında sayılmaqdan çəkinin; onlar, həqiqətən, azmışlardandırlar!

De: Siz o kəsəmi sitayiş edəcəksiniz ki, nə eşidir, nə də görür, o kəs ki, doğrudan da, Allahın bəndələri arasında ən rəzili və azmışıdır? Nə üçün siz Ulu və Əzim Allahdan müjdələr gətirən, İlahi Hökm Mənbəyindən gələn Kəsin ardınca getmədiniz? Ey insanlar! O kəslərdən olmayın ki, Bizim taxtımızın önündə dayandılar, lakin dərk edə ya başa düşə bilmədilər; onlar həqiqətən, mənfur insanlardır. Biz onlara səmavi Səltənətin sakinlərini və Mələyi-Əla əhlini heyran edən ayələr oxuduq, onlar isə ondan pərdə ilə ayrıldılar və Allahın sadəcə bir bəndəsindən və Onun İradəsinin yaratdığı bir varlıqdan başqa bir şey olmayan kəsə qulaq asdılar. Biz sənə beləcə Allahın sevimli dostlarının yoluna istiqamətləndirəcək şeyləri veririk.

Allahın taxtının bərqərar olduğu Yerə, Cənnət Məkanına daxil olub və sadəcə dörd Qapı barədə yaxud İslam Dininin bəzi İmamları barəsində soruşmaq üçün Rəbləri qarşısında dayananlar nə qədər idilər!7 Əgər siz anlayanlardansınızsa, bu insanların vəziyyəti belə idi. Hətta bu gün də bu belədir: Allaha inanmayanlar və Ona şərik qoşanlar bizim Adlarımızdan ancaq birinə yapışıblar və bütün Adların Yaradıcısından məhrum qalıblar. Biz şəhadət veririk ki, bu insanlar, doğrudan da, Atəş əhli arasındadırlar. Onlar günəşdən kölgənin sözlərini şərh etməyi, Haqdan Onun yaratdıqlarının nitqini izah etməyi istəyirlər, kaş ki dərk edərdiniz! De: Ey insanlar! Günəş özünün işığının təcəllilərindən və ondan çıxanlardan başqa heç nə vermir, qalan hamı isə onun şüalarından nurlanmaq istəyir. Allahdan qorxun və cahillərdən olmayın! Onların arasında, həmçinin, qaranlıqdan işıq barədə soruşurdular. De: Gözlərini aç ki, yer üzünü açıqca bürümüş şəfəqləri görə biləsən! Bu, həqiqətən, aşkar parlaqlığa malik bir işıqdır ki, ilahi bilik Məşriqindən yüksəlmiş və parlamışdır. Siz Məsihin doğrudan da Allahdan gələn Haqq olması barədə yəhudilərdən, yaxud Həzrət Məhəmmədin Rəbbin Elçisi olması barədə bütlərdən, yaxud uca və böyük Allahın Zikri barədə Quran əhlindən soruşardınızmı?

De: Ey insanlar! Bu Zühurun şəfəqləri qarşısında malik olduğunuz şeyləri atın və riayət etməyi Allahın əmr etdiyi şeylərdən yapışın. Onun sizə əmri belədir, və O hökm edənlərin ən yaxşısıdır. Camalıma and olsun! Mən nazil etdiyim sözlərlə, Özümü deyil, Məndən sonra gələni nəzərdə tuturam. Hər şeyi Bilən Allah buna şahiddir. Onunla Mənimlə rəftar etdiyiniz kimi rəftar etməyin. Mənim lütf Dərgahımdan Allahın ayələri sizə göndəriləndə “bu fitri və təlim görməmiş bir təbiətdən deyil” deyə etiraz etməyin, zira o təbiətin özü Mənim sözümlə yaranıb və Mənim ətrafımda dolanır, kaş bu həqiqəti dərk edənlərdən olardınız. Mərhəmət Sahibi Rəbbinizin bəyanlarından batini mənalar libasının bütün xilqətə yayılmış və rayihəsi bütün yaradılmış şeyləri bürümüş şirin rayihələrini nəfəsinizə çəkin. Bunu qavrayanlar və nurlu ürəklərlə Allaha tələsənlər bəxtiyardırlar!

80.

Ey Əbədiyaşar Heykəl! Biz, həqiqətən, Səni adlar səltənətinə güzgü etmişik ki, bəlkə Sən bütün bəşərin arasında Mənim hökmranlığımın bir əlaməti, Mənim hüzurumun müjdəçisi, Mənim gözəlliyimi görməyə çağıran, Mənim düz və aydın yoluma bir bələdçi olasan. Biz Öz yanımızdan bir nemət olaraq Sənin adını bəndələrimiz arasında ucaltdıq. Mən, həqiqətən, Kərəm Sahibi, Günlərin Qədimiyəm. Biz, həmçinin, Səni Bizim Özümüzün Zatımızla bəzədik və Sənə Öz Sözümüzü verdik ki, bəlkə Sən bu fani dünyada istədiyini əmr edəsən və istədiyinə nail olasan. Biz göylərin və yerin bütün xeyirlərini Sənə nəsib etdik və qərar verdik ki, heç kəs, Sənin Hər Şeyi Bilən və hər Şeydən Xəbərdar Rəbbinin əmr etdiyi kimi, Sənin kölgənə daxil olmayınca, ondan bir pay belə ala bilməsin. Biz Sənə hakimiyyət Əsası və mühakimə Tumarı verdik ki, Sən hər bir hökmün hikmətini sınaya biləsən. Biz Sənin ürəyindən batini mənalar və izahat dəryalarını Sənin mərhəmət sahibi olan Rəbbinin zikri ilə dalğalandırdıq ki, Sən Ona şükür və təriflər söyləyəsən və həqiqətən, şükür edənlərdən olasan. Biz Səni bütün yaradılmışların arasından seçmiş və Səni göylərdə və yerdə olanlara Bizim öz Zatımızın Məzhəri təyin etmişik.

Elə isə, Bizim iznimizlə, Sənin hökmranlığına və səltənətinə şəhadət verəcək, Sənin qüdrət və calalını təsdiq edəcək və insanlıq arasında Sənin Adlarının məzhərləri olacaq parlaq güzgülər və uca hərflər yaradıb meydana çıxar. Biz Səni yenidən bütün Güzgülərin Mənbəyi və Yaradıcısı etmişik, necə ki Biz onları əvvəllər də Səndən törətmişdik. Və Biz Səni yenidən Zatıma qaytaracağıq, necə ki Biz Səni əvvəldə də meydana çağırmışdıq. Sənin Rəbbin, həqiqətən, Dəfedilməz, Qüvvət Sahibi və Vadaredicidir. Elə isə, ortalığa çıxandan sonra bu güzgüləri xəbərdar et ki, Öz Yaradıcıları və Qurucuları olan kəs onların arasında görünəndə məbada Onun qarşısında lovğalanalar yaxud rəhbərlik tələləri Qüdrətli və Ən Gözəl Allah qarşısında itaətlə səcdə etməkdən onları məhrum edə.

De: Ey güzgülər dəstəsi! Siz sadəcə Mənim iradəmin yaratdıqlarısınız və Mənim hökmümlə var olmusunuz. Məbada Mənim Rəbbimin ayələrini danasınız və ədalətsizlik edənlərin və zavala uğrayanların arasında sayılasınız. Məbada malik olduqlarınıza yapışasınız yaxud şan-şöhrətinizdən qürurlanasınız. Sizə yaraşan budur ki, göylərdə və yerdə olan hər şeydən inqita edəsiniz. Bu, Qüdrətli və Qüvvətli Kəs tərəfindən belə əmr olunmuşdur.

Ey Mənim Əmrimin Heykəli! De: Əgər Mən bircə an içində hər şeyi Mənim Adlarımın güzgüsünə çevirmək istəsəm, bu, şübhəsiz, Mənim gücüm daxilindədir, o ki qaldı Özünün dəfedilməz və dərk olunmaz hökmü ilə Məni yaradan Rəbbimin iqtidarında ola. Və əgər Mən bir göz qırpımında bütün yaradılışı dəyişmək istəsəm, bu da Mənim üçün mümkündür, o ki qaldı Mənim Rəbbim və bütün aləmlərin Rəbbi olan Allahın İradəsində gizlənən hökmran Məqsəd ola.

De: Siz ey Mənim Adlarımın təzahürləri! Əgər siz bütün malik olduqlarınızı, xeyr, həyatınızı belə, Allahın yolunda verəsiniz və qum dənələri, yağış damcıları, dəniz dalğaları qədər Ona yalvarasınız, amma zühur vaxtı Onun Məzhərinə qarşı çıxasınız, sizin əməlləriniz Allahın hüzurunda heç vəchlə xatırlanmaz. Lakin əgər siz bütün mömin əməllərdən imtina edəsiniz, amma bu günlərdə Ona inanasınız, bəlkə Allah sizin günahlarınızdan keçər. O, həqiqətən, Əbha və Kərimdir. Allah Öz məqsədi barədə sizi belə xəbərdar edir ki, bəlkə vasitəsilə əzəldən bəri nazil olanların təsdiq olunduğu Kəs qarşısında təkəbbür göstərməyəsiniz. Bəxtiyardır bu ən uca Mənzərəyə yaxınlaşan, üz döndərənlərin isə vay hallarına!

Nə qədər insan var ki, bütün sərvətlərini Allahın yolunda sərf edirlər, amma görürük ki, Onun Zühuru zamanı asi çıxanlardan və inadcıllardan olurlar! Nə qədər insan var ki, gündüzlər oruc tuturlar ki, ancaq əmri ilə oruc hökmünün ilk bərqərar olduğu Kəsin əleyhinə çıxsınlar! Bu insanlar, həqiqətən, cahildirlər. Bəs nə qədər insan var ki, bir tikə qara çörəklə dolanırlar, oturacaqları ancaq otların üstüdür, hər cür çətinliklərə məruz qalırlar ki, ancaq insanların gözündə öz üstünlüklərini saxlasınlar! Biz onların əməllərini beləcə ifşa edirik ki, bu başqalarına da dərs olsun. Bunlar o kəslərdir ki, özlərini başqalarının nəzərində hər cür zahidliyə bu ümidlə məruz qoyurlar ki, öz adlarını əbədiləşdirsinlər, halbuki həqiqətdə yerin və göyün sakinlərinin lənət və qarğışlarından başqa heç yerdə xatırlanmayacaqlar.

De: Necə ki xəyal edirsiniz, bunun sizə cüzi də olsa faydası olardımı ki, adınız daimi qalsın? Xeyr, aləmlərin Rəbbinə and olsun ki, yox! Adı adlara sitayiş edənlərin arasında qalmaqla Uzza8 bütü ucaldımı? Xeyr, Ən Calallı və Dəfedilməz Allahın Özü olana and olsun ki, yox! Sizin adlarınız hər bir fani yaddaşdan silinsə, amma Allah sizdən razı olsa, onda siz doğrudan da, Onun Ən Gizli Adının xəzinələri arasında sayılacaqsınız. Biz beləcə ayələrimizi sizə göndərdik ki, onlar sizi bütün Nurların Mənbəyinə cəzb etsin və sizi Hər Şeyi Bilən və Hikmət Sahibi Rəbbinizin məqsədi ilə tanış etsin. Ona görə də, Kitabda sizə qadağan olunmuş hər şeydən özünüzü saxlayın və Allahın sizin yaşamınız üçün verdiyi qanuni şeylərdən yeyin. Onun gözəl bəxşişlərindən özünüzü məhrum etməyin, zira O, həqiqətən, Ən Səxavətli, bol fəzl Sahibidir. Özünüzü ifrat əziyyətlərə məruz qoymayın, lakin Öz nurlu ayələrimiz və aşkar dəlillərimizlə sizə aydınlandırdığımız yolla gedin və qafillərdən olmayın.

Ey üləma zümrəsi! Əgər siz şərab içməkdən və Kitabda sizə qadağan edilmiş bənzər xətalardan özünüzü saxlayırsınızsa, lovğalanmayın, çünki siz bu cür əməllər etsəniz, sizin məqamınız insanların gözündə ləyaqətdən düşər, işləriniz pozular, adınız rüsvay və bədnam olar. Xeyr, sizin əsl və daimi şərəfiniz Əbədi Həqiqət olan Kəsin Sözünə təslim olmağınızda və Dəfedilməz, Qüdrətli Allahdan başqa hər şeydən daxilən və zahirən inqita etməyinizdədir. O üləmanın xeyir-bərəkəti böyükdür ki, biliyin onunla bütün biliklərin Məqsədi olan Kəslə arasında pərdə olmasına icazə vermədi, Qəyyum zühur edəndə isə, nur saçan üzlə Ona tərəf döndü. O, həqiqətən, alimlərdən sayılır. Behiştin sakinləri onun nəfəsində bərəkət axtarır, onun çırağı göydə və yerdə olanların üzərinə nur saçır. O, həqiqətən, Peyğəmbərlərin varisi sayılır. Ona baxan kəs, həqiqətən, Haqqa baxmış sayılır, ona tərəf dönən kəs isə, həqiqətən, Qüdrətli və Hikmət Sahibi Allaha tərəf dönür.

Ey elm məşriqləri! Diqqətli olun ki, dəyişməyi özünüzə izin verməyəsiniz, çünki siz dəyişəndə, insanların da çoxu dəyişəcəkdir. Bu, həqiqətən, sizin özünüzə və başqalarına haqsızlıqdır. Hər bir mühakiməli və bəsirətli insan buna şəhadət verir. Siz bir bulaq kimisiniz. Əgər o dəyişsə, ondan qaynaqlanan sular da dəyişəcəkdir. Allahdan qorxun və Allah adamlarından (möminlərdən) olun. Eynilə də, əgər insanın ürəyi yoluxmuşsa, qalan bütün əzalar da yoluxacaqdır. O cür də, əgər ağacın kökü xarab olarsa, onun budaqları, pöhrələri, yarpaq və meyvələri də xarab olacaqdır. Biz beləcə sizin anlayışınız üçün bu bənzərlikləri ortaya qoyduq ki, bəlkə malik olduqlarınız Əbha və Kərim olan Kəsin sizin üçün təyin etdiyi şeylərə çatmaqda sizə əngəl olmaya.

Bu, həqiqətən, bizim iqtidarımız daxilindədir ki, bir ovuc torpağı götürək və onu Adlarımızın libası ilə bəzəyək. Amma bu onun fitrətən malik olduğu bir şeyin göstəricisi deyil, ancaq Bizim lütfümüzün bir əlaməti olardı. Hökmran Vəhy Sahibi, hər şeyi Bilən Kəs tərəfindən belə nazil olmuşdur. Allahın bütün insanların sitayiş üçün üz tutmağını buyurduğu Qara Daşa9 baxın. Bu nemət ona fitri aliliyi olduğu üçünmü əta edilmişdir? Canıma and olsun ki, xeyr! Yoxsa belə bir fərq onun özünəxas dəyərinə görədir? Mahiyyətini bütün yaradılışın dərk etməkdə aciz qaldığı Varlığıma and olsun ki, xeyr!

Yenə də, Əqsa məscidinə yaxud hər bir ölkə və diyarda olan insanlar üçün müqəddəs məkan etdiyimiz digər yerlərə baxın. Onların malik olduqları şərəf və üstünlük onların ləyaqətinə görə deyil, onların Bizim Vəhyimizin insanlar arasında Məşriqləri kimi təyin etdiyimiz Məzhərlərimizlə bağlı olmaqlarından qaynaqlanır, əgər siz dərk edənlərdən olsanız. Burada Allahdan başqa hamı üçün dərkedilməz olan hikmət yatır. Araşdır ki, O, Öz məqsədini lütflə sizə aydın edə. Onun elmi, həqiqətən, hər şeyi əhatə edir. Ey insanlar, dünyadan və onun boş şeylərindən inqita edin və Allaha inanmayanların və Ona şərik qoşanların çağırışına diqqət verməyin. Mərhəmət Sahibi Rəbbinizi tərif və vəsf etmək üçün bəyan üfüqlərinə qalxın. Allahın sizin üçün müəyyən etdiyi məqsəd budur; bunu anlayanların xoş halına.

De: Ey insanlar! Biz Lövhlərimizdə sizə hökm etmişik ki, vəd olunmuş Zühur zamanı qəlblərinizi bütün adlardan təmizləyəsiniz və göylərdə və yerdə bütün yaradılmışlardan pak edəsiniz ki, Qüdrət Sahibi, Ən Əzəmətli Rəbbinizin İradə üfüqündən parlayan Həqiqət Günəşinin şəfəqləri orada zahir olsun. Bundan əlavə, Biz ürəklərinizi dünyanın insanlarına olan məhəbbət və nifrətin hər bir izindən belə təmizləməyi hökm etmişik ki, heç nə sizi bir istiqamətdən sapdırıb başqa bir istiqamətə salmasın. Bu, həqiqətən, aydın Kitabda sizə lütf etdiyimiz ən mötəbər nəsihətlərimizdən biridir, çünki kimsə bunlardan birinə bağlansa, Bizim Əmrimiz barədə lazımi anlayış əldə edə bilməz. Buna hər bir insaflı və bəsirətli ruh şəhadət verir.

Lakin siz Allahın Əhdini pozmusunuz, Onun Vəsiyyətini unutmusunuz, sonda isə zühuru ilə müvəhhidlərin gözlərinə təsəlli olan Kəsdən üz döndərmisiniz. Gözlərinizi tutan pərdələri və örtükləri qaldırıb Peyğəmbər və Elçilərin şəhadətliklərinə baxın ki, qüdrətli hökmranlıq əta edilmiş Vəd Olunan Kəs gəldiyi bu günlərdə Allahın Əmrini tanıya biləsiniz Allahdan qorxun və Onun əlamətlərinin Məşriqi olan Kəsdən özünüzü məhrum qoymayın. Bu, həqiqətən, sizin özünüzə faydalıdır; Rəbbinizin isə bütün yaradılmışlara ehtiyacı yoxdur. O əzəldən tək olmuşdur; Ondan başqa heç kim olmamışdır. Məhz Onun adı ilə, Məndən, Bənzərsiz, Calallı və Misilsiz olan Allahdan başqa Allah yoxdur deyə bəyan edərək, Tövhid bayrağı görünən və görünməyən aləmlərin Sinasında sancılmışdır.

Lakin Onun İradəsinin və Hökmünün sadəcə yaratdığı kəslərin Ondan necə üz döndərmələrinə və Allahdan başqa rəbb və ağa götürmələrinə baxın; Bunlar, həqiqətən, azmışlardandırlar. Onların dilində daim Mərhəmət Sahibinin adı zikr olunmuşdur, lakin həqiqətin gücü ilə O onlara zahir olanda Onun əleyhinə qalxdılar. Ən Müqəddəs, hər şeyi Bilən və Hikmət Sahibi Allahın İradə üfüqündən aləmin Günəşi parlayanda Rəblərinin Əhdini pozanların taleyi, doğrudan da, yaman olar. Onlar ədavət və nifrət qılınclarını Allahın əleyhinə sıyırdılar, amma bunu anlamırlar. Mənə elə gəlir ki, onlar ölü qalmışlar və xudbin arzularının məzarında dəfn olunmuşlar, hərçənd Allahın nəsimi bütün diyarların üzərindən əsmişdir. Onlar, həqiqətən, qalın və ağır bir pərdəyə bürünmüşlər. Nə qədər də Allahın ayələri onlara oxunsa, onlar etinasızlıqla inad etmişlər; sanki onlar hər cür anlayışdan məhrumdurlar ya da Ən Uca, Hər Şeyi Bilən Allahın Təranəsini heç vaxt eşitməmişlər.

De: Əfsuslar olsun sizə! Siz özünüzü necə inanan adlandırırsınız, o zaman ki, Qüdrətli və Hər Şeyi Bilən Allahın ayələrini danırsınız? De: Ey insanlar! Üzünüzü Mərhəmət Sahibi Rəbbinizə tərəf çevirin. Məbada Bəyanda nazil olanlardan nəsə sizə pərdə olsun: Bu, əslində, Məni, Qüdrətli və Ulu olanı zikr etməkdən başqa bir məqsəd üçün nazil olmamışdır və Mənim Camalımdan başqa bir hədəfi də yoxdur. Bütün dünya mənim dəlillərimlə doludur, əgər siz insafla mühakimə edənlərdənsinizsə.

Əgər İlkin Nöqtə, sizin iddia etdiyiniz kimi, Məndən başqa bir kimsə olsaydı və mənim hüzuruma daxil olsaydı, O, həqiqətən, Məndən ayrılmağı Özünə icazə verməzdi, bəlkə Biz Mənim Günlərimdə bir-birimizlə dostluqdan sevinc alardıq. O, həqiqətən, Məndən uzaqlığa görə ağladı. O Məndən əvvəl gəldi ki, insanları Lövhələrdə təsbit olunduğu kimi, Mənim Mələkutuma dəvət etsin, kaş ki anlayardınız! Kaş eşidən qulaqları olan insanlar tapılardı ki, qafillərin əllərindən Mənim başıma gələnlərə görə göz yaşı tökərək, Məndən ayrılığına görə sızıldayaraq, Mənimlə, Qüdrətli və Bənzərsiz Kəsə qovuşmaq həsrətini dilə gətirərək Onun Bəyanda ağlayan səsini eşidə bilərdilər. O, həqiqətən, bu anda Onun Gününə yetişmək və Onun qarşısında təzim etmək üçün yaradılmış, lakin öz zalımlıqları ilə Ona qələmin təsvir etməkdə özünün acizliyini etiraf etdiyi elə həqarət edən kəslər arasında Öz Məhbubunu görür.

De: Ey insanlar! Biz sizi, həqiqətən, bizim əvvəlki Zühurumuzda fövqəl calal Səhnəsinə, bu ləkəsiz müqəddəslik Taxtına çağırdıq və Allahın Günlərinin gəlişini sizə elan etdik. Lakin ən böyük pərdə yırtılanda və Qədim Camal Allahın hökm buludları üzərində sizə gələndə, əvvəllər inandığınız Kəsi dandınız. Vay sizin halınıza, ey dinsizlər dəstəsi! Allahdan qorxun və malik olduğunuz şeylərlə həqiqəti heçə endirməyin. İlahi ayələrin günəşi bütün adların və sifətlərin Rəbbinin Qələminin üfüqündən sizə doğanda aləmlərin Rəbbi Allahın qarşısında səcdə edin. Zira Onun qapısının astanasında səcdə etmək, doğrudan da, hər iki dünyadakı ibadətdən daha yaxşıdır və Onun Zühuruna təslim olmaq isə göylərdə və yerdə yaradılmış hər şeydən sizə daha faydalıdır.

De: Ey insanlar! Mən tamamilə Allah xatirinə Sizə nəsihət edirəm və sizdən heç bir mükafat gözləmirəm. Zira Mənim mükafatım Allahın yanında olar ki, O Məni varlıq aləminə gətirmiş, Məni həqiqətin gücü ilə qaldırmış və Yaratdıqları arasında Məni Özünün zikr mənbəyi etmişdir. Bu ilahi və şərəfli Mənzərəni seyr etməyə tələsin, bir Yer ki, Allah Taxtını orada qurmuşdur. Şeytanın ürəklərinizdə pıçıldadıqlarının ardınca getməyin, çünki o, həqiqətən, sizi ehtiraslarınızın və tamahınızın arxasında getməyə sövq edir, bu hər şeyi Əhatə Edən və hamını Vadar Edən Əmrin açdığı düz Yolu tutub getməyə mane olur.

De: Şeytan elə bir formada peyda olub ki, yaradılışın gözləri heç vaxt görməmişdir. Rəhmanın Camalı olan Kəs də keçmişdə bənzəri olmayan bir libasla zahir olmuşdur. Rəhmanın çağırışı ucalmış, onun arxasınca Şeytanın səsi qalxmışdır. Xoş Allahın Səsinə qulaq verənlərin və ən müqəddəs və mübarək Mənzərəyə baxmaq üçün Onun taxtına üz tutanların halına. Zira ürəyində Məndən başqa kiməsə bircə xardal dənəsi qədər də olsa, məhəbbət bəsləyənlər Mənim Mələkutuma daxil ola bilməz. Mövcudat Kitabının müqəddiməsini bəzəyən şeylər buna şəhadət verir, kaş ki bunu anlayardınız. De: Bu o Gündür ki, onda Allahın ən böyük bəxşişi zahir olmuşdur. Yuxarıda göylərdə və aşağıda yerdə olanların hamısının səsi Mənim Adımı bəyan edir və Mənim tərifimi söyləyirlər, kaş eşidə bilərdiniz!

Ey İlahi Vəhyin Heykəli! Suru Mənim Adımla səsləndir! Ey İlahi Sirlərin Heykəli! İxtiyar Sahibi və Dəfedilməz Rəbbinin çağırışını ucalt! Ey Göyün Hurisi! Behişt hücrələrindən çıx və dünyanın insanlarına elan et: Allahın həqqaniyyətinə and olsun! Dünyanın Məhbubu olan Kəs, hər bir anlayan ürəyin dəyişməz Məqsudu, göydə və yerdə olanların hamısının Məbudu, keçmiş və gələcək nəsillərin Qütb Ulduzu olan Kəs indi gəlmişdir!

Özünün hökmran qüdrəti və əzəmətinin bütövlüyü ilə zahir olduğu zaman bu parlaq Camalı tanımaqda, məbada, tərəddüd edəsiniz. O, Həqiqətən, Tək Haqdır və Ondan başqa qalan hamı Onun tək bir bəndəsi qarşısında belə bir heçdir, Onun şəfəqləri ilə üz-üzə qalanda heçliyə uğrayır. Ona görə də, Onun fəzlinin həyatverici sularına nail olmağa tələsin və biganələrdən olmayın. Bir anlığa olsa belə tərəddüd edənlərin isə Allah işlərini heçliyə uğradar və onu qəzəb məkanına qaytarar; onların can atdıqları məkan doğrudan da, pisdir!

PAPA IX PİY

Ey Papa! Pərdələri yırt. Rəblərin Rəbbi olan Kəs buludların kölgəsində gəldi və Qüdrətli və İxtiyar Sahibi Allah tərəfindən hökm yerinə yetdi. Rəbbinin qüdrəti ilə dumanı dağıt və Onun ad və sifətlərinin Mələkutuna yüksəl. Ən Uca Qələm beləcə Sənin Qüdrətli, Dəfedilməz Rəbbinin əmri ilə sənə belə hökm etmişdir. O, həqiqətən, birinci dəfə olduğu kimi, yenidən Göydən gəlmişdir. Ehtiyatlı ol ki, aydın əlamət və ya sübut olmadan fariseylərin Onunla mübahisə etdiyi kimi mübahisə etməyəsən. Onun sağ əlində fəzlin həyat suları, sol əlində isə ədalətin nəfis Şərabı axarkən, Onun önündə Onun əlamətlərinin bayraqlarını aparan Cənnətin mələkləri addımlayır. Məbada, hər hansı bir ad səni yerin və göyün Yaradıcısı Allahdan ayrı sala. Dünyanı burax və Rəbbinə tərəf dön ki, Onun vasitəsilə bütün dünya nurlanmışdır.

Biz Mələkutu Əbha adımızın zinəti ilə bəzəmişik. Hər şeyin Qurucusu Allah tərəfindən belə hökm olunmuşdur. Məbada, boş xəyallarınız sizi saxlaya, o zaman ki, Yəqinlik Günəşi Qüdrətli və Mərhəmətli Rəbbinin Bəyan üfüqündən parlamışdır. Vəhyin Sultanı ən viran məkanlarda yaşayarkən sən saraylardamı sakin olursan? Onları arzu edənlərə burax, üzünü isə sevinc və nəşə ilə Mələkuta döndər.

De: Ey yer üzü insanları! Qüvvət və yəqinlik əlləri ilə biganəlik məkanlarını dağıdın və ürəklərinizdə bilik imarətləri ucaldın ki, Mərhəmət Sahibi Öz nurunun şəfəqlərini onların üzərinə saçsın. Bu üzərinə günəşin saçdığı hər şeydən sizə daha yaxşıdır və son hökmü əlində tutan Kəs buna şəhadət verir. Vəd Olunmuş böyük calalı ilə gələndə Allahın Nəsimi dünyanın üzərindən əsdi və bu zaman yerin hər bir daşı və torpağı nida etdi: “Vəd Olunmuş gəldi! Mələkut Qüdrətli, Fəzl Sahibi və Bağışlayıcı Allaha məxsusdur”.

Məbada, insan biliyi bütün biliklərin Ali Məqsədi olan Kəsdən səni ayrı qoya və ya dünya səni o Kəsdən uzaq sala ki, O, dünyanı yaratmış və ona istiqamət vermişdir. Mərhəmət Allahı olan Rəbbinin adı ilə yer üzü insanları arasında ayağa qalx və inam əlləri ilə Həyat Camını tut. Əvvəlcə özün ondan iç, sonra isə bütün ümmətlər arasında ona dönənlərə təklif et. Bəyan Ayı beləcə hikmət və anlayış üfüqündən doğmuşdur.

İnsan alimliyinin pərdələrini yırt və qoyma ki, Mənim Qəyyum adım olan Kəsdən səni gizlətsin. Ruhu yadına sal, o Kəs ki, gələndə dövrünün ən alim olanları Onun Öz ölkəsində Onu mühakimə etdilər, sadəcə bir balıqçı isə Ona iman gətirdi. Sonra isə ariflərə qulaq as! Sən, doğrudan da, Onun adlarının səmasındakı günəşlərdən birisən. Özünü qoru ki, qaranlıq öz pərdələrini sənin üzərinə salmasın və səni Onun işığından uzaq saxlamasın. Sonra isə Qüdrət və Kərəm Sahibi Rəbbinin Kitabında nazil olanlar üzərində düşün.

De: Qələmlərinizi saxlayın, ey üləma tayfası, zira baxın, Bəha Qələminin uca səsi yerlə göy arasında ucalmışdır. Malik olduğunuz hər şeyi atın və qüvvət və hakimiyyətlə sizə nazil etdiklərimizdən möhkəm yapışın. Allahın elmində gizli saxlanmış Saat yetişdi və bu zaman yerin bütün zərrələri nida etdi: “Günlərin Qədimi böyük izzəti ilə gəldi! İtaətkar və peşman ürəklərinizlə Ona tərəf tələsin, ey yer üzü insanları”. De: “Biz, həqiqətən, Özümüzü sizin həyatınız üçün qurban vermişik. Əfsus, Biz yenidən gələndə, gördük ki, Bizdən qaçırsınız, o zaman ki, Mənim inayətimin gözü Mənim insanlarım üçün ağladı. Allahdan qorxun, ey anlayanlar.

Qüvvət və hökmranlıqla onlara gələndə Oğula qarşı çıxanlara baxın. Onu görmək üçün gözləyən və ondan ayrılıqlarına görə ağlayan nə qədər farisey vardı! Lakin Onun gəlişinin ətirləri onların üzərinə əsəndə və Onun camalından pərdə götürüləndə onlar Ondan üz döndərdilər və Onunla mübahisə etdilər. Kitablarda və Tumarlarda yazılanları Biz sənə beləcə çatdırırıq. İnsanlar arasında hər hansı bir qüdrətə malik olmayan cəmi bir neçə nəfərdən başqa heç kəs üzünü Ona tutmadı. Amma bu gün qüvvət verilmiş və hökmranlıq əta edilmiş hər bir kəs Onun adı ilə fəxr edir! Eynilə də, bu günlərdə nə qədər rahib var ki, Mənim Adımla özlərini kilsələrə qapamışlar və təyin olunmuş vaxt yetişəndə və Biz gözəlliyimizi açanda Bizi tanımadılar, hərçənd onlar səhər-axşam Məni çağırırlar. Biz onların Mənim adımdan yapışdıqlarını görürük, lakin Mənim Özümdən pərdələnmişlər. Bu, həqiqətən, qəribə bir şeydir.

De: Məbada sizin ibadətiniz bütün ibadətlərin məqsədi olan Kəsdən sizi ayıra yaxud sitayişiniz bütün sitayişlərin məqsədi olan Kəsdən sizi uzaq sala. Boş xəyallarınızın pərdələrini yırtın! Bu sizin, dünyanı canlandırmaq və yer üzündə yaşayanların hamısını birləşdirmək üçün gəlmiş Qüdrətli və Hər Şeyi Bilən Rəbbinizdir. Ey insanlar, Vəhyin səhərinə tərəf dönün və bir göz qırpımı qədər də olsa, gecikməyin. İncili oxuyurunuz, amma hələ də İzzət Sahibi Rəbbinizi tanımaqdan imtina edirsiniz? Bu, doğrudan da, sizə yaraşmır, ey üləmalar dəstəsi!

De: Əgər siz bu Zühuru dansanız, onda Allaha hansı dəlil ilə iman gətirdiniz? Elə isə dəlilinizi gətirin. Allahın çağırışları Əbha Rəbbinizin əmri ilə Ən Uca Qələm tərəfindən, üfüqündən Onun Nurunun şəfəqlərinin parladığı bu Lövhdə belə nazil edilmişdir. Mənim nə qədər bəndələrim vardır ki, onların əməlləri onlarla özləri arasında pərdələrə çevrilmişdir, onlar bunlara görə küləkləri əsdirən Allaha yaxınlaşmaqdan uzaq tutulmuşlar.

Ey rahiblər dəstəsi! Mərhəmət Sahibinin rayihələri bütün xilqətin üzərindən əsmişdir. Xoşbəxtdir o kəs ki, öz arzularını unutmuş, rəhbərlikdən möhkəm yapışmışdır. O, həqiqətən də, bu Gün Allahın hüzuruna yetişənlərdəndir, bir Gün ki, onda Yer üzü sakinlərini çaxnaşma tutmuşdur və insanların boyunlarını əyən Allahın istisna etdiklərindən başqa hamı təlaşla dolmuşdur.

Allahın libası inkarçıların əllərindən nifrət qanı ilə ləkələnərkən, siz öz bədənlərinizimi bəzəyəcəksiniz? Öz məkanlarınızdan çıxın və insanlara əmr edin ki, Qiyamət Gününün Maliki olan Allahın Mələkutuna daxil olsunlar. Oğulun gizlətdiyi Söz aşkara çıxmışdır. Bu gün o, insan heykəli formasında nazil olmuşdur. Ata olan Rəbb mübarəkdir! O, həqiqətən, ən böyük əzəməti ilə millətlərə gəlmişdir. Üzünüzü Ona tərəf çevirin, ey salehlər dəstəsi.

Ey bütün dinlərin ardıcılları! Biz sizi xəta çöllərində azmış görürük. Siz bu Dəryanın balığısınız; Sizin həyatınızı təmin edən şeydən özünüzü niyə məhrum edirsiniz? Baxın, o sizin üzünüz qarşısında dalğalanır. Hər bir ölkədən ona tərəf tələsin. Bu o gündür ki, onda Qaya[[3]](#footnote-3) səsini ucaldır və nida edir, Hər Şeyə Malik və Ən Uca Rəbbin tərifini söyləyir və deyir: “Baxın, Ata gəldi, sizə Mələkutda verilən vəd yerinə yetdi!” Bu, parlaq şəfəq pərdələri arxasında saxlanan və Vəd yerinə yetəndə İlahi İradə üfüqündən aydın nişanələrlə öz parıltısını saçan Sözdür.

Mənim cismim məhbusluğa məruz qaldı ki, sizin ruhlarınız qandaldan azad olsun və Biz zillətə razı olduq ki, siz ucalasınız. Calal və səltənətin Rəbbinin ardınca gedin, hər allahsız zalımın arxasınca deyil. Mərhəmət Sahibinin yolunda Mənim bədənim dar ağacına can atır, Mənim başım isə nizə zərbəsi gözləyir ki, bəlkə dünya öz günahlarından təmizlənə. İlahi hakimiyyət Günəşi bütün adların və sifətlərin Maliki olan Kəsin Vəhy üfüqündən belə parlamışdır.

113.

Quran əhli Bizim əleyhimizə qalxmış və Bizə elə işgəncə vermişlər ki, Müqəddəs Ruh sızıldadı, ildırım çaxdı, Bizə buludlar ağladı. İmansızlar arasında biri var ki, fəlakətlərin bütün şeylərin Yaradıcısı Allahın məqsədini yerinə yetirməkdə Bəhaya mane olmasını xəyal edir. De: “Xeyr, yağışları yağdıran Kəsə and olsun! Öz Rəbbini zikr etməkdən Onu heç nə saxlaya bilməz”.

Allahın həqqaniyyətinə and olsun! Onlar Onu torpaqda qalanmış oda atsalar, O, mütləq başını dəryanın tam ortasından çıxaracaq və bəyan edəcək: “O, göydə və yerdə olanların hamısının Rəbbidir!” Əgər onlar Onu yeraltı zülmət zindana salsalar, onlar Onu yerin ən uca zirvələrində oturmuş və bütün bəşərə çağırış etdiyini görəcəklər: “Baxın, Aləmin Məqsudu Öz qüdrəti, hökmranlığı və fövqəl səltənəti ilə gəldi!” Əgər O yerin dərinliklərində basdırılsa, Onun ruhu səmanın zirvəsinə uçar və çağırışlarını səsləndirər: “Siz Bəhanın gəlişinə baxın; Ən Müqəddəs, Mərhəmətli və Qüvvət Sahibi Allahın Mələkutuna baxın!” Və əgər onlar Onun qanını töksələr, onun hər damlası səsini ucaldar və vasitəsilə Onun libasının ətrinin hər tərəfə yayıldığı bu Adla Allahı çağırar.

Biz düşmənlərin qılıncları ilə təhdid olunsaq da, bütün bəşəri yerin və göyün Qurucusu Allaha çağırır və Ona elə bir kömək göstəririk ki, nə zülmün qoşunları, nə də insafsızların hakimiyyəti onun gizlədə bilməz. De: Ey yer üzünün insanları! Bihudə xəyallarınızın bütlərini Əbha və Hər şeyi Bilən Rəbbinizin adı ilə sındırın və Allahın günlərin Sultanı etdiyi bu Gündə Ona tərəf dönün.

Ey baş keşiş! İsmi-Əzəm olan Kəsin səsləndirdiyi kimi, çürümüş sümüklərin Qurucusu olan Kəsin sənə etdiyi nəsihətlərə qulaq ver. Malik olduğun bütün bəzək şeylərini sat və onları gecəni gündüzə çevirən, gündüzü isə gecə edən Allahın yolunda sərf et. Öz səltənətini krallara burax və Mələkuta çevrilmiş üzünlə və dünyadan inqita edərək öz məkanından qalx, sonra isə yerlə göy arasında Rəbbinin tərifini söylə. Qüdrətli və Hər Şeyi Bilən Rəbbinin tərəfindən Adların Maliki olan Kəs sənə belə əmr edir. Krallara nəsihət ver və de: “İnsanlarla ədalətlə davranın. Məbada Kitabda təsbit olunmuş hədləri aşasınız”. Sənə yaraşan, doğrudan da, budur. Məbada bu dünyanı və onun sərvətlərini götürəsən. Onları istəyənlərə burax və yaradılışın Rəbbi olan Kəsin sənə hökm etdiklərinə yapış. Kimsə yerin bütün xəzinələrini sənə təklif etsə, onlara baxmaqdan belə imtina et. Rəbbin necə olmuşdusa, sən də elə ol. Xilqətin kitabına Allahın bəzək etdiyi şeyləri Vəhy Dili belə buyurmuşdur.

Fitrətən parıldayan gövhərə bax. Əgər o ipəklə örtülsə, onun parıltısı və gözəlliyi gizlənəcək. Eynilə də, insanın üstünlüyü onun davranışının aliliyində və öz məqamına yaraşan şeyləri etməsindədir, uşaq kimi oynamasında və vaxt keçirməsində deyil. Bil ki, sənin həqiqi bəzəyin Allaha məhəbbətindən və Ondan başqa hər şeydən inqita etməyindən ibarətdir, malik olduğun bər-bəzəkdə deyil. Onları onları axtaranlara burax və çayları axıdan Allaha tərəf dön.

Oğulun dilindən nə çıxmışdısa, ibrətamiz məsəllərlə nazil olmuşdur, bu Gün isə Həqiqəti bəyan edən Kəs onlarsız danışır. Məbada bihudə xəyalların ipindən yapışasan, Qüdrətli və Kərəm Sahibi Allahın Mələkutunda əmr olunanlardan özünü məhrum edəsən. Mənim ayələrimin şərabının məstliyi səni tutsa və sən yerin və göyün Yaradıcısı olan Rəbbinin taxtı qarşısında dayanmaq qərarına gəlsən, Mənim məhəbbətimi özünə libas, zikrimi özünə qalxan, bütün qüdrəti Nazil edən Allaha təvəkkülü özünə azuqə et.

Ey Oğulun ardıcılları! Biz Yəhyanı sizə bir də göndərmişik və O, həqiqətən, Bəyan çöllərində nidasını ucaltmışdır: Ey dünyanın insanları! Gözlərinizi təmizləyin! Vəd Olunmuş Kəsi görə və Ona yetişə biləcəyiniz Gün gəlir! Ey İncilin ardıcılları! Yolu hazırlayın! İzzətli Rəbbin gəlişi Günü yaxındır! Mələkuta daxil olmağa hazır olun. Dan yerini ağardan Allah belə əmr etmişdir.

Əbədiyyət Göyərçininin Sidrətül-Müntəhanın budaqları üzərində oxuduğu nəğməni dinlə: Ey Oğulun ardıcılları! Adı Yəhya olanı Biz göndərdik ki, sizi su ilə vəftiz etsin ki, sizin cisminiz Məsihin zühuru üçün təmizlənsin. O da öz növbəsində, sizi məhəbbət atəşi və ruh suyu ilə Mərhəmət sahibinin sizi Özünün inayət əllərindən həyat suyu ilə təmizləməyi nəzərdə tutduğu bu Günlərin gəlişi üçün sizi pak etdi. Bu Yeşayanın kəhanətini verdiyi o bənzərsiz Kəsdir, barəsində Ruhun sizinlə əhd bağladığı Təsəlli Verəndir. Gözünüzü açın, ey bişoplar dəstəsi, ta ki Rəbbinizi izzət və calal taxtında oturmuş görəsiniz.

De: Ey bütün dinlərin ümmətləri! Fariseylərin ardınca gedənlərin və beləcə özlərini Ruhdan məhrum edənlərin yolu ilə getməyin. Onlar, həqiqətən, azmışlar və xəta içindədirlər. Qədim Camal Özünün Ən Əzəmətli Adı ilə gəlmişdir və bütün bəşəri Özünün ən müqəddəs Mələkutuna daxil etmək istəyir. Ürəyi pak olanlar Allahın Mələkutunu Onun Üzü qarşısında aşkar görürlər. Oraya tələsin və imansızların və allahsızların yolu ilə getməyin. Əgər gözünüz buna qarşı durarsa, onu çıxarın.10 Bütün Yaradılışın Rəbbi olan Kəsin əmr etdiyi kimi, Günlərin Qədiminin Qələmi tərəfindən belə hökm olunmuşdur. O, həqiqətən, yenidən gəlmişdir ki, siz günahlarınızdan qurtulasınız, ey yer üzünün insanları. Sizə əbədi həyat əta etmək istəyən Kəsi öldürəcəksinizmi? Allahdan qorxun, ey bəsirəti olanlar.

Ey insanlar! Əbha Rəbbiniz tərəfindən nazil olanlara qulaq verin və üzünüzü bu dünyanın və o biri dünyanın Rəbbi olan Allaha tərəf çevirin. Bütün bəşərin Qurucusunun əmr etdiyi kimi, ilahi ilham Günəşinin məşriqi olan Kəs belə hökm edir. Biz, həqiqətən, sizi nur üçün yaratmışıq və sizi atəşə atmaq istəmirik. İlahi inayət üfüqündə parlayan bu Günəşin fəzli ilə qaranlıqdan çıxın, ey insanlar və paklaşmış ürək və yəqinlik əldə etmiş, görər gözü olan və şüa saçan çöhrə ilə onlara tərəf dönün. Ali Amir Özünün fövqəl-dünya calal səhnəsindən sizə belə nəsihət edir ki, bəlkə Onun çağırışları sizi Onun adlar Səltənətinə yaxınlaşdıra.

Allahın Əhdinə sədaqətli qalan kəsin xoş halına və onu pozanın və sirləri Bilən Kəsə inanmayanın isə vay halına. De: Bu Gün Nemət Günüdür! Tərpənin ki, Mən sizi öz Mələkutumun səltənətlərində padşah edim. Əgər siz Mənim ardımca getsəniz, sizə vəd olunanları görərsiniz, və Mən sizi Öz əzəmət səltənətimdə Özümə yoldaş və qüdrətimin səmasında həmişəlik Gözəlliyimin ən yaxın dostları edəcəyəm. Əgər siz mənə qarşı çıxsanız, Mən mərhəmətimlə buna səbirlə dözəcəyəm ki, bəlkə siz ayılasınız və qəflət yatağından qalxasınız. Mənim mərhəmətim sizə beləcə bürümüşdür. Allahdan qorxun və gecə və gündüz Onun adını çağırsalar da, Onun üzündən üz çevirənlərin yolları ilə getməyin.

Həqiqətən, yığım günü gəlmiş və hər şey bir-birindən ayrılmışdır. O, seçdiklərini ədalət qablarında saxlamışdır, oda layiq olanları isə oda atmışdır. Sizin Qüdrətli və Mehriban Rəbbiniz tərəfindən bu vəd olunmuş Gündə belə hökm olunmuşdur. O, həqiqətən, istədiyini hökm edir. Ondan, Qüdrətli və Dəfedilməzdən başqa Allah yoxdur. İlahi Ələyicinin arzusu hər bir yaxşı şeyi Mənim üçün saxlamaq olmuşdur. Sizi Mənim Əmrimlə tanış etmək və sizi zikri bütün müqəddəs Kitabları bəzəyən Kəsin yoluna hidayət etməkdən başqa o heç nə deməmişdir.

De: Ey xristianlar toplumu! Biz əvvəl də Özümüzü Sizə göstərdik, sizsə Məni tanımadınız. Bu sizə lütf edilmiş digər bir imkandır. Bu Allahın Günüdür; Ona tərəf dönün. O, həqiqətən, birinci dəfə olduğu kimi, göydən enmişdir və O sizə Öz mərhəmət kölgəsində sığınacaq vermək istəyir. O, həqiqətən, Uca, Qüdrətli, Ali Yardımçıdır. Məhbub sevmir ki, siz öz arzularınızın atəşində yanıb məhv olasınız. Əgər pərdə ilə Ondan ayrılmış olsanız, bu ancaq sizin özünüzün azğınlığınız və cahilliyiniz səbəbindən olardı. Siz Məni zikr edirsiniz, amma Məni tanımırsınız. Siz Məni çağırırsınız, amma Mənim Zühurumdan qafilsiniz, baxmayaraq ki, Mən əzəl göyündən misilsiz izzətlə gəlmişəm. Mənim adımla və Mənim hökmranlığımın qüvvəsi ilə pərdələri yırtın ki, Rəbbinizə gedən yolu tapasınız.

Calal Sultanı əzəmət və həşəmət çadırından Öz çağırışını ucaldaraq deyir: Ey İncil əhli! Mələkutda olmayanlar indi buna daxil olublar, sizi isə Biz qapıda gecikən görürük. Qüdrətli və Kərəm Sahibi Rəbbinizin qüvvəsi ilə pərdələri parçalayın və Mənim Adımla Mənim Mələkutuma daxil olun. Sizə əbədi həyat arzulayan Kəs sizə belə əmr edir. O, həqiqətən, hər şeyin üzərində hakimdir. Nə mübarəkdir Nuru tanıyıb ona tələsənlər. Onlar, həqiqətən, Mələkutda sakindirlər və Allahın seçilmişlərinin yemək və suyundan dadırlar.

Biz sizi qaranlıqda görürük, ey Mələkutun övladları! Bu, həqiqətən, sizə layiq deyil. Siz Nurun qarşısında, əməllərinizə görə qorxu içindəsinizmi? Ona tərəf yönəlin. Sizin Əbha Rəbbiniz Öz torpaqlarını qədəmləri ilə mübarək etmişdir. Kəhanətini Ruhun verdiyi Kəsin yolunu sizə beləcə aydın edirik. Mən, həqiqətən, Ona şahidəm, necə ki O Mənə şəhadət vermişdi. Həqiqətən, O dedi: “Mənim ardımca gəlin və Mən sizi insanların balıq ovlayanı (balıqçısı) edəcəyəm. Biz isə bu gün deyirik: “Mənim ardımca gəlin ki, Biz sizi bəşəriyyəti canlandıranlar edək”. Bu Lövhdə hökm Vəhy Qələmi ilə belə yazılmışdır.

Ey Ən Uca Qələm! Bu mübarək və parlaq Kitabda başqa kralları da xatırlamaq üçün hərəkət et ki, bəlkə onlar qəflət yatağından qalxalar, Bülbülün Sidrətül-Müntəha budaqları üzərində oxuduqlarına qulaq verələr və bu ən ecazkar və ali Zühurda Allaha doğru tələsələr.

III NAPOLEON

Ey Paris Hökmdarı!11 Keşişlərə de ki, daha kilsə zəngi çalmasınlar. Haqq Allaha and olsun! Ən Qüdrətli Zəng İsmi-Əzəm olan Kəsin simasında zahir oldu və sənin Ən Uca, Ən Yüksək Rəbbinin İradəsinin barmaqları Əbha Adına Ölümsüzlük səmasında o zəngi çalır. Yer üzünün bütün tayfalarının ağlayıb-sızladıqları, şəhərlərin təməllərinin titrədiyi, dinsizliyin tozunun, Hər şeyi bilən və Hikmət Sahibi Allahın yazığının gəldiyi insanlardan başqa hamını bürüdüyü bu günlərdə Sənin Rəbbinin qüdrətli ayələri yenidən sənə endirilmişdir ki, bəlkə sən yerin və göyün Yaradıcısı Allahı xatırlamaq üçün qalxasan. De: İxtiyar Sahibi nur buludları üzərində gəlmişdir ki, dünyanı Öz Mərhəmətli adının nəsimləri ilə canlandırsın, onun xalqlarını birləşdirsin və bütün insanları göydən endirilmiş bu Süfrə ətrafında toplasın. Ehtiyatlı ol ki, Allahın lütfü sizə endirildikdən sonra onu danmayasınız. Bu sizə malik olduğunuzdan daha xeyirlidir; Sizin olan yox olub gedər, Allahın yanında olan isə qalar. O, doğrudan da, istədiyini hökm edir. Həqiqətən, əfv nəsimləri Mərhəmət Allahı olan Rəbbiniz tərəfdən əsmişdir; kim ona tərəf dönərsə, günahlarından, bütün ağrı-acılarından təmizlənər. Onlara tərəf dönən insan bəxtiyardır, üz döndərənin isə vay halına.

Əgər sən batini qulağını bütün yaradılmış şeylərə tutsan, eşidərdin: “Günlərin Qədimi Özünün əzəmətli calalı ilə gəlmişdir!” Hər şey öz Rəbbinin tərifini söyləyir. Bəziləri Allahı tanımışlar və Onu xatırlayırlar; digərləri Onu zikr edirlər, lakin hələ Onu tanımırlar. Biz aydın bir Lövhdə Öz əmrimizi beləcə göndərdik.

Ey Kral, Əbədi Şəhərdən kənarda müqəddəs və bəm-bəyaz Məkanda ucaldılmış bu Sinada bu yaşıl Ağacda yanan Oddan gələn Səsi dinlə: “Həqiqətən, Məndən, Həmişə Bağışlayan və Ən Mərhəmətlidən başqa Allah yoxdur!” Biz, həqiqətdə, Müqəddəs Ruhla kömək etdiyimiz Kəsi göndərmişik ki, Ulu və Əbha Rəbbinin İradə üfüqündən parlayan və əlamətləri Qərbdə aşkara çıxan bu Nuru sizə elan etsin. Allahın bütün günlərdən üstün etdiyi, Mərhəmət Sahibi Özünün parlaq calalının şəfəqlərini göydə və yerdə olanların hamısının üzərinə saçmış olduğu bu Gündə üzünüzü Ona tərəf tutun. Allaha xidmət etmək və Onun Əmrinə kömək etmək üçün ayağa qalxın. O, həqiqətən, görünən və görünməyənlərin qoşunu ilə sənə kömək edəcək və səni üzərinə günəş düşən hamının kralı edəcək. Sənin Rəbbin, həqiqətdə, Qüvvət və Qüdrət Sahibidir.

Ən Mərhəmətlinin nəsimləri bütün yaradılmış şeylərin üzərindən keçmişdir; onların rayihələrini duyan və dürüst ürəklə onlara üz tutan kəs bəxtiyardır. Heykəlini Mənim Adımın bəzəyi ilə, dilini Mənim zikrimlə, ürəyini isə Mənə, Qüdrətli və Ulu Olana məhəbbətlə zinətləndir. Biz sənə malik olduqlarından və yer üzünün bütün xəzinələrindən daha çox faydalı olan şeylərdən başqa bir şey arzu etməmişik. Sənin Rəbbin, həqiqətən, bilir və hər şeydən xəbərdardır. Mənim Adımla bəndələrim arasında qalx və söylə: “Ey yer üzü insanları! Üzünü sizə tutan Kəsə tərəf üz tutun. O, həqiqətən, sizin aranızda Allahın üzü, Onun sizə Sübutu və Hidayətidir. O sizə heç kəsin gətirə bilməyəcəyi əlamətlərlə gəlmişdir”. Yanar Kolun səsi dünyanın göbəyində ucalmışdır və Müqəddəs Ruh millətlər arasında ucadan çağırır: “Baxın, Məqsud aşkar səltənətlə gəlmişdir!”

Ey Kral! Bilik səmasının ulduzları tökülmüşdür, o kəslər ki, Mənim Əmrimin həqiqətini malik olduqları şeylərlə sübut etmək istəyir və Allahı Mənim Adımla zikr edirlər. Amma mən Öz izzətimlə onlara gələndə onlar üzlərini çevirdilər. Onlar, həqiətən, düşənlərdəndirlər (tökülənlərdəndirlər). Bu, həqiqətən, Allahın Ruhunun sizə elan etdikləridir ki, O həqiqətlə sizə gələndə, elan etmişdir, O kəs ki, yəhudi üləmaları Onunla mübahisə etdilər, o vaxtadək ki, nəhayətdə, onlar Müqəddəs Ruhu ağladan, Allaha yaxın olanların isə göz yaşlarını axıdan şeylər törətdilər. Baxın, yetmiş il Allaha sitayiş etmiş bir farisey gələndə Oğulu inkar etdi, o zaman ki, zina törətmiş bir şəxs Mələkuta qəbul edildi. Əbədi Sultanın əmr etdiyi kimi, bu Qələm sənə belə nəsihət edir ki, sən keçmişdə baş verənlərdən xəbərdar olasan və bu gün həqiqətən inananlar arasında sayılasan.

De: Ey rahiblər toplusu! Özünüzü kilsələrinizdə və monastırlarınızda qapatmayın. Mənim iznimlə onlardan çıxın və sonra özünüzü sizə və başqalarına fayda verən şeylərlə məşğul edin. Haqq-hesab Gününün Sahibi sizə belə hökm edir. Özünüzü Mənim məhəbbətimin qalasında qapadın. Bu, həqiqətən, sizə yaraşan guşənişinlikdir, kaş ki bilərdiniz. Özünü evində qapadan kəs ölü kimidir. İnsana yaraşan bəşərə fayda verən şeylər göstərməkdir. Heç bir səmərə verməyən kəs oda layiqdir. Rəbbiniz sizə belə nəsihət edir; O, həqiqətən, Qüdrətli və Kərəm Sahibidir. İzdivaca girin ki, sizdən sonra yerinizə başqası gəlsin. Biz, həqiqətən, sizə sədaqətliliyə kömək edən şeyləri deyil, zinakarlığı qadağan etdik. Siz öz təbiətinizin çılğınlıqlarına yapışıb Allahın qanunlarını bir kənaramı atmısınız? Allahdan qorxun və nadanlardan olmayın. Lakin Mənim torpağımda Məni zikr edən insan olmasa, Mənim sifətlərim və adlarım necə zahir olardı? Düşün, özlərini Ondan pərdələrlə ayıran və möhkəm yatan kəslərdən olmayın. Evlənməyən Kəs xainlərin əllərinin törətdikləri səbəbindən məskən salmağa, başını qoymağa bir yer tapa bilməmişdi. Onun müqəddəsliyi sizin inandığınız və təsəvvür etdiyiniz şeylərdə deyil, əksinə, bizə məxsus olan şeylərdədir. Soruşun ki, Onun yer üzü insanlarının boş təsəvvürlərindən uca olan məqamından agah olasınız. Mübarəkdir anlayanlar.

Ey Kral! Biz müharibə ilə bağlı qərarla əlaqədar Rusiya Çarına cavab olaraq dediyiniz sözləri eşitdik.12 Sənin Rəbbin, həqiqətən, bilir və hər şeydən xəbərdardır. Sən demisən: “Mən yatağımda yatırdım, birdən Qara Dənizdə batırılmış məzlumların fəryadı məni oyatdı”. Bizim eşitmişik ki, sən bunları demisən və həqiqətən, sənin Rəbbin Mənim dediyimə şahiddir. Biz şəhadət veririk ki, səni oyadan şey onların fəryadı deyil, sənin öz ehtirasların idi, zira Biz səni sınadıq və sən sınaqdan çıxmadın. Mənim sözlərimin mənasını dərk et və bəsirətlilərdən ol. Biz bu fani dünyada sənə əta etdiyimiz ləyaqətə görə sənə töhmət sözləri demək istəmirik. Biz, həqiqətən, ədəbi seçmişik və onu Allaha yaxın olanların əsl nişanı etmişik. Ədəb, həqiqətən, istər gənc, istər qoca, bütün insanlara yaraşan bir libasdır. Xoş o kəsin halına ki, öz heykəlini onunla bəzəyir, bu böyük nemətdən məhrum olanların isə vay halına. Sən öz sözlərində səmimi olsaydın, Qüdrət və Hikmət Sahibi olan Kəs tərəfindən sənə göndəriləndə, Allahın Kitabını bir kənara atmazdın. Biz səni bununla sınadıq və gördük ki, sən heç də dediklərin kimi deyilsən. Qalx və əldən çıxanları qaytar. Çox keçməyəcək, dünya və sənin malik olduqlarının hamısı məhv olacaq, mələkut Allaha, Sənin Rəbbin və əcdadlarının Rəbbi olan Allaha qalacaq. Sənə yaraşan budur ki, işlərini öz arzularının hökmü ilə etməyəsən. Bu Məzlumun ahlarından qorx və Onu ədalətsiz hərəkət edənlərin oxlarından qoru.

Etdiklərinə görə sənin səltənətin hərc-mərcliyə düşəcək və törətdiklərinin bir cəzası olaraq sənin imperiyan əllərindən çıxacaq.13 Onda sən necə aşkar səhv etdiyini biləcəksən. Bu Əmrə kömək etmək və bu Düz Yolda Allahın Ruhu olan Kəsin ardınca getməyincə, o ölkədə bütün insanları çaxnaşma bürüyəcək. Sənin cah-calalınmı səni qürurlu etmişdir? Canıma and olsun! O cah-calal qalmayacaq; xeyr, bu möhkəm İpdən yapışmasan, o tezliklə keçib gedər. Biz zillətin sənin ardınca necə tələsdiyini görürük, sənsə bərk yatanlardansan. Onun Səsinin izzət taxtından ucaldığını eşidəndə sənə yaraşan budur ki, malik olduğun hər şeyi atasan və ucadan nida edəsən: “Ləbbeyk, ey göydə və yerdə olanların Rəbbi!”

Ey Kral! Ayrılma saatı yetişəndə Biz İraqda idik. İslam Sultanının[[4]](#footnote-4) əmri ilə Biz onun tərəfinə yol aldıq. Biz gəlib çatanda yaman bədxahların əlindən başımıza elə işlər gətirildi ki, dünyanın kitabları onları heç vaxt lazımınca nəql eyləyə bilməz. Onda Behiştin sakinləri və müqəddəslik məkanında yaşayanlar ağladılar; amma insanlar qalın pərdəyə bürünüblər! Allahın aydın dəlili və sübutu, Allahın şəhadəti və Onun əlamətləri ilə sizə gələn Kəslə höcətmi edirsiniz? Bu şeylər Onun Özündən deyil; xeyr, o Kəsdəndir ki, Onu ayağa qaldırmış, Onu həqiqətin gücü ilə göndərmiş və Onu bütün bəşərə bir çıraq etmişdir.

Bizim vəziyyətimiz günbəgün, xeyr, saatbasaat ağırlaşdı, ta o vaxtadək ki, onlar Bizi bir məhbəsdən o birinə köçürdülər və açıq-aşkar ədalətsizliklə Bizi Ən Böyük Məhbəsə saldılar. Əgər kimsə onlardan soruşsaydı ki: “Onlar hansı cinayətə görə həbs ediliblər?” Cavab verərdilər ki: “Onlar, həqiqətən, Dini yeni bir dinlə əvəz etmək istəyirlər!” Əgər siz köhnəni üstün tutursunuzsa, onda nə üçün Tövrat və İncildə təsbit olunanları tərk etdiniz? Cavab verin, ey qövm! Canıma and olsun! Bu gün sizin qaçıb sığınacağınız bir yer yoxdur. Əgər bu Mənim günahımdırsa, onda Allahın Elçisi Məhəmməd Məndən əvvəl bu günahı işlətmişdir, Ondan öncə Allahın Ruhu, daha öncə isə Allahla söhbət edən Kəs! Əgər mənim günahım budursa ki, Mən Allahın Sözünü ucaltmış və Onun Əmrini açmışam, onda doğrudan da mən günahkarların ən böyüyüyəm! Belə bir günahı Mən yerin və göyün səltənətlərinə dəyişmərəm.

Biz bu Məhbəsə gələndə, niyyətimiz krallara, onların Qüdrətli və Tərif Sahibi Rəblərinin müjdələrini çatdırmaq idi. Hərçənd Biz bir neçə Lövhdə bizə hökm olunanları onlara çatdırmışıq, amma Allahın fəzlinin bir əlaməti olaraq bunu bir də edirik. Bəlkə buludların üzərində aşkar hökmranlıqla gələn Rəblərini tanıyalar.

Bəlalarım dəfələrlə çoxaldıqca, Mənim Allaha olan Məhəbbətim və Onun Əmrinə sevgim də elə çoxaldı ki, azğınlıq qoşunlarının başıma gətirdikləri Məni məqsədimdən saxlaya bilmədi. Onlar Məni yerin dərinliklərində gizlətsəydilər, amma Məni yenə də buludların üzərində gedən, güc və qüvvət Rəbbi olan Allaha çağıran görərdilər. Mən Özümü Allahın yolunda qurban vermişəm və Ona olan məhəbbətim naminə və Onun razılığı xatirinə bəlalar istəyirəm. Başqa heç kimsənin məruz qalmadığı bəlalara Mənim düçar olmağım buna şahidlik edir. Mənim saçımın hər bir teli Sinada Yanar Kolun söylədiklərini söyləyir, bədənimin hər bir damarı isə Allahı çağırıb deyir: “Kaş Sənin yolunda kəsilərdim, təki dünya dirilərdi və onun insanları birləşərdi!” Hər Şeyi Bilən və Hər şeydən Xəbərdar olan Kəs belə hökm vermişdir.

Bu həqiqəti bilin ki, təbəələriniz Allahın Sizin aranızdakı əmanətləridir. Ona görə də onlara özünüzə baxan kimi baxın. Ehtiyatlı olun ki, canavarların sürülərin çobanı olmasına imkan verməyəsiniz yaxud qürur və təkəbbür sizi yoxsul və kimsəsizlərə baxmaqdan saxlasın. Əgər siz əbədi həyatın mənəvi Şərabını Mərhəmətli Rəbbinizin sözlərinin qədəhindən içsəydiniz, malik olduqlarınızı tərk edə və Mənim Adımı bütün bəşərin qarşısında elan edərdiniz. Ona görə də qəlbinizi inqita suları ilə təmizləyin. Həqiqətən, bu xilqətin üfüqündə parlamış Zikrdir ki, sənin qəlbini dünyanın pasından təmizləyər. Saraylarını məzardakılara və imperiyanı onu istəyənlərə burax, sonra isə Mələkuta yönəl. Həqiqətən, Allahın sənin üçün seçdiyi budur, əgər sən Ona tərəf dönənlərdənsənsə. Bu Zühurda Allahın Üzünə tərəf dönməyənlər, həqiqətən, həyatdan məhrumdurlar. Onlar özlərinin xudbin arzularının hökmü ilə hərəkət edirlər, və gerçəkdən, ölülər arasında sayılırlar. Əgər sən səltənətinin yükünü daşımaq istəyirsənsə, onda Rəbbinin Əmrinə kömək etmək üçün onu daşı. Təriflər olsun bu məqama ki, ona çatan kəs Hər şeyi Bilən və Hikmət Sahibi olan Kəsdən gələn bütün xeyirlərə çatmışdır.

İmtina üfüqündə Mənim adımla qalx, sonra isə üzünü qüvvət və qüdrət Sahibi olan Rəbbinin hökmü ilə Mələkuta döndər. Mənim hökmranlığımın qüvvəsi ilə dünyanın sakinləri qarşısında dayan və söylə: “Ey insanlar! Gün gəldi, Allahın rayihələri bütün xilqətin üzərindən əsdi. Onun üzündən üz çevirənlər öz pozğun meyillərinin ümidsiz qurbanlarıdır. Onlar, həqiqətən, yolunu azanlardır”.

Səltənətinin bədənini Mənim adımla bəzə və sonra Mənim Əmrimi təbliğ etmək üçün ayağa qalx. Bu sənə malik olduqlarından daha yaxşıdır. Allah onunla sənin adını bütün krallar arasında ucaldacaqdır. O hər şeyin üzərində hakimdir. İnsanlar arasında Allahın adı ilə və Onun qüdrətinin gücü ilə gəz ki, bəlkə yer üzü insanları arasında Onun əlamətlərini göstərəsən. Mərhəmət Sahibinin xilqətin düz göbəyində yandırdığı bu sönməz Atəşin alovu ilə parlaqlıqla yan ki, sənin vasitənlə Onun məhəbbətinin hərarəti Onun sevimli dostlarının ürəklərində alışsın. Mənim yolumla get və Mənim, Qüdrətli və Ulu Kəsin zikri ilə insanların ürəklərini məftun et.

De: O kəs ki, bu gün ondan Onun Mərhəmət Sahibi Rəbbinin zikrinin şirin rayihələri əsməmişdir, o, insan məqamına layiq deyil. O, həqiqətən, öz arzularının arxasınca gedənlərdəndir və tezliklə ağır itkidə olduğunu görəcəkdir. Bu sənə yaraşırmı ki, özünü mərhəmət Allahı olan Kəsə mənsub edirsən, amma Şeytanın törətdiklərini törədirsən? Xeyr, təriflər Sahibi olan Kəsin gözəlliyinə and olsun! Kaş bilərdiniz. Ürəklərinizi dünyaya olan məhəbbətdən, dillərinizi böhtandan, əzalarınızı Qüdrətli və Tərif Sahibi Allaha yaxınlaşmağa mane olan hər şeydən təmizləyin. De: Dünya dedikdə səni Zühurun Məşriqindən döndərən və sənə faydası olmayan şeylərə sövq edən şeylər nəzərdə tutulur. Həqiqətən, bu gün sizi Allahdan uzaqlaşdıran şey öz mahiyyətinə görə dünyəvilikdir. Bundan qaçın və Ən Uca Mənzərəyə, bu parlayan və nurlu Taxta yaxınlaşın. Mübarəkdir o şəxs ki, heç nəyin onunla Rəbbi arasında əngəl olmasına izin vermir. Yəqindir ki, əgər o, bu dünyanın nemətlərindən insafla faydalanırsa, ona heç bir ziyan dəyməz, çünki biz hər şeyi həqiqətən Allaha inanan bəndələrimiz üçün yaratmışıq.

Ey insanlar, əgər sizin sözləriniz əməllərinizdən fərqlənərsə, onda sizinlə Allahlarına, Rəbbə inanıb və buludların kölgəsində gəldikdə Onu danan və Bənzərsiz, hər şeyi Bilən Allahın qarşısında qürurlananlar arasında nə fərq olar? Heç kəsin qanını axıtmayın, ey insanlar, heç kəsi ədalətsizliklə mühakimə etməyin. Bilən və hər şeydən xəbərdar olan Kəs sizə belə hökm etmişdir. Nizamı bərqərar olduqdan sonra ölkədə hərc-mərclik yaradanlar Kitabda qoyulmuş hədləri aşanlardandırlar. Həddi aşanların məkanı necə də pisdir!

Allah hər kəsə Onun Əmrini təbliğ etmək vəzifəsi yazmışdır. Bu vəzifəni yerinə yetirməyə qalxan kəs Onun müjdəsini bəyan etməzdən öncə, özünü dürüst və tərifəlayiq xasiyyətlə bəzəməlidir ki, onun sözləri onun çağırışına həssas olanların ürəklərini cəzb etsin. Bunsuz o, ürəklərə heç vaxt təsir etməyə ümid edə bilməz. Allah sizə belə əmr edir, o, həqiqətən, Həmişə Bağışlayan və Ən Şəfqətlidir.

O kəslər ki, başqalarını ədalətə çağırırlar, özləri isə ədalətsizlik törədirlər, Mələkutun sakinləri və Qüdrətli və Mərhəmətli Rəblərinin taxtı ətrafında təvaf edənlərin qarşısında söylədikləri şeylərə görə saxtakarlıqda ittiham olunurlar. Ey insanlar, sizin adınızı və Allahın Əmrinin nüfuzunu insanlar arasında rüsvay edən işlər görməyin. Allahdan qorxun və yolunu azanların arxasınca getməyin. Qonşunuzun malına xəyanət etməyin. Yer üzündə etibarlı olun və Öz fəzli ilə Allahın sizə verdiyi şeyləri yoxsullardan əsirgəməyin. O, həqiqətən, malik olduğunuzun iki qatını verəcəkdir. O, gerçəkdən, Kərəm Sahibi və Səxavətlidir.

De: Biz əmr etmişik ki, Bizim Əmrimiz nitq gücü ilə təbliğ edilsin. Məbada kiminləsə boşuna (mənasızca) mübahisə edəsiniz. Kimsə tamamilə Rəbbinin xatirinə Onun Əmrini təbliğ etməyə qalxarsa, Müqəddəs Ruh onu möhkəmləndirəcək və aləmin ürəyini nurlandıracaq şeylərə ilhamlandıracaq, nə qədər də Onu axtaranların ürəklərini. Ey Bəha əhli! İnsanların ürəklərinin şəhərlərini hikmət və bəyan qılıncları ilə fəth edin. Arzularının təhriki altında mübahisə edənlər doğrudan da, aşkar pərdəyə bürünmüşlər. De: Hikmət qılıncı yay günəşindən daha qızmar, polad tiyədən daha itidir, əgər siz anlayanlardansınızsa. Onu Mənim adımla və Mənim qüdrətimin gücü ilə sıyırın, sonra isə özlərini ehtiraslarının qalasında qapadanların ürəklərini onunla fəth edin. Müşriklərin qılıncları altında oturarkən, Əbha Qələmi sizə belə buyurur.

149.

Əgər siz başqasının işlədiyi günahdan agah olarsınızsa, onu gizlədin ki, Allah da sizin günahınızı gizlətsin. O, həqiqətən, Səttardır, bol fəzl Sahibidir. Ey yer üzünün zənginləri! Əgər bir yoxsulla qarşılaşarsınızsa, ona xor baxmayın. Nədən yarandığınız üzərində düşünün. Hər biriniz zavallı bir nütfədən yaradılmısınız.14 Sizə yaraşır ki, doğruluğa riayət edəsiniz, heykəliniz onunla bəzənsin, adınız onunla ucalsın, məqamınız insanlar arasında yüksəlsin və onda Allah qarşısında sizə böyük mükafat təmin edilmişdir.

Ey dünyanın insanları, ümmətlərin Rəbbinin Qələminin sizə hökm etdiklərinə qulaq verin. Yəqin bilin ki, keçmiş Zühurlar bu Ən Əzəmətli Dəryadan ayrılmış Qanunla özlərinin ən yüksək, son zirvəsinə çatmışlar. Bizim əmrimizlə ona tərəf tələsin. Biz, həqiqətən, istədiyimizi əmr edirik. Dünyaya insan bədəni kimi baxın ki, müxtəlif xəstəliklərə yoluxmuşdur və onun müalicəsi onun bütün tərkib ünsürlərinin bir ahəngə gətirilməsindən asılıdır. Sizə hökm etdiklərimizin ətrafında toplanın və ixtilaf yaradanların izi ilə getməyin.

Bütün ziyafətlər iki Ən Böyük Bayramla və qoşa günlərə düşən digər iki Bayramla tamamlanmışdır – Ən Böyük Bayramlardan birincisi Allahın Özünün Ən ali Adlarının parlaq təcəllilərini göydə və yerdə olanların üzərinə səpdiyi günlərdir, ikincisi o gündür ki, onda Biz bu Böyük Xəbərin müjdəsini insanlara elan edən Kəsi qaldırdıq.15 Qüdrət və Qüvvət Sahibi olan Kəsin Kitabında bu belə təsbit olunmuşdur. Bu dörd gündən başqa günlərdə gündəlik işlərinizlə məşğul olun və sənət və peşənizin arxasınca gedin. Hər Şeyi Bilən və Hikmət Sahibi Rəbbiniz olan Kəs tərəfindən hökm belə verilmiş və qanun belə qoyulmuşdur.

De: Ey keşişlər və rahiblər dəstəsi! Allahın sizə halal buyurduğu şeyləri yeyin və ətdən də qaçmayın. Allah Öz fəzlinin bir əlaməti olaraq, qısa müddət istisna olmaqla ondan istifadə etməyə izin vermişdir. O, həqiqətən, Qüdrətli və Kərimdir. Malik olduğunuz hər şeyi buraxın və Allahın istədiklərinə yapışın. Sizə fayda verən budur, əgər siz dərk edənlərdənsinizsə. Fəsillərin ən mötədilində Biz sizə on doqquz gün oruc tutmağı əmr etmişik və bu parlaq və nurlu Zühurda bundan artığından sizi azad etmişik. Riayət olunacaqları Biz sizə belə təyin etdik və aydınlaşdırdıq ki, Allahın hökmlərinə əməl edəsiniz və Qüdrətli və Hikmətli Allahın sizin üçün müəyyən etdiklərində bir olasınız. Sizin Rəbbiniz olan Mərhəmətli Kəs ürəyində bütün insan nəslini bir ruh və bir bədən kimi görmək arzusu bəsləyir. Allahın gözəl fəzlindən və mərhəmətindən bütün başqa günlərdən üstün olan bu Gündə nəsibinizi almağa tələsin. Allahın yanında olanları əldə etmək arzusu ilə malik olduğu hər şeyi buraxan insanı gözləyən səadət necə də böyükdür! Biz şəhadət veririk ki, belə bir insan Allahın mübarək şəxsləri arasındadır.

Ey Kral! Allahın Özünün və Özü xatirinə yerin və göyün xilqəti qarşısında şəhadət verdiyinə şəhadət ver ki, Məndən, Tək, Yeganə, Ən Uca, Bənzərsiz, Əlçatmaz Kəsdən başqa Allah yoxdur. Əbha Rəbbinin Əmrində ən yüksək möhkəmliklə ayağa qalx. Sənə bu ecazkar Lövhdə belə buyrulmuşdur. Biz, həqiqətən, sənin üçün yer üzündə olanlardan daha yaxşı olanı istəmişik. Buna bütün yaradılmış şeylər, onlardan da əlavə, bu aydın Kitab şəhadət verir.

Dünya və onun insanlarının vəziyyəti üzərində düşün. Xatirinə dünyanın yaradıldığı Kəs yolunu azmışların əllərinin törətdikləri üzündən xaraba şəhərdə[[5]](#footnote-5) həbs edilmişdir. Şəhər-məhbəsinin üfüqündən O, bəşəri Ulu və Uca Allahın Səhərinə çağırır. Malik olduğun xəzinələrin yox olacağını bilərək onlara görəmi şadyanalıq edirsən? Bütün dünyanın Bəha əhlinin gözündə ölü qarışqanın göz bəbəyi qədər dəyəri olmadığı halda bir parça ərazini idarə etdiyin üçünmü sevinirsən? Onu ona meylini salanlara burax və aləmin Məqsudu olan Kəsə tərəf dön. Məğrurlar və onların sarayları necə oldu? Onların məzarlarına bax ki, bu misaldan fayda götürəsən, çünki Biz bunu baxan hər kəsə ibrət dərsi etdik. Əgər Vəhyin nəsimləri səni tutsaydı, dünyadan qaçar və Mələkuta üz tutardın, malik olduğun hər şeyi sərf edərdin ki, bu uca Mənzərəyə yaxınlaşa biləsən.

Biz insanlığın əksəriyyətinin adlara sitayiş etdiklərini və özlərini, sənin də şahid olduğun kimi, adlarını əbədiləşdirmək ümidi ilə şiddətli təhlükələrə məruz qoyduqlarını görürük, hər bir qavrayışı olan ruh isə şəhadət verir ki, ölümdən sonra insanın adı Qüdrətli və Tərif Sahibi Allahla əlaqəli olmayınca, ona heç bir fayda verməz. Əllərinin törətdiklərinə görə onların bihudə xəyalları beləcə onları əsir etmişdir. İnsanların düşüncələrinin cılızlığına bax. Onlar onlara faydası olmayan şeyi cidd-cəhdlə axtarırlar, bununla belə onlardan soruşsaydın ki: “Sizin arzuladıqlarınızda hansısa bir fayda varmı?” – onları dərin çaşğınlığa düşmüş görərdin. Əgər insafı olan bir kəs tapılsaydı, o buyurardı: “Xeyr, aləmlərin Rəbbinə and olsun, yoxdur!” İnsanların və onların malik olduqlarının halı belədir. Onları öz axmaq hallarına burax və nəzərlərini Allaha döndər. Bu, doğrudan da, sənə yaraşandır. Sonra isə Rəbbinin nəsihətinə qulaq ver və söylə: Ulusan Sən, ey göydə və yerdə olanların Allahı!

ÇAR II ALEKSANDR

Ey Rus Çarı! Sultan, Müqəddəs Allahın səsinə qulaq ver və Behiştə, Mələyi-Əla arasında ən ali adların daşıyıcısı olan, xilqət aləmində Allahın Nurlu və Əbha adı ilə çağrılan Kəsin məskəni olan Məkana üz tut. Məbada sənin istəyin Rəhman və Rəhim Rəbbinin üzünə tərəf dönməkdən səni saxlaya. Biz, həqiqətən, gizlicə sənin öz Rəbbinlə ünsiyyət edərək Ondan nə dilədiyini eşitdik. Ona görə də Mənim inayətimin nəsimləri əsməyə başladı, Mənim mərhəmət dənizim dalğalandı və Biz sənə haqq ilə cavab verdik. Sənin Rəbbin, həqiqətən, Hər şeyi Bilən və Hikmət Sahibidir. Zəncir və kündələrə vurulmuş halda məhbəsdə ikən sənin səfirlərindən biri Mənə kömək əlini uzatdı. Buna görə Allah sənə elə bir məqam təyin etdi ki, Allahın biliyindən başqa heç kəsin biliyi onu əhatə edə bilməz. Məbada, bu uca məqamı nəyəsə dəyişəsən. Sənin Rəbbin, həqiqətən, istədiyini edir. Allah istədiyini pozar, istədiyini təsdiq edər və hər şeyin elmi Lövhi-Məhfuzda Onun yanındadır.

Məbada, sənin hökmranlığın Ali Hökmran olan Kəsdən səni ayrı sala. O, həqiqətən, Öz Səltənəti ilə gəlmişdir və bütün zərrələr nida edir: “Baxın! Rəbb bütün Əzəməti ilə gəlmişdir!” Ata gəlmişdir, Oğul isə müqəddəs vadidə səslənir: “Ləbbeyk, Ləbbeyk, ya Rəbb, Mənim Allahım!”, bu zaman Sina Evin ətrafında təvaf edir, Yanar Kol isə ucadan səslənir: “Kərəm Sahibi buludların üzərində gəldi! Ona yaxınlaşan kəs nə bəxtiyardır, uzaq qalanların isə vay halına”.

İnsanlar arasında bu dəfedilməz Əmrin adı ilə ayağa qalx və sonra millətləri Uca və Ulu Allaha tərəf çağır. Allahı Onun adlarından biri ilə çağıran, lakin bütün adların Məqsədi olan Kəs gəldikdə Onu danan və Ondan üz döndərən, sonda isə aşkar ədalətsizliklə Ona qarşı ağır ittiham irəli sürən kəslərdən olma. Fikirləş və Allahın Ruhunun gəldiyi və Hirodun Onun əleyhinə hökm çıxardığı günləri xatırla. Lakin Allah qeybin qoşunları ilə Ona kömək etdi, Onu həqiqətlə qorudu və vədinə uyğun olaraq Onu başqa torpağa göndərdi. O, gerçəkdən, istədiyini əmr edir. İstər dənizlərin ortasında olsun, istər ilanın ağzında, ya da zalımın qılıncı altında olsun, sənin Rəbbin, doğrudan da, istədiyini hifz edər.

Mübarəkdir o sultan ki, izzət pərdəsi onu gözəllik Səhərinə dönməsinə mane olmadı və Allahın yanında olan şeyləri əldə etmək arzusu ilə hər şeyi tərk etdi. O, doğrudan da, Allahın nəzərində insanların ən üstünüdür və Behiştin sakinləri və uca Taxt ətrafında gecə-gündüz təvaf edənlər onu vəsf edirlər.

Mən yenə deyirəm: Mənim Məhbəsimdən ucalan səsimi dinlə ki, calalımın təzahürləri olanların əlindən Camalımın başına gələnlərlə tanış olasan, qüdrətimə baxmayaraq səbrimin necə böyük olduğunu, iqtidarıma baxmayaraq dözümümün necə sonsuz olduğunu anlayasan. Həyatıma and olsun! Əgər Qələmimdən nazil olanları bilsəydin, Əmrimin xəzinələrini və adlarımın dənizlərində və sözlərimin qədəhlərindəki sirlərimin mirvarilərini kəşf edə bilsəydin, adıma olan məhəbbətinlə, şanlı və uca Mələkutum üçün həsrətinlə Mənim yolumda həyatını qurban verərdin. Bil ki, bədənim düşmənlərimin qılıncları altında olsa da, əzalarım saysız-hesabsız bəlalarla əhatə olunsa da, Mənim ruhum yer üzünün bütün sevinclərinin müqayisəyə gələ bilməyəcəyi bir şadlıqla dolur.

Ürəyini dünyanın Qibləsi olan Kəsə tərəf yönəlt və de: “Ey dünyanın insanları! O Kəsimi danmısınız ki, həqiqətlə gələn, Uca və Ulu Rəbbinin xəbərini gətirən Kəs Onun yolunda şəhid olmuşdur? De: Bu Peyğəmbərlərin və Elçilərin ürəklərini sevindirən bir xəbərdir. Bu dünyanın ürəyinin zikr etdiyi bir Kəsdir, Qüdrətli və Hikmət Sahibi Allahın kitablarında vəd edilmiş Kəsdir. Mənimlə görüşmək arzusunda Elçilərin əlləri Qüdrətli və Şanlı Allaha tərəf qalxmışdır. Qüdrət və qüvvət Rəbbi olan Kəsin müqəddəs Yazılarında nazil olanlar buna şəhadət verir.

Bəziləri məndən ayrılığa görə göz yaşları tökdülər, digərləri Mənim yolumda məşəqqətlərə dözdülər, bir başqaları da Mənim Camalım xatirinə həyatlarını fəda etdilər, kaş ki bilərdiniz. De: Mən, həqiqətən, Özüm Özümü deyil, əksinə, Allahın Özünü ucaltmaq istəmişəm, kaş insafla mühakimə yürüdərdiniz. Məndə Allahdan və Onun Əmrindən başqa heç nə görünməz, kaş duya bilərdiniz. Mən Yeşayanın vəsf etdiyi, adı ilə Tövrat və İncilin zinətləndiyi Kəsəm. Ən Mərhəmətli Rəbbinin Yazılarında belə hökm olunmuşdur. O, həqiqətən, Mənə şahiddir, Mən də Ona şahidəm. Allah da Mənim Sözlərimin doğruluğuna şahiddir.

De: Kitablar başqa bir şey üçün deyil, məhz Məni zikr etmək üçün göndərilmişdir. Onların çağırışına həssas olanlar oradan Mənim adımın və tərifimin şirin rayihələrini duyarlar; və kim ki, könlünün qulağını açmışsa onun hər bir sözündən bunu eşidir: “Haqq gəlmişdir. O, doğrudan da, aləmlərin Məhbubudur!”

Bu yalnız Allah xatirinədir ki, Mənim dilim sizə nəsihət edir və qələmim sizi zikr etmək üçün hərəkət edir, çünki nə yer üzündə sakin olanların ədavəti və etirazı Mənə ziyan vurar, nə də bütün yaradılışın sədaqəti Mənə fayda verər. Biz, həqiqətən, sizi Bizə hökm olunanlara çağırırıq, və sizdən həm bu dünyada, həm də axirətdə sizə fayda verəcək şeylərə yaxınlaşmaqdan başqa bir şey istəmirik. De: Sizi əbədi həyata çağıranı öldürəcəksinizmi? Allahdan qorxun və heç bir inadcıl zalımın ardınca getməyin.

Ey yer üzünün məğrurları! Siz buna inanırsınız ki, saraylarda yaşayırsınız, Zühur Sultanı isə ən xaraba məkanda sakindir? Xeyr, həyatıma and olsun! Siz məzarda qalırsınız, kaş anlayardınız. Bu günlərdə Allahın nəsimləri ilə hərəkətə gələ bilməyənlər bütün adların və sifətlərin Rəbbi olan Kəsin nəzərində ölülər arasında sayılırlar. Elə isə nəfs və həvəs məzarından qalxın və ərşdə və kürsdəki Taxtın Sahibi olan Allahın Mələkutuna üz tutun ki, hər şeyi Bilən Rəbbinizin əvvəllər sizə vəd verdiyini görəsiniz.

Düşünürsünüz ki, malik olduqlarınızın sizə faydası var? Tezliklə onlara başqaları sahib olacaq və kömək və yardımınıza çatacaq bir kimsə olmadan torpağa dönəcəksiniz. Ölümün ala biləcəyi bir həyatda yaxud heçliyə məhkum bir mövcudluqda və ya dəyişməyə məruz qalacaq bir firavanlıqda nə xeyir var? Malik olduqlarınız şeyləri atın və üzünüzü bu ecazkar Adla Allahın göndərmiş olduğu lütflərə tərəf çevirin.

Əbha Rəbbinin izni ilə Uca Qələm öz nəğmələrini sənə belə oxuyur. Onları oxuyanda və eşidəndə söylə: “Təriflər olsun Sənə, ey aləmlərin Rəbbi, çünki Sən Özünün Məzhərin olan Kəsin dili ilə O, bütün dünyanın əsl azadlığa çıxması üçün Ən Böyük Məhbəsdə ikən məni xatırladın”.

Mübarəkdir o hökmdar ki, hakimiyyəti onu öz Sultanından aralı saxlamadı və ürəyi ilə Allaha tərəf döndü. O, həqiqətən, Qüdrətli və Hikmətli Allahın iradə etdiyinə nail olanlar arasında sayılır. Belə biri tezliklə özünü Mələkutun səltənətlərinin hökmdarları arasında görəcəkdir. Sənin Rəbbin, həqiqətən, hər şeyin üzərində hakimdir. O istədiyini istədiyinə verir və istədiyindən istədiyini əsirgəyir. O, həqiqətən, Qüdrətli və Qüvvətlidir.

KRALİÇA VİKTORİYA

Ey Londondakı Kraliça! Sidrətül-Müntəhadan çağıran, bütün bəşərin Rəbbi olan Rəbbinin səsinə qulaq ver: Həqiqətən, Məndən, Məğlubedilməz və Ən Hikmətlidən başqa Allah yoxdur! Yerdə olanların hamısını at və səltənətinin başını Əbha Rəbbinin zikr tacı ilə bəzə. O, həqiqətən, dünyaya ən əzəmətli calalı ilə gəlmişdir və İncildə buyrulanların hamısı həyata keçmişdir. Şam diyarı öz Rəbbinin, bütün insanların Rəbbinin qədəmləri ilə şərəflənmişdir, şimal və cənub Onun hüzurunun şərabından sərxoş olmuşdur. Ən Mərhəmətlinin rayihələrini alan və bu Nurlu Səhərdə Onun Camalının Məşriqinə tərəf dönən kəs mübarəkdir. Əqsa Məscidi Əbha Rəbbinin nəsimlərindən silkələnir, Bətha[[6]](#footnote-6) isə Uca və Ulu Allahın səsindən titrəyir. Onların hər bir daşı isə bu Ən Əzəmətli Adla Rəbbin tərifini ucaldır.

Öz arzularını bir kənara qoy və ürəyini Günlərin Qədimi Rəbbinə çevir. Biz səni Allah xatirinə xatırlayırıq və sənin adının yerin və göyün Yaradıcısı Allahı zikr etməyinlə ucalmasını istəyirik. O, həqiqətən, Mənim dediklərimə şahiddir. Bizə məlumat verdilər ki, siz, qadın və kişi olsun, qul ticarətini qadağan etmisiniz. Bunu, həqiqətən, Allah bu ecazkar Zühurda hökm etmişdir. Allah buna görə, gerçəkdən, sənə mükafat təyin etmişdir. O, həqiqətən, xeyir iş görənə layiqli mükafat verəcəkdir, əgər sən də Hər Şeyi Bilən və Hər Şeydən Xəbərdar olan Allahın sənə göndərdiyinə əməl etmiş olsan. Əlamətləri zahir edən Kəsdən aşkar nişanlar gəldikdən sonra da bundan üz döndərənə və təkəbbür göstərənə gəldikdə isə, Allah onun işini heçə endirər. O, gerçəkdən, hər şeyə gücü yetəndir. İnsanın əməlləri (Məzhəri) tanıdıqdan sonra məqbuldur. Haqdan üz döndərən Onun yaratdıqları arasında ən pərdələnmişidir. Məğlubedilməz və Qüvvətli Olan tərəfindən belə hökm olunmuşdur.

Biz, həmçinin, eşitmişik ki, sən məşvərət idarəçiliyini xalqın təmsilçilərinə vermisən. Sən, doğrudan da, yaxşı iş görmüsən, zira bununla sənin işlərinin binasının təməli möhkəmlənəcəkdir, sənin kölgəndə yaşayanların, istər yüksək, istər aşağı mənsəbdən olsun, ürəkləri rahatlıq tapacaqdır. Lakin onlara yaraşır ki, Onun bəndələri arasında etibara layiq olsunlar, özlərini yer üzündə yaşayanların hamısının təmsilçiləri bilsinlər. Hökmdar və Hikmət Sahibi Kəs bu Lövhdə onlara bunları nəsihət edir. Əgər onlardan kimsə Məclisə müraciət edərsə, qoy nəzərlərini Uca Üfüqə tutub söyləsin: “Ey Allah! Sənin Əbha Adına and verirəm, Sənin bəndələrinin işlərinin uğuruna və şəhərlərinin çiçəklənməsinə səbəb olacaq cəhdlərimdə mənə yardım et!” Mübarəkdir o kəs ki, Məclisə Allah xatirinə daxil olar və insanlar arasında saf ədalətlə hökm verər. O, doğrudan da, bəxtiyardır.

Ey hər ölkədə xalqın seçilmiş təmsilçiləri! Bir yerdə məşvərət edin və qoy sizin qayğınız ancaq insanlığa fayda verən və onun vəziyyətini yaxşılaşdıran şeylər olsun, əgər siz diqqətlə araşdıranlardansınızsa. Dünyaya insan bədəni kimi baxın, bir yerdə məşvərət edin və qoy sizin qayğınız bəşərə fayda gətirən və onun şəraitini yaxşılaşdıran şeylər olsun. Dünyaya bir insan bədəni kimi baxın ki, bütöv və kamil yaradılmasına baxmayaraq, müxtəlif səbəblərdən ağır xəstəlik və bəlalarla xəstəliyə düçar olub. Bir gün də rahat olmayıb, xeyr, onun xəstəliyi getdikcə şiddətlənib, çünki özlərinin dünyəvi arzularının cilovunu buraxıblar və ağır günah işlədiblər. Və əgər bir vaxtlar, qabiliyyətli bir həkimin qayğısı ilə bu bədənin bir üzvü sağalıbsa da, qalanları isə əvvəlki kimi xəstə qalıb. Hər Şeyi Bilən, Hikmət Sahibi sizə belə məlum edir.

Biz bu gün dünyanı qürurdan elə məst olmuş hakimlərin mərhəmətinə buraxılmış görürük ki, onlar öz xeyirlərini belə görə bilmirlər, o ki qaldı bunun kimi çaşdırıcı və meydanoxuyucu bir Zühuru tanıyalar. Nə vaxsa onlardan kimsə onun vəziyyətini yaxşılaşdırmağa çalışmışsa, onun niyyəti, istər açıq olsun, istərsə gizli, öz xeyri olub. Belə bir nalayiq niyyət isə onun sağaldıcı yaxud şəfaverici gücünü məhdudlaşdırıb.

Rəbbin bütün dünyanın sağalması üçün müəyyən etdiyi ən təsirli dərman və ən güclü vasitə bütün dünya xalqlarının bir ümumi Əmrdə, vahid bir Dində birləşməsidir. Buna məharətli, qüdrətli və ilhamlı Təbibin gücündən başqa heç nə ilə nail olmaq mümkün deyil. Bu, həqiqətən də doğrudur, qalan hər şey yol azmaqdan başqa bir şey deyildir. Hər dəfə o Ən Qüdrətli Vasitə gələndə və Qədim Məşriqdən o İşıq parlayanda özlərini buludlar kimi Onunla dünya arasına qoyan cahil təbiblər Ona mane olmuşlar. Ona görə də dünya sağala bilməmiş, onun xəstəliyi bu günə kimi qalmışdır. Onlar, gerçəkdən, onu qorumaqda yaxud onu sağaltmaqda aciz ikən, insanlar arasında Qüvvət Məzhəri olan Kəsə cahil həkimlərin törətdikləri üzündən məqsədinə nail olmağa imkan verilməmişdir.

Qədim Camalın dünyanı canlandırmaq və insanları birləşdirmək üçün İsmi-Əzəmlə gəldiyi bu günlərə bax. Lakin onlar iti qılınclarla Onun əleyhinə qalxdılar və Ruhül-Əmini ağladan şeylər törətdilər, sonda da onu ən xaraba şəhərdə məhbus etdilər və vəfadarların əllərini Onun ətəyindən qopardılar. Kimsə onlara desəydi ki: “Dünyanın İslahatçısı gəlib,” – onlar cavabında deyərdilər: “Doğrudan da sübut olunub ki, O, fəsadçıdır,” hərçənd onlar Onunla heç vaxt ünsiyyət etməyiblər, və bir an da olsun, Özünü qorumağa çalışdığını görməmişlər. O hər zaman zalımların ixtiyarında olub. Bir vaxtlar Onu məhbəsə atdılar, başqa bir vaxt sürgünə göndərdilər, gah da bir torpaqdan digərinə qovdular. Onlar beləcə Bizim əleyhimizə hökm verdilər, Allah isə, həqiqətən, Mənim dediklərimə şahiddir. Bu cür insanlar Allahın yaratdıqları arasında ən cahilləridir. Onlar öz əzalarını kəsirlər, amma dərk etmirlər; onlar üçün ən yaxşı olan şeylərdən özlərini məhrum edirlər, amma bilmirlər. Onlar balaca uşaq kimi nə islahatçını fəsadçıdan, nə də imansızı salehdən ayırırlar. Biz bu Gün onları qalın pərdəyə bürünmüş görürük.

Ey yer üzünün hökmdarları! Nə üçün Günəşin şəfəqlərinin qarşısına sipər çəkdiniz və onun parıltısına mane oldunuz? Uca Qələmin nəsihətlərinə qulaq asın ki, həm siz, həm də yoxsullar rahatlıq və əmin-amanlığa çatsınlar. Biz Allahdan diləyirik ki, yer üzündə sülhü bərqərar etməkdə hökmdarlara kömək etsin. O, həqiqətən, istədiyini edir.

Ey yer üzünün hökmdarları! Biz görürük ki, siz hər il məsrəflərinizi artırırsınız və bunun da ağırlığını idarə etdiyiniz xalqların üzərinə qoyursunuz. Bu, həqiqətən, ağır ədalətsizlikdən başqa bir şey deyil. Bu Məzlumun ahından və göz yaşlarından qorxun və insanlarınızın üzərinə tab gətirə biləcəklərindən artıq yük qoymayın. Özünüzə saraylar ucaltmaq üçün onları soymayın; əksinə, özünüz üçün seçdiyinizi onlar üçün seçin. Biz beləcə sizə faydalı olanları gözünüz önündə açırıq, əgər dərk edirsinizsə. Xalqlarınız sizin xəzinələrinizdir. Məbada sizin hökmranlığınız Allahın hökmlərini poza və mühafizəni oğrulara verəsiniz. Siz onların hesabına idarə edir, onların hesabına yaşayır və onların köməyilə fəth edirsiniz. Amma siz onlara necə də xor baxırsınız?! Bu qəribədir, çox qəribədir!

İndi ki siz Ən Böyük Sülhdən imtina etdiniz, onda bu Kiçik Sülhdən yapışın ki, bəlkə müəyyən dərəcə özünüzün və təbəələrinizin vəziyyətini yaxşılaşdırasınız.

Ey yer üzünün hökmdarları! Öz aranızda razılığa gəlin ki, sizin öz ərazi və səltənətinizi qorumaq üçün zəruri olan qüvvədən başqa heç bir silahlı qüvvəyə ehtiyacınız olmasın. Məbada Hər Şeyi Bilən və Əmin Kəsin nəsihətlərini qulaq ardına vurasınız.

Bir olun, ey dünyanın hökmdarları, zira bununla sizin aranızdakı nifaq fırtınası sakitləşəcək və sizin xalqlarınızı rahatlıq tapacaq. Sizlərin arasından kimsə başqasına qarşı silah qaldırarsa, hamınız onun əleyhinə qalxın, zira bu aşkar ədalətdən başqa bir şey deyildir. Biz öncə də göndərilmiş Lövhdə sizə belə nəsihət etdik[[7]](#footnote-7) və bir daha öyüd veririk ki, Məğlubedilməz və Hikmət Sahibi olan Kəsin nazil etdiklərinə əməl edəsiniz. Kimsə sizə sığınsa, onu qoruyun və ona xəyanət etməyin. Hər Şeyi Bilən və Hər Şeydən Xəbərdar olan Kəsin hökm etdiyi kimi, Uca Qələm sizə belə nəsihət verir.

Diqqət edin ki, İslam Sultanının[[8]](#footnote-8) əmri ilə yanına gəldiyimizdə davrandığı kimi davranmayasınız. Onun vəzirləri Bizim əleyhimizə elə bir ədalətsizliklə hökm verdilər ki, bütün xilqət ağladı və Allaha yaxın olanların ürəkləri yandı. Nəfs və ehtiras küləkləri istədiyi kimi onları hərəkət etdirir, Biz də onları səbatsız gördük. Onlar, doğrudan da, yol azmışlardandır.

Ey Günlərin Qədiminin Qələmi, özünü saxla və onları özlərinə burax, zira onlar öz boş xəyallarında qərq olublar. Kraliçanı xatırla ki, təmiz ürəklə fövqəl calal mənzərəsinə dönsün və gözlərini Ali Amir Rəbbindən ayırmasın, bütün bəşərin Xaliqinin, vasitəsilə günəşin qaraldığı, ayın tutulduğu, Çağırışı yerlə göy arasında ucalan Kəsin Kitab və Lövhlərində nazil olanlarla tanış olsun.

Allaha üz tut və söylə: Ey mənim Hökmran Rəbbim! Mən sadəcə Sənin təbəənəm, Sən isə, həqiqətən, sultanlar Sultanısan! Mən yalvarış əllərimi Sənin fəzl və kərəm göyünə qaldırmışam. Səxavət buludlarından məni Səndən başqa hər şeydən qurtaracaq və məni Sənə yaxınlaşdıracaq şeyləri nazil eylə. Səni and verirəm o Adına ki, ey mənim Rəbbim, onu adların sultanı və yerdə və göydə olanlara Özünün məzhərin etmisən, mənimlə Sənin əlamətlərinin Məşriqi və Sənin Vəhyinin Səhərini tanımam arasına girən pərdələri yırt. Sən, həqiqətən, Güclü, Məğlubedilməz və Kərəm Sahibisən. Ey mənim Rəbbim, Sənin Günlərində Öz Əbanın ətirlərindən məni məhrum etmə, Sənə və Sənin əlamətlərinə inanmış, ürəklərini Əmrinin üfüqünə döndərmiş kənizlərinə yazdıqlarını mənə də yaz. Sən, həqiqətən, aləmlərin Rəbbisən və mərhəmətlilərin ən Mərhəmətlisisən. Sonra, ey mənim Allahım, kənizlərin arasında Səni zikr etməkdə və Sənin ölkələrində Əmrinə yardım etməkdə mənə kömək eylə. Sənin Üzünün nurları parlayanda əldən buraxdıqlarımı qəbul eylə. Sən, həqiqətən, hər şeyin üzərində hakimsən. Şərəf və şan Sənə məxsusdur, ey göylərin və yerin səltənətini əlində saxlayan Kəs!

NASİRƏDDİN ŞAH

Ey dünyanın padşahı! Bu Qulun çağırışına qulaq ver: Həqiqətən, Mən Allaha və Onun əlamətlərinə inanmış bir Bəndəyəm və Özümü Onun yolunda fəda etmişəm. Buna Məni əhatə edən və əvvəllər heç kəsin məruz qalmadığı bəlalar təsdiq edir. Mənim hər şeyi Bilən Rəbbim sözlərimin doğruluğuna şəhadət verir. Mən insanları ancaq sənin və insanların Rəbbi olan Allaha çağırmışam və Onun məhəbbəti naminə elə müsibətlərə düçar olmuşam ki, bənzərini xilqətin gözü heç vaxt görməmişdir. Buna Ən Uca Mənzərəyə dönməkdən insan uydurmalarının pərdəsinin mane ola bilmədiyi kəslər, onlardan başqa, Lövhi-Məfhuzdakı hər şeyin biliyinə malik olan Kəs şəhadət verir.

Hər dəfə bədbəxtlik buludları bütün adların maliki Allahın yolunda bəla oxları yağdıranda Mən onları qarşılamağa tələsmişəm, necə ki insaflı və bəsirətli insan buna şahidlik edir. Çöllərin heyvanlarının öz yerlərində, göylərin quşlarının öz yuvalarında rahat yatdığı nə qədər gecələr vardı ki, bu Gənc köməyə ya yardıma gələcək kimsə yoxkən zəncir və qandallara vurulmuş halda üzülürdü!

Allahın Sənə mərhəmətini yadına sal; Sən bir neçə nəfərlə həbsdə olarkən O Səni qurtardı, görünən və görünməyən qoşunlarla Sənə yardım etdi, Biz Sənin fitnə-fəsad salanlardan olmadığını şaha açandan sonra o Səni İraqa göndərdi. Öz azğın arzularının ardınca gedən, Allah qorxusunu kənara atan kəslər həqiqətən, ağır ziyandadırlar. Ölkədə hərc-mərclik yayanlar, insanların qanını tökənlər, başqalarının malını mənimsəyənlər – Biz, həqiqətən, onlardan arınmışıq və Allahdan diləyirik ki, nə bu, nə də o biri dünyada Bizi onlarla bir araya gətirməsin, o vaxtadək ki, onlar tövbə etsinlər. O, həqiqətən, mərhəmətlilərdən ən Mərhəmətlisidir.

Allaha tərəf dönən kimsə başqalarından hər bir əməli ilə fərqlənməli və Kitabda yazılanlara riayət etməlidir. Aydın Lövhdə belə hökm olunmuşdur. Lakin Allahın hökmlərinə arxa çevirənlər və nəfsani arzularının təhrikləri ardınca gedənlər, həqiqətən, ağır xəta içindədirlər.

Ey şah! Səni and verirəm Mərhəmət Sahibi Rəbbinə, təbəələrinə lütf nəzərinlə bax və onlarla ədalətlə davran ki, Allah da səninlə mərhəmətlə davransın. Sənin Rəbbin istədiyini etməyə qadirdir. Dünya özünün bütün zilləti və izzəti ilə keçib gedər, səltənət Ən Uca və Hər şeyi Bilən Allaha qalar.

De: O bəyan çırağını yandırmışdır və onu hikmət və anlayış yağı ilə bəsləyir. Sənin Mərhəmət Sahibi Rəbbin çox ucadır, zira kainatda Onun Dininə heç nə müqavimət göstərə bilməz. Hökmran qüdrəti ilə O istədiyini nazil edir və onu sevimli mələklərinin qoşunu ilə qoruyur. O bəndələri üzərində mütləq hakimdir və Öz xilqəti üzərində şəksiz hökmranlığa sahibdir. O, həqiqətən, Hər Şeyi Bilən və Hikmət Sahibidir.

Ey şah! Mən də başqaları kimi, bir insan idim və Öz yatağımda mürgüləyirdim, bu zaman heyrətimdən mat qalıram, Ulu Tanrının küləyi məni bürüyür və mənə bütün olanlar barədə bilikləri bəxş edirdi. Bunlar Məndən deyil, Qüdrət və Hikmət Sahibi olan Kəsdəndir. O, Mənə yerlə göy arasında səsimi yüksəltməyi əmr etdi və buna görə başıma elə işlər gəldi ki, anlayışı olan hər kəs buna göz yaşı tökdü. Mən insanların arasında olan bilikləri öyrənməmişəm. onların getdikləri məktəbə də getməmişəm. Mənim yaşadığım şəhərin adamlarından soruşsan, əmin olarsan ki, Mən yalan danışanlardan deyiləm. Bu ancaq Qüdrətli və Tərifli Rəbbinin iradə küləklərinin əsdirdiyi bir yarpaqdır. Şiddətli küləklər əsərkən o sakit qala bilərmi? Bütün Adların və Sifətlərin Maliki olan Kəsə and olsun ki, yox! Onlar onu istədiyi kimi əsdirir. Fani əbədinin yanında bir heçdir. Onun hər şeyə qalib çağırışları Mənə yetişdi və insanlar arasında Onun tərifini söylətdi. Onun əmri bəyan ediləndə mən ölü kimi idim. Rəhmli və Rəhman Rəbbinin iradə əli Məni dəyişdi. Kimsə özündən yüksək və aşağı zümrələrin etirazını qaldıran bir şey danışa bilərmi? Xeyr, Qələmə əbədi sirləri öyrədən Kəsə and olsun ki, Qüdrət və Qüvvət Sahibinin fəzlinin möhkəmləndirdiyi kəsdən başqa heç kəs.

Uca Qələm Mənə xitab edərək buyurur: Qorxma. Başına gələnləri şah həzrətlərinə söylə. Onun ürəyi, həqiqətən, Mərhəmət Allahı Rəbbinin barmaqları arasındadır. Bəlkə də ədalət və kəramət günəşi onun ürəyinin üfüqündən parlayar. Hikmət Sahibi tərəfindən hökm belə nazil olmuşdur.

Ey Şah, bu Gəncə insaf gözləri ilə bax; sonra isə Onun başına gələnlər barədə haqqı ilə hökm ver. Əlbəttə ki, Allah səni insanlar arasında Özünün kölgəsi və yer üzü sakinləri üçün Özünün hakimiyyətinin əlaməti etmişdir. Sübut və aydınlaşdırıcı Kitab olmadan Bizə zülm edənlərlə Bizim aramızda hökm ver. Sənin yanındakılar səni özlərinə xatir sevirlər, bu Gənc isə səni sənin xatirinə sevir və səni fəzl taxtına yaxınlaşdırmaqdan və səni ədalətin sağ əlinə tərəf döndərməkdən başqa arzusu olmamışdır. Rəbbin Mənim bəyan etdiklərimə şəhadət verir.

Ey Şah! İzzət Qələminin səsinə və Sidrətül-Müntəhanın budağında bütün adların Yaradıcısı, yerin və göyün Xaliqi Allahın tərifi ilə ötən Əbədiyyət Göyərçininin nəğməsinə qulaq versəydin, elə bir məqama yetişərdin ki, oradan baxanda varlıq dünyasında Məbudun təcəllilərindən başqa bir şey görməzdin, öz səltənətini isə malik olduğun ən dəyərsiz bir şey sanar, onu istəyənə buraxar, üzünü Onun üzünün nuru ilə qızarmış Üfüqə tərəf çevirərdin. Səltənətin yükünü də yalnız Uca və Ulu Rəbbinə kömək etmək məqsədi naminə daşımaq istəyərdin. Onda Mələyi-Əla səni uğurlardı. Ah, bu ən uca məqam necə də alidir, kaş Allahın Adından gələn bir hökmranlığın gücü ilə oraya yüksələ bilsəydin!

Elə insanlar var ki, bu Gəncin Öz adını əbədiləşdirməkdən başqa məqsədi olmadığını deyirlər, başqaları isə iddia edirlər ki, O bu dünyada ancaq şan-şöhrət axtarmışdır – halbuki ömrüm boyu Mən heç vaxt bir addım da olsun, təhlükəsiz bir yer tapmamışam. Mən həmişə bəlalar dəryasında qərq olmuşam ki, onun dərinliyini Allahdan başqa kimsə dərk edə bilməz. O, doğrudan da, Mənim dediklərimdən agahdır. Nə qədər günlər olub ki, Mənim sevimlilərim Mənim bəlalarıma görə sarsıntı keçiriblər, neçə gecələr vardı ki, həyatıma görə qorxan qohumlarım acı-acı ağlayıb, göz yaşı töküblər. Doğruluğu olmayanlardan başqa bunları heç kəs inkar edə bilməz. Bu ağlabatandırmı ki, istənilən an həyatını itirmək təhlükəsini gözləyən Kəs dünyəvi şan-şöhrət axtarsın? Nəfsani istəklərin təhriki ilə danışanların, xudbinlik və ehtiras çölündə azanların zənn-gümanları necə qəribədir? Çox keçməz, onlar sözlərinə görə haqq-hesaba çəkilərlər, o gün isə onlara dost olan ya köməklərinə gələn kimsə tapılmaz.

Və elə insanlar da vardır ki, Onun Allaha inanmadığını iddia edirlər – halbuki Mənim bədənimin hər bir əzası şəhadət verir ki, Ondan başqa Allah yoxdur; ki, Onun haqq ilə ayağa qaldırdığı və hidayəti ilə göndərdiyi Kəslər Onun ən ali adlarının Məzhərləri, Onun ən uca sifətlərinin Təzahürləri, xilqət səltənətində Onun Vəhyinin Xəzinələridir; ki, onlarla Allahın Dəlili Ondan başqa hamı üçün kamil oldu, Tövhidin bayrağı qaldırıldı, müqəddəslik əlaməti aşkara çıxdı; ki, hər bir ruh onların vasitəsilə Ərşin Taxtının Rəbbinə yol tapdı. Biz şəhadət veririk ki, Ondan başqa Allah yoxdur, əzəldən O tək olmuşdur, əbədiyyətədək də elə qalacaqdır. Mərhəmət Sahibi elə ucadır ki, Onu tanıyanların qəlbi Onun həqiqi təbiətini dərk edə bilməz, insan ağlı isə Onun mahiyyətini dərk etməyə ümid edə bilməz. O, həqiqətən, Özündən başqa hər kəsin idrakından ucadır, Ondan başqa hamının anlayışından müqəddəsdir. O əzəldən bütün xilqətdən asılı olmamışdır və deyildir.

197.

Bətha Günəşinin[[9]](#footnote-9) Uca və Ulu Rəbbinin İradə üfüqündən parladığı günləri xatırla və o dövrün üləmalarının Ondan necə üz döndərdiklərini, alimlərinin Onunla mübahisə etdiklərini yadına sal ki, bəlkə bu gün izzət pərdələri arxasında gizli qalan şeyləri dərk edəsən. Hər tərəfdə Onun vəziyyəti elə ağır oldu ki, yoldaşlarının dağılmasına göstəriş verdi. İlahi izzət səmasından əmr belə gəldi. Onu da yadına sal ki, bu yoldaşlardan biri Həbəş kralının hüzuruna gələndə ona Qurandan bir surə oxudu, o isə oradakılara belə dedi: “Bu, doğrudan da, Hər Şeyi Bilən və Hikmət Sahibi tərəfindən nazil olmuşdur. İsanın həqiqətini etiraf edən və Onun təlimlərinə inanan kəs bu oxunanları heç cür dana bilməz. Biz, həqiqətən, onun həqiqətinə şəhadət veririk, necə ki biz İmdada Yetən və Öz-Özünə Var Olan Allahın Kitablarından bizdə olanların doğruluğuna şəhadət veririk”.

Allaha and olsun, ey Şah! Mənəvi budaqlar üzərində Mərhəmətli Rəbbinin əmri ilə cəh-cəhlə oxuyan o Bülbülün təranələrinə qulaq versən, hökmranlığını kənara atar və üzünü üfüqündən Fəcr oxunuşunun16 parladığı ulu izzət Mənzərəsinə tutardın, Allahın yanında olan şeyləri əldə etmək naminə malik olduğun hər şeyi sərf edərdin. Onda özünün ucalıq və izzət zirvəsinə yüksəlmiş, əzəmət və müstəqilliyin son nöqtəsinə qalxmış olduğunu görərdin. Mərhəmətlinin Qələmi ilə Ana Kitabda hökm belə yazılmışdır. Bu gün sizin, sabah başqasının olacaq şeylərin sizə nə faydası var? Özünüzə Allahın Öz seçdikləri üçün seçdiklərini seçin, Allah sənə Öz Səltənətində qüdrətli bir hökmranlıq əta edər. Biz Allahdan diləyirik ki, nuru bütün aləmi bürümüş Sözü eşitməkdə Zati-Şahanənə kömək etsin və Onun hüzurundan uzaqlaşmış kəslərdən səni qorusun.

Alqış Sənə, ya Rəbb, mənim Allahım! Neçə başlar Sənin yolunda nizələrə keçirildi, neçə sinələr Sənin razılığın naminə oxlara hədəf oldu! Neçə ürəklər Sənin Sözünün ucalması və Əmrinin yayılması üçün yarıldı və neçə gözlər Sənə məhəbbətdən sel kimi yaşlar axıtdı! Səni and verirəm, ey sultanlar Sultanı və əzilənlərə Rəhmi Gələn, ən ali adlarının Məşriqi və ən uca sifətlərinin Dan Yeri etdiyin İsmi-Əzəminə, Səninlə yaratdıqların arasına girmiş və onların Sənin Vəhyinin üfüqünə dönmələrinə mane olan pərdələri aradan qaldır. Sonra isə, ey mənim Allahım, onları Sənin ən uca Sözünlə unudulmuşluq və xülya solundan bilik və yəqinlik sağına keçir ki, Öz kərəmin və fəzlinlə onlar üçün nə müəyyən etdiyini bilsinlər və üzlərini Sənin Əmrinin Məzhəri olan və əlamətlərini Açan Kəsə çevirsinlər.

Ey Mənim Allahım! Sən fəzli sonsuz olan Kərəm Sahibisən. Bəndələrini Öz elmin və hikmətinin mirvarilərinin xəzinəsi etdiyin ən əzəmətli Dəryadan uzaq saxlama və onları yerində və göyündə olanlar üçün taybatay açdığın Qapından geri qaytarma. Ya Rəbb! Onları özbaşlarına buraxma, zira onlar başa düşmürlər və yer üzündə Sənin yaratdığın hər şeydən daha faydalı olanlardan qaçırlar. Ey mənim Allahım, onlara Öz lütf və nemət gözlərinlə bax, onları nəfs və ehtirasdan qurtar ki, Sənin ən uca Üfüqünə yaxınlaşsınlar, Sənin zikrinin şirinliyini dadsınlar, Özünün İradə səmandan və fəzl göyündən endirdiyin çörəyin ləzzətini bilsinlər. Sənin kərəmin əzəldən bütün xilqəti əhatə etmiş və Sənin mərhəmətin hər şeyin üstündədir. Səndən, Həmişə Bağışlayan və Ən Şəfqətlidən başqa Allah yoxdur.

Alqışlar Sənə, ya Rəbb mənim Allahım! Sən yaxşı bilirsən ki, Mənim ürəyim Sənin Əmrində əriyib, Mənim qanım Sənin məhəbbətinlə damarlarımda elə qaynayır ki, onun hər bir damlası hal dili ilə söyləyir: “İzin ver ki, Sənin xatirinə yerə tökülüm, ey Mənim Ən Uca Rəbbim, ta ondan Öz Lövhlərində istədiyin və Sənin fəzlinin əllərindən saf elm sularını dadmış və Sənin bəxşiş qədəhindən anlayış sularını içmiş bəndələrindən başqa hamının gözündən gizlətdiyin şeylər cücərsin”.

Sən bilirsən, Ey Mənim Allahım, bütün işlərimdə ancaq Sənin əmrlərinə itaət etdim, hər bir sözümdə yalnız Səni tərif etmək istədim, Qələmimdən çıxan hər bir şeydə məqsədim ancaq Sənin razılığını qazanmaq və Öz hökmranlığınla Mənə buyurduqlarını açmaq oldu.

Görürsən Məni, ey Mənim Allahım, Sənin torpağında çaşqın haldayam. Nə zaman ki, Mənə buyurduqlarını dilə gətirirəm, Sənin yaratdıqların mənə etiraz edirlər; amma əgər riayət etməyi əmr etdiyin şeylərə etinasız qalsam, Sənin qəzəbini haqq edər və yaxınlıq çəmənlərindən uzaqlaşdırılaram. Xeyr, izzətinə and olsun! Mən üzümü Sənin razılığına tərəf tutmuşam, bəndələrinin ürək bağladıqları şeylərdən üz çevirmişəm. Mən Səndə olan hər şeyi qəbul etmişəm, yaxınlığından və izzət zirvələrindən Məni uzaqlaşdıra biləcək hər şeyi tərk etmişəm. Qüdrətinə and olsun! Ürəyimdə Sənin məhəbbətin varkən Məni heç nə təlaşa sala bilməz, Sənin razılığın yolunda dünyanın bütün bəlaları heç cür Məni qorxuda bilməz. Lakin bütün bunlar Mənim layiq olduqlarım deyil, ancaq Sənin qüvvət və qüdrətindən, Sənin kəramət və fəzlindən gəlir.

Ey Mənim Allahım, bu Mənim şaha göndərmək istədiyim bir məktubdur. Bilirsən ki, Mən ondan Sənin bəndələrinlə ədalətlə rəftar etməsindən və Sənin səltənətində insanlara lütf göstərməsindən başqa heç nə istəməmişəm. Özüm üçün yalnız Sənin istədiyini istəmişəm, Sənin yardımınla, Sən nəyi arzu etmisənsə, ancaq onu arzu edirəm. Səndən Sənin Özündən başqa bir şey istəyən ruh məhv olsun! İzzətinə and olsun! Razılığın Mənim ən əziz arzumdur, məqsədin Mənim ən böyük ümidimdir. Sənin zənginlik ətəyindən yapışan və “Sən həqiqətən, izzət və calal Rəbbisən” deyə Səni çağırıb yalvaran bu yazıq varlığa rəhm eylə, ey Mənim Allahım. Ey Mənim Allahım, Sənin məqamını bəndələrin arasında saxlamaqda və yaratdıqların arasında Sənin ədalətini aşkar etməkdə şah həzrətlərinə kömək eylə ki, o öz insanları ilə başqaları ilə etdiyi kimi rəftar etsin. Sən, gerçəkdən, qüvvət, calal və hikmət Allahısan.

Əsrin Şahının izni və icazəsi ilə bu Bəndə Səltənətin Paytaxtından[[10]](#footnote-10) İraqa səfər etdi və on iki il o ölkədə yaşadı. Bütün bu dövrdə Bizim vəziyyətimiz barədə sənin hüzuruna heç bir məlumat təqdim edilmədi, xarici dövlətlərə heç bir şey bildirilmədi. Bütün inamımızı Allaha bağlayaraq Biz o ölkədə o vaxtadək qaldıq ki, bir nəfər dövlət rəsmisi17 oraya gəldi və gələn kimi də bu yazıq sürgünlər dəstəsinə əziyyət verməyə başladı. O, hər gün zahirən alim görünənlərin və digər şəxslərin təhriki ilə bu bəndələrə müşküllər yaradırdı, halbuki onlar nə dövlətin, nə də onun insanlarının pisliyinə, nə də səltənətin adət-ənənələrinə xilaf olan heç bir iş törətməmişdilər.

Bu Bəndə bu qanun pozucularının sənin dünyanı bəzəyən mühakimənə müxalif şeylər törətməsindən qorxaraq məsələ barədə Xarici İşlər Nazirliyində Mirzə Səid Xana18 qısa bir məlumat çatdırdı ki, o bunu şahın hüzuruna ərz etsin və sən bununla bağlı nə əmr etsən, ona itaət olunsun. Xeyli müddət keçdi, lakin heç bir buyruq çıxmadı. Sonda işlər elə vəziyyətə çatdı ki, qaçılmaz nifaq və qan tökülmə təhlükəsi yarandı. Ona görə də, məcburən və Allahın bəndələrinin hifzi üçün onlardan bir neçəsi İraq Valisinə müraciət etdilər.19

Sən bu hadisələri insafla öz gözlərinlə görsəydin, bu sənin ürəyinin işıqlı güzgüsündə aydın və aşkar olardı ki, baş verən hər şey vəziyyətə görə baş vermişdir və başqa heç bir seçim olmamışdır. Şahın özü şahiddir ki, bu adamlardan bir neçəsi hansı şəhərdə sakin olmuşlarsa, müəyyən məmurların düşmənçiliyi ixtilaf və ədavət alovlarını alışdırmışdır. Lakin bu fani Ruh İraqa gəlişindən bəri hamıya nifaq və çəkişməni qadağan etmişdir. Bu Bəndənin şahidi Öz əməlləridir, çünki hamı yaxşı bilir və şahidlik edər ki, bu insanlar sayca hər hansı bir yerdən daha çox İraqda yaşayırlar, amma heç kəs öz həddini aşmamış, qonşusuna qarşı bir xəta etməmişdir. Nəzərlərini Allaha dikərək və Ona təvəkkül edərək indi hamısı haradasa on beş ilə yaxındır ki, sakitcə yaşayırlar və başlarına gələn hər şeyə səbir edir və özlərini Allaha təslim edirlər.

206.

Bu Bəndənin Ədirnə şəhərinə gəlişindən sonra İraqdan və başqa yerlərdən olan bəzi insanlar Müqəddəs Yazılarda qeyd edilən “Allaha kömək etmək” ifadəsinin mənası barədə sual etdilər. Bir neçə cavab göndərildi və onlardan biri bu səhifələrdə verilir ki, bu Bəndənin dünyanın yaxşılaşması və firavanlığından başqa heç bir məqsədi olmadığı sənin hüzurunda aydın olsun. Və əgər müəyyən ilahi lütfləri, Mən ona layiq olmasam da, Allahın Mənə bəxş etmək istədiyi açıq-aşkar olmasaydı, ən azı bu bəlli və aydındır ki, O, üstün mərhəməti və sonsuz fəzli ilə Mənim ürəyimi əql zinətindən məhrum qoymamışdır. “Allaha kömək etmək” ifadəsinin mənası ilə bağlı danışdığımız parça buradadır:

*Odur Allah, Şanı ucalsın Onun!*

Bu aydın və aşkardır ki, tək Haqq Allah – alqış olsun Onun zikrinə – dünyadan və onda olan hər şeydən arınmışdır. “Allaha kömək etmək” deyərkən bu nəzərdə tutulmur ki, kimsə başqa biri ilə savaşmalı ya mübarizə aparmalıdır. İstədiyini edən Hökmran Rəbb yaradılış səltənətini, onun torpaq və dənizlərini sultanlara vermişdir, zira onların hər biri öz dərəcəsində Onun ilahi qüdrətinin təzahürləridir. Onlar Tək Haqqın kölgəsinə daxil olarlarsa, Allaha mənsub sayılarlar, əgər yox, sənin Rəbbin, hər şeyi bilir və görür.

Allahın – alqış olsun Onun Adına – Özü üçün istədiyi şey bəndələrinin ürəkləridir ki, onlar da Onun məhəbbətinin və zikrinin xəzinələri, Onun elm və hikmətinin dəfinələridir. Əbədi Sultanın daim arzusu bu olmuşdur ki, bəndələrinin ürəklərini dünyaya və ona məxsus hər şeydən təmizləsin, bəlkə onlar bütün adların və sifətlərin Sultanı olan Kəsin şəfəqlərinin təcəllilərini qəbul etməyə layiq olalar. Ona görə də ürək şəhərinə heç bir yadın girməsinə izin verilməməlidir ki, misilsiz Dost Öz məkanına daxil olsun. Bununla Onun adlarının və sifətlərinin təcəlliləri nəzərdə tutulur, Onun uca Mahiyyəti deyil, çünki o misilsiz Sultan həmişə qalxmaq və enməkdən uca olmuş və olacaqdır.

Ona görə də, buradan belə aydın olur ki, bu gün Allaha kömək etmək kiminləsə mübarizə aparmaq yaxud mübahisə etmək deyil və heç vaxt da olmamalıdır; əksinə, Allahın nəzərində üstün olan şey nəfs və ehtiras qoşunları ilə idarə olunan insan ürəklərinin şəhərlərinin bəyan, hikmət və anlayış qılıncları ilə tabe edilməsidir. Beləliklə, Allaha kömək etməyə çalışan insan hər şeydən əvvəl, batini məna və bəyan qılıncı ilə öz ürəyinin şəhərini fəth etməli, onu Allahdan başqa hər kəsin zikrindən qorumalı və yalnız bundan sonra başqalarının ürəklərinin şəhərlərini tabe etməyə qalxmalıdır.

Allaha kömək etməyin doğru mənası belədir. Nifaq heç vaxt Allaha xoş olmamışdır, nə də müəyyən nadanların keçmişdə törətdikləri hərəkətlər Onun nəzərində məqbuldur. Bil ki, Onun razılığı yolunda ölmək öldürməkdən yaxşıdır. Rəbbin sevimlisi bu gün Onun bəndələri arasında elə davranmalıdır ki, onlar əməlləri və hərəkətləri ilə bütün insanları Əbhanın cənnətinə hidayət etsinlər.

Müqəddəslik Məşriqindən parlayan Kəsə and olsun! Allahın dostları heç vaxt ümidlərini dünyaya və onun fani mal-mülkünə bağlamamışlar və heç vaxt da bağlamayacaqlar. Tək Haqq Allah insanların ürəklərini Özününkü, istisna olaraq Özünün mülkü saymışdır – və bu da Onun üstün mərhəmətinin bir ifadəsidir ki, bəlkə fani ruhlar torpaq dünyasına mənsub olan hər şeydən paklanıb təmizlənələr və əbədiyyət səltənətlərinə daxil ola bilələr. Çünki əks təqdirdə o ruhani Sultan, Özlüyündə və Özü ilə, Özünə kifayətdir və heç nədən asılı deyil. Nə Onun yaratdıqlarının məhəbbətinin Ona faydası var, nə də onların məkrli kini Ona ziyan vurar. Hər şey torpaq məkanından çıxmış və yenidən torpağa da qayıdacaqdır, bu zaman isə tək Haqq yalnız və təkbaşına Öz Taxtında qərar tutmuşdur, bir Taxt ki, zaman və məkanın fövqündədir, bütün bəyan və nitqlərdən, eyhamdan, təsvir və tətiflərdən arınmışdır, zillət və izzət anlayışlarından ucadır. Və bunu Ondan və Kitabdakı biliyə malik olanlardan başqa heç kəs bilmir. Ondan başqa Allah yoxdur, Qüdrətli və Kərəm Sahibi!

Lakin Hökmdarın xeyirxahlığına yaraşan budur ki, bütün məsələləri ədalət və mərhəmət gözləri ilə nəzərdən keçirsin və müəyyən fərdlərin əsassız iddiaları ilə qane olmasın. Biz Allahdan diləyirik ki, Onun istədiyini etməkdə Şaha kömək etsin və həqiqətən, Onun istədiyi bütün aləmlərin istəyi olmalıdır.

Sonra bu Bəndə İstanbula çağrıldı, Biz oraya bir dəstə yazıq sürgünlə gəldik. Ondan sonra Biz kimsə ilə görüşmədik, çünki heç kəsdən bir xahişimiz, bu Bəndənin heç bir nifaq düşünmədiyini və fitnə-fəsad törədənlərlə heç vaxt əlaqəsi olmadığını göstərməkdən başqa bir məqsədimiz yox idi. And olsun bütün varlıqlara Öz tərifini söylətdirən Kəsə! Müəyyən qayğılar hansısa dairələrə müraciət etməyi çətinləşdirsə də, bu addımlar ancaq müəyyən adamları qorumaq üçün məcburən atılmışdı. Mənim Rəbbim, həqiqətən, Mənim ürəyimdəkiləri bilir, və dediklərimin doğruluğuna şəhadət verir.

Adil bir şah Allahın yerdəki kölgəsidir. Hamı onun ədalət kölgəsinin altında sığınacaq axtarmalı və onun lütfünün pənahında rahatlıq tapmalıdır. Bu miqyasına görə xüsusi yaxud məhdud bir məsələ deyil, bu və ya digər bir şəxslə məhdudlaşmır, çünki kölgənin olması o deməkdir ki, Onu salan da vardır. Allah, zikri ucalsın Onun, Özünü aləmlərin Rəbbi adlandırmışdır, çünki o hər kəsi bəsləmiş və bəsləməkdədir. Ona görə də Onun bütün yaradılmış şeylərdən əvvəl var olan fəzlinə və aləmləri bürüyən mərhəmətinə təriflər olsun.

Bu aydın və aşkardır ki, insanların bu Əmri düz ya səhv hesab etmələrindən asılı olmayaraq, onun adını daşıyanlar onun həqiqətini tanımış və qəbul etmiş, Allahın yanında olan şeylərdən nəsiblərini almaq üçün hər şeylərindən imtina etmişlər. Mərhəmət Sahibinin məhəbbəti uğrunda onların belə bir imtina göstərməli olmaları özlüyündə sadiq bir dəlil və onların inanclarının doğruluğuna inandırıcı bir sübutdur. Nə vaxtsa belə bir şey görünmüşdürmü ki, sağlam mühakiməyə malik bir insan bir səbəb ya məntiq olmadan həyatını fəda etsin? Əgər deyilərsə ki, bu insanlar ağıllarını itiriblər, bu da ağlabatan deyil, çünki ancaq bir ya iki nəfər belə davranmamışdır – xeyr, hər cür zümrədən olan çoxsaylı insanlar ilahi biliyin həyatverici sularından doyunca içmiş və məst olmuş halda cani-dildən Məhbubun yolunda fədakarlıq meydanına tələsmişlər.

Əgər Allah xatirinə Ondan başqa hər şeydən imtina etmiş, həyatlarını və mal-mülklərini Onun yolunda qurban vermiş bu ruhlar yalançı sayılarlarsa, onda başqalarının təsdiq etdikləri şeylərin doğruluğu sənin hüzurunda hansı dəlil və sübutla təyin olunar? Mərhum Hacı Seyid Məhəmməd20 – Allah onun məqamını ucaltsın və əfv və mərhəmət dəryasında qərq etsin – dövrünün ən bilikli üləmalarından, zəmanəsinin ən dindar və təqvalı insanlarından biri idi. Ona elə ehtiram göstərilirdi ki, tərifi dillər dolaşırdı, salehliyi və təqvasını hamı etiraf edirdi. Lakin Rusiya ilə müharibə başlayanda21 cihad fitvasını özü verməsinə və bayraq qaldırıb öz yurdunu tərk edərək din uğrunda cəbhəyə getməsinə baxmayaraq, qısa bir çətinliklə üzləşən kimi, nəzərdə tutduğu xeyirləri tərk etdi və gəldiyi yerə qayıtdı. Kaş pərdə qaldırılardı, əvvəllər insanların gözlərindən gizli qalan şeylər aşkara çıxardı!

İyirmi ildən çoxdur ki, bu insanlar gecə-gündüz Şahın qəzəbinə düçar olublar və hər biri onun hiddətinin şiddətli küləkləri ilə müxtəlif yerlərə səpələniblər. Nə qədər uşaqlar atasız qalıb, nə qədər atalar uşaqlarını itiriblər! Nə qədər analar öldürülmüş uşaqlarının yasını qorxudan saxlaya bilməyiblər! Nə qədər insan var ki, axşam bolluq və sərvət içində idi, sabah gəlincə tam zillət və səfalətə düşdü! Onların qanları ilə boyanmamış torpaq, ah-nalələrinin ucalmadığı göy qalmadı! İllər boyunca Allahın hökm buludlarından bəla oxları dayanmadan yağdı, amma bu fəlakət və bədbəxtliklərə baxmayaraq, ilahi məhəbbət atəşi onların ürəklərində elə alışdı ki, bədənləri şaqqalansa da, aləmlərin Məhbubu olan Kəsin məhəbbətindən keçməz, Allahın yolunda başlarına gələn hər şeyi cani-dildən xoşluqla qarşılayardılar.

Ey Şah! Mərhəmət Sahibinin fəzl nəsimləri bu bəndələri dəyişmiş və Onun Müqəddəs Dərgahına cəzb etmişdir. “Həqiqi aşiqin vəziyyəti hər halı ilə bəllidir”. Bununla belə, bəzi zahirən alim olanlar Mərhəmət Sahibinin Çadırı ətrafında təvaf edən və irfan Hərəminə yetişməyə çalışan bu ruhlarla bağlı Zəmanənin Sultanının nurlu ürəyini sıxıntıya salmışlar. Şah həzrətlərinin dünyanı bəzəyən istəyi olsa, əmr edə bilərdi ki, bu Bəndə zəmanənin üləmaları ilə üz-üzə dayansın və Şah həzrətlərinin hüzurunda dəlil və sübutlar gətirsin. Bu Bəndə hazırdır və Allahdan ümid edir ki, məsələnin həqiqətinin aydınlaşdırılması və üzə çıxması üçün Şah həzrətlərinin hüzurunda bir yığıncaq çağrılardı. Sonra hökm etmək sənin ixtiyarındadır və Mən sənin hökmranlığın qarşısında hazır dayanmışam. O halda istər mənim lehimə, istərsə əleyhimə qərar verərsən.

Mərhəmət Sahibi dünyanın bütün insanlarına daimi sübutu olan Quranda buyurur: “Əgər doğruçusunuzsa, onda ölüm diləyin”.22 Görün ki, O ölüm istəməyi necə səmimiliyin məhək daşı kimi müəyyən edir! Və sənin vicdanının güzgüsündə bu şübhəsiz aydın və açıqdır ki, bu gün hansı insanlar aləmlərin Məhbubunun yolunda həyatlarını vermək seçimi etmişlər. Doğrudan da, əgər bu insanların inanclarını təsdiq etmək üçün kitablar Allahın – şanı ucalsın Onun – yolunda tökülmüş qanlarla yazılmalı olsaydı, onda hamının gözü qarşısında insanların arasında artıq saysız-hesabsız cildlər ortaya çıxmış olardı.

Bu necə ola bilər ki – Biz məcburən soruşuruq – əməlləri ilə sözləri uyğun olan bu insanlar şübhə altına alınsın, amma İxtiyar Sahibinin yolunda dünyəvi hakimiyyətindən bir zərrə qədər belə keçməkdən imtina edənlərə etibar edilsin? Bu Bəndəni kafir elan edən üləmalardan bəziləri Mənimlə heç vaxt görüşməmişlər. Məni heç vaxt görmədikləri, Mənim məqsədimi bilmədikləri halda onlar yenə də istədiklərini danışmış və istədikləri kimi hərəkət etmişlər. Hərçənd hər iddia bir sübut tələb edir, sadəcə sözlər və zahiri dindarlıq deyil.

Bununla əlaqədar Fatimənin – Allahın bərəkəti onun üzərinə olsun – Gizli Kitabından bu mövzuya aid olan bir neçə parça fars dilində iqtibas ediləcək ki, əvvəllər gizli olan müəyyən məsələlər sənin qarşında açılsın. Yuxarıda qeyd edilən və bu gün *Gizli Kəlamlar* kimi tanınan Kitabda xitab edilən insanlar zahirən alimlik və təqva ilə tanınsalar da, daxilən nəfsin və ehtirasın qulları olan insanlardır.

O buyurur: Ey elmli tanınan nadanlar! Batində sürülərimə göz dikmiş canavar ikən, nə üçün zahirdə çobanlıq iddiası edirsiniz? Siz zahirdə parlaq və işıqlı görünsə də, mənim şəhər və diyarımın karvanlarını yoldan azdırıb məhvə aparan dan ulduzu kimisiniz.

Eynilə O buyurur: Ey zahirdə bəzənmiş, batində alçaqlar! Siz duru, lakin acı suya bənzəyirsiniz ki, zahirdə çox lətif və gözəl görünür, lakin ilahi dad sərrafı onun bir damlasını belə qəbul etməz. Bəli, Günəş işığı həm torpaqda, həm də aynada təcəlli edir, lakin bu təcəllinin fərqi yerdən ta Fərqidan ulduzuna qədərdir, bəlkə də bu fərq intəhasızdır.

O daha sonra buyurur: Ey həvəsin cövhəri! Neçə səhərlər Laməkanın məşriqindən sənin mənzilinə gəldim və səni rahatlıq yatağında Özümlə deyil, özgələrlə məşğul gördüm. Onda bir ruh şimşəyi kimi İzzət Səltənətinə qayıtdım. Və öz yaxınımdakı gizli yerlərdə olan müqəddəslik qoşunlarının yanında səsimi çıxarmadım.

Və O yenə buyurur: Ey dünya köləsi! Çox səhərlər İnayətimin nəsimi sənin üzərinə əsdi. Səni qəflət yatağında yatmış gördü. Sənin bu halına ağlayaraq geri döndü.23

Ona görə də, şahın ədalətliliyini həyata keçirərkən ancaq iddiaçının sözünü eşitmək yetərli deyil. Allah doğrunu yalandan ayıran qüsursuz Tərəzi olan Quranda buyurur: “Ey iman gətirənlər! Əgər bir fasiq sizə bir xəbər gətirsə, dərhal onu araşdırın, məbada bilmədən başqalarına ziyan vurasınız, sonra da etdiklərinizə görə peşman olasınız”.24 Hədislərdə də bu nəsihət vardır: “Şayiəçiyə inanmayın”. Bizi heç vaxt görməmiş bəzi üləmalar Bizim Əmrimizin mahiyyətini səhv başa düşüblər. Lakin Bizimlə görüşənlər şahidlik edərlər ki, bu Bəndə yalnız Allahın Kitabda hökm etdiklərinə uyğun danışmış və bu mübarək ayəyə – ucalsın Sözü Onun – diqqət çəkmişdir: “Bizi ancaq Allaha, bizə və bizdən əvvəl göndərdiklərinə inandığımız üçünmü inkar edirsiniz?”25

Ey zəmanənin padşahı! Bu qaçqınların gözləri Mərhəmət Sahibinin mərhəmətinə yönəlmiş və ona dikilmişdir. Bu bədbəxtliklərin ardınca coşqun mərhəmət yağışlarının yağmasına, bu bəlalardan sonra bol-bol firavanlıq olacağına heç bir şübhə yoxdur. Lakin Biz arzu edərdik ki, Şah həzrətləri bu məsələləri özü nəzərdən keçirsin və ürəklərə ümid gətirsin. Sənin hüzuruna təqdim etdiklərimiz, gerçəkdən, ən yüksək dərəcədə sənin xeyrinədir. Allah isə, həqiqətən, Mənə yetərli bir şahiddir.

Həmd olsun Sənə, Ya Rəbb, Mənim Allahım! Mən şəhadət verirəm ki, şahın ürəyi doğrudan da, Sənin qüdrət barmaqların arasındadır. Əgər arzu etsən, Ey Mənim Allahım, onun meylini xeyirxahlıq və mərhəmət tərəfə sal. Sən, həqiqətən, Qüdrətli, Ən Uca və Ən Kəramətlisən. Səndən, İzzət Sahibindən, hamının yardım axtardığı Kəsdən başqa Allah yoxdur.

Alimliyin şərtləri ilə bağlı O buyurur: “İnsanlar fəqihlər içərisində öz nəfsinə hakim olan, dinini müdafiə edən, arzularına müqavimət göstərən, Rəbbinin hökmünə itaət edənlərə tabe olmalıdırlar…”26 Əgər zəmanənin Padşahı Mərhəmət Sahibinin Vəhyinin Məşrqi olan Kəsin dilindən axan bəyanlar üzərində düşünəsi olsa, bilərdi ki, bu müqəddəs hədisdə sadalanan sifətlərlə bəzənənlər kibriti-əhmərdən (misi qızıla çevirən daş) də nadirdir; ona görə də bilikli olmağa iddia edən hər kəsə də inanmaq olmaz.

Axır Zamanın fəqihləri haqqında O buyurur: “O dövrün fəqihləri göy qübbəsi altındakı fəqihlərin ən şərirləri olacaqlar. Bütün fitnə onlardan çıxacaq və onlara da qayıdacaqdır”. Və yenə də O buyurur: “Haqqın Bayrağı aşkara çıxanda həm şərqin, həm də qərbin xalqları onu lənətləyəcəklər”.27 Kimsə bu Hədisləri təkzib etsə, bu Bəndə onların gerçək olmasını sübut edər, çünki onların necə rəvayət edilib ötürüldüyünü müxtəsərlik xatirinə burada vermədik.

Doğrudan da, arınmışlıq və imtina qədəhindən içən fəqihlər bu Bəndəyə heç vaxt mane olmamışlar. Məsələn, Şeyx Mürtəza28 – Allah onun məqamını ucaltsın və Onun Öz fəzl qübbəsi altında yerləşdirsin – Biz İraqda yaşayarkən mehribanlıq göstərdi və bu Əmr haqqında Allahın izin vermədiyi bir söz danışmadı. Biz Allahdan diləyirik ki, Onun iradəsinə və razılığına uyğun şeylər etməkdə hamıya yardım etsin.

Lakin indi hamı işini-gücünü buraxıb, ancaq bu insanları təqib etməklə məşğuldur. Beləliklə, əgər Rəblərinin fəzlindən şahın mərhəmət kölgəsi altında olub saysız lütflərdən həzz alan müəyyən adamlardan soruşulsa ki, “Şahın lütfləri müqabilində siz hansı xidmətləri göstərmisiniz? Müdrik siyasətlə səltənəti yeni ərazilərlə genişləndirmisiniz? İnsanların rifahını təmin etmək, səltənəti çiçəkləndirmək, dövlətin şan-şöhrətini əbədiləşdirmək üçün bir tədbir gördünüzmü?” onların sənin hüzurunda bir qrup insanın, düz ya yalan, babi olduğunu bildirməkdən başqa cavabları olmayacaq və bundan da sonra qətliam və talanla məşğul olacaqlar. Məsələn, Təbrizdə və Misirin Mənsuriyyə şəhərində bu adamlardan bir neçəsinə görə fidyə kimi böyük məbləğ alınmış, lakin bu məsələnin hesabatı sənin hüzuruna çatdırılmamışdır.

Bütün bu şeylərin baş vermə səbəbi budur ki, onları təqib edənlər bu talesiz zavallıları müdafiəsiz gördükdə daha vacib məsələləri buraxmış və bunun yerinə bu bədbəxt insanlara əziyyət verməklə məşğul olmuşlar. Çoxlu inanclar və müxtəlif məzhəblər sənin hökmranlığın altında barış içində yaşayırlar. Qoy bu insanlar da onlardan olsunlar. Xeyr, Şaha xidmət edənlər elə bir uca məqsəd və ali niyyətlə hərəkət etməlidirlər ki, bütün dinləri onun kölgəsi altına gətirsinlər və onları kamil ədalətlə yönəltsinlər.

Allahın qanunlarını həyata keçirmək ədalətin özüdür və ümumi rifah mənbəyidir. Xeyr, daha ötəsi, ilahi əmrlər həmişə insanlığın hifzinin səbəbi və aləti olmuş və olacaqdır, necə ki Onun uca sözləri şəhadət verir: “Qisasda sizin üçün həyat vardır, ey bəsirət sahibləri!”29 Lakin bu sənin ədalətinə yaraşmazdı ki, tək bir insanın xətası üçün bütöv bir insan toplumu sənin qəzəbinə düçar olsun. Haqq Allah – ucalsın adı Onun – buyurmuşdur: “Heç kəs başqasının günah yükünü daşımaz”.30 Bu aydın və açıqdır ki, hər bir icmada alim də olacaq, cahil də, aqil də olacaq, qafil də, fasiq də olacaq, təqvalı da. Aqil bir insanın çirkin əməl törətməsi ən az ehtimal ediləndir, çünki bu cür insan ya bu dünyanın arxasındadır, ya da ondan keçmişdir: əgər o sonunculardandırsa, onda o Allahdan başqa heç nəyə önəm verməz, daha da üstünü, Allah qorxusu onu qanunsuz və qəbahət hərəkətlərdən qoruyar; əgər o əvvəlkilərdəndirsə, o sadəcə insanları yadlaşdıran və təlaşa salan belə bir əməldən qaçar, elə hərəkət edərdi ki, onların inam və etibarını qazansın. Ona görə də bu aydındır ki, nifrətəlayiq hərəkətlər həmişə cahil və nadan adamlardan çıxmışdır və çıxacaqdır. Biz Allahdan diləyirik ki, bəndələrini Ondan başqasına dönməkdən saxlasın və onları Öz hüzuruna yaxınlaşdırsın. Onun qüdrəti, həqiqətən, hər şeyə yetər.

Təriflər olsun Sənə, ya Rəbb Mənim Allahım! İniltimi eşidirsən, halımı, üzüntümü və dərdimi görürsən! Ürəyimdə olan hər şeyi bilirsən. Əgər Mənim çağırışım tamamilə Sənin uğrunda isə, onunla yaratdıqlarının ürəklərini Sənin biliyinin səmasına, Sultanın ürəyini isə Sənin Rəhman adının taxtının sağına çək. Sonra isə, ey Mənim Allahım, Sənin səxavət səmandan və mərhəmət buludlarından enən gözəl ruzi ilə onu təmin eylə ki, o hər şeyi tərk edib Sənin lütf sarayına dönsün. Əmrinə kömək etmək və yaratdıqların arasında Sənin sözünü ucaltmaq üçün ona yardım et, ey Mənim Allahım. Sonra onu görünən və görünməyən qoşunlarla möhkəmləndir ki, hər bir şəhəri sənin adınla tabe etsin, Sənin hökmranlığın və qüdrətinlə, yer üzündə olanların hamısına hakim olsun, ey varlıq aləmi əlində olan Kəs! Sən, həqiqətən, həm əvvəldə, həm də sonda ən ali Hakimsən. Səndən başqa Allah yoxdur, Ən Qüvvətli, Ən Calallı və Ən Hikmətli.

Əmrimiz şahanə hüzurunda elə bir kobudluqla yanlış təqdim edilmişdir ki, əgər bu insanlardan tək biri bir yaraşmayan hərəkət edərsə, bu onların inancından qaynaqlanırmış kimi göstərilir. Ondan başqa Allah olmayan Allaha and olsun! Bu Bəndə Allahın Kitabında açıq qadağan olunmuş şeylər bir tərəfə, heç xoş qarşılanmayacaq davranışlara belə izin verməmişdir.

Allah insanlara şərab içməyi qadağan etmişdir və bu qadağa Onun Kitabında nazil olmuş və yazılmışdır. Fiqh alimlərinin də – Allah onların sayını artırsın – insanlara belə bir küfr hərəkətini qadağan etmələrinə baxmayaraq, bunu edənlər hələ də vardır. Lakin bu hərəkətin cəzası ancaq onu törədən qafillərə şamil olunur, ən üstün müqəddəsliyin nəcib məzhərləri isə hər cür günahdan uca və təmiz qalırlar. Bəli, görünən və görünməyən bütün varlıq onların müqəddəsliyinə şəhadət verir.

Bəli, bu bəndələr tək Haqqı “istədiyini edən”31 və “istədiyi kimi hökm verən”32 Kəs kimi tanıyır.Odur ki, onlar Onun Vahidliyinin Məzhərlərinin fani dünyada davamlı zühur etməsini mümkünsüz saymırlar. Kimsə başqa cür düşünürsə, onda o, “Allahın əli bağlıdır”33 fikrinə inananlardan necə fərqlənə bilər? Və Əgər haqq Allah – zikri ucalsın Onun – doğrudan da ixtiyar sahibi sayılırsa, onda Qədim Sultanın Öz Hökm mənbəyindən zahir etdiyi istənilən Əmr hamı tərəfindən qəbul edilməlidir. Kimsə üçün Allahdan başqa sığınacaq və axtarılası pənahgah yoxdur; Ondan başqa hansısa bir ruh üçün heç bir hifz yeri və axtarılası bir himayə yoxdur.

Hansısa bir iddiada olanlardan istənilən əsas tələb öz iddialarını aydın dəlil və sübutlarla dəstəkləməkdir. Bundan kənar istər alim olsun, istər savadsız, insanların etirazının heç vaxt nəticəsi (təsiri) olmamış və olmayacaqdır. Allahın Peyğəmbərləri, Tövhid dəryasının o Mirvariləri və İlahi Vəhyin Xəzinələri daim insanların rədd və inkarına məruz qalmışlar. Necə ki buyururlar: “Hər ümmət öz Elçilərini yaxalamağa cəhd etmiş, haqqı batil çıxarmaq üçün boş sözlərlə mübahisə etmişlər”.34 Və yenə də: “Onlara elə bir peyğəmbər gəlməz ki, Ona istehza etməsinlər”.35

Peyğəmbərlərin Möhürü və Seçilmişlərin Sultanı olan Kəsin zühuruna baxın – bütün bəşəriyyətin ruhu Ona fəda olsun! Həqiqət Günəşi Hicaz üfüqündə doğandan sonra, Calal Sahibinin o bənzərsiz Məzhərinə o azğınlıq mücəssəmələri necə zülmlər etdilər! Onlar o dərəcədə qafil idilər ki, o müqəddəs Varlığa vurulan hər bir zərbəyə onlar ən gözəl əməl və Uca Allaha yetişmək vasitəsi kimi baxırdılar. Zira Onun elçiliyinin ilk vaxtlarında o dövrün həm xristian, həm də yəhudi üləmaları calal səmasının o Günəşindən üz çevirdilər və nəticədə yüksək və aşağı zümrədən olan bütün insanlar batini mənalar üfüqünün o İşığını məhv etmək üçün hərəkətə keçdilər. Bütün bu üləmaların adları köhnə kitablarda qeyd edilmişdir; onların arasında Vəhb ibn Rahib, Kəb ibn Əşrəf, Abdullah Übey və onlara bənzərləri vardır.

Nəhayət, iş o yerə çatdı ki, bu adamlar məşvərət etdilər və Onun pak qanını tökmək üçün tədbir tökdülər, necə ki Allah buyurur – zikri ucalsın Onun: “Yadına sal ki, bir zaman kafirlər Səni həbs etmək və ya öldürmək, yaxud da çıxardıb qovmaq üçün Sənə qarşı tədbir tökdülər. Allah da tədbir tökdü. Allah tədbir tökənlərin ən yaxşısıdır!”36 Və O yenə buyurur: “Onların üz döndərməsi sənə ağır gəlirsə, onda bacarırsansa yerin içinə enmək üçün bir lağım at və ya göyə çıxacaq bir nərdivan tapıb onlara bir əlamət gətir! Allah istəsəydi, onları yığıb doğru yola yönəldərdi. Elə isə cahillərdən olma!”37Allaha and olsun! Onun sevimlilərinin ürəkləri bu iki mübarək ayədəki mənalara görə yanıb-yaxılır. Bu cür təsdiq olunmuş və mübahisəsiz faktlar unudulmuşdur və nə keçmişdə, nə də indi zühur etdikləri zaman Allahın nurunun Məzhərlərindən insanların üz döndərməsinə səbəb olan şeylər üzərində dayanıb düşünməmişlər.

Eynilə də, Peyğəmbərlərin Möhürünün gəlişindən öncə, Məryəm Oğlu İsanı göz önünə gətirin. Rəhmanın o Məzhəri Özünü aşkar edəndə bütün üləmalar o iman Cövhərini kafirlik və asilikdə günahlandırdılar. Sonda isə o dövrün ən böyük din alimi sayılan Hənnan və baş kahin Qayafanın fitvası ilə bu mübarək Şəxsi qələmin danışmağa utandığı və təsvir etməkdə aciz olduğu zülmlərə məruz qoydular. Bu geniş dünyanı Onun başına dar etdilər və nəhayət, Allah Onu göyə yüksəltdi.

242.

Bütün Peyğəmbərlərin hekayəsini burada nəql etsək, qorxuruq ki, yorğunluq gətirər. Tövrat alimləri bunu xüsusilə təsdiq edirlər ki, Musadan sonra heç bir müstəqil Peyğəmbər yeni Qanunla gəlməyəcək. Onların fikrincə Davudun nəslindən bir nəfər çıxmalı və Tövratın Şəriətini yayaraq onun qanunlarının şərq və qərb boyunca bərqərar olmasına kömək etməlidir.

Eynilə də İncilin ardıcılları bunu mümkünsüz sayırlar ki, Məryəm Oğlu İsadan – salam olsun Ona – sonra Allahın İradə məşriqindən yeni bir Zühur parlaya bilər. Buna da sübut olaraq İncildən bu ayəni gətirirlər: “Göy və yer keçib gedər, amma İnsan Oğlunun sözləri heç vaxt keçib getməz”.38 Onlar hesab edirlər ki, İsanın – salam olsun Ona – nə təlimləri, nə də hökmləri heç vaxt dəyişdirilə bilməz.

İncildə bir məqamda O buyurur: “Mən gedirəm, yenə gələcəyəm”.39 Yenə də Yəhyanın İncilində O, Özündən sonra Təsəlli Verənin gələcəyinin kəhanətini vermişdir.40 Bundan əlavə, Lukanın İncilində bir sıra əlamət və müjdələr verilmişdir. Lakin o Dinin bəzi üləmaları bu ayələri öz xülyaları əsasında şərh etmiş və onların əsl mənasını tuta bilməmişlər.

Ey Şah, kaş ki, gözləri sevindirəcək, qəlbləri rahatladacaq və Kitabın biliyinin Onunla olduğuna hər bir insaflı insanı inandıracaq şeyləri sənə göndərməyi icazə verərdin. Öz müxaliflərinin qaldırdıqları etirazlara cavab verə bilməyən bəzi şəxslər iddia edirlər ki, Tövrat və İncil təhrif edilmişdir, halbuki bu cür təhriflərə işarələr yalnız xüsusi hallara aiddir.41 Nadanların inkarçılığı və üləmaların xaincəsinə göz yummaları olmasaydı, elə söhbətlər edərdim ki, ürəkləri titrədər və onları nəsimlərindən “Ondan başqa Allah yoxdur” zümzüməsi eşidilən səmaya aparardı. Lakin indilik vaxt yetişmədiyindən, bəyan dilim sükut etmiş və izhar şərabı açılmasına Allahın izin verəcəyi vaxtadək möhürlənmişdir. O, həqiqətən, Qüdrət və Qüvvət Sahibidir.

Həmd olsun, Sənə, ya Rəbb Mənim Allahım! Səni and verirəm vasitəsilə göylərdə və yerdə olanların hamısını tabe etdiyin Adına, Əmrinin çırağını Öz qüdrətinin və kərəmli lütfünün şüşəsində qoru, ta ki Sənin İxtiyar Sahibi adının sirlərindən qafil olanların inkar küləklərinə məruz qalmasın. Sonra isə Öz hikmət yağınla onun şöləsini artır. Sən, həqiqətən, Öz yerin və göyündə olanların hamısının üzərində hakimsən.

Səni and verirəm, ey Mənim Rəbbim, göylərdə və yerlərdə olanlardan yalnız Sənin Əmin Dəstəyindən bərk yapışanlardan başqa hamının ürəyinə qorxu salan ən uca Sözünə, Məni öz yaratdıqlarının arasında buraxma. Sonra isə Məni Özünə qaldır, Məni mərhəmət kölgənə daxil eylə, inayətinin təmiz şərabından mənə içir ki, mən Sənin qüdrət çadırında və lütf sığınağında sakin olum. Sən istədiyini etməyə qadirsən. Sən, həqiqətən, Əzəmətli və Qəyyumsan.

Ey Şah! İnsaf çıraqları söndürüldü və zülm atəşi hər tərəfdə elə alovlanıb ki, Mənim ətrafımdakıları Zəvradan[[11]](#footnote-11) Hadba kimi tanınan Mosula əsir aparıblar. Bu, Allahın yolunda məruz qalınan birinci zorakılıq deyil. Gərək hər bir insan Peyğəmbərin övladlarını insanların əsir alıb Fəyha kimi tanınan Dəməşqə gətirilərkən başlarına nələr gətirildiyini göz önünə gətirsin və yadına salsın. Onların arasında abidlərin seyyidi, Ona yaxın olanların dayağı, müştaqların Kəbəsi də vardı – hamının həyatı ona42 fəda olsun!

252.

Onlardan soruşdular: “Sizlər xəvariclərdənsinizmi?”43 O cavab verdi: “Xeyr, Qüdrətli Allaha and olsun! Biz ancaq Allaha və Onun ayələrinə inananlarıq. İmanın üzü bizimlə güldü. Mərhəmət Sahibinin əlaməti bizimlə parladı. Bizim adımızın anılması ilə Bətha[[12]](#footnote-12) çölü su ilə aşıb daşdı, yerlə göyü ayıran qaranlıq qovuldu”.

“Siz Allahın halal buyurduqlarını haram, haram buyurduqlarını halalmı etdiniz?” “İlahi hökmlərə ilk itaət edən bizlərik” – o cavab verdi. “Biz Onun Əmrinin kökləri və mənbəyi, bütün xeyirlərin əvvəli və sonuyuq. Biz Günlərin Qədiminin əlaməti və ümmətlər arasında Onun zikrinin qaynağıyıq”.

Onlardan soruşuldu: “ Siz Quranı atmısınızmı?” O cavab verdi: “Rəhman Onu bizim evimizdə nazil etdi. Biz Sübhanın yaratdıqları arasında Onun nəsimləriyik. Biz Ən Böyük Dəryadan ayrılan çaylarıq ki, Allah yeri onlarla canlandırdı, öldükdən sonra onu yenə onlarla dirildər. Onun əlamətləri bizimlə yayıldı, sübutları açıldı, nişanələri üzə çıxdı. Onun gizli mənaları və söylənməmiş sirləri bizimlədir.

“Sizi hansı günahınıza (cinayətinizə) görə cəzalandırıblar?” – deyə onlardan soruşdular. “Allaha məhəbbətimizə görə,” O cavab verdi, “Ondan başqa hər şeydən ayrıldığımıza görə”.

255.

Biz onun sözlərini olduğu kimi demədik – salam olsun ona – onların daxilində olan əbədi həyat dəryasından bircə damla verdik ki, buna qulaq asanlar canlanalar və Allahın əminlərinin başına azmış və zavala uğramış nəslin əllərindən nələr gəldiyindən agah olalar. Biz bu gün keçmiş əsrlərin zalımlarını qınadıqlarını görürük, halbuki özləri daha böyük səhvlər edirlər, amma bunu bilmirlər!

Allah Mənə şahiddir ki, Mənim məqsədim fəsad törətmək deyil, bəndələrinin Qiyamət Gününün Sahibinə yaxınlaşmasına mane olan şeylərdən onları təmizləmək olmuşdur. Mən də başqaları kimi, bir insan idim və Öz yatağımda yatırdım, bu zaman heyrətimdən mat qalıram. Ulu Tanrının küləyi üzərimdən əsdi, Məni mürgüdən oyatdı və yerlə göy arasında səsimi ucaltmağı əmr etdi. Bunlar Məndən deyil, Qüdrət və Hikmət Sahibi olan Kəsdəndir. Buna Onun Cəbərutunun və Onun Mələkutunun, həmçinin, sönməz calal şəhərlərinin sakinləri şəhadət verirlər. Haqq olan Kəsə and olsun! Mən nə Onun yolunda bir bədbəxtlikdən, nə Ona məhəbbətimdə və Onun razılığı yolunda çəkdiyim bir bəladan qorxuram. Həqiqətən, Allah bəlanı Öz yaşıl çəmənliyinə şeh, yeri və göyü işıqlandıran çırağına piltə etmişdir.

İnsanın sərvəti daim qalarmı yaxud da tezliklə onun kəkilindən tutacaq Kəsdən onu qoruyarmı? Kimsə məzarda yatan və torpağın qoynuna aldığı kəslərə baxanda hökmdarın ovxalanan kəlləsini təbəənin çürüyən sümüyündən ayıra bilərmi? Sultanlar Sultanına and olsun ki, xeyr! Kimsə ağanı quldan, yaxud zənginlik və sərvət içində üzəni ayaqyalın və bir həsiri belə olmayandan seçə bilərmi? Allah and olsun ki, xeyr! Doğruya yapışan və ədalətlə idarə edənlərdən başqa hamı üçün hər bir fərq aradan qaldırılmışdır.

Haraya getdi keçmişin alimləri, üləma və hökmdarları? Onların iti baxışlarına, zəki qavrayışlarına, incə bəsirət və müdrik sözlərinə nə oldu? Haradadır onların gizli xəzinələri, göz qamaşdıran zinətləri, bəzəkli taxtları, sərilmiş xalı və yastıqları? Hamısı yox olub getdi! Hamısı məhv oldu və Allahın hökmü ilə, tozdan başqa onlardan bir şey qalmadı. Doldurduqları boşaldı, yığdıqları dağıldı, gizlətdikləri xəzinələr uçub getdi. İndi onların boşalmış yuvalarından, xaraba evlərindən, kökündən qoparılmış ağaclarından və sönmüş işıqlarından başqa bir şey görünməz. Heç bir bəsirətli kəs var-dövlətin onun nəzərlərini son məqsədə dikməsindən yayındırmasına imkan verməz, heç bir anlayış əhli sərvətin onu Hər Şeyə Malik və Ən Uca Kəsə dönməsinə mane olmasına izin verməz.

Günəşin işıq saçdığı hər şeyin üzərində hakim olan, dünyanın ləzzətlərini və onun üstündəki hər şeyi əldə etməyə çalışaraq cah-calal içində yaşayan hardadır? Qara orduların əmiri və sarı bayrağın bayraqdarı hardadır? Haradadır Zəvranın hakimi və Fəyhanın zalımı?44 Haradadır comərdlikləri qarşısında dünyanın xəzinələrinin utandığı, səxavətləri qarşısında dəryanın xəcalət çəkdiyi kəslər? Haradadır qolunu üsyanla uzadan və Rəhmana əlini qaldıran?

261.

Haradadır dünyəvi həzz və şəhvət meyvələri arayanlar? Onların gözəl və cazibədar qadınları necə oldu? Haradadır onların yellənən budaqları, yayılan şaxələri, uca qəsrləri və asma bağları? Hələ bağların səfası hara getdi – onun gözəl torpaqları, incə mehləri, şırıldayan suları, uğuldayan nəsimləri, ötən göyərçinləri və xışıldayan yarpaqları? Haradadır indi onların şəfəqli səhərləri, təbəssüm çələngli parlaq çöhrələri? Heyf onlara! Hamısı məhv oldu və torpağın altına getdi. Onlardan nə bir ad qalıb, nə bir xatirə; onların işlərindən kimsənin xəbəri yox, bir izləri belə qalmayıb.

Nə?! İnsanlar gözlərinin şahid olduğu şeylərəmi görə mübahisə edəcəklər? Doğru bildikləri şeyimi inkar edəcəklər? Mən bilmirəm, onlar hansı çöllərdə gəzirlər! Görmürlərmi ki qayıdışı olmayan bir səfərə çıxıblar? Nə qədər dağ-daş, dərə-təpə dolanacaqlar? “İnananlar üçün Allah zikr ediləndə ürəklərinin mütiləşəcəyi zaman gəlməmişdirmi?”45 Mübarəkdir o kəs ki “Bəli, and olsun Rəbbimə! Zamanı gəlib və vaxtı yetişib!” dedi yaxud deyər və sonra da bütün olanlardan inqita edər, özünü tamamilə kainatın Sahibi və xilqətin Rəbbi olan Kəsə təslim edər.

Amma heyhat! Zira Rəbbin fəzli və bəxşişi ilə olmasa, əkilməyincə heç nə biçilməz, qoyulmayınca bir şey götürülməz.46 Dünya Məğlubedilməz və Ən Uca Rəbbinin Mələkutuna yüksəlməsinə calal pərdələrinin mane ola bilməyəcəyi bir kəsə hamilə qaldımı? Hələ də dərdlərimizi dağıdan və bizi səbəblər Səbəbi olan Kəsə yaxınlaşdıran əməllərimiz varmı? Biz Allahdan diləyirik ki, bizimlə Öz fəzli ilə rəftar etsin, ədaləti ilə deyil, və bizi üzünü Rəblərinə çevirənlərdən və qalan hər şeydən ayrılanlardan etsin.

Ey Şah, Mən Allahın yolunda heç bir gözün görmədiyini, heç bir qulağın eşitmədiyini eşitmişəm. Tanışlarım Məndən imtina etdilər, yollarım daraldıldı. Rifah çeşməsi qurudu, rahatlıq talvarı soldu. Üstümə nə qədər müsibət yağışları yağıb, hələ tezliklə nə qədər də yağacaq! Üzümü Qüdrət və Bəxşiş Sahibinə tutub gedirəm, arxamda isə ilan gəlir. Yastığım islanana qədər göz yaşları axıtmışam.

Amma Mən Özümə görə kədərlənmirəm. Allah and olsun! Başım Rəbbinin məhəbbəti naminə nizəyə can atır. Ürəyimin xitab edərək bu sözləri demədiyi bir ağacın yanından keçmədim: “Kaş səni Mənim adıma kəsərdilər, Rəbbimin yolunda bədənimi sənin üstündə çarmıxa çəkərdilər!” – çünki insanları çaşqın halda və sərxoşluq məstliyində görürəm. Ehtiraslarını göyə qaldırıblar, Allahlarını isə endiriblər. Sanki Onun Əmrini məsxərəyə qoyur, oyun və əyləncə sayır, yaxşı iş gördüklərini sanırlar və bununla belə əmin-amanlıq qalasında sakindirlər. Amma hər halda məsələ onların təsəvvür etdikləri kimi asan deyil: Bu gün onlar danmağı adətə çevirdikləri şeyi sabah görəcəklər!

Tezliklə sərvət və hakimiyyət sahibləri Bizi Ədirnə torpağından Əkka şəhərinə sürgün edəcəklər. Dediklərinə görə, bu, dünyada ən xaraba, görünüşcə ən çirkin, iqliminə görə ən pis, suyu ən çirkli bir şəhərdir. Sanki bayquşlar paytaxtı imiş, özündə də onun səsindən başqa bir şey eşidilməz. Bu Gənci orada həbs etmək, rahatlıq və dinclik qapılarını üzünə bağlamaq, qalan günlərimizdə dünyəvi nemətlərdən bizi məhrum etmək qərarına gəlmişlər.

Allaha and olsun! Yorğunluq Məni yıxa, aclıq üzə, çılpaq qaya döşəyim, çöllərin vəhşiləri yoldaşım ola, şikayət etməyəcəyəm, əksinə, Əbədiyyət Sultanı və ümmətlərin Xaliqi Allahın qüvvəti ilə səbat və dəyanətlə səbir edib dözənlər kimi, səbirlə dözəcək və hər cür şəraitdə Allaha şükürlər edəcəyəm. Dua edirik ki, Öz kərəmi ilə O – şanı ucalsın Onun – bu həbsin hesabına insanların boynunu zəncir və qandallardan azad etsin, səmimi onları Qüdrətli və Kəramətli Kəsin üzünə döndərsin. O, Onu çağırana cavab verməyə hazırdır, Onunla danışan hər kəsə isə yaxındır. Biz Ona yalvarırıq ki, bu qaranlıq müsibətlərini Əmrinin Heykəli üçün qalxan etsin və onu iti qılınclardan və sivri xəncərlərdən qorusun. Bəla həmişə Onun Əmrini ucaltmış, Adını şöhrətləndirmişdir. Keçmiş əsrlərdə və qərinələrdə Allahın üsulu həmişə belə olmuşdur. İnsanların indi dərk edə bilmədikləri o gün tezliklə açılar ki, onda onların atları büdrəyər, bər-bəzəkləri yığışar, qılıncları kortalar, ayaqları dolaşar.

Mən bilmirəm, onlar nə zamana qədər nəfs və ehtiras atını çapacaq, xəta və biganəlik çöllərində dolaşacaqlar. Güclünün dəbdəbəsi yaxud həqirin səfaləti daimidirmi? Yüksək şərəf kürsüsündə oturanların, qüdrət və şöhrətin zirvəsinə qalxanların yeri sonsuza qədərdirmi? Mərhəmətli Rəbbimə and olsun ki yox! Yer üzündəki hər şey keçib gedər, yalnız Əbha və Kərəm Sahibi Rəbbimin üzü qalar.47

Dağıntı oxlarından hansı zirehlər deşilmədi, Taleyin şilləsi hansı taclı başdan yan ötdü? Ölüm Elçisinin qarşısında hansı qala dayandı? Hansı taxt qırılmadı, hansı saray yıxılmadı? İnsanlar Qüdrətli və Hər Şeyi Bilən Rəbbin onlar üçün o dünyada saxlanan nəfis mərhəmət Şərabından dadsaydılar, onlar hökmən tənqidi buraxar, yalnız bu Gəncin razılığını qazanmağa çalışardılar. Lakin indi onlar Məni bihudə xəyal və şəkk-şübhə əlləri ilə toxuduqları qaranlıq pərdə arxasında gizlətmişlər. Tezliklə Allahın bəm-bəyaz əli bu gecənin qaranlığını yırtacaq və Onun Şəhərinə əzəmətli bir qapı açacaq. O gün insanlar oraya dəstələrlə daxil olacaq, töhmət edənlərin əvvəllər dediklərini deyəcəklər,48 əvvəldə ortaya çıxan sonda zahir olacaq.

Bir ayaqları üzəngidə ikən onlar hələ də burdamı qalmaq istəyirlər? Çıxıb gedəndən sonra indi qayıtmağımı gözləyirlər? Xeyr, Rəblərin Rəbbinə and olsun! İnsanların qəbirlərindən qalxacağı və miraslarına görə sorğu-sual ediləcəkləri Qiyamət Günündən başqa. Xoş o kəsin halına ki, o Gün öz yükünün altında qalmaz, o Gün ki, dağlar yox olar, hamı Ən Uca Allahın hüzurunda sorğu-sual üçün yığılar. Cəza verməkdə O, doğrudan da, sərtdir!

Biz Allahdan diləyirik ki, bəzi üləmaların ürəklərini kin və düşmənçilikdən təmizləsin ki, onlar məsələlərə həqarətlə tutulmamış gözlərlə baxa bilsinlər. Qoy O onları elə uca məqama qaldırsın ki, nə dünyanın cazibədarlığı, nə hakimiyyət tamahı onların nəzərlərini Uca Üfüqə dikməkdən ayırmasın, nə dünyəvi nemətlər, nə cismani həvəslər onları dağların toza dönəcəyi Günə yetişmələrinə mane olmasın. Hərçənd indi onlar Bizim başımıza gələn müsibətlərə sevinirlər, amma tezliklə bir gün gələr ki, onlar ağlayar və göz yaşı tökərlər. Rəbbimə and olsun! Əgər Mənə bir tərəfdən onların həzz aldıqları sərvət və bolluq, rahatlıq və dinclik, şərəf və şan, o biri tərəfdən, Mənim nəsibim olan bəla və sınaqlar arasında seçim verilsəydi, tərəddüd etmədən indiki vəziyyətimi seçər, bu məşəqqətlərin tək bir zərrəsini belə varlıq dünyasındakı bütün yaradılmışlara dəyişməzdim.

Allahın yolunda Mənə gələn bəlalar olmasaydı, həyatın Mənim üçün bir şirinliyi olmazdı, Mənim varlığımın Mənə bir faydası olmazdı. Bəsirəti olanlar, gözlərini Uca Mənzərəyə dikənlər üçün bu sirr deyil ki, Mən həyatımın böyük bir dönəmində sapdan asılmış qılınc altında oturan, onun tezmi, gecmi düşəcəyini bilməyən bir kölə kimi idim. Amma bütün bunlara rəğmən, aləmlərin Rəbbi Allaha şükür edir və hər zaman və hər bir vəziyyətdə Ona təriflər söyləyirik. O, həqiqətən, hər şeyə şahiddir.

Biz Allahdan kölgəsini genişləndirməyi diləyirik ki, əsl inananlar oraya tələssinlər və səmimi aşiqlər orada sığınacaq axtarsınlar. İnsanlara inayət talvarlarından çiçəklər, fəzl üfüqündən ulduzlar bəxş etsin. Allaha dua edirik ki, Onun iradəsini həyata keçirməkdə və razı qaldığı şeyləri etməkdə şaha kömək etsin, Allahın ən ali adlarının Məşriqinə yaxınlaşmaqda ona təyid versin ki, gördüyü ədalətsizliyə üz verməsin, təbəələrinə əfv və mehribanlıq gözü ilə baxsın və onları zülmdən qorusun. Biz yenə də Allaha yalvarırıq ki – şanı ucalsın Onun – bütün bəşəri Ən Böyük Dəryanın Körfəzində toplasın, bir dərya ki, onun hər bir damlası Onun dünyaya sevinc Müjdəçisi və onun xalqlarını Dirildən olduğunu bəyan edir. Haqq-hesab Gününün Sahibi olan Allaha təriflər olsun!

Və nəhayət, Biz Allahdan diləyirik ki – şanı ucalsın Onun – səni Onun Əmrinə kömək etməyə, Onun ədalətinə tərəf dönməyə kömək etsin, ta ki sən insanlar arasında öz qohumların arasında hökm verdiyin kimi hökm verəsən, özün üçün seçdiklərini onlar üçün seçəsən. O, həqiqətən, Müqtədir, Ən Uca, İmdada Yetən və Öz-özünə Var Olandır.

\*

Beləcə Biz qüvvət və qüdrət əlləri ilə bu Heykəli yaratdıq, kaş bilərdiniz. Bu, Kitabda sizə vəd verilmiş Heykəldir. Ona yaxınlaşın. Budur sizə faydalı olan, kaş dərk edərdiniz. İnsaflı olun, ey yer əhli! Bumu üstündür, yoxsa gildən tikilən heykəl? Üzünüzü ona tərəf çevirin. İmdada Yetən və Öz-özünə Var Olan Allah sizə belə hökm etmişdir. Onun əmrinə itaət edin və sizə bəxş etdiklərinə görə Rəbbiniz Allahı tərif edin. O, gerçəkdən, Həqiqətdir. Ondan başqa Allah yoxdur. O, “ol və olur” sözləri ilə istədiyini açır.

• • •

Sureyi-Rəis

ONUN ƏBHA ADI İLƏ!

Ey Rəis49, Hökmran, Əzəmətli və Qəyyum Allahın səsini dinlə. O, həqiqətən, göylə yer arasında səsini ucaldır, bütün bəşəriyyəti fövqəl-calal mənzərəsinə səsləyir. Nə sənin donquldanmağın, nə ətrafındakıların hürüşü, nə də dünyanın ordularının müqaviməti Qüdrətlini Öz məqsədinə yetişməkdən saxlaya bilməz. Bütün dünya sənin Əbha Rəbbinin Sözü ilə oda qalanmışdır, bir Söz ki, səhər yelindən daha xoşdur. O, insan heykəli şəklində zahir olmuş, onun vasitəsilə Allah bəndələri arasında səmimi olanların ruhlarını diriltmişdir. Batini mənası ilə bu Söz dirilik suydur ki, Allah Ona tərəf dönənlərin və hər bir zikri unudanların ürəklərini onunla pak etmiş, onunla onları O Öz qüdrətli Adının taxtına yaxınlaşdırır. Biz onu məzar əhlinin üzərinə səpdik və baxın, onlar qalxdılar və gözlərini Rəblərinin parlaq və işıq saçan Camalına dikib durublar.

Ey Rəis, sən Allahın Elçisi Məhəmmədi ən uca Cənnətdə ağladan işlər törətdin. Dünya səni o qədər məğrur edib ki, parlaqlığı ilə Mələyi-Əlanın nurlandığı Üzdən üz çevirdin. Tezliklə sən özünü aşkar ziyanda görərsən! Mən sənə qüdrət və əzəmət mənbəyindən Allahın sevimlilərinin gözlərini sevindirəcək bir Vəhylə gəldiyim halda sən Mənə zərər vurmaq üçün İran səfiri ilə gizlicə əlbir oldun.

2.

Allaha and olsun! Bu bir gündür ki, sönməz Atəş bütün yaranmış şeylərin içindən nida edir: “Aləmlərin Məhbubu gəlib!” Qüdrətli və Hər Şeyi Bilən Rəbbinin Sözünü eşitmək üçün yaradılmış hər şeyin önündə bir Musa dayanır. Sizin zəifliyinizi nəzərə alıb geydiyimiz fani libası çıxarası olsaq, göydə və yerdə olanların hamısı ruhlarını Mənim uğrumda qurban verərdilər. Buna sənin Rəbbinin Özü şahidlik edir. Lakin bunu Qüdrətli və Qüvvətli Rəblərinə məhəbbət üçün hər şeydən inqita etmiş kəslərdən başqa kimsə dərk edə bilməz.

Sən Allahın xilqətin ürəyində yandırdığı odu söndürməyə qabil olduğunumu xəyal etdin? Xeyr, Əbədi Haqqa and olsun, kaş bunu bilərdin. Əksinə, sənin əllərinin törətdikləri hesabına o daha da alovlandı və şiddətləndi. Çox keçməz, o yer üzünü və orda olan hər şeyi bürüyər. Allah tərəfindən belə hökm olunmuşdur, yerin və göyün qüvvələri isə Onu məqsədindən yayındıra bilməz.

O gün yaxınlaşır ki, zülmün dəstələrinin əlindən bu əsirlərin başına gələnlərə görə Sirr Torpağı və onun çevrəsi dəyişiləcək, Sultanın əlindən çıxacaq, iğtişaşlar törəyəcək, nalə ucalacaq, fitnə əlamətləri hər tərəfdə üzə çıxacaq, hərc-mərclik yayılacaq. İşlərin gedişatı dəyişəcək, vəziyyət o dərəcədə ağırlaşacaq ki, viranə təpələrin üstündəki qumlar belə inildəyəcək, dağlardakı ağaclar ağlayacaq, hər şeydən qan axacaq. Onda sən insanları ağır bir iztirab içində görəcəksən.50

Ey Rəis! Biz Özümüzü sənə bir dəfə Tina Dağında, başqa bir dəfə Zeyta51 Dağında, digər dəfə isə bu mübarək Nöqtədə göstərdik. Lakin sən nəfsi-həvana uyduğundan, cavab verə bilmədin və qafillərdən oldun. Elə isə fikirləş və Məhəmmədin Qüdrətli və Hər Şeyi Bilən Kəsdən aşkar dəlillərlə gəldiyini xatırla. İnsanlar Onu gizləndikləri yerdən və bazarlarda daşa basar, sənin və babalarının Rəbbi olan Allahın əlamətlərini inkar edərdilər. Üləma, onların ardıcılları, eynilə, yer üzü sultanları onu inkar etdilər, necə ki sən keçmişin hekayələrini eşitmisən. O şahlar arasında Xosrov52 da vardı ki, Məhəmməd onu Allaha tərəf çağıraraq və fitnə-fəsadı qadağan edərək ona bir mübarək Lövhə göndərdi. Həqiqətən, Rəbb hər şeyi bilir. Lakin nəfsi-həvasının təhriklərinə uyaraq Xosrov Allahın qarşısında qürurlandı və Lövhü cırdı. O, həqiqətən, cəhənnəm sakinləri arasında sayılır.

Firon ölkədə zor işlədib əxlaqsızlıq və azğınlıq edəndə qüdrəti çatardımı ki, Allahın hökmranlıq əlini saxlasın? Onun öz evinin içindən və iradəsinin əksinə olaraq Biz Allahla danışan bir Kəsi meydana çıxardıq. Məqsədimizə çatmaqda Biz qüdrətliyik. Daha sonra Nəmrudun alovları Allahın Dostu İbrahimi yandıra biləcək allahsızlıq atəşini necə yandırmasını xatırla; amma Biz Onu həqiqətin gücü ilə xilas etdik və Nəmrudu şiddətli qəzəbimizlə əzdik. De: İran Sultanı Allahın insanlar arasında nurunu söndürmək, onları Fəzl və Kərəm Sahibi Rəbbinin günlərində əbədi həyat çeşmələrindən məhrum etmək üçün aləmlərin Məhbubunu öldürdü.

Biz də Allahın Əmrini Onun şəhərlərində nazil etdik və müvəhhidlər arasında Onun zikrini ucaltdıq. De: Bu Gənc dünyanı canlandırmaq və onun bütün xalqlarını birləşdirmək üçün gəlmişdir. O gün yaxınlaşır ki, onda Allahın məqsədi hakim olar və yerin əbha cənnətinə çevrildiyini görərsən. Vəhy Qələmi ilə bu mötəbər Lövhdə belə yazılmışdır.

Rəisdən danışmağı burax, ey Qələm, Ənisi, azğın və kafirlərlə əlaqəsini kəsən o Allah sevgisinə yaxın kəsi xatırla. Pərdələri o elə yırtdı ki, onların yırtılmağını Cənnətin sakinləri eşitdilər. Hökmran, Qüvvətli, Hər şeyi Bilən və Hikmət Sahibi Allaha alqış olsun!

Ey bülbül! Silahlı dəstələrin Bizi mühasirəyə aldığı, Bizim isə son dərəcə nəşə içində olduğumuz bu gecədə Əbhanın səsini dinlə. Kaş Allahın yolunda bizim qanımız tökülərdi, bədənlərimiz torpağa sərilərdi! Bu, gerçəkdən, Mənim, Məni axtaranların və Mənim ən ecazkar, misilsiz Mələkutuma yetişənlərin muradıdır.

Bil ki, ey bəndə, bir gün yuxudan duranda Biz Allahın sevgili dostlarını düşmənlərin əlində gördük. Hər qapıya keşikçilər qoyulmuşdu, giriş-çıxış hər kəsə qadağan edilmişdi. Onlar, həqiqətən, ağır ədalətsizlik etdilər, çünki Allahın sevimliləri və Onun ailəsi birinci gecə yeməksiz qaldı. Xatirlərinə dünyanın və onda olanların yaradıldığı kəslərin aqibəti belə idi. Bunu törədənlərin və onlara bu zülmü əmr edənlərin vay halına! Allah tezliklə onların ruhunu odda yandıracaqdır. O, həqiqətən, qisasçıların ən amansızıdır.

İnsanlar evi əhatə etdilər, müsəlman və xristianlar halımıza ağladılar, zülmün əlinin törətdiklərinə görə ağı səsləri asimana qalxdı. Biz Oğulun ardıcıllarının başqalarından daha çox ağladığını gördük – bunda düşünənlər üçün bir əlamət vardır.

Yoldaşlarımdan biri Allaha məhəbbəti üçün öz əlləri ilə boğazını kəsərək özünü fəda etdi – bu, keçmiş əsrlərdə eşidilməyən və Öz qüdrətinin bir dəlili kimi Allahın bu Zühur üçün saxladığı bir hərəkət idi.53 O, həqiqətən, İxtiyar Sahibi və Qalibiyyətlidir. İraqda özünü bu cür öldürənə54 gəldikdə isə, o, doğrudan da, Şəhidlərin Sultanı və Məhbubudur, onun göstərdiyi isə Allahdan yer üzü insanlarına bir sübut idi. Bu cür insanlar Allahın Sözündən təsirlənmiş, Onun zikrinin şirinliyini dadmış, vüsal nəsimlərindən elə məst olmuşlar ki, yerdəki hər şeydən inqita etmiş, işıq saçan üzlərlə İlahi Çöhrəyə tərəf dönmüşlər. Baxmayaraq ki, onlar Allahın qadağan etdiyi bir iş tutmuşlar, bununla belə, O, mərhəmətinin bir nişanəsi kimi, onları bağışlamışdır. O, həqiqətən, Daim Bağışlayan, Ən Şəfqətlidir. Qalibiyyət Sahibi olan Kəs onları elə məftun etmişdi ki, iradə cilovu onların əlindən sürüşüb çıxmışdı, sonunda isə onlar Görünməzin məkanına yüksəldilər və Qüdrətli və Hər Şeyi Bilən Allahın hüzuruna daxil oldular.

De: Bu Gənc bu ölkədən çıxmış və hər bir ağacın və hər bir daşın altında bir əmanət qoyub getmişdir ki, Allah tezliklə onları həqiqətin gücü ilə üzə çıxaracaqdır. Haqq belə gəldi, Əmr və Hikmət Sahibinin hökmü belə yerinə yetdi. Yerin və göyün qoşunları Onun Əmrinə müqavimət göstərməkdə acizdir, dünyanın kral və hakimləri isə heç vaxt Onun məqsədini poza bilməzlər. De: Bəla bu Çırağın alovuna bir yağdır ki, onun işığını artırır, əgər bunu biləsən. Həqiqətən, üz çevirənlərin inkarı bu Dini ancaq bəyan edir, Allahın Əmrini və Onun Vəhyini dünya üzrə yayımasına xidmət edir.

Nə xoş sizin halınıza ki, evlərinizi tərk etdiniz, Qüdrətli və Günlərin Qədimi Mövlanızın məhəbbəti naminə ölkəni dolaşdınız və nəhayət, zülm atəşinin alovlandığı və ixtilaf qarğasının qarıldadığı bir vaxtda Sirr Torpağına daxil oldunuz. Sizlər Mənim müsibət ortaqlarımsınız, zira siz Allahın birliyinə şəhadət verənlərin ürəklərinin nigaran olduğu o qaranlıq gecədə Bizimlə idiniz. Siz Bizə məhəbbət naminə bu ölkəyə gəldiniz və Bizim əmrimizlə də oranı tərk etdiniz. Allahın həqqaniyyətinə and olsun! Tək sizə görə yer göyün qarşısında iftixar edir. Necə də gözəldir bu ən ali, bu şanlı və ulu nemət! Siz hər şeyə Hakim Rəbbinizin uğrunda yurd-yuvanızdan olmusunuz, ey əbədiyyət quşları, amma sizin əsl məkanınız Mərhəmət Sahibinin fəzl qanadlarının altındadır. Mübarəkdir dərk edənlər.

Ey Mənim Zəbihim! Qoy ruhun nəsimləri sənin və səninlə ünsiyyət axtaranların, səndən Mənim hüzurumun şirin rayihələrini duyanların və səndən həqiqi axtaranların ürəklərinin paklandığı şeyləri eşidənlərin üzərinə əssin. Allaha şükürlər et, çünki sən bu Ən Əzəmətli Dəryanın sahillərinə yetişdin, bu sözləri söyləyən yerin zərrələrini dinlədin: “Bu aləmlərin Məhbubudur!” Yerdə yaşayanlar Ona zülm etdilər, adını dayanmadan çağırdıqları Kəsi tanıya bilmədilər. Qafil qalanlar və Ona qarşı çıxanlar ziyana uğrayanlardır, halbuki onlar gərək Onun sevimliləri uğrunda həyatlarını verələr, o ki qaldı Onun nurlu və parlaq Gözəlliyi uğrunda!

Ürəyin Allahdan ayrılığa görə yansa da, səbirli ol, çünki Allah Öz hüzurunda sənə uca bir məqam əta etmişdir. Xeyr, sən sanki indi Onun üzü qarşısında dayanmısan, Biz isə qüdrət və qüvvət dili ilə sənə o sözləri buyururuq ki, hətta səmimi olanlar onları eşitməkdən məhrumdurlar. O bircə söz belə buyursaydı, o sözün şirinliyi bütün insanların dediklərindən daha üstün olardı.

Allahın Elçisi Məhəmməd bu Günü görsəydi, buyurardı: “Mən, həqiqətən, Səni tanıdım, ey İlahi Elçilərin Məqsudu!” İbrahim bu Günə yetişsəydi, o da, üzü üstə torpağa düşüb sənin Allahın olan Rəbb qarşısında son dərəcə mütiliklə nida edərdi: “Ürəyim əmin-amanlıq tapdı, ey göydə və yerdə olanların Rəbbi! Sən mənim gözlərim qarşısında iqtidarının bütün calalını və qanununun bütün əzəmətini açdın! Yenə şəhadət verirəm ki, Sənin Zühurunla möminlərin ürəklərinə arxayınlıq və rahatlıq doldu. “Üzünün nurunu mənə saçdığına və məni camalına baxmaq imtiyazı verdiklərin arasına saldığın üçün təriflər olsun Sənə!”

İnsanlara, onların vəziyyətinə nəzər sal. Onların dedikləri və bu mübarək, ən müqəddəs və bənzərsiz Gündə törətdikləri üzərində düşün. Allahın Əmrinin gözəl adını rüsvay edib Şeytana üz tutanları yaradılmış hər şey lənətləyir və onlar cəhənnəm əli sayılırlar. Həqiqətən, Mənim çağırışımı dinləyənlər yer üzündə olanların səs-küyündən narahat olmamaldırlar; kimsə Məndən başqasının sözündən təsirlənirsə, heç vaxt Mənim çağırışımı eşitməmişdir. Allaha and olsun! Belə bir insan Mənim Mələkutuma daxil ola bilməz, Mənim əzəmət və iqtidar səltənətlərimdən məhrumdur və tam ziyana uğrayanlardandır.

Başına gələnlərə görə kədərlənmə. Sən Mənim məhəbbətim naminə çox insanın çəkmədiklərini çəkmisən. Sənin Rəbbin bilir və hər şeydən xəbərdardır. O, toplantı və yığıncaqlarda sizinlə idi və Mərhəmətli Rəbbinin zikrində sənin ürəyinin çeşməsindən axanları eşitdi. Bu, həqiqətən, Onun bol lütfünün bir nişanəsidir.

Tezliklə, Allah krallar arasından birini yetirəcək ki, Onun sevimlilərinə kömək edəcək. O, həqiqətən, hər şeyi əhatə edir. O Onun sevimlilərinin məhəbbətini ürəklərə salacaqdır. Bu, gerçəkdən, Qüdrətli və Xeyirxah Allahın dəyişməz əmridir.

Biz, Allahdan diləyirik ki, sənin çağırışınla Öz bəndələrinin ürəklərini sevindirsin, Onun torpaqlarında səni hidayət bayrağı etsin, əzilənlərə səninlə kömək etsin. Səs-küy qaldırmış kəsə və bunu hətta indi də edənə qulaq asma. Qoy həmişə Bağışlayan, ən Səxavətli Rəbbin sənə kifayət etsin. Bu Gəncin hekayəsi barədə gördüklərini və eşitdiklərini Mənim sevimlilərimə danış və sənə dediklərimi onlara çatdır. Həqiqətən, sənin Rəbbin hər zaman və hər bir şəriatdə sənə kömək edir və nəzəri sənin üzərindədir. Mələyi-Əlanın bərəkətləri səni əhatə edir, müqəddəs ailənin səmavi Ağacın ətrafında təvaf edən qohumları və yaxınları ecazkar təriflərlə səni vəsf edirlər.

Ey Vəhy Qələmi! Zülmət gecədə məktubu Bizə yetişən kəsi[[13]](#footnote-13) xatırla. Məhz o diyarbadiyar gəzmiş, sonda Şəhərə[[14]](#footnote-14) daxil olaraq Qüdrətli və Ən Uca Rəbbinin mərhəmətini axtarmışdır. Mövlasının lütflərinə can ataraq o bir gecə orada qaldı, ertəsi gün səhər isə Allahın əmri ilə bu Gəncin ürəyini kədərlə dolduraraq oranı tərk etdi. Buna Qüdrət Sahibinin Özü şahiddir.

Xoş sənin halına ki, bəyan şərabını Mərhəmət Sahibinin əlindən aldın və Məhbubun şirin ətirlərindən elə məst oldun ki, rahatlıqdan imtina etdin və Onun Cənnətinə, Fəzl Sahibi və Bənzərsiz Rəbbinin əlamətlərinin Məşriqinə tələsdin. Xoşbəxtdir o kəs ki, batini sirlər şərabını Rəbbinin üzündən içdi və bu pak və saf içkidən məst oldu. Allaha and olsun! Bu, hər bir həqiqi inananı vüqar və əzəmət səmasına uçurur, hər cür şübhəni yəqinliyə çevirir.

Başına gələnlərə görə kədərlənmə, Qüdrətli, Hər Şeyi Bilən və Hikmətli Allaha tam təvəkkül eylə. Evini ilahi sözlərin möhkəm təməli üzərində tik və Rəbbinə təriflər söylə. O, həqiqətən, yer üzündəki insanlardan daha çox sənə yetərlidir.

Allah, həqiqətdə, sizin adınızı bir Lövhənin üzərində yazmışdır ki, orada bütün olub keçmişlərin gizli sirləri həkk edilib. Tezliklə vəfalı möminlər sənin sürgünlüyünü və Onun yolunda bütün səfərlərini xatırlayarlar. O, həqiqətən, Onu sevənləri sevir, səmimi olanlara isə kömək edir. Allahın həqqaniyyətinə and olsun! Mələyi-Əlanın nəzərləri sizə dikilib, barmaqları isə sizə tuşlanıb. Rəbbinizin bərəkəti sizi beləcə əhatə edir. Kaş insanlar Əbha və Tərifli Allahın günlərində onlardan yan keçənləri bilərdilər.

Allahsızların sənin Rəbbinin ailəsini və sevimlilərini mühasirəyə aldıqları, aşkar qəddarlıqla onları evlərindən çıxardıqları və Bizi dənizin sahilində ayırmaq istədikləri bir zamanda Onu tanımaqda və Onun dərgahına daxil olmaqda sənə kömək etdiyinə görə Allaha şükürlər eylə. Həqiqətən, sənin Rəbbin inanmayanların ürəklərində gizli olan şeylərdən xəbərdardır. De: siz bədənləri parçalasanız da, bizim ürəklərimizdən Allah sevgisini çıxara bilməzsiniz. Biz gerçəkdən, fədakarlıq üçün yaradılmışıq, bütün xilqətin önündə biz bununla fəxr edirik.

Ey Allaha məhəbbət atəşi ilə alışmış kəs! Bil ki, məktubun Bizə yetişdi və onun məzmunu bizə bildirildi. Biz Allahdan diləyirik ki, səni Öz məhəbbətində və razılığında möhkəm etsin, Əmrini yaymaqda sənə kömək etsin, səni Onun Əmrinin qələbəsi üçün qalxanlardan saysın.

Nəfs barədə sualına dair: Bil ki onun məqamları barədə insanlar arasında saysız fərziyyə və çoxlu baxışlar vardır. Onların arasında mələkuti nəfs, cəbəruti nəfs, lahuti nəfs, ilahi nəfs, qüdsi nəfs, habelə, xeyirxah nəfs (nəfsi-mutməin), Allahdan razı nəfs (nəfsi-radiyə), Allahın ondan razı olduğu nəfs (nəfsi-mardiyyə), ilhamlı nəfs (nəfsi-mülhimə), çılğın nəfs (nəfsi-ləvvamə) və ehtiraslı nəfs (nəfsi-əmmarə) vardır. Hər bir qrupun nəfslə bağlı öz mülahizələri vardır və biz keçmişdə deyilənlər üzərində dayanmaq istəmirik. Həqiqətən, keçmiş və gələcək nəsillərin bilikləri Rəbbinin yanındadır.

Kaş Bizim taxtımız önündə dayanardın və istədiyini Əzəmət Dilinin özündən eşidə, Hər Şeyi Bilən və Hikmət Sahibi olan Kəsin fəzli ilə bilik zirvələrini fəth edərdin! Lakin müşriklər bizim aramıza girmişlər. Məbada bundan kədərlənəsən. Dəyişməz hökmlə təqdir olunana qane ol və səbirlə dözənlərdən ol.

Bil ki, bütün insanlar üçün müştərək olan nəfs nəsnələrin qarışmasından əmələ gəlir və mayalanmış hüceyrədə müşahidə etdiyin kimi, yetkinliyə çatandan sonra əvvəlcədən müəyyən olunmuş bir mərhələyə çatanda Allah onun daxilində gizli olan nəfsi aşkara çıxarır. Sənin Rəbbin, həqiqətən, istədiyini edir və istədiyinə hökm verir.

Nəzərdə tutulan nəfsə gəlincə, həqiqətdə, o, Allahın Sözü ilə yaranmışdır, belə ki, əgər Rəbbinin məhəbbət atəşi ilə alışmışsa, nə etiraz suları, nə də dünyanın dənizləri onun alovunu söndürə bilməz. O nəfs, həqiqətən də, insan ağacında alışmış bir oddur ki, bəyan edir: “Ondan başqa Allah yoxdur!” Bu çağırışa qulaq asan kimsə Ona yetişənlərdən sayılır. Cismani libasdan çıxanda isə Alla onu yenə də ən gözəl formada yüksəldəcək və onu uca cənnətə daxil edəcək. Sənin Rəbbin, şübhəsiz, hər şeyin üzərində hakimdir.

Bunu da bil ki, insanın həyatı ruhdan qaynaqlanır, nəfs hara istərsə, ruh da oraya yönəlir. Sənə açdıqlarımız üzərində düşün ki, Allahın aşkar hökmranlıqla kərəm Məşriqindən doğmuş Nəfsini tanıya biləsən.

Həmçinin, bil ki, nəfsə iki qanad əta edilmişdir: əgər o sevgi və razılıq (qaneçilik) havasında uçarsa, onda Mərhəmət Sahibinə mənsubdur, məncillik və həvəs havasında uçarsa, onda Şeytana mənsubdur. Allah bizi hifz etsin və qorusun, sizi də ondan qorusun, ey dərk edənlər! Əgər nəfs Allaha məhəbbət atəşi ilə yanarsa, o comərd və Allaha xoş olan nəfsdir, lakin əgər o ehtiras odu ilə yanarsa, ehtiraslı nəfs adlanır. Biz bu məsələni sənə beləcə izah etdik ki, sən aydın anlayış əldə edəsən.

Ey Ən Uca Qələm! Sənin Əbha Rəbbinə tərəf dönən kəsə onu insanların dediklərindən qurtaracaq şeylərdən bəhs et. De: Ruh, ağıl, nəfs (qəlb), görmə və eşitmə qabiliyyətləri tək gerçəklikdir, lakin onların alətləri müxtəlif olduğundan təzahürləri də çoxdur. Müşahidə etdiyin kimi, insanın idrak, hərəkət, nitq, eşitmə və görmə qabiliyyətləri Rəbbin onun daxilindəki bu əlamətindən qaynaqlanır. Mahiyyətinə görə o yeganədir, lakin vasitələrinin müxtəlifliyinə görə çoxdur. Bu, həqiqətən, yəqin bir gerçəklikdir. Məsələn, əgər o diqqətini eşitmə vasitəsinə yönəldirsə, onda eşitmə və onun əlamətləri aşkara çıxır. Eynilə də, əgər o görmə vasitəsinə yönəlirsə, başqa nəticə və təzahür ortaya çıxır. Bu məsələ üzərində düşün ki, nəzərdə tutulan şeyin əsl mənasını başa düşəsən, insanların dediklərindən asılı olmayasan və əminlərdən olasan. Buna bənzər olaraq, Allahın əlaməti beyinə, başa və bu cür vasitələrə yönələndə, ağlın və nəfsin (qəlbin) gücləri üzə çıxır. Sənin Rəbbin, istədiyini etməyə qadirdir.

Bizim burada söylədiklərimizin hamısı Quranın müqəttəə (kəsilmiş) hərfləri ilə bağlı suala cavab olaraq nazil etdiyimiz Lövhdə izah edilmişdir. Onların üzərində düşün ki, Qüdrətli və Tərif Sahibi olan Kəsin Mələkutundan göndərilənləri dərk edəsən. Beləcə Biz bu Lövhdə müxtəsər olmaq istədik. Biz Allahdan diləyirik ki, bu qısa izahla səni sözlərin əhatə edə bilməyəcəyi nəsnələrlə tanış etsin və bu badə ilə sonsuz dənizlərdən içirsin. Sənin Rəbbin, həqiqətən, Kərəm və məğlubedilməz qüvvət Sahibidir.

Ey Günlərin Qədiminin Qələmi! Dünyanın Günəşi İraqı tərk edənə qədər Səninlə orda qalan Əlini[[15]](#footnote-15) xatırla. Biz Mərhəmət Sahibinin şirin rayihələridən məhrum olanların əlində əsir olduğumuz bir vaxtda o, Sənin dərgahına yetişmək üçün evini tərk etdi. Allahın yolunda Bizim və sənin başına gələnlərə görə kədərlənmə. Əmin ol və möhkəm dayan. O, həqiqətən, Onu sevənləri qalib edir, Onun qüdrəti isə hər şeyə bərabərdir. Ona dönən hər kəs onunla Mələyi-Əladakı üzləri nurlandırır və bu barədə Allahın Özü Mənim şahidimdir.

De: Ey insanlar, vasitəsilə dünyanın dinlərinin zühura gəldiyi Kəsi inkar etdikdən sonra hələ də Allahın Dininə mənsub olduğunuzumu düşünürsünüz? Siz Cəhənnəm əhli arasında sayılırsınız. Allahın Qələmi ilə Lövhlərdə hökm belə yazılmışdır. De: İtlərin hürüşü heç vaxt Bülbülün ötməsini saxlaya bilməz. Bir az düşün ki, bəlkə Əbədi Haqqa gedən yolu tapasan.

De: Sübhansan Sən, İlahi, mənim Allahım! Səni and verirəm həsrətini çəkən aşiqlərinin göz yaşlarına, Sənin hicranından nalə çəkənlərin iştiyaqına, düşmənlərinin əlinə düşmüş Məhbubuna, Sənin lütf və inayətinin qanadları altında sığınacaq axtaran və Səndən başqa Mövla axtarmayan kəslərə fəzlinlə kömək et.

Səni görmək şövqündən və Sənin vüsalına yetişmək iştiyaqından biz evlərimizi tərk etdik, İlahi! Biz Sənin dərgahına yetişmək və ayələrini dinləmək üçün qurudan və dənizdən keçdik. Lakin biz dənizin sahillərinə yetişəndə bizi Sənin yanına buraxmadılar, çünki müşriklər bizimlə Sənin üzünün nuru arasına girmişdilər.

İlahi! Şiddətli susuzluq bizi tutub, əbədi həyatın saf suları isə Səndədir. Sən istədiyini etməyə qadirsən. İstədiyimizdə bizi rədd etmə. Sonra isə Sənə yaxın olanlar və Sənin İradənə büsbütün tabe olanlar üçün hökm olunan mükafatı bizə yaz. Bizi məhəbbətində elə səbatlı saxla ki, bizi Səndən heç kəs saxlamasın, Sənə sitayişdə bizə heç nə mane olmasın. Sən istədiyini etməkdə iqtidar sahibisən. Sən, həqiqətən, Qüdrətli və ən Səxavətlisən.

• • •

Lövhi-Rəis

O ÖZ HAQQI İLƏ ALİ HÖKMDARDIR!

Ən Uca Qələm buyurur: ey özünü insanlardan üstün xəyal edən55 və vasitəsilə Mələyi-Əlanın gözlərinin nurlandığı və şəfəq saçdığı bu İlahi Gənci bütün yaradılmışlardan aşağı sayan kəs! Bu Gənc səndən və sənin kimi olanlardan bir şey istəmədi, çünki əzəldən bəri Mərhəmət Sahibinin Məzhərləri və Onun sönməz calalının Təcəlliləri əbədiyyət cəbərutundan bu fani dünyaya qədəm qoyanda və ölüləri diriltmək üçün zühur edəndə sənin kimi insanlar yer üzü insanlarının dirçəlməsinin asılı olduğu bu Arınmış Ruhları və İlahi Birlik Heykəllərini fitnə salanlar və günahkar saymışlar. Bu insanların hamısı, həqiqətən, torpağa döndülər. Sən də tezliklə orda özünə yer taparsan və özünü ağır ziyanda görərsən.

Hətta tutaq ki, bu Həyatverən və Dünyanın İslahatçısı sənin nəzərində fəsad və nifaq salan kimi günahkardır, bəs onda o qədər qadının, uşaqların və südverən anaların günahı nə idi ki, onlar sənin qəzəb və hiddət qamçından belə əzab-əziyyət çəksinlər? Heç bir din və ya məzhəbdə uşaqlar heç vaxt günahkar sayılmırlar. İlahi Hökm Qələmi onların üzərindən keçir, amma sənin istibdad və zülm atəşin hamını bürüyür. Əgər hansısa dinə ya məzhəbə inanırsansa, onda bilməlisən ki, bütün səmavi Kitablara və ilahi ilhamlı və mötəbər Yazılara uyğun olaraq, uşaqlar məsuliyyət daşımırlar. Bundan başqa, Allaha inanmayanlar belə bu cür rəzil hərəkətlər etməmişlər. Çünki hər bir şeyin nəticəsi sonda üzə çıxır və bu bir gerçəkdir ki, ağıl və anlayışdan məhrum olanlardan başqa heç kəs bunu inkar edə bilməz, ona görə də, yəqindir ki, bu uşaqların ahı və bu məzlumların nalələri yerdə qalmaz.

Siz heç vaxt sizə qarşı asi olmamış, hökumətinizə itaətsizlik göstərməmiş, əksinə, bir kənarda özlərinə qapanaraq gecə-gündüz Allahın zikri ilə məşğul olmuş insanları soydunuz və insafsızcasına taladınız. Sonralar bu Gənci sürgün etmək barədə fərman çıxanda hamı yasa büründü. Lakin Mənim sürgün olunmağım üçün məsul olan məmurlar dedilər: “O biri insanlar hər hansı bir şeyə görə ittiham olunmurlar və hökumət onları sürgün etmir. Onlar sizi müşayiət etmək istəsələr, heç kəs müqavimət göstərməyəcək”. Ona görə də bu talesiz ruhlar öz xərclərini ödədilər, bütün mal-mülklərini atdılar və sadəcə Bizimlə birgə olmaqdan məmnun olaraq və Allaha təvəkkül edərək Əkka qalası Bəhanın zindanı olana qədər Onun yanında qaldılar.

Biz gəlib yetişəndə gözətçilər bizi əhatə etdilər, kişi və qadın, uşaq və yaşlı – hamı bir yerdə ordu kazarmasında zindana salındıq. Birinci gecə heç kəsə nə yemək, nə də su verdilər, çünki keşikçilər kazarmanın qapılarını qoruyurdular və heç kəsi çıxmağa qoymurdular. Heç kəs bu məzlumların aqibətini düşünmədi. Onlar su üçün yalvarsalar da, onu belə vermədilər.

Vaxt keçir, hamımız hələ də kazarmalarda həbsdəyik, baxmayaraq ki, Ədirnədə olduğumuz beş il müddətində onun bütün sakinləri, istər oxumuş olsun, istər savadsız, varlı olsun ya yoxsul, bizim bəndələrimizin paklığına və təmizliyinə şahid olmuşdular. Bu Gənc Ədirnədən ayrılanda Allahın sevimlilərindən biri zalımların əlində bu Məzlumun görünüşünə dözə bilməyərək öz canına qəsd etmək istədi. Səfər zamanı üç dəfə gəmini dəyişməyə məcbur olduq və aydındır ki, bunun nəticəsində uşaqlar necə əziyyət çəkdilər. Gəmidən düşəndə inananlardan dördünü ayırdılar və Bizimlə gəlməyə izin vermədilər. Bu gənc yola düşərkən o dörd nəfərdən biri Əbdül-Qəffar özünü dənizə atdı, sonra onun başına nə gəldiyini heç kəs bilmir.56

Bütün bunlar Bizim məruz qaldığımız zülmlər dəryasından ancaq bir damladır, amma siz hələ də doymamısınız. Məmurlar hər gün yeni əmr verirlər, onların zülmünün sonu görünmür. Gecə-gündüz onlar yeni planlar fikirləşirlər. Hər bir məhbusa dövlət xəzinəsindən gündəlik üç baş çörək ayrıblar ki, heç kəs yeyə bilmir. Dünyanın binasından bu günə kimi bu cür qəddarlıq nə görünmüş, nə də eşidilmişdir.

Göydə və yerdə olanların qarşısında Bəhanı danışdıran Kəsin həqqaniyyətinə and olsun! Qüvvətli, Dəfedilməz və Qüdrətli Allaha məhəbbət uğrunda ruhlarını, cisimlərini və mallarını fəda edənlərin arasında sizin nə bir yeriniz var, nə də adınız. Allahın nəzərində bir ovuc palçıq sizin səltənət və hökmranlığınızdan, sizin bütün qüdrət və sərvətinizdən daha üstündür. Əgər O arzu etsə, səni toza çevirər. Tezliklə Onun qəzəbi sizi tutacaq, aranızda çaxnaşma düşəcək, səltənətiniz devriləcək. Onda siz ağlayıb sızlayacaqsınız, sizə kömək və yardım edəcək bir kəsi tapmayacaqsınız.

Bu məsələləri yada salmaqda məqsədimiz sizi yuxudan oyatmaq deyil, çünki Allahın şiddətli qəzəbi sizi elə əhatə edib ki, siz heç vaxt ayılmayacaqsınız. Nə də bu pak və mübarək ruhların başına gələn zülmləri sadalamaq istəyirik, çünki onlar Mərhəmət Sahibinin şərabı ilə elə məst olublar və Onun mehriban təqdirinin həyatverici sularının təsirindən elə ovsunlanıblar ki, əgər Onun xatirinə dünyanın bütün əziyyətlərini çəkmiş olsalar, yenə də məmnun qalar və Ona şükürlər edərlər. Bu ruhlar heç vaxt şikayət etməmişlər və etməzlər. Xeyr, onların qanı aləmlərin Rəbbinə yalvarır və diləyir ki, Onun yolunda torpağa tökülsün, başları isə ürək və könüllərin Məhbubunun xatirinə nizələrə taxılmağa can atır.

Üzərinizə bir neçə dəfə fəlakətlər gəldi, amma siz məhəl qoymadınız. Onlardan biri Şəhərin57 çox hissəsini ədalət alovları ilə yandıran yanğın idi ki, bənzəri heç vax görünməmişdi və haqqında çoxlu qəsidələr yazılmışdı. Amma qəflətiniz artdı ki azalmadı. Kütləvi vəba başladı, amma siz yenə də ayılmadınız. Lakin gözləyin, çünki Allahın qəzəbi sizi tutmaq üçün hazırdır. Tezliklə Mənim hökm Qələmimdən göndərilmiş şeyi görəcəksiniz.

Siz zənn etdiniz ki, şövkətiniz pozulmaz, səltənətiniz əbədi qalar? Mərhəmət Sahibinə and olsun ki, xeyr! Nə sizin izzətiniz daimidir, nə də Mənim zillətim. Əsl insanın nəzərində belə bir zillət izzətlərin fəxrdir.

Mən hələ uşaq olanda, yetkinlik yaşıma çatmadığım vaxt, atam Mənim böyük qardaşlarımdan biri üçün Tehranda toy tədarükü gördü və şəhərin adətinə görə, şənliklər yeddi gün, yeddi gecə davam etdi. Son gün elan edildi ki, “Şah Sultan Səlim” tamaşası göstəriləcəkdir. Böyük sayda şahzadələr, əyanlar, paytaxtın zadəganları o şənliyə yığışdılar. Mən binanın üst qatındakı otaqlardan birində oturmuşdum və səhnəni seyr edirdim. Həyətdə təzəlikcə çadır qurulmuşdu, çox keçmədi ki, böyüklüyü insanın ovcundan böyük olmayan insana bənzər fiqurlar çadırdan çıxdılar və səslənməyə başladılar: “Əlahəzrət Şah gəlir! Dərhal yerlər hazırlayın!” Sonra başqa kuklalar da çıxdılar, kimisi yeri süpürür, kimisi su çiləyirdi, sonra isə şəhərin baş carçısı ucadan səsləndi və insanların şahın hüzurunda toplanmalarını əmr etdi. Sonra daha bir neçə qrup kukla ortalığa çıxdılar və öz yerlərini tutdular, birinci qrup İran üslubunda papaq və qurşaq geyinmişdilər, ikincilərin əlində baltalar vardı, üçüncülər isə falaqqaya salanlar və qulluqçular idilər. Nəhayət, əzəmətli bir şövkətlə və başında tac, özünü vüqarlı və əzəmətli tutan, gah dayanıb gah yeriyərək, təntənəli şəkildə, təşəxxüs və məğrurluqla keçən şahanə bir kukla gəldi və keçib taxtda əyləşdi.

O an yaylım atəşi açıldı, şeypurlar səsləndi, şah və çadır tüstü pərdəsinə büründü. Tüstü çəkiləndə gördüm ki, şah taxtında arxayınlıqla oturub, ətrafında vəzirləri, şahzadələr və görkəmli dövlət adamları öz yerlərini tutublar və onun hüzurunda ayaq üstündə durublar. Sonra tutulmuş oğrunu şahın hüzuruna gətirdilər, o isə günahkarın başının vurulmasını əmr etdi. Bir an keçmədən baş cəllad oğrunun başını vurdu və qana bənzər maye axdı. Bundan sonra şah hüzurundakılarla danışmağa başladı, bu zaman xəbər gətirdilər ki, bir cəbhədə üsyan baş qaldırıb. Belə olduqda şah dəstələrini nəzərdən keçirdi və toplu bir neçə alayı üsyanı yatırmağa göndərdi. Bir neçə dəqiqə sonra çadırın arxasından top səsləri gəldi və xəbər verildi ki, döyüş başlamışdır.

Bu Gənc o səhnə barədə böyük heyranlıqlar içərisində düşündü. Şahın qəbulu bitdi, pərdə salındı, haradasa iyirmi dəqiqə sonra çadırın arxasından qoltuğunda qutu bir nəfər çıxdı.

“Bu nə qutudur,” – Mən soruşdum – “bu tamaşa nə deməkdir?”

“Bütün bu təmtəraqlı tamaşa, bu incə qurğular,” – O cavab verdi – “şah, şahzadələr, və vəzirlər, onların şövkəti və şöhrəti, qüdrət və qüvvətləri, gördüyün hər şey indi bu qutunun içərisindədir. “

Ağzından çıxan tək bir sözlə bütün yaradılmış şeyləri varlıq aləminə gətirən Kəsə and olsun! O gündən bəri dünyanın bütün bər-bəzəyi bu Gəncin gözündə eynilə o tamaşa kimidir. Onların heç vaxt, xardal dənəsi qədər də olsa, nə bir dəyəri və əhəmiyyəti olub, nə də olacaq. Mən buna necə də heyrət edirəm ki, insanlar bu cür fani şeylərlə öyünürlər, halbuki bəsirəti olanlar, insanın cah-calalını görməzdən əvvəl, onun solacağının qaçılmaz olduğunu yəqin bilirlər. “Nə zaman nəyəsə baxdımsa, əvvəlcə onun yox olduğunu gördüm; Allah, yetərli şahiddir”.

Hər kəsə yaraşan odur ki, bu qısa ömrü səmimiyyət və insafla keçirsin. Kimsə Əbədi Haqqı tanımaya bilməsə, qoy heç olmasa ağıl və ədalətlə davransın. Tezliklə bu zahiri bər-bəzək, bu görünən xəzinələr, bu dünyəvi mal-mülk, bəzəkli geyimlər, bu məğrur və təşəxxüslü insanlar- hamısı o qutudakı kimi, məzar qutusuna köçərlər. Bəsirəti olanların nəzərində bütün bu münaqişələr, çəkişmələr və şöhrət həmişə uşaq oyunu və əyləncəsi kimi olmuş və olacaqdır. Diqqət ver və görüb inkar edənlərdən olma.

Bizim çağırışımız bu Gəncə və Allahın sevimlilərinə aid deyil, çünki onlar artıq üzülmüş, həbsə atılmışlar və sənin kimi insanlardan heç nə gözləmirlər. Bizim məqsədimiz budur ki, sən qəflət yastığından başını qaldırasan, biganəlik yuxusunu atasan və Allahın bəndələrinə ədalətsizcəsinə müqavimət göstərməkdən dayanasan. Qüdrət və hakimiyyətin durduqca, məzlumların iztirabını azaltmağa çalış. Əgər sən ədalətlə mühakimə etsən və bu müvəqqəti dünyanın münaqişələrinə və işlərinə bəsirət gözləri ilə baxsan, onların Bizim təsvir etdiyimiz oyundakı kimi olduğunu asanlıqla etiraf edərsən.

17.

Haqqın sözünə qulaq as və bu dünyanın şeyləri ilə öyünmə. Nə oldu sənin kimi olan o kəslərə ki, yer üzündə saxtakarcasına ağalığa iddia edirdilər, Onun torpağında Allahın işığını söndürmək və şəhərlərində Onun əzəmətli binasını dağıtmaq istəyirdilər? İndi hardadır onlar? İnsafa gəl və Allaha dön ki, bəlkə sənin boş və mənasız həyatının xətalarından keçə. Əfsus, Biz bilirik ki, sən heç vaxt buna yetişməyəcəksən, zira elə qəddarlıq törətmisən ki, cəhənnəmin atəşini alovlandırıb və Ruhu ağladıb, Ərşin sütunlarını silkələyib və vəfadarların ürəklərini titrədib.

Ey yer üzü insanları! Batini qulaqlarınızı bu Məzlumun çağırışına yönəldin və Bizim nəql etdiyimiz hekayə üzərində düşünün. Bəlkə nəfs və ehtiras atəşində yanmayasınız və rəzil dünyanın mənasız və dəyərsiz şeylərinin sizi Əbədi Haqdan uzaq salmasına icazə verməyəsiniz. İzzət və zillət, zənginlik və yoxsulluq, rahatlıq və əziyyət – hamısı keçər və yer üzünün bütün insanları tezliklə məzarlarına gömülərlər. Ona görə də hər bəsirəti olan hər bir insana yaraşan odur ki, nəzərlərini əbədiyyət məqsədinə diksin ki, bəlkə Qədim Sultanın fəzli ilə o ölümsüzlük Səltənətinə yetişər və Onun Zühur Ağacının kölgəsinə sığınar.

Bu dünya aldanış və hiylə dünyası olsa da, davamlı olaraq bütün insanları qaçılmaz olaraq yox olacaqları barədə xəbərdar edir. Atanın ölümü oğula bildirir ki, o da ölüb gedəcək. Dünyanın sərvət toplayan və Haqdan uzaqlaşan sakinləri bilə bilərlərmi ki, sonda onların xəzinəsinə kim əl qoyacaq; amma Bəhaya and olsun, bunu Allahdan başqa heç kəs bilməz – izzəti ucalsın Onun.

Şair Sənai – Allahın rəhməti üzərinə olsun – deyib: “Ehtiyatlı olun, ey layiqsiz davranışından üzü qaralmış kəslər! Ehtiyatlı olun, ey yaşdan saqqalı ağarmış kəslər”. Əfsus ki, insanların əksəriyyəti yatmışdır. Onlar sərxoş bir insana bənzəyirlər ki, itdən xoşu gəlir, onu qucağına alıb onunla oynayır, lakin anlayış səhəri doğub günəş işığı üfüqü dolduranda, başa düşür ki, onun meyil saldığı varlıq it imiş. Sonra xəcalət və peşmanlıqla dolub öz evinə qayıdır.

Düşünmə ki, bu Gənci alçaltdın yaxud Ona qalib gəldin. Yaradılmışların ən zəlili səni idarə edir, amma sən fərqində deyilsən. Ən alçaq və ən zəlil şey sənə hakimlik edir, bu isə əzəldən bəri rədd edilmiş nəfs və ehtirasdan başqa bir şey deyil. Allahın sonsuz hikməti olmasaydı, özünün və yer üzündə sakin olanların hamısının acizliyini aydın görərdin. Bizim zillətimiz, həqiqətən, bu Əmrin izzətidir, dərk edərsinizsə.

Bu Gənc heç vaxt nəzakətə əks olan bircə söz belə söyləmək istəməmişdir, zira nəzakət Bizim libasımızdır ki, onunla Biz sevimli bəndələrimizin heykəllərini bəzədik. Əks təqdirdə, gizli olduğuna inandığın bəzi əməlləri bu Lövhdə ifşa edərdik.

Ey qüdrət və hakimiyyət təmsilçisi! Bu gənc uşaqların və bu fəqirlərin zabit və əsgərlərin nəzarətinə ehtiyacları yoxdu. Biz Geliboluya gələndə, Ömər adlı mayor Bizim hüzurumuza gəldi. Onun söylədiklərini Allah gözəl bilir. Onun məsumluğu və sənin günahkar olduğunun qeyd edildiyi bir qədər söhbətdən sonra Biz buyurduq: “Əvvəldən, bu qulların hansı günah işlədiklərini müəyyən etmək üçün dövrün alimlərinin bu Gənclə görüşəcəyi bir yığıncaq çağrılmalı idi. Amma indi iş işdən keçib, və sənin özünün də dediyinə görə, Bizi ən xaraba şəhərdə zindana salmaq vəzifəsi almısan. Bir məsələ var, əgər mümkündürsə, xahiş edirəm, Sultana çatdırasan ki, bu Gəncin onu on dəqiqəliyə görməsinə imkan yaratsın ki, o nəyi kifayətedici bir dəlil hesab edirsə və Haqq sözünün doğruluğuna nəyi sübut sayırsa, onu tələb etsin. Əgər Allah tələb olunanı təmin etməyə Onu qadir edərsə, qoy o bu məzlumları azad edib buraxsın”.

O bu xahişi çatdıracağına və Bizə cavab gətirəcəyinə söz verdi. Lakin Biz ondan heç bir xəbər almadıq. Hərçənd Haqqa yaraşmaz ki, kiminsə hüzuruna getsin, çünki hər şey Ona itaət etmək üçün yaradılmışdır, fəqət, dostlarından və ölkələrindən ayrı düşmüş bu balaca uşaqların və çoxlu qadınların vəziyyətinə baxanda, Biz belə bir güzəştə getdik. Buna baxmayaraq, bir nəticə hasil olmadı. Ömər özü indi sağdır və onunla görüşmək olar. Ondan soruş ki, sözlərimin doğruluğunu görəsən.

Yoldaşlarımızın çoxu indi bu zindanda xəstə yatırlar, Qüdrətli və Hər Şeyi Bilən Allahdan başqa heç kəs Bizim başımıza gələnlərdən agah deyil. Biz buraya gələndən sonra bu bəndələrdən ikisi o biri aləmə tələsdilər. Bütün günü keşikçilər təkid etdilər ki, onlara kəfən və dəfn üçün pul verilməyincə, o mübarək cəsədlər götürülməyəcək, halbuki heç kəs onlardan bir kömək istəməmişdi. O zaman Bizdə vəsait yox idi və nə qədər xahiş etdik ki, işi Bizə buraxsınlar və cənazələri aparmalarına orada olanlara icazə versinlər, amma imtina etdilər. Nəhayət, satmaq üçün bazara bir xalı götürdülər, əldə olunan pulu keşikçilərə verdilər. Sonra məlum oldu ki, onlar sadəcə dayaz bir məzar qazıb o mübarək cisimlərin ikisini də oraya qoymuşlar, hərçənd kəfən və dəfn üçün lazım olandan ikiqat çox pul almışdılar.

Bizim məruz qaldığımız sınaqları söyləməkdə dil gücsüz, təsvir etməkdə qələm acizdir. Amma bu bəlalar Mənə baldan da şirindir. Kaş hər an dünyanın bütün bəlaları Allahın yolunda və Onun məhəbbəti naminə irfan dənizində qərq olmuş bu fani Ruhun üzərinə tökülərdi!

Biz səbir və dözüm üçün Allaha yalvarırıq, çünki sən zəif və anlayışsız bir məxluqsan. Sən ayılsan və əbədiyyət məkanlarından əsən rayihələri duysan, malik olduğun və səni sevindirən hər şeyi atar və bu Ən Böyük Məhbəsin sökük otaqlarından birində məskən salmağı seçərdin. Allaha yalvar, sənə elə yetkin bir anlayış əta etsin ki, tərifəlayiq hərəkətlərlə töhmət gətirən əməlləri ayırmağa qabil olasan. Hidayət yolu ilə gedənlərə salam olsun!

• • •

Lövhi-Fuad

ODUR ƏN MÜQƏDDƏS VƏ ƏN CALALLI!

Kâf. Zâ.58 Biz əzəmət dənizinin arxasından, qırmızı torpaqdakı bəla üfüqündən sənə səslənirik. Həqiqətən, Ondan, Qüdrətli və Ən Səxavətlidən başqa Allah yoxdur. Mənim Əmrimdə sabitqədəm ol və arzularının məqsədinə çatandan sonra Rəblər Rəbbi Allahı dananların yolu ilə getmə. Çox keçməz, Onun qəhrinə uğrayarlar, həqiqətən, O, Müqtədir və Qəhhardır.

1.

Bil ki, hökmran qüdrətilə Allah Bizim əleyhimizə hökm çıxaranlar arasında ən başda olanı yaxaladı. İşgəncənin yaxınlaşdığını görəndə həkimlərdən kömək almaq üçün o, Parisə qaçdı.

“Mənə kömək edən bir kimsə tapılarmı?!” – O soruşdu.

Ağzının üstündən vuruldu və deyildi: “Qurtuluşun yoxdur”.[59](#endnote-slh_en-4-59)

Qəzəb mələyinə tərəf dönəndə, az qala qorxudan öləcəkdi: “Mənim içi sərvətlə dolu evim var,” – deyə yalvardı. “Bosforda altından çaylar axan sarayım var”.

Mələk cavab verdi: “Görünən və görünməyən hər şeyi təklif etsən də, bu gün səndən heç bir fidyə qəbul olunmaz. Allahın dəlil-sübutsuz olaraq zindana atdığın övladlarının ah-naləsini eşitmirsənmi? Sənin əməlin Cənnətin sakinlərini və Uca Ərşin ətrafında gecə-gündüz təvaf edənləri ağlatdı. Rəbbinin qəzəbi sənin üzərinə endi və cəza verməkdə O şiddətlidir”.60

O cavab verdi: “Mənim əmrim altında insanlar vardı, budur mənim səlahiyyətimi təsdiq edən sənəd”.

“Sakit ol, ey Məhşər Gününü danan!”61

O yalvardı: “Möhlət yoxdurmu ki, ailəmi gətizdirim?”

“Heç cür, ey Allahın ayələrinə inanmayan!”

Bu zaman dibi görünməyən cəhənnəmin gözətçiləri onu çağırdılar: “Cəhənnəm qapıları taybatay açılıb, səni gözləyir, ey İxtiyar Sahibi Rəbbindən üz döndərən kəs! Onun atəşinə qayıt. Zəmanənin Nəmrudu olduğunu unutmusanmı, ey rədd edilmiş kəs, sənin zülmün dirəklər sahibi Fironun qəddarlığını geridə qoydu.62 Allaha and olsun! Sənin insafsızlığın müqəddəslik pərdəsini yırtdı və səmanın sütunlarını titrətdi. İndi sən harada sığınacaq taparsan? İstədiyini edən Rəbbinin qorxunc cəzasından səni kim qoruyar? Bu Gün sənin üçün heç bir pənah yoxdur, ey allahsız şübhəçi!” Bu zaman o can verməyə başladı və gözləri qaraldı. Biz qəzəbimizlə onu belə tutduq. Rəbbinin cəzası şiddətli olur.

Sonra Ərşin sağ tərəfindən bir mələk səsləndi: “Əzab mələyinə bax. Ürəyin63 qaynadığı cəhənnəmdən başqa qaçacaq bir sığınacaq varmı?” Onda cəza mələyi onun canını aldı, bir səs dilləndi: “Kitabda vəd edilən, amma mövcudluğunu gecə-gündüz inkar etdiyin dibsiz çuxura düş!”

Tezliklə Biz onun kimi olanı[[16]](#footnote-16) da qovacaq və ölkəni idarə edən Başçılarını[[17]](#footnote-17) da tutacağıq, Mən, həqiqətən, Qüdrətli və Dəfedilməzəm. Allahın Əmrində möhkəm ol və Rəbbini səhər-axşam tərif et. Bizim bəxşişlərimizdən kor olub adların Maliki Allahdan üz döndərən kəsin iftiralarının sənin qəlbinin işığını söndürməsinə izin vermə. Şeytan öz ardıcıllarını təhrik etdiyi kimi, o da öz ardıcıllarını ilhamlandırır. Tezliklə sən onun həm bu, həm də o biri dünyada aşkar ziyana uğradığını görəcəksən. O, doğrudan da, əzablı işgəncə gözləyənlərin arasındadır. O kiməsə o ölkədə bir məktub göndərdi, bu insafsızlıq törədənlərin bir yazısıdır, və orada Allahı ələ saldı və bütün yaradılmış şeyləri dərd-qəmə salan şeylər yazdı. De: Qüvvətli və İxtiyar Sahibi Allahın qəzəbi üstünə gələndə səni qorumağa bir kimsə tapa bilərsənmi?

İnsanların ürəklərində gizli olan şeylər barədə Biz sizi beləcə agah etdik. Həqiqətən, sənin Rəbbin Qüdrətli və Hər Şeyi Biləndir. Bu Əmrin qələbəsi naminə ayağa qalx və Mənim sevimlilərimi bir yerə topla. İnsanların ayaqlarının sürüşdüyü bu Gündə həqiqəti görməkdə onlara kömək eylə. De: Hər bir həqiqi inanana yaraşan budur ki, Rəbbinə kömək etsin. O, həqiqətən, sizin köməyinizdir, amma insanlarım bu Gün üz tutacaqları bir kimsə yoxdur.

Sonra Biz Kitab və Yazılarımızda ilahi cəza vəd etdiyimiz Mehdini64 tutduq. Bizim qorxuducu əzəmətimiz onu saranda yalvardı: “Etdiklərimdən geri dönə bilərəmmi?”

Bir səs gəldi: “Vay sənin halına, ey Qiyamət Gününə inanmayan! Bu cəhənnəm atəşidir, onun alovları isə səni yandırmaq üçün yaradılmışdır. Sən boş və mənasız həyatında bütün mömin əməlləri unutdun, indi səni Allahdan qorumaq üçün bir kəsin yoxdur. Sən, doğrudan da, o adamsan ki, bütün ürəkləri yaxdın və Müqəddəs Ruhu ağlatdın”.

O yalvardı: “Mənim üçün bir sığınacaq yoxdurmu?”

“Xeyr, and olsun Rəbbimə, hər cür mümkün vasitəyə əl atsan da!”

Belə olduqda o elə bir hönkürtü ilə ağladı ki, məzarlardakı insanlar titrədilər və qalibiyyətli güc Əli onu yaxaladı. Sonra bir səs gəldi: “Cəhənnəm atəşindəki əzab yerinə dön; sənin yerin dözülməz və yaman yerdir”.

Ondan əvvəlkilərə əl qoyduğumuz kimi, biz ona də beləcə əl qoyduq. Onların evlərinə baxın ki, Biz onları hörümçəklərə buraxmışıq, və ibrət alın, ey anlayış sahibləri! Bu o kəsdir ki, Allaha asi oldu və məhz onun üçün Kitabda qəhr ayələri nazil oldu. Mübarəkdir bunu oxuyanlar və üzərində düşünənlər, zira onu gözəl son gözləyir.

Beləcə Biz şər əməl sahiblərinin hekayələrini sənə nəql etdik ki, sənin gözlərin sevinsin. Sənə gəldikdə isə, səni ancaq yaxşı bir son gözləyir.

• • •

Sureyi-Muluk

O QÜDRƏTLİDİR!

Bu adlar səltənətində adı Hüseyn olan Bəndədən yer üzünün bütün krallarına ünvanlanmış bir Lövhdür. Bəlkə onlar buna açıq düşüncəliliklə yanaşalar, onda ilahi təqdirin sirlərini açalar, mənasını anlayanlardan olalar və ola bilər, malik olduqları hər şeyi atalar, müqəddəslik məkanına qayıdalar və Məğlubedilməz və Bənzərsiz Allaha yaxınlaşalar.

Ey yer üzünün kralları! Allahın müqəddəs Ovalıqda Qırmızı Təpədə bitən bu uca, bu meyvə dolu Ağacdan ucaltdığı və “Qüdrətli, Qüvvət və Hikmət Sahibi Allahdan başqa Allah yoxdur” söyləyən Səsinə qulaq verin. Bu ona yaxınlaşanlar üçün Allahın pak etdiyi bir Yerdir (nöqtədir), bir Yer ki, Onun Səsi səmavi Müqəddəslik Ağacından eşidilə bilər. Allahdan qorxun, ey krallar toplusu, və özünüzü bu ulu fəzldən məhrum olmağa qoymayın. Malik olduğunuz şeyləri tullayın və Uca və Ulu Allahın Dəstəyindən bərk yapışın. Ürəklərinizi Allahın üzünə çevirin və arzularınızın sizə əmr etdiklərini tərk edin və məhv olanlardan olmayın.

Əlinin[[18]](#footnote-18) hekayəsini onlara nəql eylə, ey Bəndə, o zaman ki, Onun şanlı və mötəbər Kitabını gətirərək, Öz əllərində Allahdan dəlil və sübutlar, Ondan müqəddəs və mübarək əlamətlər tutaraq həqiqətlə gəlmişdi. Lakin siz, ey krallar, Allahın günlərində Onun Zikrini eşitmədiniz və Nurlu Səmanın üfüqündə doğan və şəfəq saçan işıqların hidayətindən məhrum qaldınız. Onun Əmrini araşdırmadınız. Etsəydiniz, bu sizin üçün üzərinə günəşin saçdığı hər şeydən daha yaxşı olardı, kaş bunu anlayardınız. İran üləmaları, o qəddar zalımlar Onun əleyhinə hökm çıxarıb insafsızcasına Onu qətl edənə qədər siz qəflətdə qaldınız. Onun ruhu Allaha yüksəldi, Cənnətin sakinlərinin gözləri və Ona yaxın mələklər bu qəddarlıqdan acı-acı ağladılar. Diqqət edin ki, bundan sonra da biganə olmayasınız, necə ki əvvəllər idiniz. Allah, sizi Yaradana dönün, və qafillərdən olmayın.

De: Vilayət Günəşi doğdu, elm və hikmət Nöqtəsi aydınlaşdı, Qüdrətli və Hikmətli Allahın Şəhadəti zahir oldu. De: Əbədiyyət Ayı göyün ortasında doğub, işığı isə yüksək aləmlərin sakinlərini nurlandırıb. Mənim üzüm pərdələr arxasından çıxıb və işığını göydə və yerdə olanların üzərinə saçıb; amma siz Ona tərəf dönməmisiniz, halbuki Onun üçün yaradılmısınız, ey krallar dəstəsi! Ona görə də sizə söylədiklərimə itaət edin və ürəyinizlə onu eşidin, üz döndərənlərdən olmayın. Zira sizin şöhrəti-izzətiniz sizin hökmranlığınızda deyil, bəlkə Allaha yaxınlığınızda, Onun müqəddəs və hifz olunan Lövhəsində göndərilən hökmünə itaətinizdədir. Sizlərdən kimsə bütün dünyanı, onun içində və altında olanı, dənizlərini, torpaqlarını, dağlarını, düzlərini idarə etmiş olsa da, lakin Allahın yanında xatırlanmazsa, bütün bunların ona heç bir faydası olmaz, kaş bilərdiniz.

Bilin ki, bir bəndənin izzəti onun Allaha yaxınlığındadır və o, Allaha yaxınlaşmayınca, ona heç nə fayda verməz, o hətta bütün xilqətə hakim olsa da. De: Allahın nəsimi Cənnətin guşələrindən sizin üzərinizə əsdi, amma siz buna etinasız oldunuz və azğınlığınızda davam etdiniz. Allahdan sizə hidayət gəldi, amma siz izləmədiniz və həqiqəti inkar etməyi üstün tutdunuz. Allahın Çırağı Onun Əmrinin taxçasında yanır, amma siz onun parlaq calalının şəfəqlərini görmək və onun işığına yaxınlaşmaq istəmədiniz. Və hələ də qəflət yatağında yatmaqdasınız.

Elə isə, qalxın və addımlarınızı bərkidin, əldən çıxanların əvəzini çıxın, sonra isə Onun əzəmətli dəryasının sahilində müqəddəs Dərgahına üz tutun ki, Allahın Öz nurlu ürəyində gizlədib saxladığı bilik və hikmət mirvariləri (gövhərləri) sizə açılsın. Bu sizə ən çox faydalı nəsihətdir; onu özünüzə azuqə edin ki, düz yola hidayət olunanlardan olasınız. Diqqət edin ki, Allahın nəsimini ürəklərinizin üzərindən əsməsinə mane olmayasınız, o nəsim ki, Ona üz tutanların ürəkləri onunla canlandı. Bizim bu Lövhdə sizə açdığımız aydın nəsihətləri dinləyin ki, Allah da sizi dinləsin və Öz Mərhəmət qapılarını sizin üzünüzə açsın. O, həqiqətən, Şəfqətli və Mərhəmətlidir.

Allah qorxusunu kənara qoymayın, ey dünyanın kralları və Qüdrətlinin təyin etdiyi həddi aşmayın. Onun Kitabında sizin üzərinizə qoyulan hökmlərə əməl edin və həddi aşmamaq üçün çox diqqətli olun. Ayıq olun ki, heç kəsə, xardal dənəsi qədər olsa da, ədalətsizlik etməyəsiniz. Ədalət yolu ilə gedin, zira bu, həqiqətən, doğru yoldur.

Aranızdakı mübahisələri həll edin və silahlarınızı azaldın ki, məsrəf yükü yüngülləşə, fikriniz və ürəyiniz sakitlik tapa. Sizi parçalayan ixtilafları yoluna qoyun, şəhər və ərazilərinizin qorunmasından başqa sizin heç bir silaha ehtiyacınız olmasın. Allahdan qorxun və ehtiyatlı olun ki, mötədillik hədlərini aşmayasınız və israfçılardan (ifratçılardan) sayılmayasınız.

Biz öyrənmişik ki, hər il məsrəflərinizi artırırsınız, və onun yükünü təbəələrinizin üzərinə qoyursunuz. Bu, həqiqətən, onların çəkəcəyindən çoxdur və ağır zülmdür. İnsanlar arasında ədalətlə qərar verin, ey krallar, və onların arasında ədalət rəmzləri olun. Əgər insafla mühakimə etsəniz, sizə yaraşan və məqamınıza layiq olan budur.

Sizə üz tutan və kölgənizə (himayənizə) daxil olan heç kəslə ədalətsiz rəftar etməyin. Hakimiyyətinizə, ordularınıza, xəzinələrinizə güvənməyin. Bütün etibarınızı (təvəkkülünüzü) və inamınızı sizi yaradan Allaha bağlayın və bütün işlərinizdə Ondan kömək istəyin. Yardım yalnız Ondan gəlir. O istədiyi kəsə göyün və yerin qoşunları ilə yardım edir.

Bil ki, yoxsullar sizin aranızda Allahın əmanətləridir. Ehtiyatlı olun ki, Onun əmanətinə xəyanət etməyəsiniz, onlara zülm etməyəsiniz, xainlərin yolu ilə getməyəsiniz. Ədalət Tərəzisi qurulanda siz mütləq Onun əmanətinə görə cavab verəcəksiniz, o gün ki onda hər kəsə haqqı veriləcək, istər zəngin, istərsə də yoxsul, bütün insanların əməlləri çəkiləcəkdir.

Əgər siz Bizim bu Lövhdə bənzərsiz və birmənalı dillə nazil etdiyimiz nəsihətlərə qulaq verməsəniz, İlahi cəza hər tərəfdən sizə hücum edəcək, və Onun ədalətli hökmü sizin əleyhinizə səslənəcək. O gün Ona qarşı qoymağa bir gücünüz olmayacaq və acizliyinizi görəcəksiniz. Özünüzə və idarəçiliyiniz altında olanlara yazığınız gəlsin, onların arasında ən müqəddəs və uca Lövhdə Allahın buyurduğu qaydalara uyğun hökm verin, bir Lövh ki, orada hər şey üçün müəyyən ölçü təsbit olunmuş, orada O ayrıca hər şeyin izahını vermişdir və özlüyündə Ona inananlara bir xəbərdarlıqdır.

Bizim Əmrimizi tədqiq edin, başımıza gələnləri araşdırın, Bizimlə düşmənlərimiz arasında ədalətlə hökm verin və qonşuları ilə ədalətlə rəftar edənlərdən olun. Əgər siz zalımın əlini saxlamasınız, əzilənlərin haqqını qorumasanız, onda insanlar arasında hansı haqla öyünə bilərsiniz? Haqlı olaraq nə ilə iftixar duya bilərsiniz? Yeməyiniz və içməyinizləmi fəxr edirsiniz, xəzinələrinizdə yığdığınız sərvətləmi, özünüzü bəzədiyiniz zinətlərin çoxluğu və qiyməti iləmi fəxr edirsiniz? Əgər əsl şan-şöhrət və izzət bu cür fani şeylərdə olsaydı, onda üzərində gəzdiyiniz torpaq özünü sizdən üstün tutmalı və fəxr etməli idi, çünki Qüdrətlinin əmri ilə o sizə qida verir və bütün bu şeylərlə sizi təmin edir. Allahın buyurduqlarına görə, sizin malik olduğunuz hər şey onun bətnindədir. Allahın mərhəməti ilə siz öz sərvətinizi alırsınız. Elə isə öz halınıza, nə ilə fəxr etdiyinizə baxın! Kaş dərk edənlərdən olardınız!

Xeyr, bütün xilqətin səltənətini ovcunda saxlayan Kəsə and olsun! Sizin əsl və daimi izzətiniz Allahın göstərişlərinə möhkəm bağlılıqda, Onun qanunlarına bütün ürəyinizlə riayət etməkdə, onların tətbiq olunmaz qalmasını görməməkdə qətiyyətinizdə və doğru istiqamətdə səbatla irəli getməyinizdədir.

Ey xristian aləminin kralları! Allahın Ruhu Məsihin dediyini eşitməmisinizmi ki, “Mən gedirəm, yenə də gələcəyəm”?65 Səmada buludlar üzərində O yenidən gələndə siz nə üçün Ona yaxınlaşa bilmədiniz ki, Onun üzünü görəsiniz və Onun hüzuruna yetişənlərdən olasınız? Başqa bir parçada O buyurur: “O, yəni Həqiqət Ruhu gələndə sizi bütün həqiqətlərə hidayət edəcək”.66 Amma yenə də baxın ki, O həqiqətlə gələndə Ondan üz çevirdiniz, əyləncə və xülyalarla məşğul olmaqda davam etdiniz. Siz Onu qarşılamadınız, nə də Onun hüzuruna getdiniz ki, Onun Öz dilindən Allahın ayələrini eşidəsiniz, Qüdrətli, Calal və Hikmət Sahibinin çoxlu hikmətlərindən faydalanasınız. Məhz bu səbəbdən siz Allahın nəsiminin sizin üzərinizə əsməsinin qarşısını aldınız, ruhunuzu onun rayihəsinin şirinliyindən məhrum etdiniz. Siz nəfsi-həva vadisində həzlə dolaşmaqda davam edirsiniz. Allaha and olsun! Siz və bütün malik olduqlarınız keçib gedəcək. Siz, mütləq, Allaha qayıdacaqsınız, etdiklərinizə görə bütün xilqəti bir yerə yığacaq Kəsin hüzurunda əməlləriniz üçün hesabat verəcəksiniz.

Və yenə, “qandan, bədənin iradəsindən və insan iradəsindən deyil, Allahdan doğulanlar”,67 yəni Allahın gücü ilə zahir olanlar haqqında eşitməmisinizmi? Məhz bununla sübut olunur ki, xilqət dünyasında, həqiqətən, Qüdrətli, Hər Şeyi Bilən və Hikmət Sahibi Allahdan olan bir kəs zahir ola bilər. Bəs Bizim Əmrimiz haqqında sizə xəbər çatanda nədən Bizdən bir şey soruşmadınız ki, doğrunu yalandan ayırasınız, şər və azğın nəslin əlindən məruz qaldığımız bəlalar barədə öyrənəsiniz?

Ey Paris kralının səfiri!68 Yəhyanın İncilində Söz və onun Məzhərləri ilə bağlı yazılanları unutdunmu? Yoxsa Sözün Məzhərləri barədə Ruhun[[19]](#footnote-19) nəsihətlərinə məhəl qoymadın və qafillərdənmi sayıldın? Əgər yox, bəs nə üçün bəsirət və anlayış sahiblərinin ürəklərini əridən, əbədiyyət səltənətinin sakinlərinin göz yaşlarını tökən, Allaha yaxın olanların ruhlarını matəmə bürüyən şeyləri Bizim başımıza gətirmək üçün İran səfiri69 ilə əlbir oldun? Bütün bunları isə Əmrimizi araşdırmaq yaxud onun həqiqətinə vaqif olmaq istəmədən törətdin. Məgər bu sənin aydın vəzifən deyilmi ki, Bizim Əmrimizi araşdırasan, Bizim başımıza gələn şeylərdən agah olasan, insafla hökm çıxarasan və ədalətə yapışasan?

Sənin günlərin keçib gedər, sənin səfirliyinin də sonu gələr, mal-mülkün isə yox olub gedər. Sonra qüdrətli Sultanın qarşısında etdiklərinə görə cavab verməyə çağrılarsan. Səndən öncə bu dünyaya nə qədər səfirlər gəlib getdilər, nə qədər insan vardı ki, səndən daha qüdrətli, məqamı daha üstün, sərvəti daha çox idi, amma yenə də torpağa döndülər, yer üzündə nə bir ad, nə də bir iz qoydular, indi isə ağır peşmançılıq içərisində qərq olublar. Onların arasında Allahın qarşısında borclarını yerinə yetirə bilməyənlər, öz arzularının arxasınca gedənlər, ehtiras və küfr yolu ilə gedənlər vardı. Onların arasında həm də Allahın ayələrində buyrulanlara əməl edənlər, onlara kölgə salan ilahi hidayət altında insafla qərar verənlər, Rəblərinin mərhəmət sığınacağına daxil olanlar da vardı.

Mən sənə və sənin kimi olanlara nəsihət edirəm, heç kəslə Bizimlə etdiyiniz kimi rəftar etməyin. Məbada, Şeytanın ardınca düşəsiniz və zalımların yolu ilə gedəsiniz. Bu dünyadan ancaq ehtiyacınız olan qədər götürün, ondan artığından çəkinin. Bütün qərarlarınızda insaflı olun və ədalətin hədlərini aşmayın, onun yolundan çıxanlardan olmayın.

İyirmi il tamam oldu, ey krallar! Bu illər ərzində biz hər gün yeni bir bəlanın əzabını daddıq. Bizdən əvvəl gələnlərdən heç biri Bizim məruz qaldıqlarımıza məruz qalmamışdır. Kaş bunu anlayardınız! Bizim əleyhimizə qalxanlar bizi öldürdülər, qanımızı tökdülər, əmlakımızı talan etdilər, adımızı ləkələdilər. Bizim müsibətlərimizin çoxundan xəbərdar idiniz, amma yenə də zalımın əlini saxlamadınız. Məgər zalımın zülmünə mane olmaq, təbəələrinizlə ədalətlə davranmaq sizin aydın vəzifəniz deyildirmi ki, sizin yüksək ədalət hissiniz bütün bəşərə tamlığı ilə görünsün?

Allah insanların idarə cilovunu sizlərə həvalə etmişdir ki, onları ədalətlə idarə edəsiniz, əzilənlərin haqlarını qoruyasınız və günahkarları cəzalandırasınız. Əgər Allahın Kitabında sizlərə əmr etdiklərinə məhəl qoymasanız, sizin adınız Onun nəzərində ədalətsiz olanların arasında sayılar. Xətanız, doğrudan da, çox ağır olar. Xülyalarınızda uydurduqlarınızdanmı yapışırsınız və Ən Uca, Əlçatmaz, Qalibiyyətli və Qüdrətli Allahın hökmlərindən üzmü çevirirsiniz? Özünüzün malik olduqlarınızı atın və riayət etməyi Allahın buyurduqlarından yapışın. Onun fəzlini axtarın, zira onu axtaran Onun düz yolu ilə gedər.

Bizim vəziyyətimizə nəzər salın və mübtəla olduğumuz bəla və bədbəxtlikləri göz önünə gətirin. Bir an da olsun, Bizə etinasız qalmayın, Bizimlə düşmənlərimiz arasında ədalətlə hökm verin. Bunun, şübhəsiz, sizə aşkar faydası var. Biz Öz hekayətimizi sizə beləcə nəql edir, başımıza gələnləri söyləyirik ki, bu bəlaları bizdən uzaqlaşdırasınız, dərdimizi yüngülləşdirəsiniz. Qoy kim istəyirsə, Bizi bu bəladan qurtarsın; kim istəmirsə, onda Mənim Rəbbim yardımçıların ən yaxşısıdır.

Ey Bəndə, Sənə göndərdiklərimizi insanlara bildir və xəbərdarlıq et, heç kəsdən qorxub sarsılma, tərəddüd edənlərdən olma. O gün yaxınlaşır ki, Allah Öz Əmrini yüksəltmiş olacaq, göylərdə və yerdə olanların gözləri qarşısında dəlilini ucaldacaq. Hər bir şəriatdə Rəbbinə tam təvəkkül et və gözlərini Ona dik, Onun həqiqətini dananlardan üz döndər. Qoy Rəbbin Allah Sənin yetərli köməkçin və yardımçın olsun. Dünyada Sənə üz tutacaq bir hökmdar tapılmasa belə, Biz Sənin qələbəni təmin etməyi Özümüzə vəd vermişik (and içmişik).

Sonra xatırla o zamanı ki, Sən şəhərə (İstanbula) varid oldun. Sultanın vəzirləri elə zənn etdilər ki, Sən onların qayda-qanunlarını bilmirsən və Səni cahil hesab etdilər. De: Bəli, Rəbbimə and olsun ki, Mən Allahın səxavət göstərərək, Mənə öyrətdiyi şeylərdən başqa bir söz də bilmirəm. Biz, əlbəttə, bunu təsdiq və etiraf edirik.

De: Əgər sizin yapışdığınız qanun və qaydaları özünüz uydurmusunuzsa, Biz, heç vəchlə onlara riayət etməyəcəyik. Hikmət Sahibi və Hər Şeyi Bilən Mənə belə buyurmuşdur. Keçmişdə Mənim tərzim belə olub, Allahın qüvvəti və Onun qüdrəti ilə gələcəkdə də belə olacaq. Bu, həqiqətən, həqiqi və doğru yoldur. Əgər sizin qayda-qanunlarınız Allah tərəfindən müəyyən edilibsə və siz doğru danışanlardansınızsa, onda dəlilinizi gətirin. Söylə: Biz hər bir insanın, ən cüzi əməllərini belə yazdığımız bir Kitabda onların Sənin adına yazdıqlarını və Sənə etdiklərini yazmışıq.

De: Ey dövlətin vəzirləri, siz gərək Allahın qanunlarına tabe olub öz qayda-qanunlarınızdan əl çəkəsiniz və doğru yolla gedənlərdən olasınız. Əgər siz ariflərdənsinizsə, bilin ki, bu sizlərə malik olduqlarınızdan daha xeyirlidir. Əgər siz Allahın hökmünə tabe olmasanız, əməllərinizin bircə zərrəsi, birinin adı belə Allahın nəzərində qəbul olunmaz. Tezliklə siz fani həyatınızda etdiklərinizin nəticəsini görəcək və tutduğunuz əməllərə görə cavab verəcəksiniz. Həqiqətən, bu, doğru və yəqin bir şeydir.

Keçmiş əsrlərdə Sizin etdiklərinizi edən, rütbə və məqamları sizdən üstün nə qədər insan olub ki, sonda torpağa döndülər, qaçılmaz aqibətlərinə təslim oldular! Allahın Əmri barədə ürəyinizdə düşünə bilsəydiniz! Siz də onların ardınca gedərsiniz və elə bir məkana düşərsiniz ki, sizə dost olan ya yardım edən bir kəs tapılmaz. Siz, həqiqətən, etdiklərinizə görə sorğu-suala tutularsınız, Allahın Əmri barədə vəzifənizi yerinə yetirmədiyinizin və Allahın aşkar səmimiyyətlə sizin yanınıza gələn övliyalarına təkəbbür göstərməyinizin hesabını verəcəksiniz.

Bu sizlərsiniz ki, onların barəsində bir yerdə məşvərət etmisiniz, öz nəfsinizin təhrikini üstün tutmusunuz və Əzəmətli və Qüdrətli Allahın hökmünü unutmusunuz.

De: Doğrudanmı siz öz üsul və niyyətlərinizi tutub Allahın hökmlərini bir kənara atırsınız?! Həqiqətən, bununla siz özünüzə və digər bəndələrə zülm edirsiniz. Kaş bunu anlayaydınız. De: Əgər sizin qanunlarınız ədalətə əsaslanırsa, nə üçün siz öz istəyinizə uyğun gələndən yapışır, nəfsinizə zidd olanı isə qəbul etmirsiniz? Belə olan halda siz hansı haqla hakimlik edə bilərsiniz?! Məgər sizin qayda-qanununuz sizin əmrinizlə hüzurunuza təşrif buyuran Kəsi təqib etməyinizə, Onu inkar etməyinizə, hər gün Ona ağır bir yara vurmağınıza haqq qazandırmaq üçündürmü? Bircə anlığa da olsa, O sizə nə vaxtsa itaətsizlikmi göstərib? Bütün İraq sakinləri, eləcə də hər bir bilən kəs Mənim sözlərimin doğruluğunu təsdiq edər.

Mühakimənizdə ədalətli olun, Ey dövlətin (Taxt-tacın) vəzirləri! Biz nə etmişik ki, sürgünlüyü haqq edək? Bəs hansı xətamıza görə Biz ölkədən çıxarılmışıq? Sizi axtaran Bizik, amma baxın, siz Bizi qəbul etməkdən imtina etdiniz! Allaha and olsun! Sizin etdiyiniz bu zülm elə ağır bir zülmdür ki, dünyada heç bir zülm onunla müqayisəyə gəlməz. Qüdrət Sahibinin Özü buna şəhadət verir.

Mən nə vaxtsa sizin qanunlarımı pozmuşam, yoxsa İraqda hansısa nazirinizə itaətsizlikmi göstərmişəm? Onlardan soruşun ki, Bizi fərqləndirə biləsiniz və xəbərdar olanlardan olasınız. İndiyə kimi onlara Bizdən kimsə şikayət edibmi? Allahın öz Kitabında nazil etdiklərinə Bizim tərəfimizdən əks bir şey söyləndiyini onların arasında kimsə eşitmişdirmi? Elə isə dəlilinizi gətirin ki, sizin hərəkətlərinizi təsdiq edək və iddialarınızı qəbul edək!

Əgər siz Bizimlə özünüzün qayda və meyarlarınıza uyğun rəftar etmək istəsəydiniz, onda sizin hökmlərinizə riayət etdiyimizə və əmrlərinizə əməl etdiyimizə görə Bizə hörmət və ehtiram göstərməli idiniz. Eynilə də sizə yaraşan bu olardı ki, sizin istəklərinizə yerinə yetirərkən İraqda düşdüyümüz borcları da ödəyərdiniz. Sonra Bizə qulaq asmalı, müsibətlərimizi eşitməli, özünüzü mühakimə edirmişsiniz kimi ədalətlə hökm verməli idiniz. Özünüz üçün istəmədiyinizi Bizim üçün də istəməməli idiniz, bəlkə də comərdliklə davranmalı idiniz. Allaha and olsun! Siz Bizimlə nə özünüzün, nə də hansısa bir insanın qayda və meyarlarına deyil, şeytani və azğın ehtiraslarınızın təhriklərinə uyğun rəftar etdiniz, ey müxaliflər və təkəbbürlülər zümrəsi!

Ey Müqəddəslik Quşu! Mənimlə ünsiyyət səmasında qanad aç və izzət dağının arxasında dalğalanan ölümsüzlük dənizlərində Sənə açdıqlarımızı insanlara bildir. Qoy heç kəsin qorxusu Səni sarsıtmasın, Qüdrətli və Kəramətli Rəbbinə etibar et. Biz, həqiqətən, Səni Allahdan aydın nişanələr yaxud aydınladıcı Kitab olmadan Sənə ağır zülm edənlərdən qoruyacağıq.

De: Allah Mənə şahiddir, ey qafillər dəstəsi! Biz sizin ölkələrinizdə nizamsızlıq yaratmağa ya xalqlarınız arasında ixtilaf salmağa gəlməmişik. Biz hökmdarın əmrinə tabe olub sizin hakimiyyətinizi ucaltmaq, Hikmətimizin yollarında sizə təlim vermək, unutduqlarınızı xatırlatmaq üçün gəldik – necə ki O, həqiqətdə, buyurur: “Onlara həqiqətən, xəbərdarlıq et, Sənin xəbərdarlığın möminlərə fayda verər”.70 Amma siz Ruhun şirin təranələrini dinləmədiniz, pozğun meyillərinin təlqinlərinə qulaq asan, əməllərini onların öz gözlərinə Şeytanın doğru kimi göstərdiyi və Bizə iftira atan düşmənlərimizə düşünmədən qulaq asdınız. Onun ən nurlu və qüsursuz Kitabında nazil olanları eşitməmisinizmi: “Əgər bir fasiq sizə bir xəbər gətirərsə, dərhal onu arayıb aydınlaşdırın?”71 Elə isə bəs nə üçün Allahın hökmlərini arxaya atdınız və fitnə-fəsada sarılmış kəslərin ardınca getdiniz?

Eşitmişik ki, iftiraçılardan biri bu Bəndənin İraqda olarkən sələmçiliklə məşğul olduğunu və sərvət topladığını iddia etmişdir. De: “Bilmədiyiniz bir şey barəsində necə hökm verə bilərsiniz? Allahın bəndələrinə necə böhtan ata və bu cür şeytani şübhələr bəsləyə bilərsiniz? Bu ittiham necə doğru ola bilər, o halda ki, Allah bəndələrinə bu işi Allahın Elçisi və Peyğəmbərlərin Möhürü Həzrət Məhəmmədə nazil etdiyi o müqəddəs və hifz olunan Kitabda qadağan etmişdir, bir Kitab ki, onu bütün insanlığa möhkəm dəlil, hidayət və xəbərdarlıq kimi vermişdir. Bu bir məsələdir ki, onunla bağlı İran üləmalarına qarşı çıxdıq, çünki Biz Kitabın mətninə uyğun olaraq, bütün insanlara sələmçiliklə məşğul olmağı qadağan etmişik. Mənim sözlərimin doğruluğuna Allah Özü şahiddir. “Mən özümü təmizə çıxarmıram, amma nəfs şərə meyillidir”.72 Biz ancaq sizə həqiqəti çatdırmaq istəyirik ki, ondan xəbərdar olasınız və mömin həyat yaşayanlardan olasınız. Məbada, kin və paxıllıq iyinin gəldiyi kəslərin sözlərinə qulaq asasınız; onlara fikir verməyin və dürüstlüyün yanında olun.

Bilin ki, dünya, onun zinəti və dəbdəbəsi ötüb keçəcək. Hamının Hökmran Rəbbi, Əzəmətli, Calallı və Qüdrətli Allahın Səltənətindən başqa heç nə daimi deyildir. Sizin dövranınız bitər, məşğul olduğunuz və öyündüyünüz hər şey keçər və əlbəttə, Onun mələkləri sizi bütün xilqətin əzalarının titrədiyi və hər bir zalımın bədəninin ürpəşdiyi yerə çağırar. Bu mənasız həyatınızda törətdiklərinizə görə sorğu-sual edilər, əməllərinizin cəzasını çəkərsiniz. Bu gün sizə mütləq gələcək, o saatı heç kəs saxlaya bilməz. Buna doğru Danışanın və hər Şeyi Bilənin Dili şəhadət vermişdir.

Allahdan qorxun, ey şəhər (İstanbul) əhli və insanlar arasında nifaq toxumları səpməyin. Şeytanın yolu ilə getməyin. Həyatınızın qalan bu bir neçə günündə Haqqın yolları ilə gedin. Sizin də həyatınız, sizdən əvvəlkilərinki kimi, bitər. Əcdadlarınız kimi, siz də torpağa dönərsiniz.

Bilin ki, Mən Allahdan başqa heç kəsdən qorxmuram. Mən ancaq Ona təvəkkül edirəm; Mən Ondan başqa heç kəsə pənah aparmıram, Onun Mənim üçün istədiklərindən başqa heç nə istəmirəm. Həqiqətən, Mənim muradım Odur, əgər ariflərdənsənsinizsə, bunu bilin. Mən ruhumu və cismimi aləmlərin Rəbbi üçün fəda etmişəm. Allahı tanıyan kəs Ondan başqa heç kəsi tanımaz, Bütün yer üzü qüvvələri onun əleyhinə qalxsa da, Allahdan qorxan kəs Ondan savayı heç kəsdən qorxmaz. Mən yalnız Onun əmri ilə danışıram, Allahın gücü və qüvvəti sayəsində, Onun həqiqətindən başqa heç nəyin arxasınca getmirəm. O, həqiqətən, doğrulara mükafat verər.

Ey Bəndə, şəhərə yetişəndə gördüklərini nəql eylə ki, Sənin şəhadətin insanların arasında daima qalsın və inananlara bir xəbərdarlıq olsun. Biz Şəhərə varid olduğumuz zaman onun hakimlərini və böyüklərini palçığın ətrafında toplaşıb oynayan uşaqlar kimi gördük. Allahın Bizə öyrətdiyi həqiqətləri Bizdən əxz etmək üçün kifayət qədər yetkin, yaxud Bizim ecazkar hikmət sözlərimiz üçün yetişmiş bir insan görmədik. Biz batini gözlərimizlə onların halına acı-acı ağladıq, çünki onlar günah işlədirdilər və nə üçün yaradıldıqlarından qafil idilər. Bizim Şəhərdə şahidi olduğumuz budur və bunları Kitabımızda yazdıq ki, bu onlara və qalan bəşərə bir xəbərdarlıq olsun.

De: Əgər siz bu dünyanı və onun fani şeylərini axtarırsınızsa, onları hələ ana bətnində ikən axtarmalı idiniz, çünki onda siz hər an onlara yaxınlaşırdınız, əgər anlayanlardansınızsa. Digər tərəfdən isə, siz doğulub boya-başa çatdıqca dünyadan uzaqlaşaraq torpağa yaxınlaşdınız. Elə isə, sayılı günlərinizi qalarkən və fürsəti fövtə verdikdən sonra, nə üçün dünya malı toplamaq üçün bu qədər hərislik göstərirsiniz? Bəs onda, ey qafillər, ayılmayacaqsınızmı?

Bu Bəndənin Allah xatirinə sizə verdiyi məsləhətlərə qulaq asın. O, həqiqətən, sizdən bir mükafat gözləmir və Allahın Onun üçün yazdıqlarına itaət edir və və tamamilə Onun İradəsinə təslim olur.

Ey insanlar, ömrünüzün çoxu gedib, sonunuz yaxınlaşır. Ona görə də özünüzün uydurduğunuz və yapışdığınız şeyləri bir tərəfə qoyun və Allahın buyurduqlarından möhkəm yapışın ki, bəlkə Onun sizin üçün istədiklərinə çatasınız və doğru yolda gedənlərdən olasınız. Dünya malına və onun bər-bəzəklərinə sevinməyin və onlara ümid bağlamayın. Ulu və Əzəmətli Allahın zikrinə güvənin. O tezliklə, sizin malik olduğunuz hər şeyi heçə endirər. Qoy sizin qorxunuz Ondan olsun, Onun sizinlə olan əhdini unutmayın və pərdə arxasında qalanlardan olmayın.

Məbada Allahın qarşısında qürurlanasınız və Onun sevimli dostlarını ikrahla rədd edəsiniz. Allaha və Onun əlamətlərinə inanmış, qəlbləri Onun birliyinə şəhadət verən, dilləri Onun təkliyini bəyan edən və Onun izni olmadan danışmayan möminlərlə təvazökarlıqla davranın. Biz sizi beləcə ədalətlə nəsihət edir, həqiqətlə xəbərdar edirik ki, bəlkə ayılasınız.

Özünüzün götürmək istəmədiyiniz yükü başqasının üzərinə qoymayın, özünüz üçün istəmədiyiniz şeyi başqası üçün istəməyin. Bu Mənim sizə ən yaxşı nəsihətimdir, kaş riayət edərdiniz.

Aranızda əməlləri sözləri ilə uyğun olan, Allahın qoyduğu hədləri aşmayan, Onun Kitabındakı hökmlərə uyğun hökm verən üləmalara və alimlərə hörmət edin. Bilin ki, onlar göylərdə və yerdə olanlar üçün hidayət çıraqlarıdır. Aralarındakı üləmaların və alimlərin hörmətini saxlamayan və onlara məhəl qoymayanlar Allahın onlara verdiyi lütflərin qədrini bilməmiş və onu dəyişmişlər.

De: Gözləyin, Allah sizdən Öz nemətini kəsər. Heç nə Ondan qaça bilməz. O göylərin və yerin sirrini bilir. Onun elmi hər şeyi əhatə edir. Etdiklərinizlə yaxud edəcəklərinizlə sevinməyin, Bizim başımıza gətirdiyiniz bəlalara görə də şadlanmayın, çünki bu cür vasitələrlə öz məqamınızı yüksəldə bilməzsiniz, əgər törətdiklərinizə iti nəzərlə baxmış olsanız. Nə də Bizi uca şanımızdan sala bilərsiniz. Xeyr, məruz qaldığımız bəlalara səbirlə dözdüyümüz üçün Allah Bizə verdiyi mükafatı artıracaqdır. O, həqiqətən, səbirlə dözənlərin mükafatını artırar.

Bilin ki, sınaqlar və bəlalar əzəldən Allahın seçilmişləri və sevimlilərinin, Ondan başqa hər şeydən inqita edən bəndələrinin qisməti olub, o bəndələrə ki, nə mal, nə ticarət Qüdrətlini zikr etməkdən onları saxlaya bilməz, o kəslər ki, O danışmayınca danışmazlar və Onun hökmünə uyğun hərəkət edərlər. Allahın keçmişdə üslubu belə olub, gələcəkdə də belə olacaq. Mübarəkdir səbatla dözənlər, əzab və məşəqqətlər altında səbirli olan o kəslər ki, başlarına gələn heç nəyə şikayət etmirlər və xatircəmlik yolu ilə gedirlər.

Bizim başımıza gələnlər əvvəllər də görünüb. Bizimkilər nə İslam dünyasında yerə çırpılan ilk qədəhdir, nə də hiyləgərlərin Allahın sevimlilərinə qurduqları ilk fitnədir. Bizim məruz qaldığımız müsibətlər əvvəllər İmam Hüseynin başına gətirilənlərlə bənzəyir. Zira məkrli və bədniyyət hiyləgərlərin elçiləri gəlib onu şəhərdən çıxmağa çağırdılar; o isə qohumları ilə birlikdə onların yanına gələndə onlar bütün qüvvələri ilə onun əleyhinə qalxdılar və sonda onu qətlə yetirdilər, oğullarını və qardaşlarını öldürdülər, ailəsinin qalan üzvlərini əsir aldılar. Əvvəlki dövrdə bu belə oldu və Allah həqiqətən, Mənim sözlərimə şahiddir. Onun nəslindən Zeynülabidin kimi tanınan oğlu Əlövsətdən başqa nə kiçik, nə böyük, bir nəfər də sağ qalmadı.

Elə isə, baxın, ey qafillər, əgər siz düşünənlərdənsinizsə, görün ki, Allaha məhəbbət atəşi Hüseynin ürəyində əvvəllər necə yanırdı! Onun alovu elə şiddətli oldu ki, hərarət və iştiyaq sonda səbir cilovunu onun əlindən aldı və İxtiyar Sahibinin məhəbbəti onun ürəyini elə ovsunladı ki, o canını, ruhunu, malını, və hər şeyini Allahın yolunda təslim etdi. Allaha and olsun! Bu onun nəzərində yerin və göyün səltənətindən daha şirin idi. Zira əsl aşiq sevgilisi ilə vüsaldan başqa heç nə istəmir, axtaranın isə axtardığına yetişməkdən başqa məqsədi yoxdur. Bədən ruha can atdığı kimi, onların da ürəkləri vüsala can atır, xeyr, onların iştiyaqı daha böyükdür, kaş bunu anlayardınız!

De: Həmin atəş indi Mənim köksümdə yanır və Mənim də arzum budur ki, bu Hüseyn də elə uca və ali məqama yetişmək ümidi ilə həyatını o cür fəda etsin, o məqam ki, orada bəndə özü üçün ölür, Qüdrətli, Uca və Əzəmətli Allahda yaşayır. Allahın orada gizlətdiyi sirləri sizə açsaq, siz, həqiqətən, həyatınızı Onun yolunda qurban verər, sərvətinizdən imtina edər, malik olduqlarınızı atardınız ki, bu fövqəl və ən calalı məqama yetişəsiniz. Lakin Allah sizin ürəklərinizi pərdələmiş və gözlərinizi tutmuşdur ki, Onun sirlərini bilməyəsiniz və mənalarını anlamayasınız.

De: Südəmər körpə anasının döşünə necə can atarsa, səmimi ruh da Allaha yaxınlığa o cür can atar, xeyr, onun iştiyaqı daha şiddətlidir, kaş bilərdiniz! Yenə də, Onun həsrəti, fəzl kövsəri üçün ciyəri yananın yanğısı yaxud günahkarın bağışlanmaq və mərhəmət istəyi kimidir. Onun Əmrinin sirlərini Biz sizə belə aydınlaşdırır və indiyə kimi məşğul olduqlarınızdan sizi azad edəcək şeyləri əta edir ki, bəlkə uca Cənnətdə Müqəddəslik Dərgahına (Sarayına) daxil olasınız. Allaha and içirəm! Kim oraya daxil olsa, onun həndəvərini əsla tərk etməz, kim ona baxsa, heç vaxt gözünü çəkməz, hətta müşriklərin və inkarçıların qılıncları onun üzərinə yağsa belə. Hüseynin başına gələnləri Biz sənə beləcə nəql etdik və Allahdan diləyimiz budur ki, Hüseyn üçün təyin etdiklərini Bizim üçün də təyin etsin. O, həqiqətən, Ən Səxavətli və Kərəm Sahibidir.

Allahın həqqaniyyətinə and olsun! Onun əməli ilə müqəddəslik rayihələri hər şeyin üzərindən əsdi, Allahın sübutu kamil oldu, Onun şahidliyi (dəlili) hamıya aşkar oldu. Ondan sonra isə Allah onun qisasını alan, düşmənlərini öldürən, səhər və axşam onun müsibətlərinə ağlayan insanlar meydana çıxardı. De: Allah hər bir zalımın üstünə əl qoyacağı və fitnə-fəsad əhlinin kökünü kəsmək barədə Kitabında vəd vermişdir. Bilin ki, bu cür müqəddəs əməllərin özlüyündə, varlıq dünyasına böyük təsiri vardır – lakin elə bir təsir ki, gözlərini Allahın açdığı kəslərədən başqa heç kəs onu dərk edə bilməz, o kəslər ki, O onların ürəklərini pərdələrdən azad etmiş, ruhlarını düz yola hidayət etmişdir.

O gün yaxınlaşır ki, onda Allah Bizim günlərimizi yada salacaq kəsləri yaratmış olacaqdır, o kəslər ki, Bizim sınaqlarımızın hekayətini söyləyəcək, cüzi də olsa dəlil-sübut olmadan Bizimlə ədalətsizliklə rəftar edənlərdən Bizim haqlarımızın bərpasını tələb edəcəklər. Allah, bu yəqindir, Bizə zülm edənlərin həyatları üzərində hakimdir və onların hərəkətlərinə vaqifdir. O, mütləq, günahlarına görə onları yaxalayacaqdır. O, həqiqətən, qisasçıların ən amansızıdır.

Biz tək Haqqın hekayətlərini sizə beləcə danışdıq və Onun əvvəlcədən müəyyən etdiyi şeyləri sizə açdıq ki, bəlkə Ondan bağışlanmağınızı diləyəsiniz, Ona qayıdasınız, həqiqətən tövbə edəsiniz, şər əməllərinizi başa düşəsiniz, yuxudan oyanasınız, qəflətdən qalxasınız, əlinizdən çıxanları qaytarasınız, xeyir əməl edənlərdən olasınız. Qoy istəyən Mənim sözlərimin doğruluğunu etiraf etsin, kim istəmirsə, üz çevirsin. Mənim tək vəzifəm Allahın Əmri qarşısında vəzifənizi yerinə yetirməməyinizi yada salmaqdır, bəlkə o kəslərdən olarsınız ki, Mənim xəbərdarlığıma diqqət verərsiniz. Odur ki, Mənim sözlərimə qulaq verin, Allaha dönüb tövbə edin ki, Öz fəzli ilə O sizə rəhm etsin, günahlarınızı silsin, xətalarınızı bağışlasın. Onun mərhəməti qəzəbinin şiddətindən daha böyükdür və Onun fəzli, istər keçmişdə, istər gələcəkdə olsun, varlıq aləminə gətirilmiş və həyat libasına bürünmüş hər şeyi əhatə edir.

Dövlətin Nazirləri (Vəkilləri)! Hesab edirsiniz ki, Biz sizi dünyəvi mal-mülkünüzdən məhrum etmək üçün gəlmişik? Ruhum əlində Olana and olsun ki, yox! Bizim niyyətimiz hökmdarın əmrlərinə itaət etdiyimizi açıq göstərmək olmuşdur və Biz asilərdən də deyilik. Yəqin bilin ki, yerin bütün xəzinələrinin, bütün qızılı, gümüşü, onlarda olan nadir və qiymətli cəvahiratının Allahın, Onun seçilmişlərinin və sevimlilərinin nəzərində bir ovuc torpaq qədər də qiyməti yoxdur. Zira yer üzündəki hər şey məhv olar, səltənət Qüvvətli və Bənzərsiz Allaha qalar. Fani olan şey Bizə heç vaxt fayda verməz, əgər düşünənlərdənsinizsə.

Allahın həqqaniyyətinə and olsun! Mən yalan danışmıram, Allahın Mənə əmr etdiyindən başqa heç nə söyləmirəm. Bu Lövhün hər bir sözü buna şəhadət verir, əgər siz sadəcə onun üzərində düşünsəniz. Öz arzularınızın təhriklərinə (təlqinlərinə), nə də nəfsinizdəki Şeytanın pıçıltılarına qulaq asmayın. Əksinə, həm zahiri, həm də batini həyatınızda Allahın Əmrinə sarılın, və qafillərdən olmayın. Bu sizə evlərinizdə yığdıqlarınızdan, gecə-gündüz axtardıqlarınızdan daha yaxşıdır.

Dünya da, ürəyinizin sevindiyi hər şey, insanlar qarşısında öyündüyünüz şeylər də keçib gedəcəkdir. Ürəyinizin güzgülərindən dünyanın və onda olan hər şeyin tozunu təmizləyin ki, onlar Allahın parlaq işığını əks etdirsinlər. Bu, doğrudan da, sizi Allahdan başqa hər şeydən asılılıqdan qurtarar, Kərim, Alim və Həkim (Kərim, Hər Şeyi Bilən və Hikmət Sahibi) Allahın razılığına yetişməyə qabil edər. Biz, həqiqətən, sizə həm bu dünyada, həm də iman aləmində sizə fayda verəcək, sizi xilas yoluna aparacaq şeyləri gözləriniz qarşısında sərdik. Kaş ona tərəf dönərdiniz!

Ey Sultan[[20]](#footnote-20), doğru danışan, Allahın sənə bəxş etdiklərində gözü olmayan, sapmadan Düz Yolla gedən Kəsin nitqinə qulaq ver. Səni Rəbbin Allaha tərəf çağıran Odur, O kəs ki, sənə düzgün istiqaməti, həqiqi səadətə aparan yolu göstərir ki, bəlkə yaxşılar arasında olasan.

Ehtiyatlı ol, ey Sultan, ətrafına pozğun həvəslərinin ardınca gedən, əllərinə təslim edilmiş şeylərə arxa çevirən və əmanətə açıqca xəyanət edən nazirləri ətrafına toplama. Allahın sənə səxavətlə davrandığı kimi, sən də başqalarına səxavətlə davran, xalqının maraqlarını bu cür nazirlərin ixtiyarına buraxma. Allah qorxusunu kənara atma, təqva ilə dolananlardan ol. Ətrafına iman və ədalət ətri gələn nazirləri yığ və onlarla məşvərət et, öz nəzərində ən yaxşı olanı seç və comərdliklə davrananlardan ol.

Bunu yəqin bil ki, Allaha inanmayan nə etibarlı olar, nə də doğruçu. Bu, doğrudan da, həqiqətdir, şübhəsiz həqiqət. Allaha xəyanət edən kəs öz sultanına da xəyanət edər. Belə bir insanı şərdən heç nə saxlamaz, qonşusuna xəyanət etməkdə heç nə ona mane olmaz, heç nə onu dürüst yola salmaz.

Diqqət et ki, işlərin cilovunu başqalarının əlinə təslim etməyəsən, etibarına layiq olmayan nazirlərə güvənməyəsən və qəflətdə yaşayanlardan olmayasan. Ürəkləri sənə yaxın olmayanlardan uzaq ol, onlara etibar etmə, özünün və dindaşlarının işlərini onlara həvalə etmə. Məbada, qurdların Allahın sürüsünə çoban olmalarına imkan verəsən, və Onun sevimlilərinin taleyini pis niyyətlilərin əlinə təslim edəsən. Allahın əmrlərini pozanlardan səmimi iman və sədaqət gözləmə. Onlardan uzaq ol, özünü möhkəm qoru ki, onların məkri və fitməsi sənə ziyan vurmasın. Onlardan üz döndər, nəzərlərini Əbha və Kərim Rəbbin olan Allaha dik. Kimsə özünü tamamilə Allaha təslim edərsə, O, şübhəsiz, onunla olar; kimsə tam Allaha təvəkkül edərsə, Allah, həqiqətən, onu hər bir ziyandan qoruyar, hər bir fitnəçinin fəsadından hifz edər.

Mənim sözlərimə qulaq assan və nəsihətlərimə əməl etsən, Allah səni elə bir görkəmli məqama ucaldar ki, bütün yer üzündə heç bir insanın hiyləsi heç vaxt sənə toxunmaz və incitməz. Ey Sultan, bütün canın və varlığınla Allahın buyurduqlarına əməl et və zalımın yolu ilə getmə. Öz xalqının işlərinin cilovunu əlinə al və möhkəm saxla və onlara aid olan hər şeyi şəxsən özün yoxla. Gözündən heç nə qaçmasın, zira bütün yaxşılıq bundadır.

Bütün dünyada səni seçdiyi və dindaşlarına sultan etdiyi üçün Allaha şükür eylə. Gərək sən Allahın sənə verdiyi ecazkar lütflərin qədrini biləsən və daim Onun adını ucaldasan. Əgər Onun sevimlilərini sevsən, Onun bəndələrini xainlərin şərindən qorusan ki, daha onlara heç kəs zülm etməsin, onda Onu ən gözəl şəkildə tərif etmiş olarsan. Bundan əlavə, sən onların Arasında Allahın qanununun yerinə yetirilməsi üçün qalxmalısan ki, Onun qanununda sabitlərdən olasan.

Əgər sən ölkəni ədalət çayları ilə suvarsan, Allah görünən və görünməyənlərin qoşunları ilə sənə yardım edər, işlərində sənə gücləndirər. Ondan başqa Allah yoxdur. Bütün xilqət və onun səltənəti Onundur. Möminlərin əməlləri Ona qayıdar.

Xəzinələrinə güvənmə. Bütün təvəkkülünü Rəbbin Allahın fəzlinə bağla. Etdiyin hər işdə Ona güvən, Onun iradəsinə təslim olanlardan ol. Qoy O sənə kömək etsin və səni Öz xəzinələri ilə varlı etsin, zira göylərin və yerin xəzinələri Onun yanındadır. O onları istədiyinə əta edir, istədiyindən alır. Ondan, hər şeyə Malik və Tərif Olunandan başqa Allah yoxdur. Hamı ancaq Onun mərhəmət qapısında fəqirdir; hamı Onun hökmranlığının təzahürü qarşısında acizdir və Onun lütflərini diləyirlər.

Mötədillik hədlərini aşma və sənə xidmət edənlərlə ədalətlə rəftar eylə. Onlara ehtiyacları qədər ver, o qədər yox ki, özlərinə sərvət yığsınlar, özlərinə zinət, evlərinə bəzək vursunlar, onlara faydası olmayan şeyləri alsınlar və ifratçılardan olsunlar. Onlarla ciddi ədalətlə davran ki, heç biri nə ehtiyac içində qalsın, nə də cah-calal içində üzsün. Bu məhz aşkar ədalətdir.

Alçaqların nəcib və şərəfliləri idarə etməsinə və hakimlik etməsinə izin vermə, alicənabları mənfur və dəyərsizlərin ixtiyarına buraxma, zira Biz Şəhərə gələndə məhz bunu gördük və buna Biz şahidik. Biz onun sakinləri arasında elələrini gördük ki, böyük bir sərvətə malikdirlər, ifrat zənginlik içində yaşayırlar, digərləri isə kəskin ehtiyac və ağır səfalət içindədirlər. Bu sənin hökmranlığına yaraşmır və şəninə layiq deyil.

Nəsihətimi qəbul eylə və insanları ədalətlə idarə et ki, Allah sənin adını ucaltsın və sənin adilliyini bütün dünyaya yaysın. Çəkin, təbəələrinin hesabına nazirlərini böyütməyəsən. Fəqirlərin və hər səhər nəsiblərinə ağlayan ürəkləri dürüst olanların ahından qorx, onlara xeyirxah və mehriban hökmdar ol. Onlar, həqiqətən, yer üzündə sənin xəzinələrindir. Ona görə də öz xəzinələrini onları oğurlamaq istəyənlərdən qorumalısan. Onların işləri ilə maraqlan, hər il, xeyir, hər ay onların vəziyyətindən hali ol, vəzifəsinə məsuliyyətsiz yanaşanlardan olma.

Allahın qüsursuz Tərəzisini gözün önündə qur və Onun Hüzurunda dayanırmış kimi öz hərəkətlərini həyatının hər anı o Tərəzidə çək. Allah qorxusundan bir kimsənin ayaqüstə durmağa taqətinin qalmadığı və qafillərin ürəklərinin titrədiyi Gündə haqq-hesaba çağrılmamışdan əvvəl özünə hesabat ver.

Gərək hər bir hökmdar bütün varlıqların böyüməsini bəsləyən, özlüyündən deyil, Qüdrət və Qüvvət Sahibi Olan Kəsin əmri ilə hər şeyi böyüdən və onlara öz payını verən günəş kimi comərd olsun. Sultan gərək mərhəmətində, Ali Hökmran və Hər Şeyi Bilən Kəsin əmri ilə bərəkətini hər bir torpağa yağdıran bulud kimi səxavətli olsun.

Diqqət eylə, dövlətin işlərini başqasının əllərinə etibar etmə. Sənin vəzifəni səndən yaxşı heç kəs icra edə bilməz. Biz hikmət sözlərimizi Sənə beləcə aydın edir və səni zülmün solundan ədalətin sağına keçməyə və Onun lütflərinin nurlu dənizinə yaxınlaşmağa qabil edə biləcək şeyləri açırıq. Səndən əvvəlki hökmdarların getdiyi yol budur, o hökmdarlar ki, təbəələrinə insafla davranmış, sapmadan ədalət yolu ilə getmişlər.

Sən Allahın yerdə kölgəsisən. Ona görə də çalış, elə hərəkət et ki, belə görkəmli və uca bir məqama layiq olsun. Əgər sənə göndərdiyimiz və öyrətdiyimiz şeylərə riayət etməkdən uzaqlaşsan, o böyük və qiymətsiz şərəfdən mərhum ediləcəksən. Odur ki, dön və tamamilə Allaha yapış, ürəyini dünyadan və onun fani şeylərdən təmizlə, yadın məhəbbətinin ora daxil olub məskən salmasına izin vermə. Ürəyini belə bir məhəbbətin izindən təmizləməyincə Allahın nuru öz şəfəqlərini ona salmaz, zira Allah hər kəsə ancaq bir ürək verib. Bu, həqiqətən, Onun qədim Kitabında hökm edilmiş və yazılmışdır. İnsan ürəyi isə, Allahın yaratdığı kimi, tək və bölünməz olduğu üçün gərək siz diqqətli olasınız ki, onun sevdası da tək və bölünməz olsun. Ona görə də ürəyinin bütün sevdası ilə Onun məhəbbətindən yapış və Ondan başqa hər kəsin məhəbbətini oradan çıxar ki, O səni Onun birlik dənizində qərq etsin və səni Onun təkliyinin əsl tərəfdarlarından olmağa qadir etsin. Allah Mənim şahidimdir. Bu sözləri sənə açmaqda mənim məqsədim səni dünyanın keçici şeylərindən arındırmaq, əbədi şərəf səltənətinə daxil olmağa kömək etməkdir ki, Allahın izni ilə daim orada sakin olub hökmranlıq edənlərdən olasan.

Ey sultan, sənin nazirlərinin əlindən nələr çəkdiyimizi və onların Bizimlə necə rəftar etdiyini eşitmisənmi, yoxsa qafillərdənsən? Əgər doğrudan da eşidib bilirsənsə, onda bu cür əməlləri nazirlərinə nə üçün qadağan etmədin? Bəs sənin əmrinə riayət etmiş, hökmlərinə itaət göstərmiş Kəsə heç bir hökmdarın öz təbəəsinə istəmədiyi şeyi necə rəva gördün? Əgər bilmirsənsə, bu doğrudan da, daha ağır günahdır, əgər Allahdan qorxursansa. Ona görə də Biz bu zalımların əlindən çəkdiklərimizi sənə söyləyirik.

Sonra bil ki, Biz sənin şəhərinə sənin əmrinlə gəldik və oraya aşkar izzətlə olduq. Amma onlar Bizi sənin şəhərindən elə bir zillətlə çıxardılar ki, yer üzündə heç bir zillət onunla müqayisəyə gəlməz, əgər sən bilənlərdənsənsə. Onlar bizi elə bir yerə[[21]](#footnote-21) getməyə vadar etdilər ki, oraya hökmdarın hakimiyyətinə asi olan və günahkarlardan başqa heç kəs getmir. Və bütün bunlar bir an belə olsun, sənə itaətsizlik etməməyimizə baxmayaraq baş verdi, halbuki sənin əmrini eşidən kimi ona itaət etdik və iradənə tabe olduq. Bizimlə rəftar edərkən sənin nazirlərin nə Allahın meyarlarına və hökmlərinə ehtiram göstərdilər, nə də Peyğəmbər və Elçilərə nazil olanlara baxdılar. Onların bizə rəhmi gəlmədi, bir müsəlmanın digərinə, bir inananın kafirə belə etmədiyini bizə etdilər. Allah bilir və Mənim sözlərimin doğruluğuna şahiddir.

Onlar Bizi şəhərdən adətən insanların yük və s. kimi şeylər daşıyarkən istifadə etdikləri arabalarda çıxardılar. Onlar Bizimlə bu cür rəftar etdilər, əgər həqiqəti bilmək istəsən, belədir. Bizi beləcə çıxardılar və asilərin məskəni hesab edilən şəhərə beləcə gətirdilər. Şəhərə daxil olanda yerləşməyə bir ev tapa bilmədik, məcburən elə bir yerə daşındıq ki, ən qərib adamdan başqa heç kəs oraya yerləşməzdi. Biz bir müddət orada qaldıq, sonra yer Bizi həddən artıq sıxdığından, axtardıq və şiddətli soyuq üzündən sakinlərin boşaltdıqları bir ev tapdıq. Beləcə qışın tən ortasında Bizi elə evlərdə qalmağa məcbur etdilər ki, orada yayın istisindən başqa heç kəs sakin olmur. Nə Mənim ailəmin, nə də Bizi müşayiət edənlərin o şaxta kəsən havada özlərini soyuqdan qorumaq üçün zəruri libaslarımız yox idi.

Kaş sənin nazirlərin öz aralarında rəftar etdikləri üsullarla Bizimlə rəftar edərdilər! Zira Allaha and olsun, onlar Bizimlə nə Allahın hökmlərinə, nə özlərinin müdafiə etdikləri üsullara, nə insanların arasında olan qaydalara uyğun, nə də hətta yer üzünün ən binəsib insanının bir yolçunu qarşıladığı bir tərzdə rəftar etmədilər. Onların əlindən Bizim başımıza gələnlərin hekayəti belədir ki, biz onu sənə doğruluq və səmimiyyət dilində nəql etdik.

Bütün bunları Mənim başıma gətirdilər, halbuki Mən onların əmri ilə onların yanına gəldim, onların səndən aldıqları səlahiyyətlərinə qarşı çıxmadım. Biz onların əmrini qəbul etdik və yerinə yetirdik. Lakin belə çıxır ki, onlar Allahın hökm etdiklərini unudublar. O buyurur və Onun Sözü həqiqətdir: “Möminlərlə yumşaq davran”.73 Sanki onların yeganə qayğıları öz rahatlıq və dinclikləridir, qulaqları isə fəqirlərin ahını və iniltisini, əzilənlərin nalələrini eşitmir. Onlara elə gəlir ki, onlar pak bir nurdan, başqaları isə torpaqdan yaradılıblar. Onların xəyal etdikləri necə də rəzildir! Bizim hamımız həqir bir mayadan yaradılmışıq.74

Allaha and içirəm, ey sultan! Mənə əziyyət verənlərdən sənə şikayət etmək istəmirəm. Mən ancaq Öz dərdimi və kədərimi Məni və onları yaradan, bizim vəziyyətimizi yaxşı bilən və hər şeyi görən Allaha söyləyirəm. Mən ancaq onların hərəkətlərinin nəticələri barədə onları xəbərdar etmək istəyirəm, bəlkə başqaları ilə də Mənimlə etdikləri kimi rəftar etməkdən çəkinələr və Mənim öyüdlərimə qulaq asalar.

Bizim başımıza gələn müsibət, məruz qaldığımız səfalət, Bizi əhatə edən çeşidli bəlalar onların çəkdikləri səfalar və həzz aldıqları bolluqlar kimi keçib gedər. Bu yer üzündə heç kəsin inkar edə bilməyəcəyi bir həqiqətdir. Bizim toz içində məskunlaşmağa vadar edildiyimiz günlər onların izzət taxtında oturduqları günlər kimi tezliklə sona yetər. Allah, şübhəsiz, Bizimlə onlar arasında doğruluqla hökm verər, O, həqiqətən, hakimlərin ən yaxşısıdır.

Biz başımıza gələnlərə görə Allaha şükürlər edir, keçmişdə yazdıqları və gələcəkdə buyuracağı şeylərə səbirlə dözürük. Mən Ona təvəkkül edirəm; Əmrimi Mən Onun əllərinə təslim etmişəm. O, şübhəsiz, səbirlə dözənlərin və Ona təvəkkül edənlərin mükafatını verəcəkdir. Onundur xilqət və onun səltənəti. O istədiyini ucaldır və istədiyini də alçaldır. Etdiklərinə görə sorğu-sual olunmaz. O, həqiqətən, Ən Calallı və Qüdrətlidir.

Qulaqlarını aç, ey sultan və sənə dediyimiz sözləri yaxşı dinlə. Zalımı zülm etməyə qoyma, dindaşların arasında ədalətsizlik edənlərin qarşısını kəs. Allahın həqqaniyyətinə and olsun! Biz elə müsibətlərə məruz qalmışıq ki, onları təsvir edən qələm iztirabdan sarsılır. Həqiqətən inanan və Allahın birliyinin müdafiəçisi onları dinləməyə tab gətirməz. Bizim əzab-əziyyətlərimiz elə böyük olub ki, hətta düşmənlərimiz, onlardan başqa görən gözü olanlar Bizim halımıza göz yaşı töküblər. Və hələ Sizə yaxınlaşmağımıza, Allahın birliyinə inanan və dəstəkləyən insanlara bir qala olasan deyə onları sənin kölgənə toplanmaq üçün dəvət etməyimizə baxmayaraq biz bütün bu bəlalara məruz qaldıq.

Ey sultan, Mən nə vaxtsa sənə itaətsizlik etdimmi? Nə zamansa sənin hansısa bir qanununu pozdummu? Səni İraqda təmsil edən nazirlərindən hansısa biri sənə sədaqətli olmadığıma dair bir sübut gətirə bilərmi? Aləmlərin Rəbbi olan Kəsə and olsun ki, yox! Bir an da olsun Biz nə sənə, nə də hansısa bir nazirinə asi olmadıq. Hətta keçmişdə çəkdiyimiz məşəqqətlərdən daha şiddətlisinə məruz qoysalar da, inşallah, heç vaxt da sənə qarşı çıxmarıq.

Ona itaətkar olmaqda, hökmlərinə riayət etməkdə sənə kömək etməsi, şər adamların qoşunlarından səni qoruması üçün gündüz-gecə, axşam-səhər sənin adından Allaha dua edirik. Ona görə də, istədiyin kimi et, məqamına yaraşan və hökmranlığına uyğun olan kimi Bizimlə rəftar eylə. Nə indi, nə də gələcəkdə nəyə nail olmaq istəyirənsə, Allahın qanununu unutma. De: aləmlərin Rəbbi Allaha həmd olsun!

Ey şahın Şəhərdəki səfiri, sən hesab edirsən ki, Allahın Əmrinin taleyi Mənim əlimdədir? Sən düşünürsən ki, Mənim məhbusluğum ya məruz qaldığım həqarət, ya hətta Mənim ölümüm və tam yoxluğum onun istiqamətini dəyişər? Xəyal etdiyin necə də mənhusdur! Sən bihudə xəyallarının arxasınca gedənlərdənsən. Ondan başqa Allah yoxdur! Onun Əmrini zahir etmək və dəlilini ucaltmaq, istədiyini bərqərar etmək və nə sənin əllərinin, nə də Ondan üz çevirənlərin əllərinin heç vaxt yetişməyəcəyi ya ona ziyan vura bilməyəcəyi əzəmətli bir məqama qaldırmaq qüdrəti var.

Sən inanırsan ki, Onun İradəsinə əngəl, hökmünün yerinə yetməsinə mane olarsan, ya hökmranlığını sürdürməkdən saxlaya bilərsən? Hesab edirsən ki, göylərdə yaxud yerdə nəsə Onun Dininə müqavimət göstərə bilər? Əbədi Haqq olan Kəsə and olsun ki, yox! Varlıq aləmində Onun məqsədini pozacaq bir şey yoxdur. Ona görə də boş xəyalları burax, çünki boş xəyal heç vaxt gerçəyin yerini tuta bilməz. Həqiqətən peşman olub Allaha dönənlərdən ol, səni yaratmış, səni bəsləmiş, səni dindaşların arasında səfir etmiş Allaha.

Onu da bil ki, O, Öz əmri ilə göylərdə və yerdə olanları yaratmışdır. Elə isə, sadəcə Onun əmri ilə yaranmış şey Ona necə üstün gələ bilər? Allah sizin təsəvvür etdiyinizdən çox ucadır, siz ey şər əhli! Əgər bu Əmr Allahdandırsa, heç kəs onu məğlub edə bilməz; əgər Allahdan deyilsə, sizin aranızdakı üləmalar, pozğun arzularının ardınca gedənlər və Ona qarşı çıxanlar, şübhəsiz ki, ona qalib gələrlər.

Fironun ailəsindən bir nəfər inananın vaxtilə dediklərinə görə, Allahın bütün insanlardan üstün sayıb seçdiyi, Öz müjdəsini həvalə etdiyi, yer üzündə olanlara Öz rəhmətinin mənbəyi etdiyi Elçisinə danışdıqlarını eşitməmisənmi? O buyurub və Onun dedikləri haqdır: “Siz bir adamı yalnız: “Rəbbim Allahdır!” – dediyinə görə öldürəcəksiniz? Halbuki o, Rəbbinizdən sizə açıq-aşkar möcüzələr gətirmişdir. Əgər o yalançıdırsa, onun yalanı öz əleyhinədir. Əgər o doğru deyirsə, sizə vəd etdiyinin bir qismi sizə toxunar”.75 Allahın qüsursuz Kitabında Məhbubuna açdığı bunlardır.

Amma yenə də siz Onun əmrlərinə qulaq asmadınız, Onun qanununa məhəl qoymadınız, Kitabında yazdığı nəsihətini rədd etdiniz və Ondan uzaqlaşanlardan oldunuz. Sizin üzünüzdən hər il, hər ay nə qədər insan öldürüldü! Siz nə qədər zülm törətdiniz – xilqətin gözünün heç vaxt görmədiyi, heç bir tarixçinin yazmadığı bir zülm! Sizin qəddarlığınızdan nə qədər uşaq və südəmər körpə yetim qaldı, atalar oğullarını itirdi, ey zalımlar! Neçə bacı üzülüb qardaşına yas tutdu, neçə qadın ərinə və yeganə dayağına acı göz yaşı tökdü!

Sizin qəddarlığınız o həddə çatdı ki, gözlərini heç vaxt Ucalar Ucası və Ulular Ulusu Allahın üzündən çəkməmiş Kəsi qətlə yetirdiniz.[[22]](#footnote-22) Nə olardı, kaş onu insanların bir-birini adətən öldürdükləri kimi öldürərdiniz! Amma siz onu heç kimin görmədiyi kimi öldürdünüz. Göylər ona göz yaşı tökdü, Allaha yaxın olanların ruhları Onun müsibətinə inildədilər. O sizin Peyğəmbərinizin nəslindən deyildimi? Peyğəmbərin birbaşa törəməsi kimi Onun şöhrəti aranızda yayılmamışdımı? Elə isə, nə üçün bir insanın ən qədimdən belə yadına sala bilməyəcəyi bir müsibəti Onun başına açdınız? Allaha and olsun! Xilqətin gözü sizin kimilərini görməyib. Siz Peyğəmbərin övladını öldürürsünüz, sonra da şövkətli yerinizdə oturub şadlıq edirsiniz! Sizdən əvvəl eynilə sizin etdiklərinizi edənlərə lənət yağdırırsınız, amma özünüzün çirkin əməllərinizin fərqində deyilsiniz!

Hökmünüzdə insaflı olun. Lənət etdikləriniz, qarğış yağdırdıqlarınız sizdən fərqlimi davranmışdılar? Onlar öz Peyğəmbərlərinin övladını[[23]](#footnote-23) öldürməmişdilərmi, necə ki siz də öz Peyğəmbərinizin övladını öldürdünüz? Sizin əməllərinizlə onlarınkı eyni deyilmi? Elə isə, nə üçün onlardan fərqli olduğunuzu deyirsiniz, ey insanlar arasında nifaq toxumu əkənlər?

Və siz onu qətl edəndə Onun ardıcıllarından biri onun qisasını almağa qalxdı. O tanınan bir adam deyildi, onun planından heç kəs agah deyildi. Sonda o planlaşdırdığını həyata keçirdi. Ona görə də siz gərək heç kəsi yox, törətdikləriniz üçün özünüzü qınayasınız, əgər insafla mühakimə edənlərdənsinizsə. Bütün yer üzündə sizin etdiyinizi edən bir kimsə varmı? Aləmlərin Rəbbinə and olsun ki, yoxdur!

Yer üzünün bütün hakimləri və hökmdarları öz Peyğəmbərlərinin və müqəddəs şəxslərinin övladlarına hörmət və ehtiram bəsləyirlər, kaş anlayardınız. O biri tərəfdən isə, siz heç bir insanın heç vaxt törətmədiyi hərəkətlər üçün məsulsunuz. Sizin şər əməlləriniz ariflərin ürəyini üzdü. Amma siz hələ də qəflətdə batmısınız və əməllərinizin iyrəncliyini anlamırsınız.

İnadcıllığınızda o qədər davam etdiniz ki, sonda Bizim əleyhimizə qalxdınız, halbuki Biz sizin düşmənçiliyinizi haqq edən heç nə törətməmişik. Sizi yaradıb şəkil verən, qüvvətləndirib Ona təslim edənlərə[[24]](#footnote-24) qoşan Allahdan qorxmursunuzmu? Azğınlığınızda nə qədər davam edəcəksiniz? Nə vaxtadək düşünməkdən imtina edəcəksiniz?Nə vaxtadək yatacaqsınız? Nə vaxt qəflətdən oyanacaqsınız? Nə vaxtadək həqiqətdən bixəbər qalacaqsınız?

Özlüyündə bir düşün. Etdiklərinizə və törətdiklərinizə baxmayaraq, Allahın atəşini yatırda bildinizmi ya Onun Zühur işığını söndürə bildinizmi – bir işıq ki, parlaqlığı ilə dalğalanan ölümsüzlük dəryalarında qərq olmuş və Onun birliyinə inanan və onu dəstəkləyənlərin qəlblərini cəzb edənləri əhatə etmişdir? Bilmirsinizmi ki, Allahın Əli sizin əlinizin üzərindədir, Onun dəfedilməz hökmü sizin bütün hiylələrinizdən üstündür, O bəndələri üzərində hakimdir, məqsədində müqtədir, istədiyini edəndir, etdiyinə görə sorğulanmaz, istədiyinə hökm verəndir, Qüdrətli və Qüvvətlidir? Əgər bunun həqiqət olduğuna inanırsınızsa, onda nə üçün təlaşınıza son verib rahat olmursunuz?

Siz hər gün yeni bir zülm törədirsiniz, Mənimlə keçmişdə etdiyiniz kimi rəftar edirsiniz, hərçənd Mən heç vaxt sizin işlərinizə qarışmamışam. Mən heç vaxt sizə qarşı çıxmadım, qanunlarınıza itaətsizlik göstərmədim. Amma baxın, siz sonda Məni bu ucqar diyarda necə məhbus etdiniz! Lakin bunu yəqin bilin ki, sizin və müşriklərin əllərinin törətdikləri heç vaxt, Allahın Əmrini və Onun yollarını nə keçmişdə dəyişmiş, nə də dəyişə biləcəkdir.

Mənim xəbərdarlığıma diqqət verin, ey İran xalqı! Əgər Mən sizin əlinizdə ölsəm, Allah, şübhəsiz, Mənim yerimi tutacaq bir nəfəri meydana çıxaracaqdır, çünki Allahın keçmişdə də üsulu belə olmuşdur və siz Onun işlərinin üsulunda bir dəyişiklik görməzsiniz. Siz Allahın yer üzünə saçılan işığını söndürməkmi istəyirsiniz? Allah sizin arzularınızdan ikrah edir. Allah Öz nurunu tamamlayar, baxmayaraq siz ürəyinizdə gizlicə onu xoşlamırsınız.

Bir az dayanıb düşün, ey Səfir və mühakiməndə insaflı ol. Biz nə etmişik ki, Sultanın Nazirlərinin yanında Bizi pislədin, rəzil arzularının ardınca getdin, həqiqəti təhrif etdin və Bizə iftira atdın? Biz ki səninlə ancaq bircə dəfə, o da sənin atanın evində İmam Hüseynin şəhidliyinin ildönümündə görüşmüşdük. O cür yerlərdə heç insanın imkanı olmaz ki, söhbət ya mükalimələrdə kiminsə fikri və ya inancı ilə tanış olsun. Əgər sən doğruçusansa, Mənim sözlərimin düzlüyünə şəhadət verərsən. Mən başqa heç bir məclisə getmədim ki, sən ya başqası orda Mənim fikrimi öyrənmiş olsun. Elə isə Mənim Öz dilimdən iddiam barədə bir şey eşitmədiyin halda, Mənim əleyhimə necə hökm verə bilərsən? Eşitməmisənmi Allah – şanı ucalsın Onun – nə buyurub: “Sənə salam verənə «Sən mömin deyilsən» deməyin”.76 “Rəbbinin Üzünü diləyərək səhər və axşam çağı Ona dua edənləri yanından qovma”.77 Allahın Kitabındakı hökmü sən həqiqətən unutmusan, amma özünü mömin sayırsan!

Etdiklərinə baxmayaraq Mən nə sənə, nə də başqasına kin pis niyyət bəsləmirəm, halbuki Biz səndən və digərlərindən elə ziyanlar görmüşük ki, Allahın birliyinə inanan kimsə onlara məruz qalmamışdır. Mənim Əmrim Allahdan başqa heç kəsin əlində deyil, Özüm isə Ona təvəkkül edirəm. Tezliklə sənin günlərin keçər, necə ki, indi özlərini böyük qürurla qonşularından üstün tutanların günləri keçəcək. Çox keçməz, hamınız Allahın hüzurunda toplaşarsınız və əməllərinizin hesabı çəkilər, əllərinizin törətdiklərinin cəzasını alarsınız, zalımların isə yeri yaman olur!

Allaha and olsun! Nə etdiyini anlasan, halına acı-acı ağlayar, Allaha pənah aparar, səni bağışlayana qədər ömrün boyu ağlayıb sızlayardın, zira O, həqiqətən, Kərim və Comərddir. Fəqət sən ölənə qədər qəflətdə qalmaqda davam edəcəksən, çünki bütün ürəyinlə, ruhun və daxili varlığınla bu dünyanın fani şeyləri ilə məşğul olmusan. Sən bu dünyadan köçdükdən sonra Bizim sənə açdıqlarımızı görəcək, yer üzündə sakin olanların, böyükdən tutmuş zərrədən də kiçik olana qədər hamının əməllərinin yazıldığı Kitabda sənin də əməllərinin yazıldığını görəcəksən. Ona görə də Mənim nəsihətimi dinlə, ürəyinin qulağı ilə sözlərimi eşit, sözlərimə biganə qalma və Mənim həqiqətimi dananlardan olma. Sənə verilmiş şeylərə görə qürrələnmə. Əzəmətli və Əbha Allahın Kitabında nazil olanları gözlərinin önündə tut: “Onlara edilmiş xəbərdarlıqları unutduqları zaman Biz hər şeyin qapılarını onların üzünə açdıq,” necə ki Biz sənə və sənin kimilərə bu dünyanın və onun zinətlərinin qapılarını açdıq. Ona görə də bu müqəddəs ayənin sonuncu hissəsində vəd olunanları gözlə,78 zira bu Qüdrətli və Hikmətli Kəsin vədidir, bir vəd ki, mütləq yerinə yetər.

Ey mənim bədxahlarım, bilmirəm, hansı yolu seçib gedirsiniz! Biz sizi Allaha tərəf çağırır, Onun Gününü yadınıza salır, Onunla vüsalın müjdələrini sizə çatdırır, sizi Onun dərgahına yaxınlaşdırır, Onun ecazkar hikmətinin əlamətlərini nazil edirik, sizsə, baxın, Bizi necə inkar edir, imansızlar kimi, yalançı dillərinizin söylədikləri ilə Bizi necə ittiham edir, Bizə qarşı necə fitnə planları qurursunuz! Səxavətli lütfü ilə Allahın Bizə bəxş etdiklərini sizə açarkən deyirsiniz: “Bu açıq-aşkar sehrdir”. Eyni sözləri sizdən əvvəlki nəsillər də demişdilər ki, siz də onlar kimisiniz, əgər anlaya bilsəydiniz. Onunla da siz özünüzü Allahın nemətindən və fəzindən məhrum etdiniz və Allahın Bizimlə sizin aranızda hökm verəcəyi günə qədər də onları heç vaxt əldə edə bilməyəcəksiniz. O, həqiqətən, hakimlərin ən yaxşısıdır.

Aranızda bəziləri demişdi: “Bu Allahlıq iddiasında olan kəsdir”. Allaha and olsun! Bu kobud bir iftiradır. Mən yalnız Allahın bir bəndəsiyəm ki, Ona və Onun əlamətlərinə, Peyğəmbərlərinə və mələklərinə inanmışam. Mənim dilim, ürəyim, Mənim batini və zahiri varlığım şəhadət verir ki, Ondan başqa Allah yoxdur, qalan hamı Onun əmri ilə yaranmış, Onun İradəsi vasitəsilə onlara şəkil verilmişdir. Ondan başqa Allah yoxdur, Yaradıcı, ölüləri Dirildən, Həyat Verici, Can Alan. Mən Allahın Öz kəraməti ilə Mənə əta etdiyi lütflərdən bəhs edirəm. Əgər Mənim günahım budursa, onda Mən günahkarların birincisiyəm. Mən və qohum-əqrəbam sizin ixtiyarınızdayıq. İstədiyinizi edin və tərəddüd edənlərdən olmayın ki, Mən Rəbbim Allaha dönüm, sizin üzünüzü daha görə bilməyəcəyim bir yerə çatım. Bu, doğrudan da, Mənim ən əziz istəyim, Mənim atəşin arzumdur. Allah, həqiqətən, Mənim halımdan agah yetərli bir şahiddir.

Özünü Allahın gözü önündə təsəvvür eylə, ey Səfir! Əgər sən Onu görmürsənsə, O, həqiqətdə, səni aydın görür. Bax və Əmrimiz barədə insafla qərar ver. Biz nə etmişik ki, səni Bizim əleyhimizə qaldırsın, ona görə sən Bizi insanlara pis tanıtdırasan, əgər ədalətin varsa, söylə? Biz Tehrandan Şahın[[25]](#footnote-25) əmri ilə ayrıldıq və Onun icazəsi ilə İraqa köçdük. Əgər Mən onun əleyhinə bir iş görmüşəmsə, onda o Məni niyə azad etdi? Əgər Mənim təqsirim yox idisə, niyə dindaşların arasından heç kəsin məruz qalmadığı bəlaları başımıza gətirdin? Mən İraqa gələndən sonra hansı hərəkətimlə hökumətin səlahiyyətinə qarşı çıxdım? Kim deyə bilər ki, Bizim davranışımızda töhmətə layiq bir şey sezib? Onun əhalisindən özün məlumat al ki, həqiqəti görənlərdən olasan.

Biz on bir il o ölkədə qaldıq, o vaxtadək ki, hökumətin nümayəndəsi Səfir gəldi, bizim qələmimiz Onun adını çəkmək istəmir, o içki düşkünü, şəhvətpərəst, rəzalət törədən, pozğun idi, İraqı da pozmuşdu. Buna Bağdadın əksər əhalisi də şahidlik edər, əgər onlardan soruşsan və həqiqəti axtaran olsan. O, insanların malına əl qoymuşdu, Allahın hökmlərini unutmuşdu, Allahın qadağan etdiklərini törədirdi. Sonda o arzularının arxasınca gedərək Bizim əleyhimizə qalxdı və ədalətsizlərin yolu ilə getdi. O sənə ünvanladığı məktubda Bizi ittiham etdi, sən isə heç bir sübut və ya etibarlı bir dəlil istəmədən ona inandın və onun yolu ilə getdin. Sən ondan bir izahat istəmədin, məsələni araşdırmaq ya müəyyən etmək üçün də cəhd etmədin ki, sənin gözündə həqiqət yalandan ayrılsın, sənin də bəsirətin aydın olsun. O zaman İraqda olan Səfirlərdən, həmçinin Şəhərin[[26]](#footnote-26) Valisi və Konsulundan soruşmaqla o Şəxsin necə bir insan olmasını özün üçün aydınlaşdır ki, həqiqət sənə açılsın və sən agah olanlardan olasan.

Allah Bizə şahiddir. Biz heç bir halda nə ona, nə də başqalarına müxalifətdə olmamışıq. Biz bütün şəraitlərdə Allahın buyurduqlarına əməl etmişik və heç vaxt nizamı pozanlardan olmamışıq. Buna Onun özü şahidlik edir. Onun niyyəti Bizi tutub geriyə, İrana göndərmək idi ki, bununla öz şan-şöhrətini artırsın. Sən də eyni günahı eyni məqsəd üçün etdin. Hamının hər şeyi Bilən Rəbbi Allahın nəzərində ikinizin də dəyəri birdir.

Bu sözləri sənə söyləməklə məqsədimiz dərdimizi yüngülləşdirmək yaxud səni Bizimlə kiminsə arasında vasitəçiliyə sövq etmək deyil. Aləmlərin Rəbbinə and olsun ki, əsla! Biz bütün məsələni sənin qarşında açdıq ki, bəlkə nə etdiyini anlayasan, Bizə vurduğun ziyanı başqalarına da vurmaqdan çəkinəsən və həqiqətən, səni və bütün yaradılmış şeyləri var edən Allaha tövbə edənlərdən olasan və gələcəkdə bəsirətlə hərəkət edəsən. Bu sənə bütün malik olduqlarından, sonuna bir neçə gün qalmış səfirliyindən daha yaxşıdır.

Məbada ədalətsizliyə göz yumasan. Ürəyini möhkəmcə ədalətə bağla və Allahın Əmrini dəyişdirmə, nəzərlərini Kitabda nazil edilənlərə dikənlərdən ol. Heç bir halda şər arzularının arxasınca getmə. Comərd, Günlərin Qədimi Allahın qanununa yapış. Sən şübhəsiz ki, torpağa dönəcəksən və ləzzət aldığın bütün şeylər kimi sən də yox olacaqsan. Həqiqət və izzət Dilinin söylədiyi budur.

Keçmiş zamanlarda Allahın verdiyi xəbərdarlıqları xatırlamırsanmı ki, Onun xəbərdarlığına diqqət edənlərdən olasan? O buyurub və Onun söylədiyi həqiqətdir: “Biz sizi torpaqdan yaratdıq və torpağa da qaytaracaq və bir daha oradan çıxaracağıq”.80 Məqamından asılı olmayaraq yer üzündə sakin olanların hamısına Allahın əmr etdiyi budur . Ona görə də gərək torpaqdan yaradılmış, ona qayıdacaq və ondan yenidən çıxarılacaq kəs Allahın, Onun möminlərinin, sevimlilərinin qarşısında təkəbbürlə dayanmasın, onlara xor baxmasın, ikrah və lovğalıqla dolmasın. Xeyr, əksinə, sənə və sənin kimilərə yaraşan budur ki, özünüzü Allahın birliyinin Məzhərləri olan Kəslərə təslim edəsiniz, Allah xatirinə hər şeylərini atmış, insanların diqqətini məşğul edən, onları Əbha və Tərifli Allahın yolundan sapdıran şeylərdən inqita etmiş möminlərlə təvazökar olasınız. Beləcə Biz sizə və bütün təvəkküllərini Rəblərinə bağlamış şəxslərə fayda verəcək şeyləri nazil etdik.

Ey Şəhərin üləmaları! Biz sizə həqiqətlə gəldik, siz isə bundan qafil idiniz. Sanki siz nəfsinizin pərdəsinə bürünmüş ölüsünüz. Siz Bizim hüzurumuza çıxmaq istəmədiniz, hərçənd bu sizə bütün əməllərinizdən daha xeyirli olardı. Bilin ki, vəlilik (canişinlik) Günəşi bütün həqiqəti ilə doğmuşdur, siz isə ondan üz çevirmisiniz. Hidayət Ayı ən yüksək nöqtəsinə qalxmışdır, siz isə ondan pərdələnmisiniz. İlahi Kərəm Ulduzu əbədi müqəddəslik üfüqündə parlamışdır, siz isə ondan uzaq düşmüsünüz.

Bilin ki, tərəfdar olduğunuz, özünüzə fəxr saydığınız, gecə-gündüz zikr etdiyiniz, arxasınca getdiyiniz rəhbərləriniz bu gün yaşasaydılar, Onlar Mənim ətrafımda toplanar, səhər-axşam Məndən ayrılmazdılar. Lakin siz bir anlıq da olsa, üzünüzü Mənim üzümə çevirmədiniz, qürurlandınız, Onunla istədikləri kimi rəftar edənlərin əlindən cəfalar çəkmiş bu Məzluma etinasız qaldınız. Vəziyyətimi araşdırmadınız, başıma gələnləri öyrənmədiniz. Bununla özünüzü bu parlaq və aydın Nöqtədən əsən müqəddəslik yellərindən və bərəkət nəsimlərindən məhrum qoydunuz.

Belə görünür ki, siz zahiri şeylərə yapışmış, batini şeyləri unutmusunuz, etmədiyiniz şeyləri danışırsınız. Siz adlara aşiqsiniz və görünür, özünüzü onlara təslim etmisiniz. Rəhbərlərinizin adlarını bu səbəbdən siz zikr edirsiniz. Onlara bənzər yaxud onlardan üstün kimsə gəlsə, ondan qaçarsınız. Onların adları ilə özünüzü ucaltmış, məqamınızı bərkitmiş, yaşayır və səfa çəkirsiniz. Əgər rəhbərləriniz yenidən gəlsələr, siz öz iqtidarınızdan əl çəkməz, nə onların yoluna düşər, nə də onlara üz tutardınız.

Çox insanlar kimi, sizi də həyatları boyu adlara sitayiş edən və onlarla özlərini məşğul edən gördük. Lakin bu adların Daşıyıcıları zühur edən kimi onları inkar edir və daban üstə dönüb onlara arxa çevirirlər. Biz sizi belə gördük, əməllərinizi belə saydıq və bu gün etdiklərinizə belə şahidlik etdik. Bilin ki, bu Bəndənin nəzərində yeni varlığa çevrilməyincə Allah bu gün nə sizin düşüncələrinizi, nə Onu zikr etməyinizi, nə Ona dönməyinizi, nə Ona bağlılığınızı, nə də ayıqlığınızı qəbul etməyəcək, əgər bunu anlaya bilsəniz.

Allaha and olsun! Vəlilik Ağacı əkilmiş, Elm Nöqəsi ortaya çıxmış, Əzəmətli və Qəyyum Allahın hökmranlığı bərqərar olmuşdur. Rəbdən qorxun. Şər arzularınızın təlqinlərinə qulaq asmayın, ömrünüz boyu Allahın qanununa riayət edin. Getdiyiniz yolların qaydasını yeniləyin ki, hidayət işığı sizi yönəltsin və Haqqın yolunda yürüyəsiniz.

Ey Şəhərin müdrikləri və dünyanın filosofları! Məbada insan elmi və hikməti əzəmətli və Qəyyum Allahın hüzurunda sizi qürurlandıra. Bilin ki, əsl hikmət Allahdan qorxmaq və Onun Məzhərlərini tanımaqdır. Lakin yalnız özlərini bu dünyadan ayıranlar və Rəblərinin razılığı yolunda gedənlər bu hikmətə yetişə bilərlər. Sizin hikmətiniz bu quyudan bir ay çıxarıb o biri quyuda onu batıran və işığı üç fərsəngdən görünən kəsin hikmətindən çoxdurmu?81 Eşitdiyiniz yaxud indi bildiyiniz kimi, Allah, həqiqətən, onun etdiklərindən bir iz belə buraxmadı və onu torpağa döndərdi.

Elm və hikmətdə ona bərabər yaxud ondan üstün nə qədər müdrik və filosof vardı! Nə qədər də sizə tən və sizdən üstün olanlar vardır! Onların bəziləri Allaha inandılar, digərləri isə inanmadılar və Ona şərik qoşdular. Sonuncular nəhayətdə Atəşə atıldılar ki, orda özlərinə yer tapsınlar, əvvəlkilər isə Rəblərinin mərhəmətinə sığındılar ki, orda sakin olsunlar. Zira Allah sizin elminizi deyil, imanınızı və davranışınızı soruşur. Siz hikmətdə sizi yaradan, göyləri və onlardakı hər şeyi, yeri və ondakı hər şeyi Yaradandan dahamı böyüksünüz? Ona pənah aparıram! Əsl hikmət Onun hikmətidir. Bütün xilqət və onun səltənəti Ona məxsusdur. O insanlar arasından kimi istəsə seçib ona hikmət bəxş edir, istədiyini isə ondan mərhum qoyur. O, həqiqətən, Əta edən və Kəsəndir və həqiqətən O Kəramət və Hikmət Sahibidir.

Ey dünyanın alimləri! Siz Bizim hüzurumuza gəlmək istəmədiniz ki, Ruhun şirin təranələrini eşidəsiniz və Allahın Öz səxavəti ilə Mənə bəxş etdiklərini anlayasınız. Həqiqətən, indi Onun fəzli sizdən yan keçmişdir, kaş bilərdiniz. Hüzurumuza gəlmək istəsəydiniz, sizə sizi başqa hər şeydən azad edəcək bir bilik verərdik. Amma bunda uğursuz oldunuz və Allahın hökmü beləcə yerinə yetdi. Biz cadugərlikdə günahlandırıldığımız üçün indi bunu açmaq Mənə qadağan edilib, əgər nə dediyimiz anlasanız. Eyni sözləri keçmişin inkarçıları da deyiblər, o adamlar ki, sonda əcəl onları haqladı və indi hallarına ağlayaraq atəşdə yanırlar. Bu günün inkarçılarını da eyni tale gözləyir. İqtidar Sahibi və Özünə Kafi olan Kəsin dəfedilməz hökmü belədir.

Sonda Mən sizə nəsihət edirəm ki, Allahın qoyduğu hədləri aşmayasınız, insanların vərdiş və üsullarına fikir verməyəsiniz, çünki bunlar “sizi nə yedizdirər, nə də doyuzdurar”. Əksinə, nəzərlərinizi Allahın buyruqlarına dikin. Kim istəyirsə, qoy bu nəsihəti Rəbbinə aparan bir yol kimi qəbul etsin, kim də istəyir, qoy boş xəyallarına qayıtsın. Mənim Rəbbim, həqiqətən, göylərdə və yerdə olanlardan münəzzəh, onların dediklərinin və etdiklərinin fövqündədir.

Allahın, şanı ucalsın Onun bu sözləri ilə bitirirəm: “Sizə salam verənə «Sən mömin deyilsən» deməyin”.82

Salam olsun sizə, ey inananlar toplusu, və həmd olsun Allaha, aləmlərin Rəbbinə.

• • •

Qeydlər və istinadlar

1. Bax. Quran 2:30-34; 38:71-75.
2. Ustad Məhəmməd Əli Salmani. Həzrət Bəhaulahın bu və növbəti paraqrafda istinad etdiyi hekayə üçün bax: *Allah Yanımızdan keçir,* X fəsil, *“Başqa bir halda, həmin Mirzə Yəhya*…” sözləri ilə başlayıb, “*əlindən gələni əsirgəmədi*” sözləri ilə bitən paraqraf.
3. *Heykəl* sözü ərəb dilində dörd hərfdən ibarətdir: Ha, Ya, Kaf və Lam (HYKL). Birinci hərf *Hüviyyət* (İlahlığın mahiyyəti) sözünün rəmzi kimi işlədilir; İkinci hərf *Qadir* sözünü ifadə edir ki, onun üçüncü hərfi *Ya*-dır. Üçüncü hərf *Kərimdir.* Dördüncü hərfi isə *Fəzldir və* onun üçüncü hərfi *Lam-dır.*
4. Bax: Quran. 21:30; 24:45; 25:54.
5. Bu “L” hərfidir. Yazılarda “O” və “L” hərflərinin qeyd edildiyi bütün bu cür hallarda müvafiq ərəb hərfləri *Kaf* və *Nun-*dur, ərəb sözü *Kun*-un iki saiti “Ol” mənasında əmrdir.
6. “Ondan sonra keçilməsi mümkün olmayan ağac,” Allahın Məzhərinin məqamına işarədir.
7. Bunlar Həzrət Baba verilən sual tiplərinə misallardır. Şiə islamının təlimlərinə əsasən, Məhəmməd Peyğəmbərin vəfatından sonra İslam icmasının rəhbərliyində sağlar olmalı idilər ki, bu da Onun qızının törəmələri olan və İmamlar adlanan on iki nəfərin xəttidir. Bu xətt sonuncu imamın “qeybi” ilə sona yetdi və onunla bir müddət əlaqə ardıcıl gələn dörd vasitəçi *qapı* vasitəsilə həyata keçirildi.
8. Ərəb bütləri üçlüyündən biri, ona sitayişi Həzrət Məhəmməd aradan qaldırdı.
9. Kəbənin şərq küncündə qoyulmuş kiçik daş.
10. Matta, 5:29; Mark 9:47.
11. Bu Həzrət Bəhaullahın Fransa imperatoruna ünvanladığı ikinci Lövhdür. Öncəki Lövh Ədirnədə nazil olmuşdu.
12. Krım müharibəsi (1853-1856).
13. Bir ilin içində III Napoleon Sedan müharibəsində (1870) məğlub edildi və sürgünə göndərildi.
14. Bax: Quran, 77:20; 32:8.
15. İki Ən Böyük Bayramdan biri Rizvan Bayramıdır ki, Həzrət Bəhaullah onda Öz Missiyasını elan etdi, digəri isə Həzrət Babın bəyanıdır. “Qoşa günlər” isə Həzrət Bab və Həzrət Bəhaullahın mövludlarıdır. Bax: Kitabi-Əqdəs, 110.
16. Bax: Quran, 17:78.
17. Mirzə Buzurq Xan, İranın Bağdaddakı Baş Konsulu.
18. Mütaminül-Mülk, Mirzə Səid Xan Ənsari, Xarici İşlər Naziri.
19. Həzrət Bəhaullah burada Özünün və yoldaşlarının Osmanlı vətəndaşlığı üçün müraciətinə işarə edir.
20. “Mücahid” kimi tanınan Ağa Seyid Məhəmməd Təbətabai İsfahani.
21. İkinci Rus-İran müharibəsi, 1825-1828.
22. Quran, 2:94; 62:6.
23. Bax: Gizli Kəlamlar, Fars dilində, 24, 25, 28 və 30.
24. Quran, 49:6.
25. Quran, 5:59.
26. Əbu Məhəmməd Həsən Əskəriyə, on birinci imama aid edilən hədis.
27. Altıncı İmam Cəfər Sadiqə aid edilən hədis.
28. Şeyx Mürtəza Ənsari, məşhur müctəhid.
29. Quran, 2:179.
30. Quran, 6:164; 17:15; 35:18; 39:7; 53:38.
31. Bax: Quran, 3:40; 14:27; 22:18.
32. Bax: Quran, 5:1.
33. Bax: Quran, 5:64.
34. Quran, 40:5.
35. Quran, 36:30.
36. Quran, 8:30.
37. Quran, 6:35.
38. Matta, 24:35; Mark 13:31; Luka 21:33.
39. Yəhya 14:28.
40. Bax: Yəhya 14:16; 14:26; 15:26; 16:7.
41. Bax, məsələn, Quran, 4:46; 5:13; 5:41 və 2:75 Kitabi-İqandakı müzakirə, “o əlamətlər barədə onlardan soruşulsaydı” sözləri ilə başlayan paraqraf.
42. Zeynül-Abidin kimi tanınan Əli ibn Hüseyn, İmam Hüseynin oğlu, dördüncü imam oldu.
43. Xəvariclər, həm İmamlara, həm də Əməvilərə qarşı çıxan firqə.
44. Müvafiq olaraq Abbasi və Əməvi sülaləsinə işarələr.
45. Quran, 57:16.
46. Bax: Luka, 19:21.
47. Bax: Quran, 55:27.
48. Bax: Quran, 12:31.
49. Bu Lövh Həzrət Bəhaullah tərəfindən Zəbih (Fəda) və Ənisin (Yaxın dost) ləqəbli Hacı Məhəmməd İsmayıl Kaşaninin şərəfinə nazil olmuşdur və burada rəis kimi xitab olunan Osmanlı Baş Naziri Əli Paşaya ünvanlanır.
50. Sultan Əbdül-Əziz taxtını və həyatını 1876-cı ildə itirdi. Rusiya ilə növbəti müharibədə (1877-1878), Ədirnə düşmən tərəfindən işğal edildi və türklər şiddətli qətliama məruz qaldılar.
51. Hərfən, “Əncir Dağı” və “Zeytun Dağı,” bax, Quran 95:1.
52. II Xosrov, Həzrət Məhəmmədin zamanında İranı idarə edən Sasani hökmdarı.
53. Hacı Cəfər Təbrizi, özünü öldürmək istəyəndə qarşısını almışdılar.
54. Seyid İsmayıl Zavarəli.
55. Həzrət Bəhaullahın Əli Paşaya ünvanlanmış ikinci Lövhü, Həzrət Bəhaullahın Əkkaya gəlib məhbus edilməsindən qısa bir zaman sonra nazil olmuşdu.
56. Bu hadisənin hekayəsinə bax, *Allah Yanımızdan Keçir*, X fəsil, *Hicri 1285 Cəmadiül-Əvvəl ayının 2-də səhər” sözləri ilə başlayan...*
57. Böyük ehtimalla, 1865-ci ildə İstanbulun böyük bir hissəsini məhv edən Hocapaşa yanğınına işarə.
58. Lövhi-Fuad Həzrət Bəhaullahın həvarilərindən biri Qəzvinli Şeyx Kazım Səməndəriyə ünvanlanmışdı. Lövhdə haqqında danışılan Fuad Paşa 1869-cu ildə Fransada öldü. Məktubun adı Kaf və Za-dır ki, K və Z-yə, Kazıma işarə edir.
59. Bax: Quran, 38:3.
60. Bax: Quran, 13:13.
61. Bax: Quran, 40:32.
62. Bax: Quran, 38:12; 89:10.
63. “Ürək” ərəbcədə fuad deməkdir, Osmanlı Nazirinə verilmiş ad.
64. Mirzə Mehdi Rəşti, İstanbulda bir hakim və Mirzə Yəhyanın dəstəkçisi.
65. Yəhya, 14:28.
66. Yəhya, 16:13.
67. Yəhya, 1:13.
68. İstanbuldakı Fransa səfiri.
69. İstanbuldakı İran səfiri.
70. Quran, 51:55.
71. Quran, 49:6.
72. Quran, 12:53.
73. Quran, 15:88.
74. Quran, 77:20; 32:8.
75. Quran, 40:28.
76. Quran, 4:94.
77. Quran, 6:52.
78. Quran, 6:44.
79. İranın Bağdaddakı Baş Konsulu.
80. Quran, 20:55.
81. Xorasanlı Muğanna (Bizim eranın VIII əsri)
82. Quran, 4:94.

• • •

1. Mirzə Yəhya [↑](#footnote-ref-1)
2. Həzrət Bab [↑](#footnote-ref-2)
3. Pyotr [↑](#footnote-ref-3)
4. Türkiyə Sultanı [↑](#footnote-ref-4)
5. Əkka [↑](#footnote-ref-5)
6. Məkkə [↑](#footnote-ref-6)
7. Sureyi-Muluk [↑](#footnote-ref-7)
8. Türkiyə Sultanı [↑](#footnote-ref-8)
9. Həzrət Məhəmməd [↑](#footnote-ref-9)
10. Tehran [↑](#footnote-ref-10)
11. Bağdad [↑](#footnote-ref-11)
12. Məkkə [↑](#footnote-ref-12)
13. Ənis [↑](#footnote-ref-13)
14. Ədirnə [↑](#footnote-ref-14)
15. Mirzə Əli Əkbər Nəraqi [↑](#footnote-ref-15)
16. Əli Paşa [↑](#footnote-ref-16)
17. Sultan Əbdül-Əziz [↑](#footnote-ref-17)
18. Həzrət Bab [↑](#footnote-ref-18)
19. Həzrət İsa [↑](#footnote-ref-19)
20. Sultan Əbdül-Əziz [↑](#footnote-ref-20)
21. Ədirnə [↑](#footnote-ref-21)
22. Həzrət Bab [↑](#footnote-ref-22)
23. İmam Hüseyn [↑](#footnote-ref-23)
24. Müsəlmanlara [↑](#footnote-ref-24)
25. Nasirəddin Şah [↑](#footnote-ref-25)
26. Bağdad [↑](#footnote-ref-26)